(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Π΄

Πέμπτη 1 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 13ο Γυμνάσιο Καλλιθέας, το 3ο Δημοτικό Σχολείο Βούλας, το 7ο Δημοτικό Σχολείο Νέας Σμύρνης, το Γυμνάσιο Βεργίνας Ημαθίας, το 1ο Αρσάκειο Τοσίτσειο Γυμνάσιο Εκάλης, το 6ο Γυμνάσιο Νέας Σμύρνης, τον Φοιτητικό Οργανισμό ΑΕΖΕ Αθήνας, μαθητές από το Πειραματικό Δημοτικό Σχολείο Πανεπιστημίου Πατρών, το 3ο Γυμνάσιο Ηγουμενίτσας, το Ολλανδικό Σχολείο CSG WILLEM VAN ORANJE (ΒΙΛΛΕΜ ΒΑΝ ΟΡΑΝΙΕ), το 1ο Δημοτικό Σχολείο Σκιάθου, το 2ο Δημοτικό Ξάνθης, το Γυμνάσιο και λυκειακές τάξεις Οινουσσών και το 15ο Δημοτικό Σχολείο Κατερίνης, σελ.   
3. Ανακοινώνεται ότι: α) με το 21/28-02-2018 Προεδρικό Διάταγμα, που δημοσιεύθηκε στο ΦΕΚ 36/28-02-2018 (τ. Α’) έγιναν αποδεκτές οι παραιτήσεις που υπέβαλαν οι : 1. Ιωάννης Μουζάλας του Ευστρατίου από τη θέση του Υπουργού Μεταναστευτικής Πολιτικής,2. Δημήτριος Βίτσας του Αθανασίου από τη θέση του Αναπληρωτή Υπουργού Εθνικής Άμυνας και απαλλάχθηκαν από τα καθήκοντά τους και β) Με το 22/28-2-2018 Προεδρικό Διάταγμα, που δημοσιεύτηκε στο ΦΕΚ με αριθμό 37/28-2-2018 διορίστηκαν: ο κ. Ιωάννης Δραγασάκης του Ανδρέα, Αντιπρόεδρος της Κυβέρνησης. στη θέση του Υπουργού Οικονομίας και Ανάπτυξης, ο κ. Δημήτριος Βίτσας του Αθανασίου στη θέση του Υπουργού Μεταναστευτικής Πολιτικής, ο κ. Φώτιος-Φανούριος Κουβέλης του Ευαγγέλου στη θέση του Αναπληρωτή Υπουργού Εθνικής Άμυνας, η κ. Μερόπη Τζούφη του Στεφάνου στη θέση του Υφυπουργού Παιδείας, Έρευνας και Θρησκευμάτων, ο κ. Αθανάσιος Ηλιόπουλος του Κωνσταντίνου στη θέση του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης και ο κ. Κωνσταντίνος Στρατής του Νικολάου στη θέση του Υφυπουργού Πολιτισμού και Αθλητισμού, σελ.   
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, την 1η Μαρτίου 2018: Ποινική δικογραφία που αφορά στον Υπουργό Ναυτιλίας και Νησιωτικής Πολιτικής κ. Παναγιώτη Κουρουμπλή, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 2 Μαρτίου 2018, σελ.   
3. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων, με θέμα: «Μέτρα βελτίωσης του προγράμματος δακοκτονίας στην Περιφερειακή Ενότητα Χανίων», σελ.   
 β) Προς τον Υπουργό Εξωτερικών με θέμα: «Η Κυβέρνηση γκριζάρει το Ιόνιο. Κίνδυνοι στη νέα συμφωνία για τις θαλάσσιες ζώνες με την Αλβανία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Διατάξεις για την παραγωγή τελικών προϊόντων φαρμακευτικής κάνναβης», σελ.   
2. Κατάθεση Εκθέσεως Διαρκών Επιτροπών:

Οι Διαρκείς Επιτροπές Κοινωνικών Υποθέσεων και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης», σελ.   
   
ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Μ. , σελ.  
ΓΡΕΓΟΣ Α. , σελ.  
ΚΑΒΒΑΔΙΑ Ι. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΣΑΧΙΝΙΔΗΣ Ι. , σελ.  
ΣΥΝΤΥΧΑΚΗΣ Ε. , σελ.  
  
Β. Επί προσωπικού θέματος:  
ΣΥΝΤΥΧΑΚΗΣ Ε. , σελ.  
  
Γ. Επί των επικαίρων ερωτήσεων:  
ΒΑΓΙΩΝΑΚΗ Ε. , σελ.  
ΚΟΚΚΑΛΗΣ Β. , σελ.  
ΚΟΤΖΙΑΣ Ν. , σελ.  
ΜΠΑΚΟΓΙΑΝΝΗ Θ. , σελ.  
  
Δ. Επί του σχεδίου νόμου του Υπουργείου Υγείας:  
ΑΘΑΝΑΣΙΟΥ Χ. , σελ.  
ΑΪΒΑΤΙΔΗΣ Ι. , σελ.  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΒΑΓΙΩΝΑΚΗ Ε. , σελ.  
ΒΑΓΙΩΝΑΣ Γ. , σελ.  
ΒΕΣΥΡΟΠΟΥΛΟΣ Α. , σελ.  
ΒΛΑΣΗΣ Κ. , σελ.  
ΒΟΡΙΔΗΣ Μ. , σελ.  
ΓΙΟΓΙΑΚΑΣ Β. , σελ.  
ΓΚΙΟΥΛΕΚΑΣ Κ. , σελ.  
ΘΕΟΔΩΡΑΚΗΣ Σ. , σελ.  
ΙΓΓΛΕΖΗ Α. , σελ.  
ΚΑΒΒΑΔΙΑ Ι. , σελ.  
ΚΑΡΑΣΑΡΛΙΔΟΥ Ε. , σελ.  
ΚΑΣΑΠΙΔΗΣ Γ. , σελ.  
ΚΑΤΣΑΦΑΔΟΣ Κ. , σελ.  
ΚΕΛΛΑΣ Χ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΝΤΟΝΗΣ Χ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΙΧΕΛΟΓΙΑΝΝΑΚΗΣ Ι. , σελ.  
ΜΠΑΛΑΟΥΡΑΣ Γ. , σελ.  
ΜΠΑΡΓΙΩΤΑΣ Κ. , σελ.  
ΞΑΝΘΟΣ Α. , σελ.  
ΞΥΔΑΚΗΣ Ν. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΔΟΠΟΥΛΟΣ Α. , σελ.  
ΠΑΠΑΔΟΠΟΥΛΟΣ Ν. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΦΙΛΗΣ Α. , σελ.  
ΠΟΛΑΚΗΣ Π. , σελ.  
ΣΑΧΙΝΙΔΗΣ Ι. , σελ.  
ΣΚΟΥΦΑ Ε. , σελ.  
ΣΤΟΓΙΑΝΝΙΔΗΣ Γ. , σελ.  
ΣΥΝΤΥΧΑΚΗΣ Ε. , σελ.  
ΦΩΚΑΣ Α. , σελ.  
ΦΩΤΗΛΑΣ Ι. , σελ.  
ΨΑΡΙΑΝΟΣ Γ. , σελ.  
ΨΥΧΟΓΙΟΣ Γ. , σελ.  
  
ΠΑΡΕΜΒΑΣΕΙΣ:  
ΛΑΠΠΑΣ Σ. , σελ.  
ΜΑΡΤΙΝΟΥ Γ. , σελ.  
ΜΠΑΡΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

IZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Π΄

Πέμπτη 1 Μαρτίου 2018

Αθήνα, σήμερα την 1η Μαρτίου 2018, ημέρα Πέμπτη και ώρα 9.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-2-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΘ΄ συνεδριάσεώς του, της Τετάρτης 28 Φεβρουαρίου 2018, σε ό,τι αφορά την ψήφιση στο σύνολο των σχεδίων νόμων:

1. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας ΕΛΛΗΝΙΚΑ ΠΕΤΡΕΛΑΙΑ ΑΝΩΝΥΜΗ ΕΤΑΙΡΕΙΑ για την παραχώρηση του δικαιώματος έρευνας και εκμετάλλευσης υδρογονανθράκων στη χερσαία περιοχή “Άρτα-Πρέβεζα”».

2. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών “Total E&P Greece B.V.”, “Edison International S.p.A.” και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 2, Ιόνιο Πέλαγος».

3. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας ENERGEAN OIL & GAS – ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ για την παραχώρηση του δικαιώματος έρευνας και εκμετάλλευσης υδρογονανθράκων στη χερσαία περιοχή “Αιτωλοακαρνανία”».

4. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας ΕΛΛΗΝΙΚΑ ΠΕΤΡΕΛΑΙΑ ΑΝΩΝΥΜΗ ΕΤΑΙΡΕΙΑ για την παραχώρηση του δικαιώματος έρευνας και εκμετάλλευσης υδρογονανθράκων στη χερσαία περιοχή “Βορειοδυτική Πελοπόννησος”»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Ψυχογιό, Βουλευτή Κορινθίας, τα ακόλουθα:

Α. KATAΘΕΣΗ ΑΝΑΦΟΡΩΝ

(ΝΑ ΜΠΟΥΝ ΟΙ ΣΕΛ. 3-7)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΟΥΝ ΟΙ ΣΕΛ. 7α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 2 Μαρτίου του 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1155/27-2-2018 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Οικονομίας και Ανάπτυξης, με θέμα «Χρηματοδότηση δικτύων ύδρευσης Νομού Ηρακλείου».

2. Η με αριθμό 1154/26-2-2018 επίκαιρη ερώτηση του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Ναυτιλίας και Νησιωτικής Πολιτικής, με θέμα «Προδιαγραφές ρυμουλκών, που αξιώνουν τα ΕΛΠΕ, προκειμένου να αποδεχθούν την προσφορά των υπηρεσιών τους στις εγκαταστάσεις των διυλιστηρίων των ΕΛΠΕ στην Πάχη, την Ελευσίνα και τον Ασπρόπυργο».

3. Η με αριθμό 1081/13-2-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με τη δημιουργία Χώρου Υγειονομικής Ταφής Επικίνδυνων Αποβλήτων (ΧΥΤΕΑ) στη Μεγαλόπολη.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ήθελα να σας ανακοινώσω ότι ο Γενικός Γραμματέας της Κυβέρνησης κ. Καλογήρου γνωρίζει στη Βουλή ότι δεν θα συζητηθούν οι εξής ερωτήσεις των αρμοδίων Υπουργών:

Η τρίτη με αριθμό 1149/26-2-2018 επίκαιρη ερώτηση πρώτου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Εσωτερικών,με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, με αιτία ανειλημμένες υποχρεώσεις.

Η δεύτερη με αριθμό 1159/27-2-2018 επίκαιρη ερώτηση δευτέρου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος τον Υπουργό Εσωτερικών,με θέμα: «Προβλήματα στη λειτουργία του Τμήματος Συνοριακής Φύλαξης (Τ.Σ.Φ.) Παιονίας», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, με αιτία ανειλημμένες υποχρεώσεις.

H πέμπτη με αριθμό 1151/26-2-2018 επίκαιρη ερώτηση δευτέρου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββαπρος τον Υπουργό Εσωτερικών,με θέμα: «Ερωτήματα σχετικώς με την υπόθεση πράκτορα, βάσει αποκαλύψεων του Π. Καμμένου», δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Τόσκα, με αιτία ανειλημμένες υποχρεώσεις.

Η έκτη με αριθμό 926/26-1-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Εξωτερικών,με θέμα: «Εμπιστεύεσθε τον κ. Μάθιου Νίμιτς ως ειδικό διαμεσολαβητή των Ηνωμένων Εθνών για το Σκοπιανό ζήτημα;», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη, με αιτία τον φόρτο εργασίας.

Η τρίτη με αριθμό 1150/26-2-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγουπρος τον Υπουργό Εξωτερικών,με θέμα: «Περί της Ελληνικής Εθνικής Μειονότητας των Σκοπίων», δεν θα συζητηθεί λόγω έκτακτων ανειλημμένων υποχρεώσεων του κυρίου Υπουργού.

Η τέταρτη με αριθμό 1163/27-2-2018 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τους εργαζόμενους στο πρακτορείο διανομής Τύπου «Ευρώπη», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Έφης Αχτσιόγλου, η οποία θα εκπροσωπήσει την Κυβέρνηση σε συνέδριο της Ευρωπαϊκής Οικονομικής και Κοινωνικής Επιτροπής.

Η τέταρτη με αριθμό 1164/27-2-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εργαζόμενοι της “Ένωσης –Αγροτικός Συνεταιρισμός Τρικάλων” (ΕΑΣΤ)», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Έφης Αχτσιόγλου, η οποία θα εκπροσωπήσει την Κυβέρνηση σε συνέδριο της Ευρωπαϊκής Οικονομικής και Κοινωνικής Επιτροπής.

Η έβδομη με αριθμό 1106/16-2-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ.ΔημητρίουΚουκούτση προς τον Υπουργό Εξωτερικών, με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης», δεν θα συζητηθεί λόγω κωλύματος του κυρίου Βουλευτή.

Η πρώτη με αριθμό 1144/26-2-2018 επίκαιρη ερώτηση πρώτου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ένταξη ανίατων παθήσεων στον Ενιαίο Πίνακα Προσδιορισμού Ποσοστού Αναπηρίας», δεν θα συζητηθεί λόγω κωλύματος της κυρίας Βουλευτού. Η κ. Τζούφη ορκίζεται Υφυπουργός τώρα και κατά συνέπεια δεν είναι εδώ.

Θα συζητηθεί η πρώτη με αριθμό 1145/26-2-2018 επίκαιρη ερώτηση δεύτερου κύκλου της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας Βαγιωνάκηπρος τον Υπουργό Αγροτικής Ανάπτυξης και Τροφίμων,με θέμα: «Μέτρα βελτίωσης του προγράμματος δακοκτονίας στην Περιφερειακή Ενότητα Χανίων».

Θα απαντήσει ο Υφυπουργός Αγροτικής Ανάπτυξης και Τροφίμων κ. Κόκκαλης.

Παρακαλώ, κυρία Βαγιωνάκη, αναπτύξτε την ερώτηση σας για δύο λεπτά.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Κύριε Υπουργέ, η ελαιοκαλλιέργεια αποτελεί βασικό πυλώνα για την παραγωγική ανασυγκρότηση στην Ελλάδα και πολύ περισσότερο, αυτό αποτελεί μεγάλο ζήτημα για την Κρήτη. Το κρητικό ελαιόλαδο διακρίνεται για την ποιότητά του, καθώς και για τα οργανοληπτικά χαρακτηριστικά του. Επομένως, το θέμα του Προγράμματος της Δακοκτονίας είναι πάρα πολύ σημαντικό, δεδομένων αυτών των ζητημάτων.

Θέλω να υπογραμμίσω ότι την τελευταία περίοδο, το Πρόγραμμα Δακοκτονίας έχει απαξιωθεί από τους παραγωγούς, δεδομένου ότι υπάρχουν μειωμένοι προϋπολογισμοί, αλλά υπάρχει και καθυστέρηση στην έναρξη των συγκεκριμένων προγραμμάτων. Αυτό έχει ως αποτέλεσμα, πολλοί παραγωγοί να προχωρούν ανεξέλεγκτα στην εφαρμογή ατομικών καλύψεων, με διαβροχή των δέντρων με εντομοκτόνα, με πολύ αρνητικά αποτελέσματα για το περιβάλλον και για την υγεία των καταναλωτών, αλλά και για την ίδια την ποιότητα του λαδιού.

Με βάση τα διαθέσιμα στοιχεία, που έχουμε τη φετινή περίοδο στην Περιφερειακή Ενότητα Χανίων, παρατηρήθηκε μεγαλύτερη δακοπροσβολή από ότι τα προηγούμενα χρόνια, γεγονός που, σε συνδυασμό με τις υψηλές θερμοκρασίες, οι οποίες υπήρξαν το φθινόπωρο, οδήγησαν στην αύξηση της οξύτητας του ελαιολάδου.

Όπως συνάγεται δε, από τις εκθέσεις των αρμόδιων γεωπόνων, αλλά και των άλλων επιστημονικών φορέων της περιοχής, προτείνονται συγκεκριμένα μέτρα να ληφθούν άμεσα για τη βελτίωση αυτού του γεγονότος. Υπογραμμίζω το «άμεσα» γιατί, κύριε Υπουργέ, θεωρώ ότι πρέπει να υπάρξει μια ολιστική αντιμετώπιση του θέματος της δακοκτονίας, με ριζικές αλλαγές του τρόπου που γίνεται αυτήν τη στιγμή.

Όσον αφορά τα άμεσα μέτρα, νομίζω ότι υπάρχει ανάγκη της αύξησης των δολωματικών ψεκασμών, τουλάχιστον σε έξι, έγκαιρη πρόσληψη εποχικού προσωπικού, τομεακών και γεωπόνων και αύξηση του αριθμού τους, καθώς και έγκαιρη τοποθέτησή τους. Τον Ιούνιο πρέπει να είναι εκεί, πράγμα που σημαίνει ότι τέλος Μαρτίου πρέπει να έχουν γίνει οι τοποθετήσεις. Επίσης, νομίζω ότι είναι πολύ σημαντικός ο εξορθολογισμός και η εισπραξιμότητα του 2%, τα οποία πληρώνουν οι παραγωγοί στους ελαιοτριβείς, διότι παρατηρείται το γεγονός ότι πολλές φορές πληρώνουν μεν οι παραγωγοί, αλλά δεν φθάνουν όλα αυτά στα δημόσια ταμεία.

Τέλος, υπάρχει η ανάγκη έγκαιρης προμήθειας των φυτοπροστατευτικών προϊόντων και αύξηση των πιστώσεων του προγράμματος για τα Χανιά στα 2 εκατομμύρια ευρώ. Θέλω να πω ότι, ενώ υπάρχει μια μικρή αύξηση -απ’ ό,τι βλέπω- σε σχέση με τα δεδομένα όλης της Ελλάδας, στα Χανιά πέρυσι είχαμε 1.700 και φέτος 1.700. Το λέω αυτό, γιατί, για παράδειγμα στο Λασίθι, όπου έχει λιγότερο από ένα εκατομμύριο δέντρα, έχουμε περίπου τα ίδια χρήματα, δηλαδή παίρνουν τα ίδια και τα Χανιά και το Λασίθι. Δεν το λέω επειδή το Λασίθι πρέπει να πάρει λιγότερα, αλλά θέλω να υπογραμμίσω ότι τα Χανιά θέλω να πάρουν περισσότερα. Δεν έχω καμμιά αντιπαλότητα με το Λασίθι.

Τελειώνοντας, κύριε πρόεδρε και κύριε Υπουργέ, θα ήθελα να απαντήσετε σ’ αυτά τα ερωτήματα: Τι προτίθεστε να κάνετε σε σχέση με την αύξηση του προϋπολογισμού; Ποια μέτρα προτίθεστε να λάβετε, προκειμένου να διενεργηθεί έγκαιρα η πρόσληψη του προσωπικού και η αύξηση του αριθμού τους; Ποια μέτρα προτίθεστε να λάβετε, προκειμένου να υπάρξει έγκαιρη προμήθεια του προστατευτικού υλικού;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο Υφυπουργός Αγροτικής Ανάπτυξης και Τροφίμων κ. Κόκκαλης για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):**  Ευχαριστώ, κύριε πρόεδρε.

Κυρία Βουλευτή, συμφωνώ και επαυξάνω για την ποιότητα του κρητικού ελαιόλαδου. Όσον αφορά την καταπολέμηση του δάκου, έχω να πω τα εξής: Σύμφωνα με τον ν.3852/2010 -είναι ο νόμος γνωστός ως «Καλλικράτης»- με το άρθρο 178 η υλοποίηση του προγράμματος δακοκτονίας έχει μεταφερθεί εξολοκλήρου στο Υπουργείο Εσωτερικών. Οι σχετικές πιστώσεις περιλαμβάνονται στους κεντρικούς αυτοτελείς πόρους και αποδίδονται ετησίως στις περιφέρειες. Με κοινή απόφαση των Υπουργών Εσωτερικών και Οικονομικών, η οποία εκδίδεται ύστερα από πρόταση της Ένωσης Περιφερειών Ελλάδος, καθορίζεται το ύψος των πιστώσεων, που προορίζονται για την κάλυψη των επενδυτικών και λειτουργικών δαπανών, μεταξύ των οποίων και αυτών που αφορούν το πρόγραμμα καταπολέμησης του δάκου.

Το Υπουργείο Εσωτερικών φέτος, έχει εκδώσει απόφαση, την 1η Φεβρουαρίου του 2018 με θέμα «κατανομή ύψους 20.1000.000 ευρώ σε περιφέρειες της χώρας για την κάλυψη δαπανών δακοκτονίας». Για την Περιφέρεια της Κρήτης κατανεμήθηκε το ποσό των 7 εκατομμυρίων ευρώ.

Σας γνωρίζουμε, όμως και αυτό είναι σημαντικό ότι είναι δυνατή η ανακατανομή των πιστώσεων ανά περιφερειακή ενότητα, ανάλογα με την έκθεση του προγράμματος και τη δυναμική του δακοπληθυσμού. Πιθανότατα, σε έναν όμορο νομό, να είναι λιγότερο έντονο το πρόβλημα. Αυτό το ξέρει καλύτερα η περιφέρεια της Κρήτης. Συνεπώς, είναι δυνατή η ανακατανομή των πιστώσεων.

Όσον αφορά το Υπουργείο Αγροτικής Ανάπτυξης ήδη έχει την αρμοδιότητα για την προμήθεια για τη διενέργεια του διαγωνισμού. Αναμένουμε, εντός των ημερών, την εγγραφή ποσού 5 εκατομμυρίων ευρώ για τον διαγωνισμό προμήθειας δακοκτόνων υλικών για το 2018. Ήδη έχουμε κάνει τα έγγραφα και αναμένουμε εντός των ημερών. Μέχρι και τον Ιούνιο θα είμαστε απολύτως έτοιμοι. Όσον αφορά την κάλυψη εποχικού προσωπικού, θα σας απαντήσω στην δευτερολογία μου.

Συνεπώς, οι πόροι-πιστώσεις είναι από το Υπουργείο Εσωτερικών με πρόταση της Ένωσης Περιφερειών και η ανακατανομή είναι πιθανή ανά περιφερειακή ενότητα, κατόπιν σχετικής διαβούλευσης στην περιφέρεια της Κρήτης.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύρια Βαγιωνάκη, έχετε τον λόγο και πάλι.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Θα είχε βέβαια, πιο πολύ ενδιαφέρον να μου απαντούσατε για το θέμα του προσωπικού.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Θα σας απαντήσω στη δευτερολογία μου.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Εντάξει. Θα μου απαντήσετε μετά. Εύχομαι να πάνε όλα καλά, όσον αφορά αυτό το ζήτημα, εκτός από το θέμα των φαρμάκων.

Θα ήθελα να σταθώ στο θέμα των πιστώσεων. Ξέρω ότι τα χρήματα, τα οποία λαμβάνετε σαν ποσοστό του 2% από τους παραγωγούς, είναι πολύ λιγότερα από αυτά που συμπληρώνει το κράτος. Όμως, θεωρώ ότι υπάρχουν περιθώρια, προκειμένου να αυξηθεί αυτό το ποσό με έναν καλύτερο έλεγχο.

Βέβαια, αυτό ίσως να μην αφορά μόνο το δικό σας Υπουργείο, αλλά και τα άλλα Υπουργεία. Η δική μας εκτίμηση και η εκτίμηση των ελαιοκομικών δήμων Κρήτης είναι ότι δεν λειτουργεί σωστά το σύστημα, για να έρθουν τα χρήματα από το ελαιοτριβεία στον εθνικό κορβανά.

Προσέξτε με, κύριε Υπουργέ. Έχω καταθέσει και σχετική ερώτηση στο παρελθόν. Παρατηρείται, οι ελαιοτριβείς να παίρνουν το 2% και οι αποδόσεις τους στο κράτος να μην είναι σύμφωνα με την τιμή παραγωγού, αλλά με την τιμή παρέμβασης. Αυτό σημαίνει ότι το ίδιο το κράτος χάνει αρκετά χρήματα απ’ αυτή την ιστορία. Θεωρώ ότι έχετε τα περιθώρια να υπάρξει ένας εξορθολογισμός όλων αυτών των πραγμάτων. Ένα θέμα είναι αυτό.

Δεύτερο θέμα. Θεωρώ ότι πρέπει να υπάρχει ένας καλύτερος συντονισμός ανάμεσα στα Υπουργεία. Εμπλέκονται τρία Υπουργεία. Εμπλέκεστε εσείς, εμπλέκεται το Υπουργείο Οικονομικών, εμπλέκεται και το Υπουργείο Εσωτερικών.

Πρόσφατα, στις 27 του μήνα έγινε στην Κρήτη μια συνάντηση των ελαιοκομικών δήμων και προτάθηκε η σύσταση ειδικού φορέα για τη δακοκτονία στα πρότυπα του παλαιού ταμείου προστασίας των ελαιοπαραγωγών. Είναι μια πρόταση. Μπορεί να μην είναι η καλύτερη. Εν πάση περιπτώσει, πρέπει να βρείτε έναν τρόπο, ώστε να υπάρχει ο καλύτερος συντονισμός, εξορθολογισμός και τα καλύτερα μέτρα, τα οποία θα βελτιώσουν την ζωή των ελαιοπαραγωγών και θα δώσουν μια νέα δυναμική στο τόσο σημαντικό για μας προϊόν, που είναι το ελαιόλαδο, το οποίο θεωρώ εγώ τουλάχιστον εθνικό προϊόν.

**ΠΡΟΕΔΡΕΥΩΝ (Δημήτριος Κρεμαστινός):** Ο Υφυπουργός κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κυρία Βουλευτή, όσον αφορά στις πιστώσεις νομίζω ότι έχει ξεκαθαριστεί. Ανήκει αποκλειστικά στο Υπουργείο Εσωτερικών η αρμοδιότητα.

Από τα έγγραφα, τα οποία υπάρχουν και είναι στη διάθεσή σας, προκύπτει ότι φέτος κινηθήκαμε πολύ πιο έγκαιρα όσον αφορά στο πρόγραμμα καταπολέμησης δάκου και όσον αφορά στον διαγωνισμό, αλλά και την πρόσληψη του προσωπικού. Ήδη από 9 Ιανουαρίου 2018 η Διεύθυνση Φυτοπροστασίας, της οποίας έχω την ευθύνη, έχει ζητήσει την πρόσληψη εποχικού προσωπικού. Ακολούθησε πάλι από την ίδια υπηρεσία στις 15 Φεβρουαρίου 2018 το έγγραφο προς την αρμόδια διεύθυνση διοίκησης ανθρωπίνου δυναμικού, σύμφωνα με το οποίο ζητά να προχωρήσει στις απαραίτητες διαδικασίες πρόσληψης του εποχικού προσωπικού του προγράμματος δακοκτονίας έτους 2018, ώστε να είναι δυνατή η έγκαιρη και αποτελεσματική διενέργεια του προγράμματος.

Να σας θυμίσω ότι πριν δυο χρόνια αυτά τα έγγραφα είχαν ημερομηνία τουλάχιστον Μάρτιο. Από τις αρχές του Γενάρη έχουμε προχωρήσει τις διαδικασίες. Πιστοποιούν και η κ. Διαμαντοπούλου και η κ. Μαθιουδάκη ότι είναι προς υπογραφή το σχέδιο κοινής υπουργικής απόφασης για την πρόσληψη του εποχικού προσωπικού, ώστε να είμαστε καθόλα έτοιμοι τουλάχιστον εντός του επόμενου τριμήνου για το πρόγραμμα καταπολέμησης του δάκου.

**ΘΕΟΔΩΡΑ ΜΠΑΚΟΓΙΑΝΝΗ:** Θα πρέπει να μεταφέρετε την αρμοδιότητα στην περιφέρεια να τελειώνει η υπόθεση, παρά να εμπλέκονται τρία Υπουργεία σ’ αυτή την ιστορία και να μην έχουμε δακοκτονία. Μια μεταφορά της αρμοδιότητας είναι. Απλά πράγματα. Αντί να συντονισμό, μεταφορά της αρμοδιότητας και τέλος. Κάνετε εσείς τον διαγωνισμό για την πίστωση της Περιφέρειας; Είναι σοβαρά πράγματα αυτά;

**ΠΡΟΕΔΡΕΥΩΝ (Δημήτριος Κρεμαστινός):** Παράκληση,…

**ΘΕΟΔΩΡΑ ΜΠΑΚΟΓΙΑΝΝΗ:** Με συγχωρείτε, κύριε Πρόεδρε. Λόγω κρητικής αλληλεγγύης.

**ΠΡΟΕΔΡΕΥΩΝ (Δημήτριος Κρεμαστινός):** Λόγω εντοπιότητας.

Κυρίες και κύριοι συνάδελφοι, οι Διαρκείς Επιτροπές Κοινωνικών Υποθέσεων και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης».

Σειρά έχει η δεύτερη με αριθμό 1135/22-2-2018 επίκαιρη ερώτηση πρώτου κύκλου της Βουλευτού Α΄ Αθηνών κ. Ντόρας Μπακογιάννη προς τον Υπουργό Εξωτερικών με θέμα: «Η Κυβέρνηση γκριζάρει το Ιόνιο. Κίνδυνοι στη νέα συμφωνία για τις Θαλάσσιες Ζώνες με την Αλβανία».

Παρακαλώ, κυρία Μπακογιάννη, έχετε τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Ευχαριστώ, κύριε Πρόεδρε.

Καλό μήνα. Χαίρομαι που ο κύριος Υπουργός των Εξωτερικών βρήκε τον δρόμο, για να απαντήσει στη Βουλή. Θα χαρώ ιδιαίτερα αν αυτό είναι ένα καλό σημάδι, ώστε να ενημερώσει και την Επιτροπή Εξωτερικών και Άμυνας της Βουλής για την επικίνδυνη ένταση στα ελληνοτουρκικά, αλλά και για την πορεία διαπραγμάτευσης του Σκοπιανού.

Να έρθω τώρα στο θέμα. Το 2009, κύριε Πρόεδρε, μετά από δύο χρόνια διαβουλεύσεων με την Αλβανία, υπογράψαμε από κοινού συμφωνία για την οριοθέτηση θαλασσίων ζωνών, μια ισορροπημένη και αμοιβαία επωφελή συμφωνία που εφήρμοζε υποδειγματικά την αρχή της μέσης γραμμής, παρά τα όσα αναληθώς διακινούντο κατά διαστήματα από την Αλβανική πλευρά.

Δημιουργούσε ένα θετικό προηγούμενο, το οποίο –δυστυχώς- προκάλεσε παρεμβάσεις τρίτων χωρών που διαφωνούσαν με το πνεύμα αυτής της συμφωνίας. Στο μεταξύ ορισμένοι βεβαίως λένε ότι υπήρξε πρόβλημα και υπήρξε πρόβλημα, λόγω του ότι παρενέβη το συνταγματικό δικαστήριο της Αλβανίας, αλλά θα το συζητήσουμε αυτό, και ότι δεν πρόλαβε να κυρωθεί η συμφωνία από τη Βουλή των Ελλήνων το τρίμηνο του καλοκαιριού εκείνου, γιατί πήγαμε σε εκλογές.

Παρά ταύτα, σήμερα η Κυβέρνηση φαίνεται, από τα δημοσιεύματα του αλβανικού Τύπου, να συζητάει εν κρυπτώ με την Αλβανία αναθεώρηση της συμφωνίας, η οποία ικανοποιεί τις αλβανικές απαιτήσεις.

Άλλωστε, κύριε Υπουργέ, είχατε αναφέρει κάποια στιγμή ότι η συμφωνία του 2009 είχε αδικήσει την Αλβανία. Φαίνεστε, δηλαδή, διατεθειμένοι να απεμπολήσετε το θετικό πλαίσιο, που είχε διαμορφωθεί το 2009, την ώρα που η Αλβανία σήμερα μιλάει για τη νέα συμφωνία. Η μη εφαρμογή της συμφωνίας τότε οφείλεται, βεβαίως, σε πολιτικές εξελίξεις στη γείτονα χώρα. Σήμερα, όμως, αντλούμε στοιχεία από τη δημοσιευμένη επιστολή του Αλβανού Προέδρου, καθ’ότι εμείς δεν έχουμε καμμία ενημέρωση.

Πρώτον, ο Πρόεδρος δεν θα χορηγεί πληρεξουσιότητα μόνον για την υπογραφή τέτοιων συμφωνιών, αλλά θα εξουσιοδοτεί από πριν την ομάδα διαπραγμάτευσης. Δεύτερον, θέτει θέμα χερσαίων συνόρων, όπως είχε πει το αλβανικό συνταγματικό δικαστήριο. Ερωτώ: Ετέθη τέτοιο θέμα στις συζητήσεις; Τρίτον, ο κ. Μέτα προσθέτει με ενάργεια κόκκινες γραμμές στη διαπραγμάτευση, απαιτώντας διόρθωση της επιλεγείσας το 2009 μέσης γραμμής και προτείνοντας η οριοθέτηση να γίνει με την αρχή της ευθυδικίας.

Υπενθυμίζω ότι η συμφωνία του 2009 ακολουθεί τη μέση γραμμή στο σύνολο της οριοθετηθείσης περιοχής, δίνοντας πλήρη επήρεια στα ελληνικά νησιά. Η Κυβέρνηση σκοπεύει να ακολουθήσει την αρχή της ευθυδικίας αντί της μέσης γραμμής; Έχουμε συναίσθηση ότι τέτοιοι χειρισμοί κινδυνεύουν να δημιουργήσουν αρνητικό προηγούμενο για μελλοντικές οριοθετήσεις σε άλλες θαλάσσιες περιοχές της χώρας;

Φοβούμαι ότι αντιμετωπίζουμε το θέμα με ανευθυνότητα και δυστυχώς, για άλλη μια φορά, κύριε Υπουργέ, χωρίς την αναγκαία συνεννόηση με τις πολιτικές δυνάμεις είμαστε έτοιμοι να αποδεχτούμε ακύρωση της συμφωνίας που είχαμε υπογράψει το 2009.

Ερωτώ, λοιπόν: Πρώτον, σκοπεύετε να ενημερώσετε τη Βουλή των Ελλήνων; Δεύτερον, ποια είναι η ομάδα διαπραγμάτευσης, η οποία διαπραγματεύεται σήμερα με την Αλβανία; Τρίτον, τα αναγραφόμενα περί επίσκεψής σας το Πάσχα με τον κ. Τσίπρα στην Αλβανία έχουν βάση για να υπογράψετε μια τέτοια συμφωνία; Τέταρτον, τι θα κάνετε με τη δήλωση του Αλβανού Προέδρου, ο οποίος προδικάζει πλέον το αποτέλεσμα των διαπραγματεύσεων, ζητώντας ουσιαστικά τη διόρθωση της μέσης γραμμής, με τη βάση της αρχής της ευθυδικίας;

Και τέλος, ο Αλβανός Πρόεδρος ζητά να δοθεί το σχέδιο της συμφωνίας, που υπάρχει στο τραπέζι. Ποιο είναι το σχέδιο που υπάρχει, κύριε Υπουργέ; Είναι αλβανικό; Είναι κοινό; Είναι ελληνικό; Και εν πάση περιπτώσει, δεν δικαιούται ο ελληνικός πολιτικός κόσμος, τα πολιτικά κόμματα, να γνωρίζουν ποιες είναι οι προθέσεις της Κυβέρνησης για ένα τόσο μείζον θέμα;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Θα απαντήσει ο Υπουργός κ. Κοτζιάς, για τρία λεπτά.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Χαίρομαι που η κ. Μπακογιάννη επέστρεψε στο γνωστά της μέρη της εξωτερικής πολιτικής και προσβλέπω πάντα σε καλή συνεννόηση και συνεργασία. Το Υπουργείο μου είναι πάντα ανοιχτό οποιαδήποτε στιγμή θέλετε, για μια συγκεκριμένη ενημέρωση που δεν μπορεί να γίνει δημόσια. Είμαι στη διάθεσή σας, όποτε θελήσετε.

Δεύτερον, δεν είναι καλό να συνάγουμε συμπεράσματα για την εξωτερική πολιτική από τα δημοσιεύματα είτε του Τύπου της διαπλοκής στην Ελλάδα είτε του αλβανικού Τύπου. Αυτό που είναι σίγουρο είναι ότι αυτήν τη στιγμή, βρίσκεται σε διαμάχη το Υπουργείο Εξωτερικών της Αλβανίας με τον Πρόεδρο της Αλβανίας, όσον αφορά τον τύπο της εξουσιοδότησης που θα δώσει. Και είναι ολοφάνερο από πλευράς της Αλβανίας ότι η εξουσιοδότηση που θα δώσει ο κ. Μέτα και οι κατευθυντήριες γραμμές θα είναι οι αποφάσεις του συνταγματικού δικαστηρίου. Οι αποφάσεις του συνταγματικού δικαστηρίου της Αλβανίας δεν είναι για μας ούτε το πρέπον ούτε το δέον ούτε είναι κάτι στο οποίο εμείς θα πειθαρχήσουμε.

Έχουμε μια Συμφωνία, η οποία κατά τη γνώμη σας και κατά τη δικιά μου γνώμη είναι εξαιρετικά ενδιαφέρουσα, μόνο που είναι μια συμφωνία που εδώ και δέκα χρόνια δεν εφαρμόστηκε. Είναι μια συμφωνία - φάντασμα. Πέντε μήνες μετά από την υπογραφή της, εσείς ως Κυβέρνηση, δεν την είχατε φέρει για επικύρωση. Το γιατί, δεν μπορώ να το καταλάβω. Πέντε ολόκληρους μήνες. Εσείς ξέρετε καλά το Κοινοβούλιο, είστε παλιά κοινοβουλευτικός, έπρεπε να το είχατε φέρει για επικύρωση.

Η επόμενη κυβέρνηση, του ΠΑΣΟΚ, την οποία κρίνατε σε μια συνέντευξή σας το 2010 ούτε εκείνη το έφερε για επικύρωση. Και μετά ήρθε η κυβέρνηση Σαμαρά, του κόμματός σας, η οποία ήταν τρία χρόνια κυβέρνηση και αρνήθηκε να το επικυρώσει. Και ρωτάτε εμένα γιατί δεν έχει επικυρωθεί ή τι την έκανα αυτήν τη Συμφωνία; Δύο φορές κυβερνήσατε στη διάρκεια της εν δυνάμει υλοποίησης της συμφωνίας και τις δύο φορές που κυβερνήσατε αρνηθήκατε -ως Κυβέρνηση, όχι προσωπικά εσείς- να υλοποιήσετε αυτήν την απόφαση, η οποία είναι φάντασμα, ουσιαστικά.

Γιατί είναι φάντασμα; Γιατί δεν εφαρμόστηκε, από τις ίδιες κυβερνήσεις που την υπογράψανε. Γιατί δεν εφαρμόστηκε; Θα μπορούσατε να την είχατε φέρει για επικύρωση στη Βουλή, πριν πάει στο συνταγματικό δικαστήριο της Αλβανίας. Από τη στιγμή που πήγε στο συνταγματικό δικαστήριο της Αλβανίας η όλη υπόθεση βρέθηκε σε αδιέξοδο. Αυτή είναι η αλήθεια. Διότι εμείς, ορθά υπερασπιζόμαστε την υπάρχουσα Συμφωνία, που εσείς υπογράψατε, εκείνοι ορθά με το δικό τους συνταγματικό δικαστήριο δεν μπορούν να παρακάμψουν τις αποφάσεις του συνταγματικού δικαστηρίου.

Άρα, έχουμε τρεις επιλογές: Η μία είναι να μακαρίζουμε μια συμφωνία, που ουδέποτε επικυρώθηκε από αυτούς που την υπογράψανε και να πάμε και για τα επόμενα πενήντα χρόνια έτσι, ώστε να μην μπορεί η Ελλάδα και κατ’ επέκταση και η Αλβανία, να αξιοποιήσουν την ΑΟΖ τους. Η δεύτερη είναι να προσπαθήσουν οι Αλβανοί, ώστε εμείς να αποδεχτούμε τις αποφάσεις του συνταγματικού δικαστηρίου τους, πράγμα που δεν γίνεται με τίποτα, γιατί δεν χάσαμε και καμμιά σύγκρουση, με την οποία πρέπει να υποχρεωθούμε να εφαρμόζουμε τις αποφάσεις δικαστηρίων τρίτων κρατών. Και η τρίτη είναι να αναζητήσουμε αν υπάρχει ή όχι τεχνική οδός να διορθωθούν τεχνικά ζητήματα.

Η δικιά μας γνώμη είναι ότι μια πραγματική Συμφωνία είναι χίλιες φορές καλύτερη από μια συμφωνία - φάντασμα. Πρέπει να δούμε, λοιπόν, πώς θα φύγουμε από το μπλοκάρισμα, που υπάρχει ανάμεσα σε δύο πλευρές, που επί δέκα χρόνια δεν προχωρούν καθόλου τη διαδικασία διαμόρφωσης μιας όχι συμφωνίας - φάντασμα, αλλά μιας πραγματικής συμφωνίας.

Η Συμφωνία -για να εξηγούμαστε- αφορά το 9% της θαλάσσιας ζώνης ανάμεσα στην Ελλάδα και στην Αλβανία. Είναι ένα εκατομμύριο εκατόν ενενήντα χιλιάδες τετραγωνικά χιλιόμετρα η ελληνική πλευρά, εφόσον έχει δώδεκα μίλια αιγιαλίτιδα ζώνη, είναι ένα εκατομμύριο διακόσιες πενήντα χιλιάδες τετραγωνικά χιλιόμετρα η αλβανική, η οποία έχει ήδη κηρύξει εδώ και χρόνια τα δώδεκα μίλια ως αιγιαλίτιδα ζώνη και απομένει ένας ρόμβος που είναι περίπου το 9% της θαλάσσιας ζώνης. Πρέπει με αυτό να βρούμε αν υπάρχουν τεχνικά ζητήματα ή όχι. Αυτό θα το δούμε. Διότι πρέπει ο κ. Μέτα πρώτα να δώσει εξουσιοδότηση στο Υπουργείο Εξωτερικών της Αλβανίας και μετά να προχωρήσει αυτό το Υπουργείο στην υλοποίηση.

Θέλω, δε, να σημειώσω κάτι επί ενός επιχειρήματος, που το κόμμα σας συνεχώς λέει, περί μυστικών διαπραγματεύσεων. Η διαπραγμάτευση και η συζήτηση που κάνουμε για την Αλβανία, για το σύνολο των προβλημάτων που υπάρχουν από το παρελθόν, γίνεται από μια ομάδα δέκα ανθρώπων, οι οκτώ από τους οποίους είναι υπηρεσιακοί, ο ένας εξέχουσα φυσιογνωμία της διεθνούς νομικής σκέψης και ο δέκατος χαρτογράφος. Είναι ο γενικός γραμματέας που συμμετέχει, ο Α’ πολιτικός διευθυντής, η αρμόδια διεύθυνση της Α3, η χειρίστρια της Α’, ο διπλωματικός διευθυντής του διπλωματικού μου γραφείου, ο αρμόδιος επί της ενημέρωσης, ο κ. Λιάκουρας, ο οποίος είναι από το επιστημονικό συμβούλιο αρμόδιος γι’ αυτήν την υπόθεση και οι χαρτογράφοι. Δεν υπάρχει ούτε ένας προσωπικός μου συνεργάτης από το πολιτικό μου γραφείο και δεν υπάρχει κανένας μη υπηρεσιακός.

Αυτό το λέω σε αντίθεση με ό,τι γινόταν στο παρελθόν. Διότι στο παρελθόν είδαμε, από τον κ. Γρυλλάκη, ο οποίος ήταν άνθρωπος της ΕΥΠ, να διαπραγματεύεται εν κρυπτώ το Μακεδονικό, μέχρι τη διαπραγμάτευση που έγινε -δεν ξέρω αν την ξέρετε κιόλας- το 2014 για το σύνολο των συμφωνιών με την Αλβανία, η οποία έγινε από στέλεχος του κόμματός σας, που δεν ήταν αρμόδιος υπηρεσιακός για τα ζητήματα των σχέσεων με την Αλβανία και των ζωνών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Τον λόγο έχει η κ. Ντόρα Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Άκουσα με προσοχή τον κύριο Υπουργό, αλλά δεν μπορώ να πω ότι έλαβα απάντηση. Πρέπει να πω ότι η μόνη απάντηση, την οποία κατάλαβα είναι ότι η ομάδα διαπραγμάτευσης είναι οι δέκα υπηρεσιακοί.

Να σας θυμίσω, κύριε Υπουργέ, ότι η Συμφωνία αυτή έχει τη σφραγίδα του Γιώργου Σαββαΐδη. Δεν φαντάζομαι να τον χαρακτηρίσετε ποτέ μη διπλωματικό. Και εν πάση περιπτώσει, η διαπραγμάτευση έγινε μόνο από στελέχη του Υπουργείου Εξωτερικών.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Το ’14…

**ΘΕΟΔΩΡΑ ΜΠΑΚΟΓΙΑΝΝΗ:** Το ’14 δεν ήμουν, δεν μπορώ να σας απαντήσω.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Η Νέα Δημοκρατία ήταν κυβέρνηση.

**ΘΕΟΔΩΡΑ ΜΠΑΚΟΓΙΑΝΝΗ:** Δεν ήμουν εγώ και δεν ξέρω να σας απαντήσω.

Αυτό, όμως, που ξέρω είναι ότι αυτή τη στιγμή τα ελληνικά κόμματα δεν ξέρουν ποιο είναι το περιεχόμενο και ποια είναι η στόχευσή σας. Τώρα μου είπατε ότι εσείς ήσασταν υπέρ αυτής της Συμφωνίας, ασχέτως αν τη θεωρείτε σήμερα συμφωνία - φάντασμα. Αυτό σημαίνει τη μέση γραμμή; Με αυτήν τη λογική προσέρχεστε; Αυτό έχει πάρα πολύ μεγάλη σημασία, για να ξέρουμε τι λέμε. Διότι είχατε κάνει τη δήλωση ότι αδικήθηκε η Αλβανία. Κατά την άποψή μου, όμως, αυτό είναι άδικο. Διότι το 2009 η Ελλάδα πήρε επτακόσια δεκαοκτώ τετραγωνικά χιλιόμετρα και η Αλβανία επτακόσια εξήντα οκτώ, λόγω του αναγλύφου.

Δεύτερον, η Συμφωνία ήταν πλήρως ευθυγραμμισμένη με το Δίκαιο της Θάλασσας και την πάγια ελληνική θέση της μέσης γραμμής. Τα δύο μέρη την επέλεξαν, τόσο για την οριοθέτηση των χωρικών υδάτων ακολουθώντας το άρθρο 15 της UNCLOS, όσο και για την οριοθέτηση της υφαλοκρηπίδας και της μελλοντικής ΑΟΖ. Αναγνωρίστηκε πλήρης επήρεια στα ελληνικά νησιά, κάτι που επιτρέπεται από το Διεθνές Δίκαιο κι έτσι δημιούργησε ένα ιδιαίτερα θετικό προηγούμενο για την Ελλάδα.

Τρίτον, η μεταστροφή της αλβανικής πλευράς, κύριε Υπουργέ, δεν οφείλεται, όπως πολύ καλά γνωρίζετε, στο ότι η Ελλάδα εξέφρασε την ικανοποίησή της για τη Συμφωνία. Οφείλεται, όπως σωστά είπατε, στις αποφάσεις του συνταγματικού δικαστηρίου οι οποίες, όμως, έχουν πολιτικό λόγο, γιατί τότε η αντιπολίτευση του κ. Ράμα διαφώνησε με τη Συμφωνία για λόγους εσωτερικής κατανάλωσης. Άρα, η Αλβανία δεν εξαπατήθηκε από αυτήν τη Συμφωνία. Η μέση γραμμή έγινε αποδεκτή από τους Αλβανούς και υπεγράφη από τον τότε Υπουργό Εξωτερικών.

Και να έρθω σε ένα τελευταίο, το οποίο, κατά την άποψή μου, είναι σημαντικό. Το Δικαστήριο του Δικαίου της Θάλασσας, προσφάτως αποφάσισε περί της υφαλοκρηπίδας της Γκάνας και της Ακτής Ελεφαντοστού, ακολουθώντας τη μέση γραμμή, χωρίς εκπτώσεις. Το θεωρώ σημαντικό, διότι εμείς έχουμε τη δυνατότητα αυτό να το χρησιμοποιήσουμε ως επιχείρημα.

Εν πάση περιπτώσει, για να τελειώσω. Τώρα που θα έρθετε –ελπίζω- στην Επιτροπή Εξωτερικών και Άμυνας της Βουλής κεκλεισμένων των θυρών, όπως ζήτησε η Νέα Δημοκρατία, να κάνετε μια σοβαρή ενημέρωση, όπως ελπίζω, για την πορεία του Σκοπιανού και για τη διαπραγμάτευση του Σκοπιανού και την ένταση στις ελληνοτουρκικές σχέσεις και τα προβλήματα που αντιμετωπίζουμε στην Κύπρο, γιατί θα πρέπει να γνωρίζουμε κι εμείς ποιοι είναι οι στόχοι σας. Δεν ξέρω αν θα τους πετύχετε, αλλά θέλω να ξέρω πώς προσέρχεστε στην αναθεώρηση αυτής της Συμφωνίας. Θέλω να ξέρω, δηλαδή, αν προσέρχεστε με τη μέση γραμμή, αν επιμένετε σε αυτήν, αν αυτό το οποίο παγίως γνωρίζαμε στο Υπουργείο Εξωτερικών υπάρχει ακόμα και σήμερα.

Τέλος, να πω μία φράση, που ενδεχομένως θα σας είναι χρήσιμη, κύριε Υπουργέ. Το Δίκαιο της Θάλασσας λέει ότι οι συμφωνίες πρέπει να έχουν «equitable results», δηλαδή ισορροπημένα αποτελέσματα. Το αλβανικό δικαστήριο λανθασμένα συνέδεσε το «equitable» με το «equity», δηλαδή ευθυδικία. Πρόκειται περί ενός λάθους, το οποίο οφείλεται, ενδεχομένως, στα ελλειπή αγγλικά τους, αλλά η ουσία της υποθέσεως είναι ότι αποτελεί άλλο ένα επιχείρημα για την ελληνική πλευρά.

Κι όταν λέμε μυστική διπλωματία, κύριε Υπουργέ -είναι πολύ απλά τα πράγματα- εννοούμε ότι δεν υπάρχει ενημέρωση των πολιτικών δυνάμεων στη Βουλή των Ελλήνων. Ποτέ το Υπουργείο Εξωτερικών δεν έχει περάσει περίοδο, στην οποία ο Υπουργός Εξωτερικών να μην ενημέρωνε τα κόμματα της Αντιπολίτευσης για θέματα εθνικού ενδιαφέροντος. Ποτέ!

Η απάντησή σας ότι θα με καλωσορίσετε και θα με κεράσετε καφέ στο Υπουργείο Εξωτερικών…

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Χωρίς καφέ!

**ΘΕΟΔΩΡΑ ΜΠΑΚΟΓΙΑΝΝΗ:** Χωρίς καφέ, καλώς!

Η απάντησή σας είναι μεν κολακευτική, αλλά δεν είναι επαρκής. Η σοβαρή ενημέρωση γίνεται στην Επιτροπή Εξωτερικών και Άμυνας και είναι αδιανόητο η παλαιότερη Κοινοβουλευτική Δημοκρατία της περιοχής να λειτουργεί κατά τρόπο υποδεέστερο από αυτή την Κοινοβουλευτική Δημοκρατία της Αλβανίας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Ευχαριστώ την κ. Μπακογιάννη.

Ασφαλώς, δεν θα υποτιμήσω σαν και εσάς την Ελληνική Δημοκρατία και την Κοινοβουλευτική Δημοκρατία. Ελπίζω να ξανασκεφτείτε την τελευταία φράση σας. Μάλλον ατυχής ήταν.

Όσον αφορά την ενημέρωση των κομμάτων, ήλπιζα ότι είστε μέλος στην Επιτροπή Εξωτερικών και Άμυνας της Βουλής και θα ξέρετε ότι την επόμενη Τρίτη, δηλαδή σε πέντε ημέρες από σήμερα, είναι προγραμματισμένη συνεδρίαση.

**ΘΕΟΔΩΡΑ ΜΠΑΚΟΓΙΑΝΝΗ:** Τώρα το μαθαίνουμε.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Δεν φταίω εγώ γι’ αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Μέχρι πριν από λίγο που ρώτησα, δεν…

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Δεν φταίω εγώ γι’ αυτό.

**ΘΕΟΔΩΡΑ ΜΠΑΚΟΓΙΑΝΝΗ:** Ξεκινήσαμε καλά.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Κυρία Μπακογιάννη, παράκλησή μου είναι μία φορά να με αφήσετε να μιλήσω, χωρίς να έχετε την ανάγκη της νευρικής διακοπής μου. Καλοσύνη σας.

Θα ξέρετε ότι την Τρίτη έχουμε συνεδρίαση, κατόπιν παράκλησης και του κόμματός σας. Η επιστολή του κόμματός σας δεν αναφέρεται στο Σκοπιανό, αναφέρεται στο Κυπριακό και στα ελληνοτουρκικά.

Θα έχουμε τη χαρά επί του Κυπριακού να μας ενημερώσει ο νέος Υπουργός Εξωτερικών της Κύπρου, ο οποίος βρίσκεται σε επίσημη επίσκεψη. Η πρώτη επίσημη επίσκεψη που κάνει, ως είναι ορθό κατά τη γνώμη μου, είναι στην Ελλάδα.

Άρα, για το Κυπριακό θα έχετε απευθείας ενημέρωση από τον ίδιο τον Υπουργό Εξωτερικών της Κύπρου και ό,τι χρειαστεί για το Αιγαίο –που είναι το δεύτερο μέρος της παράκλησης του κόμματός σας- θα παρέμβω και θα μιλήσω εγώ.

Τα άλλα δεν τα έχει θέσει. Το Σκοπιανό δεν το έχει βάλει μέσα. Λέει «παρεμπιπτόντως και για την Αλβανία», αλλά δεν είναι της παρούσης.

Δεύτερον, υπάρχουν πολλές αποφάσεις. Η τελευταία, που αφορά τη Νικαράγουα και την Κόστα Ρίκα, είναι εξαιρετικά ωφέλιμη για τη χώρα μας. Να μην έχει καμμία ανασφάλεια το κόμμα της Αξιωματικής Αντιπολίτευσης ότι δεν τα μελετάμε αυτά.

Ξέρετε ότι έχουμε ένα εξαιρετικό Επιστημονικό Συμβούλιο, με επικεφαλής τον Καθηγητή κ. Ροζάκη, που είναι ο καλύτερος στα ζητήματα του Αιγαίου. Ξέρω ότι στελέχη του κόμματός σας συχνά διαβουλεύονται και τον ρωτάνε, για να διευκρινίσουν πολλά ερωτήματά τους.

Όσον αφορά την επήρεια, ασφαλώς στη διαπραγμάτευση δεν πάμε για να αλλάξουμε την επήρεια από 100%, τόσο όσον αφορά τους Οθωνούς, όσο και τις βραχονησίδες στα νοτιοανατολικά της Κέρκυρας.

Απλώς, να θυμίσω ότι το νομικό πρόβλημα που υφίσταται διεθνώς είναι ότι στη συμφωνία Καραμανλή του 1977 η ελληνική πλευρά στην υφαλοκρηπίδα που συμφώνησε με την Ιταλία συμφώνησε για 70% στην υφαλοκρηπίδα των Οθωνών.

Άρα, μην κατηγορείτε εμάς. Ξανακοιτάξτε τα κείμενα και τις συμφωνίες δικών σας κυβερνήσεων και θα καταλάβετε πού βρίσκεται το πρόβλημα.

Όσον αφορά το συνταγματικό δικαστήριο της φίλης χώρας Αλβανίας, είναι εσωτερική τους υπόθεση, δεν μας δεσμεύει τίποτα. Το τεχνικό ζήτημα που υπάρχει είναι με τις γραμμές βάσης των κόλπων, όχι με τη μέση γραμμή.

Πρέπει να ξανακοιτάξετε τη συμφωνία, να την ξανακοιτάξουμε όλοι μας για το αν αυτό που σημειώνεται από την πλευρά της Αλβανίας, ότι δεν έχει ληφθεί υπόψη η γραμμή βάσης στους κόλπους, είναι αληθές και αν πράγματι η Αλβανία έχει καταθέσει χάρτες, με γραμμές βάσης σε κόλπους της στον ΟΗΕ, οι οποίες από τις τότε κυβερνήσεις του δικομματισμού δεν αμφισβητήθηκαν καθόλου, κάτι που αποτελεί ερώτημα για εμένα, γιατί δεν αμφισβητήθηκαν οι γραμμές βάσης, που είχε καταθέσει παλαιότερα η Αλβανία στον ΟΗΕ.

**ΘΕΟΔΩΡΑ ΜΠΑΚΟΓΙΑΝΝΗ:** Η Αλβανία είχε υπογράψει.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Όταν τις καταθέτει μία χώρα, κυρία μου, στον ΟΗΕ, οφείλει η Ελληνική Κυβέρνηση, σε αυτή την περίπτωση που την ενδιαφέρει, να θέσει τον αντίλογο μέσα στον ΟΗΕ. Δεν το κάνατε και αφήσατε να παγιωθεί μια ενέργεια της Αλβανίας. Είναι μία παράλειψή σας.

Επίσης, παράλειψή σας είναι –και το επαναλαμβάνω- το ότι δεν επικυρώσατε αμέσως μετά από την υπογραφή, αυτή τη Συμφωνία. Και εξακολουθώ να μην καταλαβαίνω γιατί η κυβέρνησή σας, γιατί η κυβέρνηση του ΠΑΣΟΚ, γιατί η κυβέρνηση Νέας Δημοκρατίας-ΠΑΣΟΚ, όχι μόνο δεν υπέγραψε και δεν επικύρωσε αυτή τη Συμφωνία, αλλά επανήλθε το 2014 σε μυστικές διαβουλεύσεις με την αλβανική πλευρά για το σύνολο των συμφωνιών.

Διαπιστώνω ότι δεν το γνωρίζετε. Αυτό δείχνει πόσο μυστικές ήταν.

Το τελευταίο για το οποίο θα μιλήσω αφορά τη μυστική διπλωματία. Στο πρώτο εξάμηνο του πανεπιστημίου αυτό που μαθαίνουν οι φοιτητές είναι τι είναι μυστική διπλωματία. Μυστική διπλωματία είναι οι συμφωνίες δύο ή περισσοτέρων κρατών σε βάρος τρίτου, που εκδηλώνονται και υλοποιούνται σε στιγμές σύγκρουσης. Είναι οι συμφωνίες, παραδείγματος χάρη, που είχαν γίνει πριν από τον Α΄ Παγκόσμιο Πόλεμο, είναι οι συμφωνίες πριν από τον Β΄ Παγκόσμιο Πόλεμο.

**ΘΕΟΔΩΡΑ ΜΠΑΚΟΓΙΑΝΝΗ:** Μην μας προσβάλλετε τώρα έτσι.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Έχετε πάντα μια νευρικότητα στο να ακούσετε τη γνώμη μου.

Δεύτερον, μυστικές συμφωνίες είναι αυτές που γίνονται έξω από τις νόμιμες διαδικασίες του κράτους. Σε αυτές το κόμμα σας ήταν το υπόδειγμα. Σας ξαναθυμίζω. Υπήρξαν διαπραγματεύσεις με την Αλβανία με θεσμικό παράγοντα, αλλά όχι αρμόδιο επί του Αλβανικού και της ΑΟΖ, υπήρξαν διαπραγματεύσεις για τα Σκόπια με πρώην πράκτορα της ΕΥΠ. Εμείς τέτοια δεν κάνουμε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, μπορώ να πω μία φράση;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Μπακογιάννη, παρ’ ότι δεν προβλέπεται τριτολογία, θα σας δώσω τον λόγο. Να μην γίνει συζήτηση.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Υπουργέ, ένα λεπτό. Όταν εγώ ενημέρωνα, κύριε Κοτζιά, τον κ. Τσίπρα για την πορεία των διαπραγματεύσεων του Σκοπιανού –εσείς τότε δεν ξέρω αν ήσασταν στον ΣΥΡΙΖΑ ή στο ΠΑΣΟΚ…

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Δεν είμαι ούτε τώρα, ούτε στον ΣΥΡΙΖΑ ούτε στο ΠΑΣΟΚ.

**ΘΕΟΔΩΡΑ ΜΠΑΚΟΓΙΑΝΝΗ:** ...αλλά, εν πάση περιπτώσει, αν ρωτήσετε τον κύριο Πρωθυπουργό, θα σας πει ότι η διαπραγμάτευση, την οποία κάναμε τότε ήταν εν γνώσει του, εν γνώσει όλων των κομμάτων της Αντιπολίτευσης.

Σας καλώ, λοιπόν, να κάνετε το ίδιο, κύριε Κοτζιά, να ενημερώνετε πλήρως την Αντιπολίτευση. Τα θέματα αυτά δεν τα χειρίζεται ένα κόμμα. Τα χειρίζεται το έθνος. Και το έθνος έχει παρουσία σήμερα στη Βουλή των Ελλήνων. Άρα, δεν είναι δικά σας. Κατά τη γνώμη μου, οφείλετε να ενημερώσετε. Δεν αμφιβάλλω ότι εσείς είστε καθηγητής και τα ξέρετε όλα. Παρά ταύτα, ενδεχομένως, η άποψη των υπόλοιπων κομμάτων να παίζει έναν ρόλο σε μια τέτοια διαπραγμάτευση.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, να μην γίνει συζήτηση. Θα σας δώσω ένα λεπτό.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Εγώ χαίρομαι πάρα πολύ, που η κ. Μπακογιάννη, με την τοποθέτηση που κάνει, διορθώνει την άποψή της ότι είμαστε χειρότεροι από την Αλβανία ως Κοινοβούλιο, διορθώνει τα όσα έκανε η Νέα Δημοκρατία στο παρελθόν.

Επίσης, πρέπει να της θυμίσω ότι για το Σκοπιανό ενημερωθήκατε αναλυτικά ως κόμμα από τον ίδιο τον Πρόεδρο της Κυβέρνησης τον κ. Αλέξη Τσίπρα, ενημερώθηκαν όλα τα κόμματα της Αντιπολίτευσης, παρ’ όλο που το κόμμα σας είχε δυσκολίες να πάει και να συζητήσει ουσιαστικά επί του θέματος. Αυτό, όμως, είναι κομματικό σας πρόβλημα. Γι’ αυτό σας είπα ότι χαίρομαι, που βλέπω ότι επιστρέψατε στα ζητήματα εξωτερικής πολιτικής.

Καλή σας μέρα.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

**ΑΝΤΩΝΙΟΣ ΓΡΕΓΟΣ:** Κύριε Πρόεδρε, έχει κι άλλη ερώτηση να απαντήσει ο κύριος Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός ανέφερε ότι λόγω εκτάκτου κωλύματος, πρέπει να φύγει. Οπότε, εκ των πραγμάτων, εάν θέλετε, θα σας δώσω τον λόγο, όπως προβλέπει ο Κανονισμός, αλλά αυτό ανέφερε.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Απλά να πω ότι με ειδοποίησαν το πρωί ότι θα έρθει ο Υπουργός να απαντήσει σε επίκαιρη ερώτηση της Χρυσής Αυγής. Είδαμε ότι απάντησε στην κ. Μπακογιάννη και τώρα έφυγε και δεν απαντάει σε εμάς και μάλιστα, για ένα θέμα, που είναι πάρα πολύ σοβαρό. Δεν μιλάμε, φυσικά, για την ονομασία. Υπάρχουν κι άλλα θέματα που συνοδεύουν πραγματικά αυτό το τεράστιο ζήτημα.

Η ερώτηση που είχα καταθέσει και περίμενα μια απάντηση από τον Υπουργό ήταν σχετικά με την ύπαρξη της ελληνική εθνικής μειονότητας των Σκοπίων. Το θέμα έχει τεθεί και σε μια άλλη επιτροπή από τον κ. Κασιδιάρη και τότε ο Υπουργός είχε πει ότι δεν υπάρχει ελληνική μειονότητα και κάτι τέτοια περίεργα. Επαναλαμβάνω, όμως, και πάλι ότι το θέμα είναι πάρα πολύ σοβαρό.

Είδα τον Υπουργό να αποχωρεί άρον-άρον. Πραγματικά, αυτή είναι μια απαράδεκτη στάση του Υπουργού. Προσβάλλει, κυρίως, τους Έλληνες πολίτες, που θέλουν να μάθουν γι’ αυτό το θέμα και φυσικά, προσβάλλει και τους Έλληνες στα Σκόπια.

Να πω εδώ ότι επειδή είμαστε σε συνεχή επικοινωνία με συλλόγους, με φορείς, με σωματεία, η θέση της Χρυσής Αυγής είναι πάγια, σχετικά με το θέμα της ονομασίας. Εμείς δεν δεχόμαστε καμμιά ονομασία που να υπάρχει ο όρος «Μακεδονία» ούτε κάποιο γεωγραφικό προσδιορισμό, ούτε άνω, ούτε κάτω, ούτε ανατολικά, ούτε δυτικά. Δεν δεχόμαστε τίποτα, που να περιέχει τον όρο «Μακεδονία». Να το πούμε για άλλη μια φορά, να ακουστεί μέσα στο Κοινοβούλιο. Οτιδήποτε άλλο θα περιέχει τον όρο «Μακεδονία» για εμάς είναι εθνική μειοδοσία και αυτοί που θα την διαπράξουν έτσι θα αντιμετωπιστούν.

Ευχαριστώ πολύ, κύριε Πρόεδρε, και λυπάμαι για τη συμπεριφορά του Υπουργού.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης».

Η Διάσκεψη των Προέδρων αποφάσισε στη συνεδρίασή της στις 22 Φεβρουαρίου 2018 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Πάλλης, για δεκαπέντε λεπτά.

**ΓΕΩΡΓΙΟΣ ΠΑΛΛΗΣ:** Αγαπητοί συνάδελφοι, μετά από έναν συμπυκνωμένο και ουσιαστικό διάλογο με όλους τους εμπλεκόμενους φορείς, βρισκόμαστε σήμερα στην ευχάριστη θέση να συζητάμε το νομοσχέδιο για την παραγωγή προϊόντων φαρμακευτικής κάνναβης στην Ολομέλεια.

Η Κυβέρνηση του ΣΥΡΙΖΑ, για πρώτη φορά, ικανοποιεί ένα κοινωνικό αίτημα. Αναγνωρίζει τις ανάγκες των ασθενών, διακρίνει τις προοπτικές παγκοσμίως για τα προϊόντα φαρμακευτικής κάνναβης και επιχειρεί μεθοδικά να αλλάξει το νομοθετικό πλαίσιο. Ρυθμίζει, δηλαδή, μια πραγματικότητα.

Με ιδιαίτερη χαρά συμπέρανα από τη συζήτηση στις αρμόδιες επιτροπές ότι η συντριπτική πλειοψηφία των Ελλήνων Βουλευτών είναι απολύτως πεπεισμένη για την ιατρική και φαρμακευτική αξία της κάνναβης. Ο πρώτος σκόπελος, λοιπόν, ξεπεράστηκε. Δεν θα αφιερώσω άλλο χρόνο, επιχειρηματολογώντας επ’ αυτού.

Το παρόν νομοσχέδιο είναι μια κίνηση αναπτυξιακού χαρακτήρα, που αναμένεται συν τοις άλλοις, να αποδώσει προσιτή φαρμακευτική περίθαλψη σε ανθρώπους, που την έχουν ανάγκη. Εκμεταλλευόμαστε και αξιοποιούμε τα συγκριτικά πλεονεκτήματα της χώρας μας, τις κλιματολογικές και εδαφολογικές συνθήκες, σε συνδυασμό με την εγγύτητα στη ραγδαία αναπτυσσόμενη ευρωπαϊκή αγορά.

Σε επίπεδο Ευρωπαϊκής Ένωσης δεν υφίσταται ενιαίο θεσμικό πλαίσιο. Κάθε κράτος έχει διαμορφώσει το δικό της πλαίσιο αξιοποίησης της κάνναβης στον ιατροφαρμακευτικό τομέα, κυρίως εξαιτίας των διαφοροποιήσεων στον βαθμό ποινικοποίησης της κάνναβης. Σε κάθε περίπτωση, κανένα κράτος δεν αγνοεί την κυρίαρχη τάση που έχει διαμορφωθεί.

Στις μέρες μας στην Ευρώπη εφαρμόζονται τέσσερα μοντέλα στην αγορά της φαρμακευτικής κάνναβης ακόμα και σε συνδυασμό μεταξύ τους: Εισαγόμενα σκευάσματα, παραγωγή και διάθεση υπό τον κρατικό έλεγχο, λέσχες κάνναβης, αυτοκαλλιέργεια. Αυτά είναι όλα και όλα, κύριοι συνάδελφοι.

Την ίδια στιγμή στην Ελλάδα σήμερα η καλλιέργεια, η παραγωγή και η διακίνηση της φαρμακευτικής κάνναβης και των σκευασμάτων της ανήκουν στην αποκλειστική αρμοδιότητα του κράτους. Ωστόσο, οι συνθήκες του κρατικού μονοπωλίου είναι ασφυκτικές. Δεν εξυπηρετούν τις ανάγκες των ασθενών, δεν διασφαλίζουν τη διαθεσιμότητα, την προσβασιμότητα, και το λογικό κόστος των ουσιών. Δεν αξιοποιούν τις φαρμακευτικές αναπτυξιακές προοπτικές της φαρμακευτικής κάνναβης. Δεν βοηθούν στην προσέλκυση επενδύσεων, τη δημιουργία νέων αγορών εργασίας και βεβαίως την ενίσχυση των εξαγωγών.

Αυτό που η Κυβέρνηση προκρίνει και σας παρουσιάζω είναι ένα μοντέλο παραγωγής από ιδιώτες υπό τον αυστηρό κρατικό έλεγχο. Ναι μεν αίρεται το κρατικό μονοπώλιο, αλλά η επιχειρηματική δραστηριότητα ρυθμίζεται και ελέγχεται αυστηρά από το κράτος.

Με το παρόν νομοσχέδιο τροποποιείται ο ν.4139**/**2013 περί εξαρτησιογόνων ουσιών, ώστε η κάνναβη να εξαιρείται από ορισμένες προβλέψεις για τις ουσίες του πίνακα Β, η καλλιέργεια και η μεταποίησή της για την παραγωγή φαρμακευτικών προϊόντων και η έρευνα να ρυθμίζονται ειδικά και να αποποινικοποιούνται όλες οι σχετικές δραστηριότητες.

Πλέον φυσικά πρόσωπα θα μπορούν να παράγουν, να μεταφέρουν, να αποθηκεύουν, να επεξεργάζονται ποικιλίες κάνναβης, του είδους Cannabis Sativa L, περιεκτικότητας σετετραϋδροκανναβινόλη άνω του 0,2% για την παραγωγή προϊόντων φαρμακευτικής κάνναβης.

Η έγκριση για τη δραστηριότητα παρέχεται σε συγκεκριμένο πρόσωπο και είναι αμεταβίβαστη, ενώ αποκλείονται οι αναθέσεις σε εργολαβίες σταδίου της γραμμής παραγωγής. Την ευθύνη αναλαμβάνει συγκεκριμένο πρόσωπο. Εντός της Ελλάδας τα προϊόντα θα διατίθενται μόνο στο κρατικό μονοπώλιο μέσω του οποίου θα χορηγούνται στους ασθενείς. Επιτρέπονται οι εξαγωγές των παρασκευαζόμενων προϊόντων με συγκεκριμένη διαδικασία από συγκεκριμένα σημεία εξόδου σε Θεσσαλονίκη και Πειραιά. Επιτρέπονται μόνο καθετοποιημένες μονάδες με ελάχιστη έκταση τα τέσσερα στρέμματα.

Η παραγωγή θα είναι απολύτως ελεγχόμενη και δεν θα υπάρχει ανάγκη μετακίνησης των πρώτων υλών. Όλα θα συμβαίνουν εντός των τειχών. Μόνο συσκευασμένα προϊόντα θα βγαίνουν έξω από τις εγκαταστάσεις. Διασφαλίζονται αυστηρές ποιοτικές προδιαγραφές και πρότυπα στην καλλιέργεια για την παραγωγή των προϊόντων. Απαιτούνται κλειστά θερμοκήπια, αν και αυξάνουν τον προϋπολογισμό της όποιας επένδυσης. Με τον τρόπο αυτό οι συνθήκες παραγωγής του φυτού είναι απολύτως ελεγχόμενες, ενώ μεγιστοποιείται η παραγωγική δυνατότητα των εκτάσεων αυτών.

Τα μέτρα ελέγχου και ασφάλειας (περιφράξεις, κάμερες, φωτοκύτταρα) θα πιστοποιούνται από τα τοπικά αστυνομικά τμήματα. Όλο το σύστημα καλλιέργειας και παραγωγής προσαρμόζεται, ώστε να διευκολύνεται ο κρατικός έλεγχος και να μην διαφεύγουν πρώτες ύλες και προϊόντα εκτός πλαισίου διάθεσης της φαρμακευτικής κάνναβης.

Ειδικοί όροι θα προβλεφθούν με κοινή υπουργική απόφαση. Είναι τεχνικά στοιχεία που δεν χρειάζεται να αποτελέσουν αντικείμενο του νόμου. Ετησίως θα πραγματοποιείται επανέλεγχος τήρησης όλων των προβλεπόμενων όρων και προϋποθέσεων. Λεπτομέρειες σχετικά με τη χορήγηση της έγκρισης, την υποβολή των δικαιολογητικών, τα παράβολα, τις προδιαγραφές παραγωγής, μεταποίησης, φύλαξης και ασφάλειας, την εισαγωγή των σπόρων, τους τακτικούς και έκτακτους ελέγχους και άλλα σχετικά θέματα θα ρυθμιστούν με υπουργικές αποφάσεις.

Το παρόν νομοσχέδιο σκιαγραφεί το πλαίσιο λειτουργίας μιας νέας αγοράς, ενώ ταυτόχρονα, εξουσιοδοτεί τα αρμόδια Υπουργεία να ρυθμίσουν τα επιμέρους ζητήματα που εκ των πραγμάτων θα προκύψουν.

Το σχήμα πρέπει να είναι ευέλικτο. Δεν γίνεται να εγκλωβιστούμε σε χρονοβόρες νομοθετικές διαδικασίες για τεχνικά ζητήματα. Η αναπτυξιακήδιάσταση του συγκεκριμένου νομοσχεδίου ανταποκρίνεται στην πρόθεση να μπούμε ενεργά στην αγορά φαρμακευτικού προϊόντος κάνναβης. Η κοινωνική διάστασή του και η μέριμνα για τους ασθενείς είναι ο απώτερος σκοπός.

Αξίζει να σημειωθεί ότι το Υπουργείο Υγείας, το οποίο είναι το επισπεύδον στο παρόν νομοσχέδιο, ήδη εργάζεται προς την κατεύθυνση θεσμοθέτησης ειδικών ρυθμίσεων. Στόχος είναι η παροχή των συγκεκριμένων φαρμακευτικών προϊόντων μέσα από την ηλεκτρονική συνταγογράφηση, με μητρώα ασθενών, registries, και τα πρωτόκολλα θεραπειών που θα δημιουργηθούν.

Η ασθένεια συνδέεται με το φαρμακευτικό προϊόν και την αγωγή. Παρά ταύτα, το σημείο κλειδί είναι ότι με την επιστημονική έρευνα, που θα ξεκινήσει λογικά στη χώρα μας, θα αποκτήσουμε την αναγκαία και επιπρόσθετη γνώση, που σήμερα απουσιάζει λόγω της ανεξέλεγκτης χρήσης της φαρμακευτικής κάνναβης.

Συνεπώς με τη γνώση αυτή πλέον θα μπορούμε να κάνουμε περαιτέρω βήματα εξέλιξης πάντα με βασικό γνώμονα το όφελος των ασθενών και την πρόσβασή τους στη κατάλληλη αγωγή. Ακόμα και οι τελευταίες επιφυλάξεις θα καμφθούν. Κάθε επόμενο βήμα θα βασίζεται στα αποτελέσματα των ελληνικών ερευνητικών κέντρων. Οι καθηγητές και οι ερευνητές ελληνικών πανεπιστημίων που ακούσαμε στις επιτροπές ήταν ξεκάθαροι. Είναι έτοιμοι να διερευνήσουν όλες τις προοπτικές.

Συνάδελφοι, η δουλειά που χρειάζεται να γίνει είναι ακόμα αρκετή. Το παρόν νομοσχέδιο κάνει μόνο την αρχή σε ένα θέμα που μέχρι χθες θεωρούνταν ταμπού.

Η Ελλάδα δεν μπορεί να απουσιάζει απ’ αυτά που συμβαίνουν παγκοσμίως. Το κατά πόσο αυτό θα αποτελέσει ευκαιρία για τη χώρα μας θα αποδειχθεί στην πορεία. Εμείς, κάθε φορά, καλούμαστε να δημιουργούμε το κατάλληλο θεσμικό πλαίσιο.

Πιστεύω πως το παρόν νομοσχέδιο είναι σ’ αυτή την κατεύθυνση. Γι’ αυτόν το λόγο, λοιπόν, εισηγούμαι την υπερψήφιση του νομοσχεδίου και καλώ την Αξιωματική Αντιπολίτευση για άλλη μία φορά, με βάση και τη δική τους αντίληψη, που είναι συναντίληψη όλων μας, σε σχέση με το φάρμακο, τη χρήση του φαρμάκου και την αναγκαιότητα πρόσβασης των ασθενών, αλλά και την αναπτυξιακή προοπτική της χώρας, να επανεξετάσει τη θέση της και να υπερψηφίσει το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα εννέα μαθητές και μαθήτριες και τέσσερεις εκπαιδευτικοί συνοδοί τους από το 13o Γυμνάσιο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τον εισηγητή της Νέας Δημοκρατίας, τον κ. Βλάση.

Κύριε Βλάση, έχετε τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΒΛΑΣΗΣ:** Κύριε Υπουργέ, αγαπητοί συνάδελφοι Βουλευτές, πραγματικά μένω εντυπωσιασμένος για άλλη μία φορά με την προχειρότητα που φέρνετε ένα νομοσχέδιο στη Βουλή και για το ότι καταφέρνετε για άλλη μία φορά ένα σοβαρό εγχείρημα, στο οποίο θα μπορούσαμε σχεδόν όλοι εδώ μέσα να συμφωνήσουμε, να το μετατρέπετε σε ένα επικοινωνιακό πυροτέχνημα, το οποίο μας κάνει, όχι μόνο να αμφιβάλουμε για τις προθέσεις σας, αλλά πραγματικά να ανησυχούμε για το αν αυτά που φέρνετε τα πιστεύετε ή απλώς τα φέρνετε από ανικανότητα και δεν μπορείτε να τα φτιάξετε καλύτερα.

Ξεκινώ, λέγοντας ότι φέρνετε ένα νομοσχέδιο, χωρίς καμμία μα καμμία δημόσια διαβούλευση. Και απορώ: Τέτοια πίεση υπάρχει για να φέρετε τόσο γρήγορα, χωρίς διαβούλευση, ένα κατά τα άλλα τόσο σοβαρό εγχείρημα, στο οποίο όλοι συμφωνούμε; Μάλιστα, το φέρνετε μέσα σε ένα πλαίσιο εντελώς ασαφές, εντελώς πρόχειρο, παραπέμποντας τα πάντα σε κοινές υπουργικές αποφάσεις.

Ξέρετε κάτι; Ως κόμμα της Αξιωματικής Αντιπολίτευσης, ως Νέα Δημοκρατία έχουμε δείξει αυτά τα τρεισήμισι χρόνια –να το τονίζουμε, τρεισήμισι χρόνια- που είσαστε Κυβέρνηση πως σε ό,τι συμφωνούμε το ψηφίζουμε. Και είναι πολλά τα νομοσχέδια τα οποία τα έχουμε ψηφίσει, σε αντίθεση με εσάς που, όταν για δυόμισι χρόνια ήταν Πρωθυπουργός ο Αντώνης Σαμαράς, δεν ψηφίζατε τίποτα, βάζοντας από πάνω τα μικροκομματικά συμφέροντά σας.

Εμείς, λοιπόν, πάλι καλοπροαίρετα ήρθαμε και είδαμε αυτό το νομοσχέδιο. Βλέπουμε, όμως, ότι πίσω από εσάς άλλα πράγματα κρύβονται. Να ξεκαθαρίσουμε, λοιπόν, ότι σήμερα το παρόν νομοσχέδιο δεν μιλά για τη χρήση της φαρμακευτικής κάνναβης, μιλά για την παραγωγή της. Και το αναφέρω αυτό, γιατί προσπαθείτε να περάσετε έξω, προς τον κόσμο -και το βλέπουμε σε διάφορα έντυπα που είναι φιλικά προς εσάς- ότι η Νέα Δημοκρατία είναι φοβική, δεν θέλει να ψηφίσει κάτι για τους ασθενείς.

Κοιτάξτε, η θέση μας είναι ξεκάθαρη, κύριε Υπουργέ. Εμείς είμαστε υπέρ της χρήσης της κάνναβης για φαρμακευτικές αποκλειστικά χρήσεις.

Στο κάτω-κάτω αυτό δεν το ψηφίζουμε σήμερα εδώ. Με κοινή υπουργική απόφαση, που έχετε βγάλει στις 29-6-2017, υπάρχει πρόσβαση των ασθενών στην ινδική κάνναβη. Είναι ξεκάθαρο αυτό.

Τι κάνετε, όμως, τώρα εσείς; Εσείς φέρνετε ένα νομοσχέδιο, που αναφέρεται αποκλειστικά και μόνο στην παραγωγή της ινδικής κάνναβης στην Ελλάδα. Και σε αυτό, πάλι, επί της αρχής, μπορούμε να συμφωνήσουμε. Γιατί στο κάτω-κάτω, εμείς είμαστε μια φιλελεύθερη παράταξη, που οτιδήποτε έχει σχέση με το επιχειρείν το κοιτάμε εξ αρχής θετικά. Τι κάνετε, όμως, εσείς; Το φέρνετε πρόχειρα και όλα τα παραπέμπετε σε δικές σας αποφάσεις.

Να τονίσουμε, λοιπόν, τώρα ότι η φαρμακευτική κάνναβη πρώτα από όλα είναι ένα φάρμακο, το οποίο δεν λειτουργεί θεραπευτικά, λειτουργεί για την αναλγησία και για τη βελτίωση της ποιότητας των ασθενών. Σε αυτό είμαστε και εμείς σύμφωνοι, είμαστε μαζί σας, έστω και αν είναι πολύ λίγοι αυτοί που τα έχουν ανάγκη στην Ελλάδα. Εμείς στεκόμαστε δίπλα και σε αυτούς τους λίγους. Έχουν αυτή την πρόσβαση και μπορείτε εσείς να την ενισχύσετε.

Δυστυχώς, όμως, το φέρνετε με πρόφαση αυτούς τους ασθενείς, πάνω στην πλάτη αυτών των ασθενών. Γιατί χθες, αν ακούσατε τους φορείς, τι έλεγαν όλοι αυτοί οι ασθενείς; Δεν μιλούσε κανείς για το εμπόριο. Δεν είχε καταλάβει κανείς ότι μιλάμε για το εμπόριο. Μιλούσαν για τη χρήση, για την οποία όλοι συμφωνούμε.

Με πρόφαση, λοιπόν, αυτό, φέρνετε το νομοσχέδιο δήθεν για αναπτυξιακούς λόγους και οικονομικά οφέλη. Πραγματικά, είναι η πρώτη επένδυση που διαφημίζεται από τους ΣΥΡΙΖΑΝΕΛ -και είναι αυτή της φαρμακευτικής κάνναβης, μετά από τρεισήμισι χρόνια. Φέρνετε, λοιπόν, το σχέδιο νόμου και φέρνετε και τον απλό κόσμο να πει άλλα αντ’ άλλων.

Εμείς θα λέγαμε ναι, αν υπήρχαν οι προϋποθέσεις και το πλαίσιο, αλλά δυστυχώς αυτά δεν τα έχετε φέρει. Λέμε όχι στον νόμο τον πρόχειρο, τον ασαφή, χωρίς κανένα πλαίσιο, τον οποίο φέρνετε εσείς.

Εμείς να ξεκαθαρίσουμε ότι την προηγούμενη εβδομάδα, όταν ήρθε στην επιτροπή αυτό το νομοσχέδιο, θέσαμε εξ αρχής τις προϋποθέσεις κάτω από τις οποίες θέλαμε και θέλουμε να ψηφίσουμε ένα τέτοιο νομοσχέδιο. Τις θέσαμε από νωρίς. Θέσαμε τις επιφυλάξεις μας, ακριβώς γιατί επί της αρχής δεν συμφωνούμε.

Θα αναφέρω τώρα χαρακτηριστικά ποιες είναι οι επιφυλάξεις μας και οι παρατηρήσεις μας. Δεν υπάρχουν ασφαλιστικές δικλίδες για την τήρηση προϋποθέσεων φύλαξης της καλλιέργειας, της εγκατάστασης, της μεταποιητικής μονάδας. Λέτε ότι ο έλεγχος θα γίνεται από τα υποστελεχωμένα σήμερα τμήματα.

Εξηγήστε μας και εμάς, όταν οι αστυνομικοί που υπάρχουν δεν μπορούν να ελέγξουν εκ των πραγμάτων, γιατί είναι λίγοι, την παραβατικότητα -ξέρετε από αυτήν πολύ καλά εσείς- τις κλοπές και ό,τι γίνεται, αυτά που βλέπουμε όλοι γύρω μας, εσείς τους καλείτε να κάνουν τι; Να αναλάβουν και τον έλεγχο μιας ελεύθερης, χωρίς όρια, καλλιέργειας ινδικής κάνναβης;

Δεν μας λέτε αν υπάρχουν χωροταξικές προϋποθέσεις. Επιτρέπεται να είναι δίπλα σε οικισμό; Επιτρέπεται να είναι δίπλα σε σχολεία; Επιτρέπεται να είναι δίπλα σε νοσοκομεία; Τίποτα δεν αναφέρεται. Μας λέτε ότι είναι κλειστή καλλιεργούμενη περιοχή. Θα είναι θερμοκήπιο ή indoor καλλιέργεια;

Δεν υπάρχει καμμία δέσμευση για την ποσοτικοποίηση της παραγωγής και για το πώς θα απορροφάται αυτή. Όταν παράγονται μεγάλες ποσότητες, πού θα φυλάσσονται, πώς θα φυλάσσονται, για πόσο θα φυλάσσονται; Βάζετε ένα όριο πέντε ετών. Δηλαδή, θα γεμίσουμε τις αποθήκες, παραδείγματος χάριν, σε όλη την Ελλάδα με φάρμακα ινδικής κάνναβης;

Οι προς εξαγωγή ποσότητες θα είναι αποκλειστικά για ιατρική χρήση ή θα μπορεί η εταιρεία να την δίνει -στο εξωτερικό λέω- και για ψυχαγωγική χρήση; Ούτε αυτό λέγεται μέσα.

Το τελικό προϊόν θα μας πείτε τι είναι; Σε όλες τις χώρες του κόσμου ορίζεται ότι το τελικό προϊόν είναι αυτό. Γιατί δεν είναι το ίδιο από χώρα σε χώρα. Εσείς το αναφέρετε και αυτό γενικόλογα, για να έρθετε να αποφασίσετε εκ των υστέρων, ενδεχομένως μαζί με τον κ. Καρανίκα, ο οποίος είναι ο εμπνευστής του όλου εγχειρήματος, ποιο είναι το προϊόν αυτό.

Γιατί δεν ακολουθείτε το μοντέλο άλλων κρατών, ό,τι γίνεται στην Κύπρο, στην Τσεχία, στην Ιταλία, στη Γερμανία;

Εγώ δεν σας λέω πως θα ανακαλύψουμε ότι η γη είναι στρογγυλή. Βρείτε ένα μοντέλο και φέρτε το εδώ. Η γειτονική μας Κύπρος φέρνει ένα νομοσχέδιο εκατόν εξήντα σελίδων, που περιγράφει τα πάντα, από την αρχή μέχρι το τέλος, και εσείς μας φέρνετε πέντε σελίδες, αφήνοντας τα πάντα στην ομίχλη.

Μιλάτε για επενδύσεις δισεκατομμυρίων. Πού είναι οι μελέτες για τις επενδύσεις των δισεκατομμυρίων; Μας έχετε φέρει κάποιες μελέτες που μας δείχνουν τι χρειάζεται η αγορά; Και στο κάτω-κάτω, εσείς ξαφνικά, η Κυβέρνηση «πρώτη φορά αριστερά» στην Ελλάδα, καταλάβατε ότι είναι τόσο μεγάλη η αγορά στον κόσμο –που δεν το έχει καταλάβει κανείς, βέβαια, στον κόσμο- και είπατε «εμείς θα διαθέσουμε φαρμακευτική κάνναβη σε όλη την Ελλάδα»; Ακόμα περιμένουμε τις μελέτες. Ενημέρωση στον κόσμο δεν έγινε καμμία.

Μιλάτε για φοβικά σύνδρομα. Μήπως εσείς τα ενισχύετε με αυτόν τον τρόπο, όταν δεν έχετε ενημερώσει καθόλου την κοινή γνώμη, όταν δεν έχετε ενημερώσει καθόλου τους γιατρούς για το πώς θα συνταγογραφήσουν, όταν δεν έχετε βγει να πείτε κάτι προς τα έξω για το τι σημαίνει φαρμακευτική κάνναβη, τι σημαίνει κάνναβη για ευφορική, ψυχαγωγική κατάσταση; Βέβαια, μας κάνει εντύπωση ότι ούτε γνωμοδότηση υπάρχει ούτε έγκριση της Επιτροπής Σχεδιασμού και Συντονισμού έχουμε για την αντιμετώπιση των ναρκωτικών.

Δεν υπάρχει κανένα πλαίσιο. Πάλι έχουμε κοινές υπουργικές αποφάσεις. Έχουμε προχειρότητα και ασάφεια κατ’ εμέ. Σε πολλούς, όμως –και πιστέψτε με δεν είναι λίγοι- φαίνεται ότι όλα αυτά μπορεί να αποτελούν ένα πρόσχημα ή μια προμελετημένη ρύθμιση.

Μήπως, λοιπόν, η μαζικότητα του σχεδίου νόμου αποτελεί την απελευθέρωση της κάνναβης για ευφορική χρήση, για το γνωστό χασίς; Εγώ λέω, όχι. Μπορεί να μην είναι. Εγώ παίρνω το μέρος σας και λέω ότι δεν είναι. Απλώς, είναι πολλοί οι υποψιασμένοι για το αντίθετο. Και τα στελέχη σας είναι αυτά που βγαίνουν συνέχεια και μιλάνε για πλήρη αποποινικοποίηση του χασίς και να το φέρουμε για ευφορική, ψυχαγωγική διαδικασία. Γιατί δεν το φέρνετε εδώ; Γιατί δεν το φέρνετε σε δημόσια διαβούλευση; Γιατί δεν το φέρνετε ως νομοσχέδιο, αν το θέλετε τόσο πολύ, για να καθίσει ο καθένας να τοποθετηθεί; Εγώ άκουσα πολύ προσεκτικά αυτά που είπε και ο πρώην Πρωθυπουργός, ο κ. Παπανδρέου, τον οποίο, αν προσέξατε, τα δικά σας στελέχη χειροκρότησαν με μεγάλη ένταση. Τα δέχομαι όλα αυτά. Να έρθουμε, όμως, να τα συζητήσουμε. Να μην κρυβόμαστε.

Ακούσαμε τους φορείς χθες. Εγώ θα μείνω σε τρεις, τέσσερις αιτιάσεις.

Η κ. Τσίγκα, η Πρόεδρος του Εθνικού Συμβουλίου κατά των Ναρκωτικών, σχολίασε: «Ανεπαρκής και όχι έγκυρη και έγκαιρη ενημέρωση». «Ανεξέλεγκτη η ύπαρξη επιχειρήσεων με αυτό το νομοσχέδιο». «Έντυπα φιλικά προς την Κυβέρνησή σας…», αυτά τα είπε η κ. Τσίγκα, δεν τα είπα εγώ, «…μας λένε ότι θέλετε να οδηγήσετε στην πλήρη ελευθέρωση το χασίς».

Δικηγορικός Σύλλογος Αθηνών: «Δεν υπάρχουν ασφαλιστικές δικλείδες».

Η κ. Μαριδάκη, που τη βάλατε εσείς και είναι Α΄ Αντιπρόεδρος του ΕΟΦ, είπε: «Υπάρχει θεσμικό κενό».

Η κ. Παπουτσόγλου, η Εθνική Συντονίστρια για την αντιμετώπιση των ναρκωτικών, είπε: «Έχω διαβάσει τα νομοσχέδια άλλων χωρών, πολυσέλιδα των εκατόν πενήντα, εκατόν εξήντα σελίδων, αλλά πρώτη φορά βλέπω αυτό. Πρέπει να υπάρχουν αυστηρότατες προϋποθέσεις και προδιαγραφές για την πώληση σε ελεγχόμενα ιατρεία, σε συγκεκριμένους ιατρούς…» -εμείς δεν βλέπουμε τίποτα απ’ όλα αυτά- «…Αυστηρές προϋποθέσεις και προδιαγραφές για τις συνθήκες υγιεινής. Πρέπει να υπάρχει πρόβλεψη για τα κτήρια, τον εξοπλισμό, τους σπόρους, το υλικό ανάπτυξης, για την καλλιέργεια, τη συγκομιδή, την πρωτογενή επεξεργασία, τη συσκευασία, την αποθήκευση και τη διανομή. Δεν υπάρχει τίποτα».

Όλοι αυτοί πέρασαν χθες από τους φορείς. Φαντάζομαι δεν ακούσατε τίποτα.

Εμείς, λοιπόν, επειδή είμαστε δύναμη και παράταξη ευθύνης, σας καλούμε, έστω και τώρα, την ύστατη στιγμή, να πάρετε πίσω το νομοσχέδιο και να μας το φέρετε σωστά. Εντάξτε όλες τις κοινές υπουργικές αποφάσεις, τις οποίες λέτε ότι θα φέρετε σε δεύτερο χρόνο. Φέρτε τες και βάλτε τες μέσα στο σχέδιο νόμου να δούμε τι είναι αυτό που έχετε στο πίσω μέρος του μυαλού σας και δεν μας το λέτε. Πείτε μας τι είναι αυτά, τέλος πάντων, που ο κ. Καρανίκας σάς συμβουλεύει και σας λέει να βάλετε, αλλά δεν έχετε τη δύναμη να τα βάλετε σήμερα εδώ. Τότε θα το ψηφίσουμε.

Ενημερώστε τον κόσμο και την κοινή γνώμη. Πείτε και για τα αρνητικά, γιατί τώρα μιλάμε για τους ασθενείς που έχουν ανάγκη από αυτό το φάρμακο. Πείτε μας, όμως, και ποιες είναι οι παρενέργειες που μπορεί να υπάρχουν σε σχέση με σχιζοφρένεια και διάφορα ψυχοσωματικά συμπτώματα. Ενημερώστε τον κόσμο. Ενημερώστε και επιμορφώστε τους ιατρούς, γιατί κι εμείς οι ιατροί δεν γνωρίζουμε τα πάντα. Ενημερώστε μας, όμως, υπάρχουν ειδικοί για αυτά τα πράγματα.

Υιοθετήστε απόλυτες ενδείξεις και προϋποθέσεις χορήγησης. Ποσοτικοποιήστε τη διαδικασία και δημιουργήστε ένα ξεκάθαρο πλαίσιο διαδικασίας πωλήσεων. Κάντε τα αυτά.

Αυτά είναι τα αυτονόητα, κύριε Υπουργέ. Δεν σας λέω κάτι ιδιαίτερο. Σας λέω αυτά που γίνονται παντού στον κόσμο. Κάντε όλα αυτά και φέρτε το εδώ να το ψηφίσουμε όλοι μαζί. Η πίεση και η ταχύτητα εφαρμογής αυτού του πρόχειρου νομοσχεδίου, δυστυχώς ενισχύει τις προκαταλήψεις της κοινωνίας.

Και βέβαια εγώ να σας πω κάτι; Σας καταλαβαίνω. Αφού έχετε λύσει όλα τα υπόλοιπα, είναι λογικό μέσα σε τόσο ταχύ διάστημα και γρήγορο, λιγότερο από μια βδομάδα, να θέλετε να ασχοληθείτε με την κάνναβη. Και μάλλον αυτό θέλετε να αφήσετε σαν κυβερνητική παρακαταθήκη, μαζί βέβαια με την εκχώρηση του ονόματος της Μακεδονίας, ένα αχρείαστο μνημόνιο, καμιά εκατοστή δισεκατομμύρια παραπάνω στην πλάτη του Έλληνα πολίτη μετά από αυτή την «ηρωική» διαπραγμάτευσή σας.

Ξέρετε κάτι; Δυστυχώς δεν αφήνετε ένα παράθυρο για τη χρήση της ψυχαγωγικής κάνναβης. Αφήνετε ανοιχτές μπαλκονόπορτες. Αν ο κ. Καρανίκας θέλει την Ελλάδα να την κάνει όπως την έχει στο μυαλό του, έναν ατελείωτο μπάφο, εμείς, για εμάς και για τα παιδιά μας, δεν θα το επιτρέψουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ έχει τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα. Η αλήθεια είναι ότι αιφνιδιάστηκα τόσο στην πρώτη, στην εναρκτήρια συνεδρίαση των κοινών επιτροπών, με τη βιασύνη της Κυβέρνησης να συζητήσουμε την επόμενη το πρωί, Παρασκευή πρωί, με τους φορείς και να προχωρήσουμε στην ψήφιση του νόμου, όσο αιφνιδιάστηκα και με τον καθορισμό της Ολομέλειας σήμερα, την επόμενη μέρα της συζήτησης στις επιτροπές, ουσιαστικά με τη διαδικασία του επείγοντος -γι’ αυτό πρόκειται στην πραγματικότητα- χωρίς να έχει χαρακτηριστεί επείγον το νομοσχέδιο. Πραγματικά δεν το καταλαβαίνω.

Η αλήθεια είναι, για να αρχίσω από εκεί που σταμάτησε ο κ. Βλάσης, ότι η προχειρότητα του νομοσχεδίου και το επίπεδο της ωρίμανσης είναι τέτοια που πραγματικά μπαίνει κανείς στον πειρασμό να πει «παιδιά, πάρτε το πίσω και ξαναφέρτε το επεξεργασμένο», όχι μόνο γιατί έτσι πρέπει να είναι κι έτσι οι προκαταλήψεις και οι φοβίες δεν μπορούν να καλλιεργηθούν, αλλά επίσης για να δούμε τις πραγματικές θέσεις της Νέας Δημοκρατίας.

Γιατί όσο καλά επεξεργασμένο και αν το δούμε το νομοσχέδιο είμαι σίγουρος ότι η Νέα Δημοκρατία δεν θα το ψήφιζε, μιας κι αυτά είναι προφάσεις εν αμαρτίες. Είναι άλλοι οι λόγοι για τους οποίους η Νέα Δημοκρατία δεν θέλει να εμπλακεί στη νομιμοποίηση της φαρμακευτικής κάνναβης, γιατί περί αυτού πρόκειται.

Μιλάμε για ένα επιστημονικό θέμα με σοβαρές ηθικές προεκτάσεις. Δεν μιλάμε για τη χρήση της κάνναβης γενικώς, δεν μιλάμε για τη νομιμοποίηση της χρήσης των ναρκωτικών γενικώς. Είναι δεδομένα αυτά. Και νομίζω ότι τα περί πίσω πόρτας και πρώτου βήματος για τη νομιμοποίηση των ναρκωτικών δεν έχουν καμμία θέση.

Είναι υποκριτική η στάση της Νέας Δημοκρατίας. Φαίνεται ότι ο φιλελευθερισμός ορισμένων είναι ιδιαίτερα αβαθής και στις πρώτες δυσκολίες εμφανίζεται το σκληρό πρόσωπο μιας λαϊκίστικης και αντιδραστικής δεξιάς, η οποία κυριαρχεί και δίνει το βήμα, δυστυχώς, στη συντηρητική παράταξη με αποτελέσματα -κι αυτό φαίνεται- στους διεμφυλικούς σήμερα και σε πολλές άλλες θέσεις.

Από την άλλη μεριά πραγματικά με λύπησε η βίαιη αντίδραση του ΚΚΕ σε ένα θέμα το οποίο είναι συγκεκριμένο. Όπως είπα, είναι η φαρμακευτική χρήση της κάνναβης. Οι θέσεις του είναι γνωστές από παλιά. Είναι οι γνωστές συντηρητικές θέσεις του ΚΚΕ από την εποχή που καταδίκαζε μαζί με τα ναρκωτικά και τα ρεμπέτικα και τη ροκ μουσική. Όμως εν πάση περιπτώσει, η βιαιότητα στο συγκεκριμένο θέμα, στο θέμα της φαρμακευτικής χρήσης, πραγματικά με εξέπληξε και με στεναχώρησε.

Είναι όντως ένα ευαίσθητο θέμα. Δεν μπορούμε να κρυβόμαστε πίσω από το δάχτυλό μας. Έτσι; Είναι ένα θέμα που και βάσιμοι φόβοι υπάρχουν και προκαταλήψεις υπάρχουν, που κάνουν το θέμα ακανθώδες και δύσκολο. Γι’ αυτό λέμε ότι θα έπρεπε να υπάρχει και μεγαλύτερη προσοχή και μεγαλύτερος βαθμός ωρίμανσης και προσοχής.

Όμως πρέπει όντως να αποφύγουμε τις κραυγές και τον λαϊκισμό. Πρέπει να αποφύγουμε την υποκρισία. Ακόμα, για να ανοίξω το θέμα –γιατί, θέλουμε δεν θέλουμε, η συζήτηση πάει πακέτο- της χρήσης της ινδικής κάνναβης γενικότερα ως θέμα, πρέπει να αποφύγουμε και την υποκρισία. Υποκρισία σημαίνει αφ’ ενός το να μη θέλεις να αναγνωρίσεις ένα πρόβλημα που υπάρχει, ένα πρόβλημα που είναι διαδομένο και, από την άλλη, να πέφτεις στην άλλη άκρη της υποκρισίας, που λέγεται ψευτοπροοδευτισμός. Γιατί όσοι συγχέουν την προοδευτική πολιτική με την ελευθεριότητα είναι επίσης υποκριτές και ανεδαφικοί.

Δεν συζητάμε για το θέμα της απελευθέρωσης των ναρκωτικών, επειδή είναι trendy, επειδή είναι μόδα, επειδή είναι προοδευτικό και δεν είναι το δίλλημα αν είμαστε υπέρ ή κατά της χρήσης των εθιστικών ουσιών. Δεν νομίζω ότι υπάρχει κανένας σ’ αυτήν την Αίθουσα και στην κοινωνία ολόκληρη που να είναι υπέρ της χρήσης των εθιστικών ουσιών και της δημιουργίας των γνωστών καταστάσεων που ξέρουμε.

Το δίλλημα είναι αν είμαστε υπέρ ή κατά της προστασίας της ζωής και της ασφάλειας των παιδιών μας και όσων έχουν εμπλακεί ή μπορεί να εμπλακούν σ’ αυτά, αν μπορούμε με καλύτερο τρόπο να προλαμβάνουμε και να αντιμετωπίζουμε τα προβλήματα, να σταματάμε τη διάχυση αυτών των ουσιών ή όχι. Και δεν είναι στη βάση της προοδευτικότητας ή της συντηρητικότητας στο δίπολο είμαι προοδευτικός-είμαι συντηρητικός, αλλά κυρίως στη βάση της αποτελεσματικότητας και κατά πόσο αυτού του είδους οι πολιτικές είναι αποτελεσματικές.

Σ’ αυτήν την βάση οφείλουμε να κάνουμε τη συζήτηση σχετικά με το αν οι πολιτικές που έχουμε σήμερα ως χώρα και γενικότερα ακόμη για την αντιμετώπιση των εθιστικών ουσιών -και σ’ αυτές είναι και το οινόπνευμα που είναι νομιμότατο, είναι και η νικοτίνη, που είναι, επίσης, νόμιμη- είναι αποτελεσματικές πολιτικές ή αν πρέπει να τις αλλάξουμε, να τις τροποποιήσουμε με κάτι πιο αποτελεσματικό. Αυτό είναι το ερώτημα.

Έκανε χθες ο κ. Παπανδρέου μια εξαιρετική τοποθέτηση για τον πόλεμο κατά των ναρκωτικών και για τον τρόπο που αυτός χάνεται ουσιαστικά υπέρ των βαρόνων σε πλανητικό επίπεδο. Και αυτό είναι πλέον μια κουβέντα που γίνεται και πρέπει να την κάνουμε και εδώ και πρέπει να την κάνουμε χωρίς προκαταλήψεις.

Για να κλείσω την παρένθεση γενικά για τη χρήση των ναρκωτικών, γιατί περί παρενθέσεως πρόκειται, ούτε η καταστολή είναι θέσφατο -είναι κάτι που πρέπει να είναι έτσι για όλους σε ένα τσουβαλιασμένο περιβάλλον, για όλες τις ουσίες, με τον ίδιον τρόπο και για όλες τις χώρες- ούτε γενικώς και αορίστως η απελευθέρωση είναι λύση σώνει και καλά. Και σίγουρα δεν είναι προοδευτική πολιτική όταν δεν είναι εξειδικευμένη, δεν είναι ώριμη και δεν έχει συζητηθεί επαρκώς και τεχνολογικά και τεχνοκρατικά και πολιτικά.

Ας γυρίσω στο νομοσχέδιο. Είπα από την αρχή ότι αφορά τη φαρμακευτική χρήση της κάνναβης και μόνο και περί αυτής πρόκειται. Από εδώ και πέρα η συζήτηση γι’ αυτό γίνεται.

Υπάρχουν την τελευταία δεκαετία, λοιπόν, ισχυρές ερευνητικές αποδείξεις ότι τα παράγωγα της ινδικής κάνναβης, οι κανναβινόλες, έχουν σημαντική δράση και βοηθούν ασθενείς και, μάλιστα, ασθενείς βαρέως πάσχοντες, καρκινοπαθείς που κάνουν χημειοθεραπεία κυρίως και ασθενείς με σκλήρυνση κατά πλάκας σε βαριές μορφές, στις οποίες υπάρχει δυσκινησία, σπαστικότητα και πόνος. Είναι δεδομένο αυτό. Είναι αποδεδειγμένο.

Έτσι, λοιπόν, με βάση αυτό θέλω να κάνω μια παρένθεση και να πω ότι δεν υπάρχει φάρμακο που να μην έχει παρενέργειες και δεν υπάρχει κανένα φάρμακο γι’ αυτόν που ξέρει να ψάχνει τη βιβλιογραφία, που να μην μπορεί να βρει παρενέργειες ή την αντίθετη άποψη για τη δράση του ή για οτιδήποτε. Πάντα η επιστημονική συζήτηση είναι ανοιχτή, βασίζεται σε αποδείξεις, αλλά έχει μέσα της αντιρρήσεις, φοβίες και αντικρούεται.

Όμως όταν υπάρχει ένα φάρμακο, το οποίο είναι διαθέσιμο και μπορεί να έχει ασθενή δράση –αυτό θα πω εγώ, γιατί αυτή είναι η προσωπική μου αντίληψη, ότι οι κανναβινόλες έχουν ασθενή δράση στις ενδείξεις που προανέφερα- είναι ηθικά και επιστημονικά απαράδεκτο να το στερείς, να αποφεύγεις, να αποτρέπεις την κυκλοφορία του μόνο και μόνο για λόγους προκαταλήψεων, ιδεοληπτικής εμμονής ή ακόμα χειρότερα -επιτρέψτε μου- στη βάση της πολιτικής κουτοπονηριάς και της υποκρισίας, που λέει ότι εγώ δεν θέλω να ανακατευτώ σ’ αυτό γιατί έχει πολιτικό κόστος.

Δεν νομίζω ότι μπορούμε να προχωρήσουμε έτσι γενικώς και ειδικώς στο συγκεκριμένο θέμα.

Έτσι, λοιπόν, είμαστε υπέρ της απελευθέρωσης της χρήσης της ινδικής κάνναβης για λόγους ιατρικούς, για τους ασθενείς που τη χρειάζονται και μόνο, παρ’ όλο που, όπως είπα και προηγουμένως, το νομοσχέδιο είναι απαράδεκτα κακογραμμένο και γενικό.

Δυστυχώς, όπως είδαμε σήμερα, οι προκαταλήψεις και η υποκρισία τρέφονται από την ασάφεια και τη θολούρα. Όσο πιο γενικό, αόριστο και ατελές είναι ένα θεσμικό πλαίσιο, τόσο πιο εύκολα διαβάλλεται, τόσο πιο εύκολα βρίσκουμε –αν θέλουμε να βρούμε- αφορμές, τόσο πιο εύκολα διαβρώνεται τελικά η κοινωνική πίστη σε ένα θέμα. Είναι τόσο ασαφές που πραγματικά, όπως είπα και προηγουμένως, μπαίνει κανείς στον πειρασμό να πει «πάρτε το και ξαναφέρτε το επεξεργασμένο».

Επινοούμε ένα θεσμικό πλαίσιο στον ΕΟΦ αυτόν τον καιρό, όπως παραδέχθηκε ο Υπουργός χθες. Σωστά λέω εγώ, όπως επίσης ένα θεσμικό πλαίσιο για την καλλιέργεια, ένα για τη μεταποίηση και ένα για την εξαγωγή. Μόνο που αυτό συνήθως γίνεται μέχρι τη νομοθέτηση. Δεν γίνεται μετά τη νομοθέτηση, όπως συμβαίνει εδώ, γιατί στην ουσία εδώ νομοθετούμε την πολιτική μας βούληση να χορηγήσουμε ως φάρμακο την ινδική κάνναβη στους Έλληνες ασθενείς που έχουν την ανάγκη, με τρόπους και μεθόδους που θα συζητήσουμε μετά.

Αυτό είναι ένα πολιτικό λάθος. Είναι μία διαδικασία που δεν είναι ούτε έγκυρη και κυρίως ούτε έγκαιρη. Είπα προχθές ότι με αυτή τη διαδικασία, η καλλιέργεια της κλωστικής κάνναβης, που δεν έχει σχέση με ουσίες, επεξεργασίες και δυσκολίες πήρε τέσσερα με πέντε χρόνια από την ημερομηνία ψήφισης μέχρι να μπει στο χωράφι η πρώτη καλλιέργεια. Κάτι ανάλογο θα γίνει και εδώ και νομίζω ότι για το θέμα της χορήγησης των φαρμάκων, της φαρμακευτικής δηλαδή, είναι πολύ μεγάλο πρόβλημα.

Έγινε σαφές χθες, σε μια πολύ ουσιαστική συζήτηση φορέων, ότι ο ΕΟΦ είναι ανέτοιμος. Τι φαρμακευτικές μορφές, ποια σκευάσματα, ποια περιεκτικότητα κανναβινολών στην ινδική κάνναβη, σε ποιες κανναβινόλες, με ποια σύνθεση και με ποιον τρόπο, όλα αυτά είναι άγνωστο. Εφευρίσκουμε θεσμικό πλαίσιο το οποίο δεν το έχουμε.

Δεν έχει ολοκληρωθεί τίποτε. Δεν διευκρινίζεται ποιος θα γράφει, πώς θα γράφεται, πώς θα γίνεται η συνταγογράφηση, πώς θα διακινούνται τα προϊόντα που δεν είναι φαρμακευτικά, όπως για παράδειγμα η ξηρή μορφή, τα έλαια. Δεν υπάρχει πρόβλεψη και το ξαναλέω, γιατί είδα χθες τον Υπουργό που κράτησε μία σημείωση. Υπάρχουν κανναβινόλες που δεν προκαλούν ευφορία, αλλά έχουν φαρμακευτική δράση.

Ακούσαμε χθες ότι σαράντα χιλιάδες στρέμματα συμβολαιακής γεωργίας, με την κλωστική κάνναβη, που δεν έχει σχέση με το σημερινό -καλλιεργείται ήδη- μπορούν από αύριο να μπουν στην καλλιέργεια, αρκεί στο σημερινό νομοσχέδιο να έχει πρόβλεψη ότι η CPT, η κανναβινόλη που δεν προκαλεί ευεξία -δεν μαστουρώνει κατά το κοινώς λεγόμενο και δεν έχει άλλες παρενέργειες- μπορεί από αύριο να αρχίσει να διαχωρίζεται και να αποκτά φαρμακευτικές μορφές. Θα ήταν καλύτερα να το έχουμε ήδη έτοιμο. Είναι ευχής έργο μέχρι το απόγευμα να γίνει. Ελπίζει κανείς ότι θα το καταφέρουμε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πώς θα καταφέρει, λοιπόν, ο ΕΟΦ με το υφιστάμενο νομικό πλαίσιο, που κατά παραδοχή και του ΕΟΦ και του Υπουργού είναι ανέτοιμο, να αρχίσει να αδειοδοτεί φαρμακευτικές μορφές και κυρίως πότε; Γιατί το να ψηφίσουμε σήμερα ένα νομοσχέδιο το οποίο θα μπορέσει να αρχίσει να ενεργοποιείται μετά από ένα, δύο ή τρία χρόνια, είναι έως και παράλογο.

Αφού όλα αυτά είναι έτσι και είμαστε ανέτοιμοι, γιατί ταυτόχρονα είμαστε και άτολμοι; Γιατί δεν κάνουμε το πολύ απλό, που έχει γίνει σε πολλές χώρες του κόσμου; Άνθρωποι οι οποίοι έχουν διάγνωση σκλήρυνση κατά πλάκας ή καρκίνο τελικού σταδίου, από τα ΚΕΠΑ ή από κάποιο έγκυρο ιατρικό σώμα –μία τέτοια διάγνωση είναι πολύ εύκολο να τυποποιηθεί και πολύ δύσκολο να πλαστογραφηθεί έως αδύνατο- γιατί δεν έχουν δικαίωμα στη νόμιμη κατοχή μιας μικροποσότητας ή στην αυτοκαλλιέργεια ενός, δύο φυτών; Είναι πολύ απλό, πολύ λογικό και βγαίνει εκτός της διαδικασίας που, όπως είπα, θα πάρει χρόνια και αφορά κυρίως τη βιομηχανία –για να τα λέμε όλα- και λιγότερο τους ασθενείς, με τον τρόπο που είναι νομοθετημένη σήμερα. Γιατί, λοιπόν, είμαστε και άτολμοι συν τοις άλλοις;

Ας περάσω στην καλλιέργεια. Θα κάνω μερικά σύντομα σχόλια, γιατί τα βασικά τα είπαμε προηγουμένως. Ο κ. Βλάσσης, προσπαθώντας να ξεφύγει από την παγίδα και το βάσανο του να ψηφιστεί η φαρμακευτική κάνναβη, έκανε μια εκτεταμένη αναφορά στις αδυναμίες του νομοσχεδίου. Έτσι είναι, δεν διαφωνώ.

Υπάρχουν τεράστια προβλήματα, απλώς επισημαίνω και σταχυολογώ τα εξής: Ποιος θα δίνει την άδεια; Τρία Υπουργεία είναι υπεύθυνα και φορέας δεν υπάρχει. Ποιος θα ελέγχει την καλλιέργεια για το αν είναι πιστοποιημένη, για να πω απλά παραδείγματα, για το αν η κάνναβη είναι βιολογική ή όχι, αν πέφτει Gramoxon που ξέρει ο Νίκος ο Παπαδόπουλος ότι μάλλον μεταφέρεται στον χρήστη κ.λπ.;

Δεν υπάρχει τίποτα. «Θα» το δούμε. Δεν γίνεται καμία αναφορά σε χωροταξικές προϋποθέσεις. Πού θα είναι αυτές οι καλλιέργειες; Θα είναι σε συγκεκριμένου τύπου χωράφια, κοντά σε πόλεις, κοντά σε σχολεία; Υπάρχουν ορισμένα θέματα, τα οποία δεν έχουν διευκρινιστεί, όπως ποιος θα έχει την εποπτεία της παραγωγικής διαδικασίας, της αποθήκευσης κ.λπ.. Το νομοσχέδιο λέει ότι οι προδιαγραφές θα καθοριστούν με ΚΥΑ εν ευθέτω χρόνω. Είπα και προηγουμένως ότι τρία με τέσσερα χρόνια είναι ο μέσος χρόνος που απαιτείται γι’ αυτού του τύπου τις διαδικασίες σε θέματα τα οποία έχουν πολύ λιγότερη φόρτιση από την ινδική κάνναβη.

Τι σημαίνει μονάδα μεταποίησης; Από το εκχύλισμα στον διαχωρισμό των κανναβινολών σε καθαρμένη μορφή στο χωράφι, η διαφορά του ύψους της επένδυσης από το ένα στο άλλο είναι τρομακτική. Το να κάνω εκχύλιση ενός φυτού –και της ινδικής κάνναβης-, που είναι μια κατσαρόλα πρακτικά για να το πω όσο πιο απλά μπορώ, και το να διαχωρίσω φαρμακευτικές ουσίες καθαρές με τρόπο αναπαραγώγιμο, ώστε να μπορεί να αναπαραχθεί η ποιότητά του και να είναι επαναλαμβανόμενος, το κόστος είναι τρομακτικό.

Και τι είναι τελικά το τελικό προϊόν που θα παράγεται και θα εξάγεται; Είναι κανναβινόλες; Είναι η CPT xωρισμένη από την THC; Είναι το λάδι το οποίο είναι μια πρόδρομη μορφή; Και τι θα εξάγουμε τελικά; Υπάρχουν πολλοί που λένε –και έχουν ισχυρό επιχείρημα- ότι αυτό που πρέπει να εξάγεται πρέπει να είναι κατά το δυνατόν επεξεργασμένο, χάπι δηλαδή αν είναι δυνατόν, σταγόνες σε μπουκαλάκι που έχει πιστοποίηση και είναι φάρμακο για να έχει η χώρα υψηλό ποσοστό προστιθέμενης αξίας. Υπάρχουν και κάποιοι άλλοι που σκεπτόμενοι πιο επιχειρηματικά λένε ότι με τον τρόπο που λειτουργεί το κρατικό μονοπώλιο για τα ναρκωτικά, όποιος δεν μπει -και οι περισσότεροι δεν θα μπουν- στον διαγωνισμό που γίνεται κάθε δύο χρόνια, αν δεν μπορεί να εξάγει τα πάντα, όλες τις δυνατές μορφές, θα χρεοκοπήσει. Είναι ένα θέμα το οποίο πρέπει να το δούμε. Δεν το έχουμε δει.

Εγώ λέω ότι η αύξηση του ποσοστού επεξεργασίας θα ήταν το καλύτερο δυνατόν, να μην γίνει δηλαδή σαν το ελαιόλαδο, αν γίνει ποτέ η καλλιέργεια, να εξάγουμε brand names και εξειδικευμένα προϊόντα. Σε ποια φάση; Με ποιον τρόπο;

Η φαρμακευτική χρήση -για να το κλείσω- μας υποχρεώνει να ψηφίσουμε ένα νομοσχέδιο που ξαναλέω ότι έχει τεράστιες αδυναμίες, είναι εντελώς ανώριμο. Έχουμε και εμείς ισχυρές επιφυλάξεις, κυρίως για το κατά πόσον είναι εφαρμόσιμο με αυτόν τον τρόπο. Έχουμε μεγάλα ερωτήματα σε πόσο χρόνο θα ολοκληρωθεί η επεξεργασία και τι θα προκύψει τελικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα χρειαστώ ένα λεπτό, κύριε Πρόεδρε, για να σχολιάσω τις δύο τροπολογίες που κατατέθηκαν χθες το βράδυ.

Η μία αφορά το ΕΚΑΠΥ και τις προδιαγραφές. Είναι ένα ακόμα παράδειγμα νόμου που ψηφίστηκε στα γρήγορα, ξεχάστηκε και αποδεικνύεται εν μέρει ανεφάρμοστος, γιατί παραδέχεται ότι δεν μπορεί και δεν είναι δυνατόν μια υπηρεσία σαν την ΕΚΑΠΥ που ιδρύθηκε χθες, να συντάξει προδιαγραφές για μερικές δεκάδες χιλιάδες κωδικούς, που αφορούν μερικές εκατοντάδες χιλιάδες προϊόντα. Και έτσι ξαναγυρίζουμε στο παλιό αμαρτωλό καθεστώς όπου καθένας που προκηρύσσει, συντάσσει και τις προδιαγραφές. Αυτή ήταν η αχίλλειος πτέρνα όλων των προηγούμενων συστημάτων προμηθειών και εξακολουθεί να υφίσταται, προφανώς για τον απλούστατο λόγο ότι ο τρόπος που έχει επιλεγεί για να αντιμετωπιστεί είναι εξίσου αδύναμος και λανθασμένος με τους προηγούμενους. Θα το συζητήσουμε κάποια άλλη στιγμή περαιτέρω. Αυτή είναι η πρώτη τροπολογία.

Για τη δεύτερη τροπολογία θέλω να πω δύο κουβέντες παραπάνω. Αφορά την ηλεκτρονική συνταγογράφηση και τη δυνατότητα, επιτέλους, της άυλης κυκλοφορίας συνταγών. Το σχόλιο είναι: Καλώς τους κι ας άργησαν! Η ηλεκτρονική συνταγογράφηση είναι ένα εξαιρετικά καλό παράδειγμα για το πώς μια καλά σχεδιασμένη ηλεκτρονική εφαρμογή μπορεί να δημιουργήσει πραγματικές τομές στη δημόσια διοίκηση. Ήταν από την αρχή σχεδιασμένη να είναι paperless, άυλη δηλαδή, χωρίς χαρτιά, και ταυτόχρονα ακριβώς γι’ αυτό είναι ένα πολύ καλό παράδειγμα για το πώς η καθυστέρηση στο ελληνικό δημόσιο μπορεί να θάψει μία καλή εφαρμογή.

Από την πρώτη μέρα θα μπορούσε να είναι άυλη, με μία προϋπόθεση: την προώθηση της ψηφιακής υπογραφής και της χρονοσήμανσης. Από το 2011 μέχρι το 2017 όλες οι κυβερνήσεις -και η σημερινή- αποτυγχάνουν παταγωδώς και θεαματικά στο θέμα της προώθησης της ψηφιακής πολιτικής στο δημόσιο. Για όσους δεν ξέρετε, σας πληροφορώ ότι από 1 Ιανουαρίου του 2018 όλες οι αποφάσεις και όλα τα έγγραφα του δημοσίου είναι τυπικά άκυρα για τον απλούστατο λόγο ότι ο νόμος που ψηφίστηκε από αυτήν την Κυβέρνηση -και είναι η τρίτη προσπάθεια- είχε ημερομηνίες 1 Ιουνίου του 2017 και 1 Ιανουαρίου του 2018.

Από την 1-1-2018 κανένα έγγραφο που δεν είναι αναρτημένο στο διαδίκτυο με έγκυρη ψηφιακή υπογραφή και χρονοσήμανση δεν είναι έγκυρο. Δεν έχει περάσει ούτε τροπολογία που να παραδέχεται την ήττα, την αδυναμία ή να δίνει κι άλλο χρόνο. Η αλήθεια είναι, όμως, ότι και αυτή η Κυβέρνηση δεν έχει κάνει απολύτως τίποτα μέχρι στιγμής για τη μετάβαση στην ψηφιακή εποχή, η οποία είναι αναγκαία.

Θα ψηφίσουμε την τροπολογία για την ηλεκτρονική συνταγογράφηση. Δεν ξέρω αν χρειάζεται νόμος. Χρειάζεται η προώθηση, η ολοκλήρωση της διαδικασίας για την ψηφιακή υπογραφή και τη χρονοσήμανση στους γιατρούς. Ελπίζω να γίνει γρήγορα, γιατί πραγματικά είναι ένα μέτρο το οποίο και οικονομία θα κάνει σε όλα τα επίπεδα και θα προωθήσει τους ελέγχους και τη διαδικασία της συνταγογράφησης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Χρυσής Αυγής κ. Αϊβατίδης.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Το νομοσχέδιο που εισάγεται σήμερα προς ψήφιση είναι ένα νομοσχέδιο το οποίο προβλέπει τη δυνατότητα καλλιέργειας κάνναβης για ιατρική, φαρμακευτική χρήση. Ομιλεί για την Cannabis Sativa L, με περιεκτικότητα περισσότερο από 0,2% σε Δ9-τετραϋδροκανναβινόλη.

Στην πράξη, όμως, το συγκεκριμένο σχέδιο νόμου επιτρέπει τις φυτείες μαριχουάνας στην Ελλάδα για ιατρική χρήση. Φυτείες, λοιπόν, μαριχουάνας. Ποιο είναι το κίνητρο για να εισαχθεί το συγκεκριμένο σχέδιο νόμου, από πλευράς βεβαίως Κυβέρνησης; Μήπως είναι κάποιοι ανθρωπιστικοί λόγοι, δηλαδή της πρόσβασης σε θεραπευτικό μέσο κάποιων ασθενών χρονίως πασχόντων; Μήπως είναι ένα απονενοημένο μέσο ανάπτυξης της επιχειρηματικότητας στην Ελλάδα ή μήπως είναι ένα πρελούδιο αποποινικοποίησης γενικότερα της κάνναβης;

Αυτό το τελευταίο μπορώ κάλλιστα να το υποστηρίξω, διότι υπήρξε μια υπαινικτική ομολογία του εισηγητή του ΣΥΡΙΖΑ στις επιτροπές, ότι αυτό το νομοσχέδιο είναι μόνο η αρχή. Υπαινίχθηκε, δηλαδή, ότι υπάρχει και συνέχεια. Ποια μπορεί να είναι αυτή η συνέχεια; Η αποποινικοποίηση της κάνναβης. Όσο και αν στη συνέχεια προσπάθησαν κάποιοι παράγοντες να το διαψεύσουν, εμείς θεωρούμε ότι πράγματι αυτή η νομοθετική προσπάθεια είναι μια προσπάθεια εν είδει προοιμίου για την αποποινικοποίηση της κάνναβης.

Όμως, τι ελέχθη –δύο φορές, μάλιστα- στις επιτροπές από τον εισηγητή της Νέας Δημοκρατίας; Ελέχθη κάτι αντιεπιστημονικό, το οποίο όμως είχε μια ερμηνεία, θα έλεγα, συμπάθειας προς το εισαχθέν νομοσχέδιο. Ελέχθη ότι η κάνναβη είναι φάρμακο εκλογής για κάποιες νόσους. Αυτό είναι τελείως αντιεπιστημονικό.

Η αλήθεια για τη φαρμακευτική ιατρική κάνναβη είναι η εξής, ότι πράγματι σε μερικά από τα συμπτώματα συγκεκριμένων και ολίγων νόσων έχει θετική επενέργεια, πλην όμως αυτή η θετική επενέργειά της δεν υπερβαίνει τη θετική επενέργεια των συμβατικών κλασικών ιατρικών σκευασμάτων.

Αυτή είναι η αλήθεια, γιατί οφείλουμε να προσεγγίσουμε με τη δέουσα επιστημοσύνη, αλλά και ευαισθησία, τους ανθρώπους που πάσχουν από χρόνιες νόσους στην Ελλάδα. Σε αυτούς έχουν δημιουργηθεί κάποιες φρούδες ελπίδες ότι η φαρμακευτική κάνναβη, δηλαδή η ιατρική μαριχουάνα, συνιστά μια πανάκεια. Ποιος είναι αυτός ο οποίος είναι ο εμπνευστής του ότι η ιατρική μαριχουάνα είναι πανάκεια; Είναι ο Καναδός ακτιβιστής Rick Simpson, μεγαλοκαλλιεργητής μαριχουάνας, ο οποίος διατείνεται ότι θεραπεύθηκε ο ίδιος από καρκίνο του δέρματος που είχε σε τρία σημεία από τη φαρμακευτική μαριχουάνα. Μάλιστα, διατείνεται και διαδίδει -χωρίς καμία επιστημονική βάση βεβαίως- πως θεραπεύει πολλές μορφές καρκίνου.

Ο κ. Rick Simpson ήταν στην έκθεση «CANNABIS EXPO», στις αρχές του έτους -τον Ιανουάριο, αν δεν κάνω λάθος- όπου συμπαραστάθηκαν σ’ αυτήν ο κ. Νίκος Καρανίκας και, κυρίως, ο κ. Γεώργιος Παπανδρέου, ο πρώην Πρωθυπουργός, ο οποίος μάλιστα ενεφανίσθη στην επιτροπή και πραγματικά έπεσαν τελείως οι μάσκες του Κινήματος Αλλαγής, που έχει κορμό το ΠΑΣΟΚ, ως γνωστόν, αφού δύο συνιστώσες του, το ΚΙΔΗΣΟ του κ. Γεωργίου Παπανδρέου, αλλά και το Ποτάμι διά του ειδικού αγορητή, του κ. Ψαριανού, είναι υπέρ της αποποινικοποίησης της κάνναβης.

Ως ιατροδικαστής στο Υπουργείο Δικαιοσύνης επί σειρά ετών, έχω διενεργήσει πάνω από χίλιες ψυχιατροδικαστικές πραγματογνωμοσύνες με ζητούμενο το αν κάποιο άτομο είναι εξαρτημένο ή όχι. Χειρίστηκα υποθέσεις που αφορούσαν μικροποσότητες, μέχρι και ποσότητες πολύ μεγάλες. Για παράδειγμα, υπήρχε μία υπόθεση που αφορούσε σε δεκαέξι κιλά ηρωίνης. Σας διαβεβαιώ ότι στη συντριπτική πλειονότητα των ηρωινομανών, η πύλη εισόδου στον κόσμο των ναρκωτικών ήταν η κάνναβη. Αυτό είναι ένα ακαταστρατήγητο δεδομένο και οτιδήποτε διαφορετικό πέρα από τη δική μου επιστημονική εμπειρία, είναι και επιστημονικώς πανθομολογούμενο. Δηλαδή, άνθρωποι οι οποίοι μπαίνουν στον κόσμο των ναρκωτικών, ξεκινούν από την κάνναβη.

Η μαριχουάνα, η κάνναβη, είναι εξαρτησιογόνος ουσία και εντάσσεται στα ναρκωτικά, όχι υπό την έννοια ότι ναρκώνει βεβαίως, αλλά εν τη ευρεία εννοία. Προκαλεί τοξίκωση, ανοχή, δηλαδή χρειάζονται όλο και μεγαλύτερες ποσότητες για να επέλθει το επιθυμητό αποτέλεσμα -στη συγκεκριμένη περίπτωση της ιατρικής κάνναβης, το ιατρικό- αλλά βεβαίως προκαλεί και στερητικό σύνδρομο. Συνδέεται επίσης -και αυτό επίσης, είναι ακαταστρατήγητο επιστημονικό δεδομένο- με ψυχωσικά επεισόδια. Δηλαδή, πυροδοτεί ψυχωσικά επεισόδια.

Άρα λοιπόν, κατά τη γνώμη μας, εδώ ακριβώς έγκειται και ο κίνδυνος για την κοινωνία. Ποιος είναι αυτός; Είναι δυνατόν άνθρωποι οι οποίοι θα χρησιμοποιήσουν την ιατρική φαρμακευτική μαριχουάνα να καταστούν μετά από ένα χρονικό διάστημα εξαρτημένοι, να εμφανίσουν σύνδρομο στέρησης και ανοχή στη μαριχουάνα.

Ποιος είναι αυτός ο παράγοντας ο οποίος μπορεί να το αποτρέψει αυτό; Είχα πει και στις επιτροπές ότι η μη αναφορά σε ανώτερο όριο -δηλαδή, ποσοστό- της Δ9-τετραϋδροκανναβινόλης, που είναι η ενεργός ψυχοδραστική ουσία στη μαριχουάνα, είναι λόγος απόσυρσης. Δεν αναφέρεται στο σχέδιο νόμου το ανώτερο όριο. Θα πρέπει να αναφερθεί, θα πρέπει να γίνει μια νομοτεχνική βελτίωση και να μην παρακαμφθεί η Βουλή από αυτό, κύριε Υπουργέ. Θα σας επαναλάβω -γιατί το είπα και στην επιτροπή- πως υπάρχουν σπόροι μαριχουάνας οι οποίοι φτάνουν σε παραγωγή μαριχουάνας και στο 30%, δηλαδή από τις κανναβινόλες το 30% να είναι Δ9-τετραϋδροκανναβινόλη, η ενεργός ψυχοδραστική ουσία. Θα πρέπει να υπάρξει πρόβλεψη στο σχέδιο νόμου, όχι με απλή υπουργική ή κοινή υπουργική απόφαση. Θα πρέπει σήμερα να το αποφασίσετε αυτό, θα πρέπει να συμβουλευτείτε ενδεχομένως κάποιους, αλλά το ανώτερο όριο που θα πρέπει να τεθεί είναι αυτό το οποίο ισχύει και στην Ιταλία. Θα ενθυμίσω ότι στην Ιταλία την καλλιέργεια την έχει αναλάβει ο ιταλικός στρατός και παράγει ένα προϊόν το οποίο λέγεται FMDUE, που έχει τετραϋδροκανναβινόλη και κανναβιδιόλη, σε ποσοστό η Δ9-τετραϋδροκανναβινόλη 5% με 8%. Είναι για φαρμακευτική χρήση.

Επειδή κάποιοι πάσχοντες στην Ιταλία χρησιμοποίησαν το σκεύασμα αυτό εμφάνισαν ανοχή, κύριε Υπουργέ. Είστε γιατρός και καταλαβαίνετε τι σας λέω. Στη συστηματική χρήση της κάνναβης δημιουργείται ανοχή. Δηλαδή αυτή η θετική επενέργεια στα συμπτώματα των νόσων άρχισε να χάνεται και ζητούσαν όλο και μεγαλύτερη ποσότητα από το φάρμακο αυτό. Πολλοί, λοιπόν, από τους Ιταλούς -γιατί στην Ιταλία συνεχίζει να εισάγεται ένα ολλανδικό σκεύασμα- καταφεύγουν στο να αγοράζουν το ολλανδικό σκεύασμα το οποίο λέγεται Bedrocan και έχει 22% Δ9-τετραϋδροκανναβινόλη.

Εμείς προτείνουμε, λοιπόν, τα εξής. Γιατί ναι μεν έχετε μια συγκεκριμένη στάση και συμπεριφορά απέναντί μας -επιχειρείτε να μας απαξιώσετε, δεν μπαίνετε σε δημοκρατικό διάλογο με εμάς και το έχετε δηλώσει ευθαρσώς, δεν απαντάτε στις ερωτήσεις που κάνουμε- και παρ’ ότι περιφρονούμε την στάση σας, σεβόμαστε ωστόσο την νομοθετική εργασία εν γένει, γι’ αυτό προβαίνουμε και σε κάποιες συγκεκριμένες προτάσεις:

Η πρώτη πρόταση, λοιπόν, κύριε Υπουργέ, είναι το ανώτερο όριο, το οποίο πρέπει σήμερα με νομοτεχνική βελτίωση να θεσπιστεί.

Το δεύτερο αφορά την φύλαξη των καλλιεργειών, των φυτειών αυτών δηλαδή της μαριχουάνας. Δεν υπάρχει επαρκής πρόβλεψη. Κατά τη γνώμη μας, από τη στιγμή που το συγκεκριμένο σχέδιο νόμου θα καταστεί νόμος του κράτους θα πρέπει να υπάρξει πρόβλεψη τουλάχιστον, ακόμα και αν επιβαρύνεται η υπηρεσία, ειδικοί φρουροί να φυλάσσουν τις συγκεκριμένες καλλιέργειες. Τουλάχιστον αυτό.

Επίσης, θα έπρεπε στο συγκεκριμένο σχέδιο νόμου να υπάρχει λίστα των νόσων, αλλά και των συμπτωμάτων -γιατί υπάρχουν σχετικές εργασίες-, πάντως, τουλάχιστον, των νόσων όπου η φαρμακευτική μαριχουάνα έχει κάποια θετική επενέργεια. Πράγματι, υπάρχουν συμπτώματα στην σκλήρυνση κατά πλάκας όπου έχει θετική επενέργεια. Και επαναλαμβάνω ότι αυτή η θετική επενέργεια δεν υπερβαίνει τα συμβατικά, κλασικά φαρμακευτικά σκευάσματα και ότι η χρήση της φαρμακευτικής μαριχουάνας ενέχει τον κίνδυνο δημιουργίας εξάρτησης σε χρόνιους πάσχοντες αλλά και την πρόκληση ψυχωσικών επεισοδίων σε αυτούς, εάν υπάρχει υψηλό ποσοστό της Δ9-τετραϋδροκανναβινόλης. Γι’ αυτό έχει μεγάλη σημασία να θεσπίσετε ένα ανώτερο όριο, το οποίο βεβαίως θα έχει μια χαμηλή τιμή, όπως είναι στην Ιταλία, 8% το μάξιμουμ.

Να θυμίσω, κύριε Υπουργέ -σας το είχα πει- ότι σε ανάλογη περίπτωση για την βιομηχανική κάνναβη, το HEMP, ο κύριος Υπουργός της Δικαιοσύνης -προς τιμήν του- αποδέχθηκε την πρότασή μας και άλλαξε ένα ποσοστό, επ’ ωφελεία του κοινωνικού συνόλου. Περιμένουμε κάτι ανάλογο και από εσάς. Θα σας θυμίσω, διότι είστε γιατρός, την ιπποκρατική ρήση: «Ωφελέειν ή μη βλάπτειν». Εμείς σας καλούμε να λειτουργήσετε ως Υπουργός προς την κατεύθυνση αυτή.

Φυσικά, με όλα αυτά τα δεδομένα, η Χρυσή Αυγή ανενδοίαστα καταψηφίζει το συγκεκριμένο σχέδιο νόμου, το οποίο υποκρύπτει αυτές τις γνωστές ιδεοληψίες του ΣΥΡΙΖΑ που εκφράζονται κατά καιρούς από τον κ. Νίκο Καρανίκα, ο οποίος φαίνεται πως επηρεάζει όχι μόνο τον κύριο Πρωθυπουργό, αλλά και τον Υπουργό Υγείας κ. Ξανθό.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι έξι μαθήτριες και μαθητές και μία εκπαιδευτικός συνοδός τους από το 3ο Δημοτικό Σχολείο Βούλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, με το προτεινόμενο νομοσχέδιο δίνεται η δυνατότητα εξαίρεσης της παραγωγής κάνναβης για ιατρικούς σκοπούς από τη διαδικασία του κρατικού μονοπωλίου και ανάπτυξης της εν λόγω παραγωγικής δραστηριότητας από φυσικά ή νομικά πρόσωπα, με σκοπό είτε την προμήθεια του κρατικού μονοπωλίου είτε την εξαγωγή.

Το ΚΚΕ, όπως ήδη έχουμε πει, καταψηφίζει το παρόν σχέδιο νόμου. Μάλιστα, έχουμε ζητήσει την απόσυρσή του, για δύο πολύ σημαντικούς λόγους. Βέβαια δεν έχουμε αυταπάτη ότι θα το αποσύρετε. Ζητάμε βέβαια την απόσυρση, εκφράζοντας το μέγεθος της αντίθεσής μας απέναντι σ’ αυτό το σχέδιο νόμου. Για ποιους λόγους;

Πρώτον, διότι με τις εν λόγω ρυθμίσεις ανοίγει ένα νέο πεδίο κερδοφορίας για τους επιχειρηματικούς ομίλους. Αυτό υπηρετεί η Κυβέρνηση με το τρίπτυχο που προβάλλει -ανάπτυξη, κέρδη, θέσεις εργασίας-, υποστηρίζοντας ότι αυτά θα έρθουν μέσα από τη διαδικασία απελευθέρωσης της παραγωγής κάνναβης και προϊόντων της για ιατρικούς σκοπούς. Δεύτερον, διότι μέσα από σκόπιμες ασάφειες αίρει τους όποιους περιορισμούς, για να διευκολύνει την προσέλκυση των επενδυτών.

Η Κυβέρνηση εδώ κι έναν χρόνο τουλάχιστον προετοίμαζε το έδαφος, παρουσιάζοντας τις ρυθμίσεις αυτές ως προοδευτικές και αναγκαίες, χωρίς να διστάσει να αξιοποιήσει και φορείς ή πρόσωπα που υιοθετούν απόψεις που φτάνουν μέχρι και την αποποινικοποίηση της χρήσης της για ιδία χρήση και αυτοκαλλιέργεια. Παράλληλα, και για να συσκοτιστεί ο πραγματικός χαρακτήρας του σχεδίου νόμου, προβάλλονται επιχειρήματα που διαμορφώνουν την αντίληψη ότι η κάνναβη είναι ένα δοκιμασμένο και αθώο φυσικό προϊόν, επιχειρηματολογία που διευκολύνει να διαμορφώνεται στη συνείδηση των νέων κυρίως ανθρώπων η αποδοχή στη γενικότερη χρήση της κάνναβης και της κουλτούρας που τη συνοδεύει.

Το ΚΚΕ λαμβάνει υπ’ όψιν του την επιστήμη, τις αναλύσεις, τα πορίσματα που βγάζει, καθώς και τις κλινικές πράξεις. Επιτρέψτε μου ορισμένες επισημάνσεις με βάση τα όσα ακούστηκαν: Οι ασθενείς πολλές φορές προβάλλουν ως βασικό επιχείρημα ότι πρόκειται για ένα φάρμακο το οποίο έχουν ανάγκη και χρειάζεται να εξασφαλίζεται η νόμιμη πρόσβασή τους σε αυτό. Είναι ξεκάθαρο ότι οι ασθενείς αυτοί μπορούν να τα προμηθευτούν μέσα από μια συγκεκριμένη διαδικασία του ΕΟΦ, που υπάρχει, όπως προβλέπει σχετική υπουργική απόφαση, μετά και το πόρισμα της επιτροπής για την ιατρική χρήση της κάνναβης, που έχει συσταθεί από το Υπουργείο Υγείας.

Επομένως βάσει της υπάρχουσας εμπειρίας από τη χρήση άλλων ναρκωτικών ουσιών, όπως τα οπιοειδή, στην ιατρική κλινική πράξη, αλλά και τα επιστημονικά δεδομένα που είναι διαθέσιμα γύρω από την κάνναβη και τις ουσίες, φυσικές ή συνθετικές, που προέρχονται από αυτήν, το ΚΚΕ καταλήγει στα εξής συμπεράσματα, τα οποία αγνοείτε:

Πρώτον, η φυτική κάνναβη, λόγω του μεγάλου αριθμού δραστικών ουσιών που περιέχει, για τη συντριπτική πλειοψηφία των οποίων δεν γνωρίζουμε τις δράσεις, αλληλεπιδράσεις, παρενέργειες που έχει κάθε μία από αυτές αλλά και οι ποικίλοι συνδυασμοί τους, δεν μπορεί να χρησιμοποιηθεί καθ’ εαυτή ως φαρμακευτική θεραπευτική ουσία.

Δεύτερον, αντίθετα, συγκεκριμένες δραστικές ουσίες που απομονώνονται από την κάνναβη ή και μπορούν να συντεθούν ακόμα και τεχνητά, θα μπορούσαν να χρησιμοποιηθούν για φαρμακευτικούς, ιατρικούς, παρηγορητικούς σκοπούς σε περιπτώσεις όπου τα ήδη υπάρχοντα φάρμακα δεν επαρκούν. Και πάνω σε αυτό το ζήτημα δεν υπάρχει κανένα φοβικό σύνδρομο. Είναι κρυστάλλινη η θέση του ΚΚΕ. Φροντίζετε να την παρακάμπτετε.

Τρίτον, βασική προϋπόθεση, όμως, αποτελεί η αντιμετώπιση των δραστικών ουσιών ως φαρμάκων, δηλαδή η απομόνωσή τους από το φυτό ή η τεχνητή χημική παραγωγή τους και η πραγματοποίηση κλινικών μελετών για τον καθορισμό των ενδείξεων χρήσης τους, των φαρμακοκινητικών χαρακτηριστικών τους, του προφίλ ασφαλείας τους, των αλληλεπιδράσεών τους με άλλα φάρμακα, προκειμένου να παρέχονται στους ασθενείς με τη μεγαλύτερη δυνατή ασφάλεια και αποτελεσματικότητα.

Τέταρτον, παράλληλα, σημαντική προϋπόθεση για την υλοποίηση των παραπάνω και τη διασφάλιση πρώτα απ’ όλα της ασφάλειας των ασθενών αποτελεί ο αυστηρός έλεγχος από το ίδιο το κράτος της παραγωγής, της επεξεργασίας, της διάθεσης, χορήγησης τέτοιων φαρμάκων με αυστηρά επιστημονικά κριτήρια και της ιατρικής παρακολούθησης των ασθενών που τα λαμβάνουν.

Τι προβλέπει το σχέδιο νόμου για όλα τα παραπάνω; Απολύτως, μα απολύτως τίποτα.

Όσον αφορά την άποψη που λέει ότι έχει αποδειχθεί η θεραπευτική της αξία και ότι δεν χρειάζονται έρευνες και τα εμπειρικά δεδομένα είναι αρκετά ή ότι χιλιάδες άνθρωποι έχουν ανακαλύψει μόνοι τους τη δοσολογία που χρειάζονται, θέλουμε να πούμε ότι πρόκειται για μια βαθιά αντιεπιστημονική και επικίνδυνη αντίληψη, η οποία πετάει, στην κυριολεξία, στα σκουπίδια όλη την πρόοδο της επιστήμης και της γνώσης που έχει αποκτηθεί. Βασίζεται στη φιλοσοφική θεώρηση του μεταμοντερνισμού, με βάση τον οποίο δεν υπάρχει αντικειμενική πραγματικότητα, αλλά η πραγματικότητα είναι διαφορετική για τον καθένα, ανάλογα με τον τρόπο που την αντιλαμβάνεται, θεωρία την οποία υιοθετεί σήμερα ο ΣΥΡΙΖΑ. Ο εμπειρισμός χρησιμοποιείται για να αντικαταστήσει την επιστημονική έρευνα, γεγονός που μας πηγαίνει αιώνες πίσω, όταν οι άνθρωποι προσπαθούσαν να ερμηνεύσουν τα γεγονότα γύρω τους μέσω της εμπειρίας τους. Από τότε όμως η επιστήμη έχει σημειώσει τεράστια πρόοδο και είναι σκοταδισμός το ότι αποσιωπάται.

Εκτός των άλλων, με τα επιχειρήματα αυτά δίνετε χέρι βοηθείας στην πολιτική που εφαρμόζει η Κυβέρνηση ετούτη και οι προηγούμενες διαχρονικά, καθώς και η Ευρωπαϊκή Ένωση, για το πώς οι ασθενείς θα κοστίζουν ακόμα λιγότερο στο κράτος και στους επιχειρηματικούς ομίλους. Τα επιχειρήματα αυτά καλλιεργούν την παραίτηση από τη διεκδίκηση να αξιοποιείται η τεράστια δυνατότητα της επιστήμης προς όφελος των ασθενών.

Επίσης, η απελευθέρωση της καλλιέργειας της ιατρικής κάνναβης εκτός κρατικού μονοπωλίου ακούγεται ότι θα έχει πολλαπλά οικονομικά οφέλη για τη χώρα. Είναι ξεκάθαρο το ενδιαφέρον της Κυβέρνησης να εξασφαλίσει και αυτό το πεδίο δραστηριότητας για το κεφάλαιο, να δημιουργήσει επενδυτικές ευκαιρίες για τα μεγάλα μονοπωλιακά τραστ στον χώρο του φαρμάκου. Προβάλλουν ως επιχείρημα ότι η Ελλάδα λόγω του κλίματός της προσφέρεται για την παραγωγή μεγάλων ποσοτήτων -τρεις σοδειές ανά χρόνο- και καλής ποιότητας κάνναβης. Λένε ακόμα ότι έτσι θα ανοίξουν νέες θέσεις εργασίας, θα αναζωογονήσει την αγροτική μας οικονομία, θα βοηθήσει στην εισροή εσόδων από την πώληση και τις εξαγωγές, θα αποφέρει έσοδα στο κράτος, αφού πλέον οι αγοραπωλησίες θα γίνονται με νόμιμο τρόπο και άρα, θα φορολογούνται και τέλος θα σώσουν τα ασφαλιστικά ταμεία από τα έξοδα που έχουν για τη συνταγογράφηση πανάκριβων φαρμάκων.

Πρόκειται για την επιχειρηματολογία της Κυβέρνησης και του κριτηρίου της ανάπτυξης που έχει υπέρ των επιχειρηματικών ομίλων, μιας ανάπτυξης που μεταφράζεται σε κερδοφόρες επενδύσεις, που απαιτεί χαμηλούς μισθούς, ελαστικές εργασιακές σχέσεις, χρήσεις γης που να βολεύουν τις επενδύσεις, ελάχιστη φορολογία στο μεγάλο κεφάλαιο, ισχυρή κρατική στήριξη των επενδύσεων, κατάργηση συλλογικών συμβάσεων και περιορισμό της δράσης των συνδικαλιστικών οργανώσεων.

Είναι γεγονός ότι τα παραπάνω αναχρονιστικά και αντιεπιστημονικά επιχειρήματα ενδεχομένως να επηρεάζουν ιδιαίτερα ένα μέρος ασθενών που πάσχουν από σοβαρά, χρόνια και επώδυνα νοσήματα, καθώς και των οικογενειών, που τους συνδράμουν και αναζητούν κάποια λύση. Πολύ περισσότερο όταν έρχονται αντιμέτωποι με τα χάλια των δημόσιων μονάδων υγείας, την εμπορευματοποίηση των υπηρεσιών, τη σχεδόν παντελή έλλειψη δημοσίων μονάδων και υπηρεσιών, για να στηρίζουν ασθενείς και οικογένειες, όταν όλα αυτά που χρειάζονται για το κράτος αποτελούν κόστος, που το μεταφέρει στους ίδιους, προκειμένου να το αντιμετωπίσουν.

Αυτές οι συνθήκες συνιστούν στέρηση της ελευθερίας τους, η οποία φυσικά δεν μπορεί να υποκατασταθεί με την ελευθερία της χρήσης της κάνναβης, χωρίς τους επιστημονικά ενδεδειγμένους όρους και προϋποθέσεις. Από τη μία, λοιπόν, η πανσπερμία απόψεων που συσκοτίζουν την αξία και τον τρόπο χρήσης πιθανών ουσιών χρήσιμων στη φαρμακευτική και στην ιατρική και από την άλλη, οι ασάφειες του σχεδίου νόμου για την παραγωγή και χρήση της φαρμακευτικής κάνναβης, μέσω της άρσης του κρατικού μονοπωλίου, διευκολύνουν τους επιχειρηματικούς ομίλους, για να εμπορεύονται τον ανθρώπινο πόνο και ταυτόχρονα να κερδίζουν αμύθητο πλούτο.

Η Κυβέρνηση βιάζεται να διευκολύνει, να διοχετεύσει συσσωρευμένα κεφάλαια σε νέα πεδία δραστηριότητας, που μπορούν να προσφέρουν υψηλή κερδοφορία, όπως ήδη έχει ακουστεί, με επενδύσεις στην Ημαθία ύψους 1,5 δισεκατομμυρίου, επενδύσεις σε βάθος δεκαετίας, κέρδη μάλλον της τάξεως των 200 -και άνω- δισεκατομμυρίων ευρώ. Δεν την ενδιαφέρει για ένα τόσο σοβαρό θέμα να διαμορφώσει ένα ολοκληρωμένο νομοθετικό πλαίσιο, σκόπιμα. Δεν είναι τώρα ολοκληρωμένο νομοθετικό πλαίσιο. Μην κοροϊδευόμαστε μεταξύ μας.

Πέρα από το γεγονός ότι στο επίκεντρο είναι το κέρδος, το νομοσχέδιο δημιουργεί βάσιμες υποψίες ότι έρχεται να εξυπηρετήσει και άλλες σκοπιμότητες. Στην πραγματικότητα, και από τα όσα ειπώθηκαν από την πλευρά των δύο Υπουργών και στις δύο συνεδριάσεις φαίνεται ότι η Κυβέρνηση επιδιώκει επί της ουσίας να πάρει λευκή επιταγή από τη Βουλή, για να κάνει στην πορεία ό,τι θέλει μέσα από κοινές υπουργικές αποφάσεις για λογαριασμό και ανάλογα τα master plan των επιχειρηματικών ομίλων, με τους οποίους έχει ήδη έλθει σε συζητήσεις για την επενδυτική προετοιμασία.

Πιο ειδικά για το σχέδιο νόμου: Πρώτον, το σχέδιο νόμου εξαιρεί -προς επαλήθευση της άποψής μας- την παραγωγή κάνναβης για ιατρικούς σκοπούς από τη διαδικασία του κρατικού μονοπωλίου. Αν υπάρχουν ενδείξεις ότι ορισμένες ουσίες, που περιέχονται στο φυτό της κάνναβης μπορούν να προσφέρουν ανακούφιση στους ασθενείς γιατί δεν θα μπορούσε η παραγωγή αυτών να γίνει από το κρατικό μονοπώλιο ή από εισαγωγή των σχετικών σκευασμάτων, χωρίς να χρειάζεται αλλαγή της ήδη υπάρχουσας και επαρκούς νομοθεσίας; Ορίστε, κάντε το, με αυτό το κρατικό μονοπώλιο. Εμείς δεν συμφωνούμε με αυτό το κράτος, αλλά κάντε το με αυτό το κράτος, με αυτό το κρατικό μονοπώλιο. Δεν το κάνετε. Ούτε αυτό δεν κάνετε.

Δεύτερον, με σαφήνεια περιγράφονται μόνο εκείνες οι προϋποθέσεις που καθορίζουν τον κεφαλαιοκρατικό χαρακτήρα της επένδυσης, όπως ο όρος η δραστηριότητα να είναι καθετοποιημένη, ενιαία -δηλαδή παραγωγή, κατοχή, μεταφορά, μεταποίηση, αποθήκευση-, να λαμβάνει χώρα σε ενιαία περίκλειστη έκταση εμβαδού τουλάχιστον τεσσάρων στρεμμάτων και η καλλιεργούμενη περιοχή να είναι κλειστή σε ειδικού τύπου θερμοκήπια. Όλες οι υπόλοιπες προδιαγραφές και κάθε άλλο σχετικό ζήτημα ανατίθενται στις κοινές υπουργικές αποφάσεις και μάλιστα παρακάμπτοντας τη γνώμη της επιτροπής ναρκωτικών. Οι δικαιολογίες που προέβαλε χθες ο κύριος Υπουργός, ότι πολλά θα εξαρτηθούν από το τι θέλουν οι επενδυτές, αποτελεί και την απόδειξη ότι θα κάνουν ό,τι θέλουν και θα λειτουργούν ανεξέλεγκτα.

Τρίτον, σε σχέση με το τελικό προϊόν της παραγωγής δεν γίνεται συγκεκριμένη αναφορά σε κάποια από τις ουσίες του φυτού της κάνναβης οι οποίες έχουν συνδεθεί με ορισμένες καταπραϋντικές ιδιότητες για πάσχοντες από χρόνιες νόσους, αλλά αντίθετα χρησιμοποιείται ο ασαφής -και πολύ βολικός ταυτόχρονα βέβαια- για την Κυβέρνηση όρος «τελικά προϊόντα φαρμακευτικής κάνναβης». Αυτή η ασάφεια κάλλιστα θα μπορούσε να ανοίξει την πόρτα συνολικής αποποινικοποίησης της κάνναβης και για προσωπική χρήση, επενδύοντάς την με έναν «ιατρικοφανή» μανδύα.

Τέταρτον, στην πραγματικότητα η Κυβέρνηση νομοθετεί την παραγωγή φύλλων κάνναβης. Δεν αφορά, επί της ουσίας, την παραγωγή και διακίνηση ασφαλών και ποιοτικών σκευασμάτων, που προϋποθέτει την τυποποίηση, τον καθορισμό συγκεκριμένων προδιαγραφών ουσίας, εκδόχων δοσολογίας, την τιτλοποίηση, την αναλυτική, ποσοτική και ποιοτική ανάλυση και γενικά την τήρηση των αρχών της φαρμακευτικής επιστήμης.

Αν πράγματι ενδιαφερόταν γι’ αυτό, το ελάχιστο που θα μπορούσε να κάνει θα ήταν να ορίσει επακριβώς τα φαρμακευτικά προϊόντα, δηλαδή τις ουσίες, τα έκδοχα και τις προδιαγραφές τους προφανώς. Ερωτηματικά προκαλεί το γεγονός ότι οι αναφορές που γίνονται στην αιτιολογική έκθεση ούτε περιλαμβάνονται ούτε καν υπονοούνται στο σχέδιο νόμου. Και αναφέρομαι στη διάθεση του τελικού προϊόντος στην παραγωγή. Δεν διαχωρίζει το τελικό προϊόν από την πρώτη ύλη, δηλαδή άνθη, ταξιανθίες, φύλλα κ.λπ., που είναι γνωστά και ως «μπάφος».

Κατά τη γνώμη μας, η Κυβέρνηση ΣΥΡΙΖΑ - ΑΝΕΛ φαίνεται κι από το συγκεκριμένο νομοσχέδιο ότι έχει θέσει ως στόχο εκτός από τη νομιμοποίηση της δυνατότητας χρήσης σκευασμάτων από ασθενείς για ιατρικούς λόγους -που ήδη έχει πραγματοποιήσει- και την προώθηση, επιπλέον, όλων των απαραίτητων μέτρων αποποινικοποίησης της κάνναβης για προσωπική χρήση. Δεν πρέπει να ξεχνάμε τη διεθνή εμπειρία πάνω σε αυτό το ζήτημα. Δεν τα λέει τυχαία το Κομμουνιστικό Κόμμα Ελλάδας. Γνωρίζετε μελέτες και τις διεθνείς εμπειρίες, τις οποίες δεν τις αναφέρετε.

Σε μια σειρά από χώρες της Ευρωπαϊκής Ένωσης αλλά και διεθνώς και ιδιαίτερα στις Ηνωμένες Πολιτείες Αμερικής, η ιατρική χρήση της κάνναβης αποτελέσει όχημα στην πλήρη απελευθέρωση, με το επιχείρημα ότι η ατομική καλλιέργεια μπορεί να συμβάλλει στην προμήθεια φθηνής και ποιοτικής κάνναβης. Τα αποτελέσματα βέβαια ήταν τραγικά. Αυτή η διαπίστωση ξενίζει κάποιους. Απορούμε, γιατί σας ξενίζει άλλωστε αυτό το ζήτημα;

Τέλος -για να κλείσω κύριε Πρόεδρε-, το ΚΚΕ, όπως προείπαμε, καταψηφίζει το σχέδιο νόμου και ζητά την απόσυρσή του, γιατί έχει ως βασικό κριτήριο το κέρδος και τον ανταγωνισμό των μονοπωλίων, που στην περίπτωση των φαρμάκων εμπορεύονται και τον ανθρώπινο πόνο.

Κατά τη γνώμη μας, σήμερα υπάρχουν οι αντικειμενικές προϋποθέσεις για έναν εντελώς διαφορετικό δρόμο ανάπτυξης, αλλά το κριτήριο θα είναι οι κοινωνικές ανάγκες και όχι η κερδοφορία των καπιταλιστών, όπως επιμελώς σχεδιάζει η Κυβέρνηση με το παρόν σχέδιο νόμου, και όπου οι πραγματικοί παραγωγοί του πλούτου θα διαθέτουν τα κλειδιά της οικονομίας και της εξουσίας.

Στο πλαίσιο αυτό, κατά τη γνώμη μας, θα καταργείται η επιχειρηματική δράση και θα κοινωνικοποιούνται τα μονοπώλια και στο φάρμακο. Η οικονομία και η παραγωγή θα οργανώνονται στη βάση ενός επιστημονικά κεντρικού σχεδιασμού όπου με τη λειτουργία κρατικού φορέα φαρμάκου σχεδιάζεται, οργανώνεται η έρευνα, η παραγωγή, η εισαγωγή και η διάθεση ποιοτικών φαρμακευτικών προϊόντων. Στη βάση αυτή καταψηφίζουμε το νομοσχέδιο .

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και δύο εκπαιδευτικοί συνοδοί τους από το 7ο Δημοτικό Σχολείο Νέας Σμύρνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής των Ανεξαρτήτων Ελλήνων κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ξεκαθαρίζω από την αρχή ότι εμείς, οι Ανεξάρτητοι Έλληνες, θα ψηφίσουμε και επί της αρχής και στο σύνολό του αυτό το νομοσχέδιο. Αυτό όμως δεν με εμποδίζει -το είπα και στην πρώτη ομιλία μου- να μιλήσω ως γιατρός και ως πολίτης.

Θέλω να ξεκαθαρίσουμε ένα πράγμα. Κατ’ αρχάς, το είπα, το λέω και θα το επαναλάβω ότι δεν προσφέρεται για αντιπαράθεση αυτό το νομοσχέδιο. Δεν μπορώ να φανταστώ δηλαδή κομματική αντιπαράθεση για ένα τέτοιο πράγμα. Είναι ένα εκρηκτικό κοινωνικό πρόβλημα -το ξέρουμε όλοι- κι έτσι τουλάχιστον εγώ θέλω να το πλησιάσω.

Θέλω να ξεκαθαρίσω από την αρχή ότι υπάρχει, πράγματι, ένα εκρηκτικό πρόβλημα σε άτομα που έχουν τεράστια ανάγκη ιατρικής, σε επίπεδο φαρμάκου, και είναι αναγκασμένα να βγαίνουν στην παρανομία για να ικανοποιήσουν ένα αυτονόητο ανθρώπινο δικαίωμα, που πρέπει η πολιτεία να τους το εξασφαλίζει.

Αυτό δεν μπορεί να το αρνηθεί κανείς. Τουλάχιστον όσοι είδαμε και παρακολουθήσαμε τους φορείς χθες δεν πρέπει να έχουμε καμμία αμφιβολία. Ακούσατε με μεγάλη προσοχή τη μητέρα, αυτόν που έχει τα πέντε παιδιά κι άλλους πολλούς. Αυτή είναι η μια πλευρά του νομίσματος, που έχει χρέος η πολιτεία να τη λύσει. Πιστεύω ότι κάνει το πρώτο βήμα και πρέπει να το κάνει. Δεν σας κρύβω ότι εγώ έχω προσωπική εμπειρία σαν γιατρός του Εθνικού Συστήματος Υγείας εδώ και τριάντα επτά χρόνια από άτομα, που υποφέρουν από σκλήρυνση κατά πλάκας και βρίσκουν παρηγοριά σ’ αυτό το φάρμακο. Είδαμε τον εκπρόσωπό τους. Δεν μπορώ να το αρνηθώ, δηλαδή. Έχω άλλα περιστατικά τελευταίων σταδίων καρκίνου, που πραγματικά βρίσκουν παρηγοριά σ’ αυτό το φάρμακο. Το ξαναλέω: Είναι φάρμακο για μένα. Συνεπώς, είναι ένα βήμα που πρέπει να γίνει.

Υπάρχει όμως και άλλη άποψη, κατά τη γνώμη μου δικαιολογημένα. Εγώ ακούω με σεβασμό όλα τα κόμματα σ’ αυτό το Κοινοβούλιο. Άκουσα με πολύ σεβασμό τις θέσεις του Κομμουνιστικού Κόμματος Ελλάδας. Μπορεί να διαφωνούμε σε πολλά, αλλά σε πάρα πολλά έχει δίκιο.

Τι θέλω να πω; Θα επαναλάβω το παράδειγμα. Μου έρχεται τώρα στο μυαλό ο φουκαράς καρκινοπαθής που εγώ ως νεαρός γιατρός με δίγραμμη συνταγή του έδινα μορφίνη. Ανακουφιζόταν πραγματικά. Πέρασαν πάνω από τριάντα πέντε χρόνια. Δεν άκουσα η μορφίνη να διακινείται. Θωρακίστηκε το μονοπώλιο της μορφίνης εκείνη την εποχή. Και είναι βαρύ ναρκωτικό. Μην κοροϊδευόμαστε.

Είμαι αυτός που δεν θα αρνηθώ ότι το τσιγάρο προκαλεί δεκαοκτώ καρκίνους. Επιτρέπεται ελεύθερα, γιατί κάποιοι πρέπει να κερδίσουν. Το αλκοόλ μπορεί να προκαλέσει τύφλωση. Κυκλοφορεί και αυτό ελεύθερα.

Είναι η κάνναβη τόσο επικίνδυνη; Όχι. Σας το λέω εγώ ευθαρσώς και ευθέως. Δεν είναι. Τι είναι, όμως; Όσοι μιλάτε με φαρμακοποιούς θα ξέρετε ότι ένα παιδί με αυτή τη χαλαρότητα των δεκατεσσάρων, δεκαπέντε, δεκαέξι χρονών θα πάρει Stilnox, θα πάρει μυοχαλαρωτικά, ηρεμιστικά ή θα πιει αλκοόλ. Δημιουργείται ένα κλίμα εκεί. Διαφωνώ με τον πρώην Πρωθυπουργό. Ήμουν ένας από τους δύο που ήθελαν να ακούσουν τη γνώμη του. Δεν μ’ αρέσει να διαστρεβλώνει κανείς. Τον άκουσα. Τουλάχιστον είχε την ευθύτητα να πει τη γνώμη του για μια ακόμη φορά. Διαφωνώ ότι δεν είναι προθάλαμος και έχει αποδειχθεί. Έχω άλλη άποψη. Συγχωρήστε μου αυτήν τη διαφορετική άποψη, επειδή δουλεύω στο Εθνικό Σύστημα Υγείας εδώ και πολλά χρόνια. Η μισή από την ειδικότητά μου έχει σχέση με σεξουαλικώς μεταδιδόμενα νοσήματα και έρχομαι σε πολύ μεγάλη επαφή με τέτοια άτομα, είτε είναι φορείς του aids, είτε κάτι άλλο. Είναι προθάλαμος και αυτό καθορίζει και τη δική μου στάση.

Ξαναλέω: Άσπρο-μαύρο δεν υπάρχει εδώ και γι’ αυτόν τον λόγο είμαι απ’ αυτούς που λένε ότι πρέπει να είμαστε προσεκτικοί. Ξεκαθάρισα από την αρχή ότι είναι ένα βήμα που πρέπει να γίνει. Δεν μπορεί απεγνωσμένα κάποιος να ψάχνει ένα φάρμακο και να πέφτει στον παράνομο. Για όνομα του Θεού. Είναι χρέος της πολιτείας να το κάνει, αλλά πρέπει να το θωρακίσει.

Χάρηκα που άκουσα μια χθεσινή αυστηρή δήλωση του Υπουργού Υγείας. Κάποιοι ισχυρίζονται ότι αυτό το νομοσχέδιο είναι προθάλαμος για την νομιμοποίηση γενικώς της κάνναβης. Πραγματικά αυτό είναι φοβικό σύνδρομο. Όχι, δεν είναι προθάλαμος για τη νομιμοποίηση γενικώς της κάνναβης. Είμαι σε θέση να το ξέρω. Ξέρω ότι και οι δυο Υπουργοί, που παρίστανται ότι δεν έχουν στο μυαλό τους τέτοιο πράγμα. Το ξέρω και το πιστεύω. Χαίρομαι γιατί πραγματικά αυτή η προσέγγιση, η φοβική, η υπερσυντηρητική, είναι λάθος.

Μπορούμε να θωρακίσουμε αυτό το βήμα; Πιστεύω πως ναι. Αυτό το νόημα έχει τουλάχιστον η δική μου ομιλία και –ξαναλέω- ξεχνάω ότι είμαι Βουλευτής, ξεχνάω ότι ανήκω σε ένα κόμμα και ξεχνάω όλα τα υπόλοιπα και θυμάμαι ότι είμαι πολίτης και γιατρός. Αν θέλετε, πετάξτε τη γνώμη μου, αλλά πρέπει να είμαστε πάρα πολύ προσεκτικοί, κάτι που πιστεύω ότι θα γίνει. Με αφήνει παγερά αδιάφορο.

Διαβάζω εδώ διάφορα δημοσιεύματα που με τρομάζουν: Αγορά 250 δισεκατομμυρίων. Είναι η αγορά που περιμένει τη νομιμοποίηση κ.λπ. και βάζει και χώρες εδώ όπως Ισραήλ, ΗΠΑ, Καναδά, Αυστραλία.

Με συγχωρείτε πάρα πολύ. Θα ξαναπώ ένα παράδειγμα που δεν χρειάζομαι το ΚΚΕ να μου το πει, αλλά το λέω μόνος μου: Οκτώ άνθρωποι έχουν περιουσιακά στοιχεία όσο το μισό φτωχότερο κομμάτι του πλανήτη, δηλαδή 3,6 δισεκατομμύρια. Τι είναι αυτό το πράγμα που το δεχόμαστε όλοι σαν φυσιολογικό; Είναι άδικο; Είναι διαστροφή. Δεν είναι απλά άδικο. Είναι μια διεστραμμένη αντίληψη για μερικά πράγματα.

Συνεπώς, δεν μπορεί να είναι σημείο αναφοράς κάποιες χώρες που έχουν υιοθετήσει τον ακραίο νεοφιλελευθερισμό μέχρι τέλους. Ξαναλέω, δεν είμαι αριστερός εγώ που τα λέω αυτά τα πράγματα. Λίγο μυαλό χρειάζεται. Δεν μπορεί να δεχόμαστε a priori ότι οκτώ άτομα έχουν περιουσιακά στοιχεία όσο το μισό φτωχότερο κομμάτι του πλανήτη. Το ίδιο δεν μπορούμε να δεχόμαστε ότι παίζεται μια αγορά 250 δισεκατομμυρίων με τη νομιμοποίηση και με όλα. Μακριά από εμάς. Πιστεύω ότι αυτή είναι μια άποψη, που την υιοθετούμε όλοι μέσα σε αυτήν την Αίθουσα. Βήματα προσεκτικά χρειάζονται. Δεν θέλω να πω περισσότερα.

Άκουσα με πολύ σεβασμό τον κ. Μπαργιώτα, ο οποίος μίλησε με σωστές προσεγγίσεις κ.λπ.. Έχει πει πολλά σωστά, όπως και άλλοι συνάδελφοι που τους άκουσα. Νομίζω, λοιπόν, ότι πρέπει τα βήματά μας να είναι προσεκτικά και χάρηκα γιατί και οι δύο Υπουργοί, τουλάχιστον, όπως τους άκουσα και άκουσα και τις συνεντεύξεις που έδωσαν, δεσμεύτηκαν δημόσια ότι δεν έχει καμμία σχέση με την κάνναβη την άλλη, με την εφορία κ.λπ..

Τελειώνοντας, ξαναλέω: Όπως η μορφίνη δεν διαδόθηκε –κι εγώ την έγραφα, γιατί είχα τελευταίο στάδιο καρκίνου- λέω ότι έτσι μπορεί να θωρακιστεί και αυτό. Αυτή είναι η γνώμη μου και το βήμα πρέπει να γίνει προσεκτικά.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής της Ένωσης Κεντρώων κ. Αριστείδης Φωκάς.

**ΑΡΙΣΤΕΙΔΗΣ ΦΩΚΑΣ:** Ευχαριστώ, κύριε Πρόεδρε.

Αγαπητοί συνάδελφοι, κύριοι Υπουργοί, στο παρόν νομοσχέδιο βλέπουμε ότι δίνεται η δυνατότητα παραγωγής, κατοχής, προμήθειας και διάθεσης των προϊόντων φαρμακευτικής κάνναβης από εταιρείες.

Η Ελλάδα, αν και δεν είναι πρωτοπόρος ανάμεσα στις χώρες της Ευρωπαϊκής Ένωσης που αποφάσισε να εκσυγχρονίσει τη νομοθεσία της για την ιατρική χρήση της κάνναβης, ίσως να μπορέσει να βρεθεί στην πρώτη θέση, εάν νομοθετήσουμε σωστά.

Η φαρμακευτική κάνναβη είναι μοχλός ανάπτυξης παγκοσμίως. Στον Καναδά, για παράδειγμα, οι δέκα πιο αναπτυσσόμενες εταιρείες είναι αυτές που ασχολούνται με τη φαρμακευτική κάνναβη. Στις Ηνωμένες Πολιτείες η μία πολιτεία μετά την άλλη επιτρέπουν την καλλιέργεια φαρμακευτικής κάνναβης παραγωγής τελικών προϊόντων και διάθεσης σε όλον τον κόσμο. Στην Αυστραλία ήδη είναι σε εξέλιξη μεγάλες επενδύσεις. Το Ισραήλ είναι δεκαετίες μπροστά στην έρευνα, στην καλλιέργεια, στην παραγωγή προϊόντων φαρμακευτικής κάνναβης και εδώ είναι που χρειαζόμασταν περισσότερο από ποτέ τα μυαλά μας που έφυγαν στο εξωτερικό. Θα μπορούσαμε, αν και δεν είναι αργά, να μπούμε σε ερευνητικά προγράμματα, διότι υπάρχουν κεφάλαια γι’ αυτόν τον λόγο στην Ευρωπαϊκή Ένωση.

Δύο θα πρέπει να είναι οι στόχοι της Κυβέρνησης. Πέραν της κάλυψης των αναγκών των ασθενών, το κύριο θέμα που θα πρέπει να μας απασχολεί είναι σαφώς οι εξαγωγές και σε αυτό αναφέρεται το συγκεκριμένο νομοσχέδιο. Είναι χρυσή ευκαιρία να καταστεί η χώρα μας κέντρο καλλιέργειας ιατρικής κάνναβης, με τους αισιόδοξους να αναφέρουν ότι τα έσοδα θα είναι συγκρίσιμα με τη «βαριά βιομηχανία» του τουρισμού.

Ο παγκόσμιος τζίρος από την παραγωγή δυόμισι εκατομμυρίων κιλών κάνναβης ανέρχεται στα 18,5 δισεκατομμύρια δολάρια ανά έτος. Φυσικά, πρώτα πρέπει να ενημερωθούν σωστά όλοι οι υποψήφιοι επενδυτές, αλλά και οι πολίτες αυτής της χώρας, που είναι αντίθετοι στο ενδεχόμενο καλλιέργειας της κάνναβης στην Ελλάδα, έστω και για φαρμακευτικούς σκοπούς. Θα πρέπει να καταλάβουν οι αγρότες και οι υποψήφιοι επενδυτές ότι η συγκεκριμένη επένδυση είναι επένδυση εκατομμυρίων.

Έχουμε δει στο παρελθόν να συμβαίνουν διάφορα ευτράπελα, όταν επικρατεί ημιμάθεια ανάμεσα στους υποψήφιους επενδυτές. Θα αναφέρω, για παράδειγμα, τα πλαστά όνειρα των φωτοβολταϊκων. Όλοι θυμόμαστε το καλοκαίρι του 2010 πώς εξελίχθηκε σε Ελντοράντο των αγροτών. Τότε, ο πρώην Πρωθυπουργός Γιώργος Παπανδρέου και ο αρμόδιος Υπουργός του έδωσαν προτεραιότητα στους αγρότες να εγκαταστήσουν κατοστάρια φωτοβολταϊκά κατά προτεραιότητα έναντι όλων. Το αποτέλεσμα ήταν ότι δέκα χιλιάδες αγρότες ενδιαφέρθηκαν για την παραγωγή αυτή. Έξι χιλιάδες διακόσιοι αγρότες αποφάσισαν να καταθέσουν την αίτηση, να πληρώσουν φάκελο σε μηχανικό, παράβολα συνολικής αξίας τεσσάρων, πέντε, επτά χιλιάδων ευρώ συν τις εγγυητικές επιστολές. Εγκρίθηκαν τεσσεράμισι χιλιάδες και τον Απρίλιο του 2013, όταν τελείωσε και η παράταση των δύο ετών για να ολοκληρώσουν την επένδυση, λειτούργησαν οι δεκατρείς χιλιάδες αγρότες.

Εδώ θα πρέπει να αναφέρουμε ότι οι περισσότεροι πήραν δάνειο. Η εγγυημένη τιμή τότε ήταν 42 λεπτά. Πήγε στα 40, διότι έγινε συμφωνία με το μονοπώλιο του κράτους. Έκτακτη φορολογία -εκ των υστέρων αυτό- 30% επί του τζίρου και αντί να βγάλουν οι αγρότες συμπληρωματικό έσοδο, άρχισαν να μπαίνουν μέσα και μπαίνουν μέσα όσοι πήραν δάνειο πάνω από 200.000 ευρώ. Αυτά είναι τα πλαστά όνειρα της πράσινης ενέργειας.

Τα ερωτήματα, κύριε Υπουργέ, είναι πολλά. Ποια θα είναι η διαδικασία έκδοσης αδειών για την καλλιέργεια φαρμακευτικής κάνναβης; Πρότασή μας είναι η αρμόδια επιτροπή που θα συσταθεί να ετοιμάσει τους κανονισμούς που θα διέπουν την καλλιέργεια του φυτού και με τη σειρά τους οι εταιρείες να ετοιμάσουν τις προτάσεις τους.

Έπειτα, η επιτροπή θα πρέπει να εξετάσει συγκεκριμένα κριτήρια, όπως για παράδειγμα ότι η εταιρεία που θα επιλεγεί θα πρέπει να έχει εμπειρία στην καλλιέργεια φαρμακευτικής κάνναβης. Καλό είναι να αξιολογηθεί το όνομα που θα έχει στην αγορά η εταιρεία, η οικονομική της κατάσταση και φυσικά η έκταση που θα ζητήσει να καλλιεργεί. Όσο μεγαλύτερη είναι η έκταση, τόσο περισσότερα θα είναι τα έσοδα για την εταιρεία, αλλά φυσικά και για το κράτος. Να μπει ειδικός όρος ότι οι ενδιαφερόμενες εταιρείες για καλλιέργεια κάνναβης θα πρέπει να συγκληθούν με ντόπιους επενδυτές για να σχηματίσουν το μετοχικό τους κεφάλαιο. Από ό,τι καταλαβαίνουμε, θα πρέπει να περιμένουμε πολλές υπουργικές αποφάσεις.

Ερωτήματα: Πόσες άδειες θα δοθούν τελικά; Δεν μας έχετε απαντήσει ούτε χθες ούτε σήμερα. Στην Κύπρο πάνε για δύο. Στο Ισραήλ, που είναι πρωτοπόρο, οκτώ εταιρείες έχουν το δικαίωμα να παράγουν φαρμακευτική κάνναβη και τελικά προϊόντα. Η Ολλανδία αυτήν τη στιγμή έχει μόνο έναν παραγωγό. Στη Τσεχία είναι ένας παραγωγός. Η Ιταλία ανέθεσε στον στρατό την παραγωγή. Εσείς θα βάλετε όριο στον αριθμό αδειών; Εάν όχι, πώς θα προστατέψετε τους υποψήφιους Έλληνες επενδυτές από τη χειραγώγηση «αετονύχηδων» της αγοράς;

Το λέω αυτό, διότι αναφέρεται ότι τα προϊόντα του ο κάθε παραγωγός, ο οποίος όχι μόνο θα καλλιεργεί, αλλά και πολύ σωστά στον ίδιο χώρο θα γίνεται η μεταποίηση της κάνναβης σε τελικό προϊόν, θα πρέπει να τα διαθέσει στο κρατικό μονοπώλιο ή να τα εξάγει. Εάν δεν βρήκε -πριν προχωρήσει την επένδυσή του- τον τρόπο να τα εξάγει, τότε η επιχείρηση είναι τελειωμένη.

Λέτε ότι ο ΕΟΦ θα εγκρίνει την παραγωγή και την κυκλοφορία των τελικών προϊόντων φαρμακευτικής κάνναβης. Ποια θα είναι η διαδικασία για να μην υπάρχουν υπόνοιες ότι εξυπηρετείτε κάποιον συγκεκριμένο παραγωγό; Δηλαδή, οι αδειοδοτούμενοι παραγωγοί θα εξάγουν με την ετικέτα του κράτους σε ελεγχόμενο και αυστηρώς εποπτευόμενο πλαίσιο;

Απ’ ό,τι έχουμε καταλάβει, θα ακολουθήσουν πολλές υπουργικές αποφάσεις, που θα ολοκληρώσουν το υπάρχον νομοσχέδιο, οπότε σωστό θα ήταν να περιμένουμε τις υπουργικές αποφάσεις για να δούμε εάν είναι καλός ο νόμος αυτός.

Η Ένωση Κεντρώων δεν θέλει να χαθεί αυτή η χρυσή ευκαιρία ανάπτυξης που έχει τόσο πολύ ανάγκη η χώρα μας. Τα ερωτήματα είναι πολλά και αναπάντητα. Εάν πούμε «ναι», δεν ξέρουμε τι θα ψηφίζουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φωκά.

Τον λόγο έχει ο ειδικός αγορητής του Ποταμιού κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ, κύριε Πρόεδρε.

Πριν από λίγο είχαμε μία τοποθέτηση επί μισή ώρα περίπου από δύο εκπροσώπους από τις άκρες της Βουλής, που δεν έχουν καμμία σχέση μεταξύ τους και που το νόημα αυτών που εκφώνησαν εδώ σχετικά με το υπό συζήτηση νομοσχέδιο ήταν περίπου το ίδιο, για να μην πω ακριβώς το ίδιο.

Είναι μια αντίληψη, η οποία συμπλέει...

**ΕΜΜΑΝΟΥΗΛ ΣΥΝΤΥΧΑΚΗΣ:** Είσαι άθλιος με αυτά που λες. Δεν ντρέπεσαι λίγο!

**ΓΡΗΓΟΡΙΟΣ ΨΑΡΙΑΝΟΣ:** Δεν έχουν καμμία σχέση μεταξύ τους. Μη με διακόπτετε. Είχαν ταυτόσημες απόψεις ως προς την αντιμετώπιση του ζητήματος αυτού. Αυτή είναι μία γνωστή τακτική στην κατεύθυνση της απαγορευτικής πολιτικής και της καταστολής. Έχει δοκιμαστεί παντού και έχει αποτύχει παταγωδώς οικτρά και όλος ο κόσμος κινείται σε κατεύθυνση αποποινικοποίησης χρήσης ουσιών, όλος ο κόσμος εκτός από τις υποανάπτυκτες χώρες και από τις χώρες οι οποίες ζουν από το λαθρεμπόριο ναρκωτικών.

Εάν σε πιάσουν με ουσίες, οποιεσδήποτε ουσίες, στην Ταϊλάνδη, στην Κολομβία, στη Βολιβία, μπορεί να πας για εκτέλεση, ενώ αυτές οι χώρες ζουν από τα ναρκωτικά και από τις εξαρτησιογόνες ουσίες. Είναι μία λογική ποτοαπαγόρευσης, Σικάγο, Αλ Καπόνε, μαφία, η οποία μεγιστοποιεί σε τρομακτικό βαθμό τα κέρδη από το λαθρεμπόριο και τη διακίνηση ουσιών που μπορεί να είναι εξαρτησιογόνες και μπορεί να είναι και ναρκωτικά. Μπορεί να είναι εξαρτησιογόνες όχι σε βιολογική εξάρτηση, αλλά σε ψυχολογική. Σε ψυχολογική εξάρτηση υπάρχουν πολλά πράγματα, τα οποία μας εθίζουν. Είναι η ομάδα μας, η θρησκεία μας, η ερωτική μας σχέση. Υπάρχουν πολλά πράγματα στη ζωή που γίνονται ψυχολογικά εξαρτησιογόνες ουσίες για τη ζωή μας.

Όμως, οι ουσίες για τις οποίες μιλάμε δεν είναι καν στον κατάλογο των ναρκωτικών. Υπάρχουν άνθρωποι οι οποίοι μπορεί να κάνουν χρήση για ένα διάστημα και μετά να μην κάνουν ή μερικές μέρες να κάνουν και μερικές να μην κάνουν. Δεν είναι όπως η χρήση άλλων ουσιών που είναι άμεσα και ακραία και σφόδρα εξαρτησιογόνες και σε ψυχολογική και σε βιολογική εξάρτηση. Η πατέντα της ποτοαπαγόρευσης αναπτύχθηκε παγκοσμίως και ως ναρκοαπαγόρευση.

Θέλω να ρωτήσω το εξής: Τι ωφέλησε, τι βοήθησε στο αντιαλκοολικό κίνημα στην Αμερική και στην απαλλαγή από τις παρενέργειες της χρήσης του αλκοόλ; Βοήθησε η ποτοαπαγόρευση ή η άρση της; Περιμένω αυτήν την απάντηση και δεν μου την έχει δώσει κανένας.

Η ποτοαπαγόρευση έδωσε στη μαφία και στη δίωξη των αλκοολούχων ποτών και στις διωκτικές και δικαστικές αρχές και στους δικηγόρους, σε ένα τεράστιο σύστημα συμφερόντων, τεράστια κέρδη και πολλαπλασίασε τους αλκοολικούς και διακινούνταν αλκοολούχα ποτά χείριστης ποιότητας, με αποτέλεσμα να καταστραφεί σχεδόν η κοινωνία στις Ηνωμένες Πολιτείες επί όλο το χρονικό διάστημα που ίσχυε η ποτοαπαγόρευση. Η άρση της ποτοαπαγόρευσης βοήθησε εκπληκτικά σημαντικά στην απαλλαγή από αυτές τις εξαρτήσεις.

Θέλω να πω ότι κι εδώ υπάρχουν ναρκωτικές ουσίες που είναι στα φαρμακεία. Μπορεί να τις βρει ο καθένας κάθε μέρα. Είναι παντού το αλκοόλ, η καφεΐνη, η νικοτίνη -Παντού!- και δεν απαγορεύονται. Υπάρχουν και ουσίες οι οποίες απαγορεύονται. Μάλιστα, μιλάμε για την κάνναβη για φαρμακευτική χρήση και για τα προϊόντα της κάνναβης για φαρμακευτικούς σκοπούς.

Υπάρχουν σκευάσματα στα φαρμακεία μας, που προέρχονται από παράγωγα της κάνναβης ή οπιούχα, τα οποία κυκλοφορούν στα φαρμακεία και κατόπιν συνταγής οι ασθενείς μπορούν να τα προμηθεύονται. Γιατί απαγορεύουμε την καλλιέργεια της κάνναβης για φαρμακευτικούς σκοπούς; Γι’ αυτό μιλάμε τώρα. Στο τέλος θα πω μερικά πράγματα για τη γενικότερη αντιαπαγορευτική πολιτική, που είναι πάρα πολύ σημαντικό ζήτημα. Όμως, ξεκινάμε μιλώντας τώρα γι’ αυτό.

Ξέρετε πόσα θα ήταν τα οφέλη για τον αγροτικό πληθυσμό της Ελλάδας; Για να μην σας πω γι’ αυτούς που μας ακούνε από την Ηλεία, από τη Μεσσηνία, από την Κρήτη, από την Αιτωλοακαρνανία, από τη Λάρισα, από τη Θράκη. Ελπίζω να μας ακούν χιλιάδες άνθρωποι και να ξέρουν πολύ καλά τι σημαίνει παράνομη καλλιέργεια, λαθρεμπόριο και όλα τα παρελκόμενα και τι θα σήμαινε αν γι’ αυτό το θαυματουργό φυτό, από το οποίο δεν πετάς τίποτα, απαγορευόταν η χρήση, η καλλιέργεια, η κατοχή και μπορεί να κάνεις οποιαδήποτε εγκλήματα και να είσαι έξω και μπορεί για πέντε γραμμάρια να πας φυλακή.

Αυτό είναι νομοθεσία ανθρώπινη πολιτισμένης χώρας; Σε όλες τις ευρωπαϊκές χώρες έχουν αρθεί, έχουν ακυρωθεί αυτές οι απαγορευτικές και κατασταλτικές πολιτικές, πλην της Ελλάδας. Νομίζω ότι αυτό έχει γίνει και σε πολλές άλλες χώρες παγκοσμίως. Δεν μιλάω για το Ισραήλ, τον Καναδά, τις Ηνωμένες Πολιτείες, την Αυστραλία κ.λπ.. που είναι πολύ μπροστά, αλλά και άλλες χώρες του τρίτου κόσμου έχουν ξεπεράσει αυτές τις ιδεοληψίες και τις εμμονές.

Σε γενικές γραμμές πρόκειται για μια νομοθετική ρύθμιση προς τη σωστή κατεύθυνση, χωρίς να λείπουν ωστόσο προβλήματα, ασάφειες, κενά και επιμέρους ζητήματα που πρέπει να τα δούμε αναλυτικά. Είναι αρκετά σημεία που χρήζουν βελτιώσεων και διευκρινήσεων.

Επίσης, αρνητικό είναι το γεγονός ότι δεν προηγήθηκε ανοικτή διαβούλευση. Ο κ. Αποστόλου, ο Υπουργός, είχε δηλώσει πριν από έναν μήνα περίπου, τον Ιανουάριο, ότι θα μπούμε σε διαβούλευση για όσο χρειαστεί. Αυτό δεν έγινε. Σύλλογοι ασθενών, οργανώσεις, καθώς και επιχειρηματίες έχουν καταθέσει πλήθος προτάσεων και περίμεναν το νομοσχέδιο να μπει σε δημόσια διαβούλευση.

Δυστυχώς, καμμία από τις προτάσεις δεν λήφθηκε υπ’ όψιν κατά τη σύνταξη του σχεδίου νόμου, ενώ στερήθηκαν και τη δυνατότητα σχολιασμού, που θα γινόταν κατά τη δημόσια διαβούλευση. Υπήρξε μόνο η ακρόαση φορέων χθες για μιάμιση ώρα, όπου ακούστηκαν εξαιρετικά πράγματα –εξαιρετικά πράγματα!- από όλους τους φορείς που είναι ειδικοί στο θέμα αυτό, εκτός από δύο-τρεις φωνές φοβικές, συντηρητικές και ιδεοληπτικές.

Πρόκειται για ένα θέμα που εκκρεμούσε από το 2013, όταν ψηφίστηκε ο ν.4139/2013, ο νόμος περί εξαρτησιογόνων ουσιών. Τότε είχαμε δώσει μάχη, μεταξύ άλλων και εγώ, για να μην λέμε «νόμος περί ναρκωτικών», αλλά «νόμος περί εξαρτησιογόνων ουσιών». Και ευτυχώς, πέρασε. Γιατί περί αυτού μιλάμε.

Από το 2013, με την ψήφιση του νομοσχεδίου τότε, επιτρέπεται η καλλιέργεια ποικιλιών κάνναβης για βιομηχανική χρήση, της λεγόμενης «κλωστικής κάνναβης». Ωστόσο, στην πράξη αυτό κατέστη δυνατό μόλις τρία χρόνια μετά, το 2016, όταν και υπογράφηκε η κοινή υπουργική απόφαση για τους όρους και τις προϋποθέσεις καλλιέργειας των ποικιλιών κλωστικής κάνναβης.

Πρέπει να πούμε ότι αυτές οι φοβικές και υστερικές φωνές ότι ανοίγουμε τις πόρτες στα ναρκωτικά και θα γεμίσει η χώρα χασίσια και ναρκομανείς, ακούστηκαν και τότε, που μιλούσαμε για την κλωστική κάνναβη, η οποία έχει μηδενική περιεκτικότητα σε τετραϋδροκανναβινόλη. Είχα φέρει εγώ στην επιτροπή παντελόνια, σακάκια, καπελάκια, γιλεκάκια και τους έλεγα ότι «αυτά καπνίζονται;».

Ξέρετε γιατί απαγορεύτηκε η κάνναβη; Απαγορεύτηκε από τις μεγάλες αμερικάνικες εταιρείες όταν λάνσαραν τα προϊόντα νάιλον και πλαστικών. Τότε απαγορεύτηκε η κάνναβη και καταστράφηκαν οικονομίες και οικογένειες.

Μιλούσε πριν ένας Βουλευτής από την Κέρκυρα. Στην Κέρκυρα –δεν είναι Μεσσηνία, δεν είναι Καλαμάτα, δεν είναι Αμαλιάδα ούτε Ανώγεια η Κέρκυρα- υπήρχαν τέσσερις βιοτεχνίες επεξεργασίας κάνναβης κλωστικής και για φαρμακευτικούς σκοπούς με οχτακόσιους πενήντα εργαζόμενους, οι οποίοι έμειναν στον δρόμο. Μόνο στην Κέρκυρα!

Αυτή η πολιτική είναι καταστροφική. Δεν πρέπει να συνεχιστεί και για λόγους ανάπτυξης και για λόγους υγείας των ανθρώπων. Διότι ακόμα και αν ένας είναι χρήστης κάνναβης για ευφορική χρήση, για τη διασκέδασή του, πρώτον, δεν είναι τοξικοεξαρτημένος. Δεύτερον, για να βγάλω εγώ ως χρήστης τη δόση μου – δηλαδή, θα είναι ακόμα χειρότερα για τους εξαρτημένους από ηρωίνη και κοκαΐνη- πρέπει να σας βάλω εσάς όλους μέσα στο «κόλπο», ώστε να βγάζω τη δόση μου από τα ποσοστά, που θα εμπορεύομαι λαθραία, την παρανόμως διακινούμενη ουσία.

Όταν αυτό αποποινικοποιηθεί, τελειώνει αυτό το «παραμύθι». Τελειώνει! Χάνουν τεράστια ποσά, βέβαια, οι δικηγόροι, οι γιατροί, που δίνουν βεβαιώσεις ότι έχει πρόβλημα ο άνθρωπος, «γι’ αυτό μην τον βάλετε δέκα χρόνια φυλακή, βάλτε τον ενάμιση χρόνο». Τελειώνει το παραδικαστικό κύκλωμα, η δίωξη. Δεν ξέρω αν με ακούν από τη δίωξη, αλλά κάτι θα καταλαβαίνουν από αυτά που λέω εκεί. Επίσης, κάτι καταλαβαίνουν όσοι μας ακούν –επαναλαμβάνω- από τις περιφέρειες που ανέφερα συγκεκριμένα.

Η κάνναβη ταξινομείται πλέον στον δεύτερο πίνακα ναρκωτικών ουσιών και βρίσκεται κάτω από τον αποκλειστικό έλεγχο προμήθειας, κυκλοφορίας και διάθεσης του κράτους, όπως και η μορφίνη, λόγω του υψηλού κινδύνου εξάρτησης. Δεν είναι τόσο υψηλός ο κίνδυνος εξάρτησης.

Με το παρόν σχέδιο νόμου φυσικά ή νομικά πρόσωπα θα μπορούν να παράγουν κάνναβη σε περιεκτικότητα άνω του 0,2%, με αποκλειστικό σκοπό την παραγωγή μόνο τελικών προϊόντων φαρμακευτικής κάνναβης και την προμήθεια με αυτά του κρατικού μονοπωλίου για τη διάθεσή τους σε ασθενείς, την εξαγωγή για ιατρικούς σκοπούς.

Πρέπει να το δούμε το ζήτημα της εξαγωγής και του ελέγχου στην παραγωγή και την επεξεργασία. Αυτά είναι σοβαρά ζητήματα.

Σε διεθνές επίπεδο παγκόσμιο παράδειγμα φιλελεύθερης προσέγγισης αποτελεί ο Καναδάς, που έχει το πιο εξελιγμένο θεσμικό πλαίσιο. Επίσης, οι Ηνωμένες Πολιτείες πρωτοπορούν, παρ’ ότι είναι αυτές που έβαλαν την απαγόρευση. Τώρα την έχουν άρει σε τριάντα πολιτείες. Σε μερικές κεντρικές πολιτείες των Ηνωμένων Πολιτειών, μάλιστα, γίνονται τεραστίων ποσών επενδύσεις για καλλιέργεια και παραγωγή προϊόντων. Είπαμε γιατί απαγορεύτηκε. Γιατί τα σκοινιά, τα τσουβάλια κι όλα αυτά έπρεπε να τα φτιάχνουν πια με πλαστικό και γι’ αυτό το απαγόρευσαν. Τώρα έχει αρθεί αυτή η απαγόρευση κι έχουν καταλάβει ότι καλλιεργώντας και επεξεργαζόμενοι την κάνναβη, σε όλες τις μορφές της, είναι μία τεράστια επένδυση για την κοινωνία και για τους φόρους προς το κράτος.

Γιατί, ξέρετε, το λαθρεμπόριο, που είναι το πρώτο στον κόσμο μαζί με τα όπλα, δεν έχει καμμία φορολογική απόδοση στις χώρες. Είναι μηδενική. Κονομάνε στις τσέπες διάφορα λαμόγια, οι οποίοι είναι και σφόδρα αντίθετοι στην αποποινικοποίηση γιατί θα χάσουν αυτά τα κέρδη. Και υπάρχουν διάφοροι ανόητοι οι οποίοι ακολουθούν αυτή την πολιτική, από ιδεοληψία, προκατάληψη και εμμονές.

Η Ευρωπαϊκή Ένωση στερείται κοινού νομοθετικού πλαισίου. Η Πορτογαλία έχει αποποινικοποιήσει την κατοχή για προσωπική χρήση από το 2001, με θεαματικά αποτελέσματα σε ό,τι αφορά τη μείωση της βλάβης και των προβληματικών χρηστών και των προβλημάτων που προκαλεί η χρήση και της εξάπλωσης των ανθρώπων, που κάνουν χρήση. Στην Ισπανία έχει αποποινικοποιηθεί η καλλιέργεια για προσωπική χρήση από ενήλικες από το 2000.

Στην Ιταλία η ιατρική χρήση έγινε νόμιμη το 2007, ενώ το 2014, με νόμο, έγινε νόμιμη και πιο εύκολη η συνταγογράφηση κάνναβης από τους γενικούς ιατρούς. Τώρα είναι υπό τον έλεγχο του στρατού στην Ιταλία, μάλιστα, η καλλιέργεια και η επεξεργασία και όλο το νομοθετικό πλαίσιο ελέγχεται από τον στρατό. Νομίζω κι εδώ μπορούν κάποιοι από το Υπουργείο Εθνικής Άμυνας να βοηθήσουν σε αυτή την κατεύθυνση.

Η ιατρική χρήση της κάνναβης ή φαρμακευτικών σκευασμάτων επιτρέπεται σε Αυστρία, Τσεχία, Φινλανδία, Νορβηγία, Δανία, Ολλανδία, Γαλλία, Κροατία, Σλοβενία. Αυτά μέχρι πρόπερσι.

Η προσέγγιση και η λογική του νομοσχεδίου είναι θετική και προκύπτουν πολλαπλά οφέλη, όπως πρόσβαση των ασθενών στα τελικά προϊόντα, ενίσχυση της επιχειρηματικότητας, ανάπτυξη της οικονομίας με τη δημιουργία χιλιάδων νέων θέσεων εργασίας, οικονομικό όφελος για το κράτος από τη φορολογία, τις εξαγωγές κι όλες τις οικονομικές δραστηριότητες του κλάδου.

Ωστόσο, το νομοσχέδιο είναι κατώτερο των προσδοκιών, όπως έχουμε πει, και είναι εντελώς προχειρογραμμένο και σύντομο. Νομίζω, θα πρέπει γρήγορα να δούμε όλες τις διαφορές άλλες περιοχές που πρέπει να ρυθμιστούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα με συγχωρήσετε, δεν θα δευτερολογήσω, θέλω μόνο δύο λεπτά για μερικά πράγματα που είναι πολύ σημαντικά.

Ένα τόσο σημαντικό νομοσχέδιο θα έπρεπε να περιλαμβάνει συνολικά: Ολοκληρωμένο πλαίσιο ρύθμισης, προκειμένου να επιτυγχάνει καταπολέμηση του οργανωμένου εγκλήματος και της μαύρης αγοράς μέσω αποποινικοποίησης χρήσης και κατοχής. Διασφάλιση και προστασία της δημόσιας υγείας και των δικαιωμάτων των ασθενών. Μιλάμε πάντα για φαρμακευτική χρήση, τώρα. Μιλάμε πάντα για ασθενείς, που μπορούν να βρουν στη μαύρη αγορά σκευάσματα ή να πάρουν από τα φαρμακεία κατόπιν συνταγής, αλλά εισαγόμενα, ενώ μπορούμε εμείς εδώ να κάνουμε αυτή τη δουλειά και να εξάγουμε κιόλας. Ανταποδοτικά οφέλη για την κοινωνία και την οικονομία. πρέπει να προβλέπει και να τα πιστοποιεί και να τα θεσμοθετεί.

Στις πέντε σελίδες, όλες όλες, που καταλαμβάνουν τα τρία άρθρα του σχεδίου νόμου, έχουμε πλήθος παραλήψεων και για τους ασθενείς και για τους μικρομεσαίους εγχώριους επενδυτές και παραγωγούς. Υπάρχει κίνδυνος να πάρουν το μονοπώλιο μεγάλες ξένες εταιρείες, ενώ πρέπει να δώσουμε αυτό το δικαίωμα και σε ντόπιους καλλιεργητές και επεξεργαστές.

Απουσιάζει ο ορισμός εγκεκριμένων ασθενειών. Οι ασθένειες των οποίων οι παρενέργειες μπορούν να καταλαγιάσουν είναι: Καχεξία, ανορεξία, ναυτίες και έμετοι από χημειοθεραπείες -υπάρχουν χημικές ουσίες που είναι απαγορευμένες, αλλά στη χημειοθεραπεία είναι προσβάσιμες- επιληψία, χρόνιος και νευροπαθητικός πόνος, σκλήρυνση κατά πλάκας, νόσος Crohn, μετατραυματική διαταραχή-στρες, διέγερση στη νόσο Αλτσχάιμερ.

Πρόταση να αναφερθούν ρητά στο σχέδιο νόμου οι ασθένειες για τις οποίες θα χορηγείται το φάρμακο έγινε και από τους φορείς στη χθεσινή συνεδρίαση.

Δεύτερον, απουσιάζει η δημιουργία μητρώου ασθενών. Υπάρχει αναφορά πως κάποια στιγμή θα ενταχθεί στο σύστημα ηλεκτρονικής συνταγογράφησης. Απουσιάζει η αναφορά στη δυνατότητα κάλυψης θεραπείας με σκευάσματα φαρμακευτικής κάνναβης από τα ασφαλιστικά ταμεία και πολλά άλλα, που θα τα δώσω γραπτώς και θα τα καταθέσω στους Υπουργούς, όπως και φραστικές βελτιώσεις στα άρθρα.

Δεν θέλω να σας κουράσω άλλο. Έχω υπερβεί το χρόνο.

Πρέπει να δούμε προσεγγίσεις που θα εστιάσουν στην εισαγωγή έτοιμων σκευασμάτων ή τη δημιουργία κλειστών εργοστασίων από πολυεθνικές εταιρείες ή την αποκλειστική συμμετοχή της ελληνικής φαρμακοβιομηχανίας μέσα σε ένα πλαίσιο κρατικού μονοπωλίου. Αυτές ως τώρα θεωρούνταν αποτελεσματικές και μέσα στο νομοσχέδιο είναι αναποτελεσματικές και αποσπασματικές, καθώς δεν προβλέπουν τις αλλαγές που πρέπει να γίνουν συνολικά.

Προτείνουμε να προστεθεί η ύπαρξη ρήτρας, ώστε ένα μέρος από κάθε επένδυση του είδους να πηγαίνει απευθείας στα ελληνικά πανεπιστήμια και στα ανώτατα εκπαιδευτικά ιδρύματα για να αναπτυχθεί στη χώρα μας επιστημονική έρευνα, που γίνεται σε όλες τις προηγμένες χώρες του κόσμου. Η ανάγκη πρόσβασης των πανεπιστημίων στην κάνναβη προκειμένου να διεξάγονται έρευνες και κλινικές μελέτες, αναφέρθηκε σχεδόν απ’ όλους τους φορείς.

Θα έπρεπε –και κλείνω- να παρέχουμε ένα πιο ολοκληρωμένο πλαίσιο για την ιατρική χρήση της κάνναβης και την πλήρη διασφάλιση των δικαιωμάτων των ασθενών να κατέχουν και να χρησιμοποιούν κάνναβη για θεραπευτικούς σκοπούς σε όποια μορφή και με όποιο τρόπο. Μιλάμε και για αναθεώρηση του ν.4139 και όχι για έναν νόμο για την παραγωγική ανασυγκρότηση της χώρας μόνο.

Ακούστηκαν διάφορα αυτές τις μέρες -πράγματα που έχει ξεπεράσει η κοινωνία- και στις επιτροπές και στην Αίθουσα σχετικά με το φυτό. Έχει κατατεθεί στα Πρακτικά εκτενής βιβλιογραφία από χίλιες περίπου σελίδες σε ψηφιακή μορφή από ανθρώπους, που ήταν στην ακρόαση φορέων, που αποδεικνύουν τη θετική θεραπευτική δράση της κάνναβης για ένα σύνολο παθήσεων παγκοσμίως.

Αποδεικνύει, επίσης, αυτό το υλικό ότι η κάνναβη είναι λιγότερο βλαβερή και εξαρτησιογόνος από το αλκοόλ, από τον καπνό και αποδεικνύει και την πιο ολοκληρωμένη προσέγγιση χωρών για την ιατρική της χρήση. Σε τουλάχιστον δεκατέσσερις χώρες της Ευρώπης και σε άλλες σαράντα περίπου σε όλο στον κόσμο, περισσότεροι από 500 εκατομμύρια άνθρωποι και ασθενείς έχουν νόμιμη πρόσβαση στα φαρμακευτικά προϊόντα που προέρχονται από την κάνναβη, δηλαδή στο φάρμακο.

Ελπίζω να ανοίξουμε τα μάτια μας και να μη βλέπουμε όλα τα νομοσχέδια με έναν τρόπο συμπολιτευτικό ή αντιπολιτευτικό. Αυτό το νομοσχέδιο –ένα μικρό βήμα είναι- θα έπρεπε να ψηφιστεί απ’ όλη την Βουλή πλην των δύο ακραίων φωνών που για διαφορετικούς λόγους είναι σφόδρα αντίθετοι κατά ένα παρανοϊκό τρόπο -τουλάχιστον το προοδευτικό κόμμα- κατά τη γνώμη μου.

Ευχαριστώ πάρα πολύ. Να είμαστε καλά.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Υπάρχουν δύο ανακοινώσεις προς το Σώμα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Βεργίνας Ημαθίας και από το 1ο Αρσάκειο Τοσίτσειο Γυμνάσιο Εκάλης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η δεύτερη ανακοίνωση αφορά επιστολή του Πρωθυπουργού κ. Αλέξιου Τσίπρα προς τον Πρόεδρο της Βουλής για την ήδη πραγματοποιηθείσα κυβερνητική μεταβολή και ευθύς αμέσως σας την ανακοινώνω.

Α) Με το 21/28-02-2018 προεδρικό διάταγμα, που δημοσιεύθηκε στο ΦΕΚ 36/28.02.2018 (τ. Α΄) έγιναν αποδεκτές οι παραιτήσεις που υπέβαλαν οι :

1. Ιωάννης Μουζάλας του Ευστρατίου από τη θέση του Υπουργού Μεταναστευτικής Πολιτικής.

2. Δημήτριος Βίτσας του Αθανασίου από τη θέση του Αναπληρωτή Υπουργού Εθνικής Άμυνας και απαλλάχθηκαν από τα καθήκοντά τους.

Β) Με το 22/28-2-2018 προεδρικό διάταγμα, που δημοσιεύτηκε στο ΦΕΚ με αριθμό 37/28-2-2018 διορίστηκαν: ο κ. Ιωάννης Δραγασάκης του Ανδρέα, Αντιπρόεδρος της Κυβέρνησης. στη θέση του Υπουργού Οικονομίας και Ανάπτυξης, ο κ. Δημήτριος Βίτσας του Αθανασίου στη θέση του Υπουργού Μεταναστευτικής Πολιτικής, ο κ. Φώτιος-Φανούριος Κουβέλης του Ευαγγέλου στη θέση του Αναπληρωτή Υπουργού Εθνικής Άμυνας, η κ. Μερόπη Τζούφη του Στεφάνου στη θέση του Υφυπουργού Παιδείας, Έρευνας και Θρησκευμάτων, ο κ. Αθανάσιος Ηλιόπουλος του Κωνσταντίνου στη θέση του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης και ο κ. Κωνσταντίνος Στρατής του Νικολάου στη θέση του Υφυπουργού Πολιτισμού και Αθλητισμού.

(Η προαναφερθείσα επιστολή έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 129)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τη συζήτηση του νομοσχεδίου. Ήδη ολοκληρώθηκε ο κατάλογος των εισηγητών και των ειδικών αγορητών. Πριν ξεκινήσουμε με τον κατάλογο των ομιλητών θα δώσουμε τον λόγο στον κ. Αποστόλου, τον Υπουργό Αγροτικής Ανάπτυξης και μετά θα ξεκινήσουμε τον κατάλογο των ομιλητών.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι, μετά από τρεις κοινές συνεδριάσεις στις αρμόδιες επιτροπές και λαμβάνοντας υπ’ όψιν ότι φέρνουμε ένα νομοθέτημα που δεν είναι μια απλή ρύθμιση, καθώς έχει να κάνει με φαρμακευτικά προϊόντα κάνναβης, μια πρώτη ύλη που έχει συνδεθεί με πολλά κοινωνικά παράγωγα, θα ήθελα πριν προχωρήσω στα επιμέρους σημεία του νομοσχεδίου να σταθώ σε μερικές διαπιστώσεις πολιτικού χαρακτήρα.

Η πρώτη παρατήρησή μου είναι ότι σε όλο αυτό το μακρύ διάστημα που είδε το φως της δημοσιότητας η επεξεργασία του παρόντος νομοσχεδίου το σύνολο των μέσων μαζικής ενημέρωσης, εντύπων και ηλεκτρονικών, με ελάχιστες έως μηδαμινές εξαιρέσεις, έκρινε θετικά την προώθηση της Κυβέρνησης και ανέδειξε με θετικό τρόπο τα πλεονεκτήματα της επεξεργαζόμενης ρύθμισης.

Η τοποθέτηση αυτή των μέσων μαζικής ενημέρωσης κατέγραφε κατά κάποιον τρόπο ότι ναι μεν, επιχειρούσαμε σε ένα πεδίο μέχρι χθες κλειστό και άγνωστο, αλλά είναι ένα θέμα στο οποίο η κοινωνία και οι πολίτες στην πλειοψηφία τους, παρά τα όποια ερωτηματικά και τους ενδοιασμούς, το έχουν λυμένο και συναινούν. Άρα, η διαβούλευση που έγινε φάνηκε από την ανταπόκριση που είχαν οι φορείς και στη σχετική συζήτηση στην επιτροπή.

Η δεύτερη παρατήρηση αφορά την ωριμότητα και το ανοικτό πνεύμα, που ο πολιτικός κόσμος και η πλειοψηφία των κομμάτων, που εκπροσωπούνται στο ελληνικό Κοινοβούλιο, επέδειξε. Σε τρεις συνεδριάσεις, όπως σας είπα, παρά τις όποιες επιφυλάξεις, ορισμένες εκ των οποίων ήταν τεκμηριωμένες και δικαιολογημένες, έγινε ένας εξαιρετικά δημιουργικός διάλογος και η συμβολή των εισηγητών της Δημοκρατικής Συμπαράταξης, του Ποταμιού αλλά και της Ένωσης Κεντρώων –τελικά δεν έχουμε ξεκαθαρίσει, είστε «ναι» επί της αρχής, επιφυλάξεις- όμως όλος ο διάλογος και ειδικά η τοποθέτησή σας ήταν αρκετά θετική.

Το αντίστοιχο, βεβαίως, συνέβη και με τους φορείς, τους εκπροσώπους κοινωνικών φορέων και επιστημονικών φορέων. Μην ξεχνάμε ότι υπήρξε και μια τέτοιου είδους ουσιαστική παρέμβαση.

Η τρίτη παρέμβαση-παρατήρηση αφορά τη Νέα Δημοκρατία, την Αξιωματική Αντιπολίτευση. Είναι θλιβερό -και το λέω πραγματικά με πάσα ειλικρίνεια- για το κόμμα της Αξιωματικής Αντιπολίτευσης, το εντοπίζω ειδικά στην ηγεσία της, και δεν μπορώ να το πιστέψω ότι ένα μεγάλο μέρος των συναδέλφων της δεξιάς παράταξης της Νέας Δημοκρατίας, ενώ έχει μια θετική στάση, ασπάζεται ουσιαστικά αυτό που θέλουμε να φέρουμε που δεν είναι άλλο παρά η παραγωγή φαρμακευτικών προϊόντων κάνναβης, κάπου στη διαδρομή, ενώ είναι θετική η προσέγγισή τους, υπερισχύει, φαίνεται, η λαϊκίστικη, η πολιτικάντικη παρέμβαση και έχουμε μια κουτοπόνηρη, θα έλεγα, προσέγγιση.

Δεν είναι δυνατόν μπροστά στους αγωνιούντες πολίτες να εκφράζεστε θετικά και όταν θέλετε να εκπέμψετε τη γενική εικόνα, να έχετε διαφορετική στάση. Δείτε το. Είναι ένα εγχείρημα, το οποίο μπορεί να έχει τις δυσκολίες του, αλλά δεν συμφωνείτε ότι θα δώσει λύσεις στην αγωνία χιλιάδων ασθενών μας; Δεν συμφωνείτε ότι όντως αυτή η προθυμία, αυτή η διάθεση για επενδύσεις που υπάρχει και δεδομένου ότι δημιουργείται ένα τέτοια πεδίο είναι θετικά στοιχεία; Δεν μπορώ ειλικρινά να καταλάβω τα αντανακλαστικά σας.

Η τέταρτη παρατήρηση αφορά το Κομμουνιστικό Κόμμα Ελλάδας. Ο εισηγητής του, ειδικά στην επιτροπή, ο αγαπητός συνάδελφος μας καταλόγισε τόσες ύπουλες προθέσεις, τόσες αντιλαϊκές προθέσεις, που στο τέλος μόνο που δεν μας κατηγορήσατε ότι λειτουργούμε και ως leader Εσκομπάρ σ’ αυτή τη χώρα. Κάπου μια τέτοια προσέγγιση είχατε. Βεβαίως, σήμερα στην τοποθέτησή σας αυτό μετριάστηκε και είναι θετικό.

Στη δευτερολογία μου θα αναφερθώ ιδιαίτερα σε μερικά ζητήματα, που θέσατε και εσείς και όλες οι πολιτικές δυνάμεις, αλλά νομίζω πως αυτό, που προέχει τώρα είναι ότι η Κυβέρνηση σήμερα, με σύνεση και περίσκεψη, ανταποκρινόμενη με ανοιχτό πνεύμα και σύγχρονα αντανακλαστικά σε ζητήματα που η κίνηση της ζωής, της υγείας και της οικονομίας έχουν αναδείξει, έχει εισάγει ένα νομοσχέδιο στην Ολομέλεια του ελληνικού Κοινοβουλίου, που και η ίδια η παγκόσμια επιστημονική κοινότητα, οι εξειδικευμένοι ερευνητές έχουν καταλήξει ότι η συγκεκριμένη κάνναβη, η Sativa L, με υψηλή περιεκτικότητα σε τετραϋδροκανναβινόλη, είναι αυτή που μπορεί να λειτουργήσει ως φυσικό και όχι ως χημικό φάρμακο για αγωγή αντιμετώπισης παρηγορητικής ή θεραπευτικής προσέγγισης μιας σειράς ασθενειών. Αυτό είναι το ουσιαστικό, πάνω στο οποίο εμείς ερχόμαστε να νομοθετήσουμε, γιατί παντού, σε όλο τον κόσμο, θα σας έλεγα ότι υπάρχει αυτό το ζήτημα της αναζήτησης προϊόντων φαρμακευτικής κάνναβης.

Οφείλουμε, λοιπόν, ως κράτος να ανταποκριθούμε, κατά πρώτον, σ’ αυτό το κοινωνικό αίτημα, που αφορά το μεγαλύτερο αγαθό για τους πολίτες μας, την υγεία. Να μπορούν, δηλαδή, οι συμπολίτες μας, που χρήζουν αγωγής με προϊόντα φαρμακευτικής κάνναβης να τα βρίσκουν σε τιμή προσιτή και όχι να ξοδεύουν τεράστιες περιουσίες για να εξασφαλίσουν και όχι βέβαια μέσα από δρόμους αμφίβολης νομιμότητας. Έρχεται, λοιπόν, η ίδια η πολιτεία και φροντίζει να αντιμετωπίσει το συγκεκριμένο ζήτημα.

Δεύτερον, με στοιχεία που έχουμε προσεγγίσει όλο αυτό το διάστημα της μελέτης και επεξεργασίας του σχεδίου νόμου έχουμε διαπιστώσει τις προοπτικές, που διανοίγονται στην οικονομία και στην απασχόληση. Θέλω να αποφύγω τις εντυπώσεις και μπορώ απλώς να σας βεβαιώσω ότι οι επενδύσεις, που σχεδιάζονται και οι εργαζόμενοι που θα απασχοληθούν θα είναι μια πραγματικά ανάσα, μια έκπληξη, θα έλεγα, για την οικονομία μας.

Βεβαίως, όσον αφορά την παραπάνω εκτίμηση, αρκεί να σας αναφέρω ότι διεθνής όμιλος, που ασχολείται με την έρευνα της αγοράς της κάνναβης, ο όμιλος Bradfield, προβλέπει ότι θα έχουμε φθάσει μέχρι το 2021 σε αγορά κάνναβης 32 δισεκατομμυρίων δολαρίων, παρουσιάζοντας η συγκεκριμένη αγορά μια αύξηση, έναν ετήσιο αριθμό ανάπτυξης 60%.

Υπάρχουν και άλλα στοιχεία, αλλά δεν είναι της ώρας. Αυτό που είναι της ώρας είναι να απαντήσουμε σε ένα ερώτημα: Γιατί η εισαγωγή της καλλιέργειας της κάνναβης είναι ιδανική στη χώρα μας και ιδιαίτερα γιατί αυτή η επενδυτική διάθεση είναι τόσο μεγάλη. Η απάντηση είναι απλή. Έχουμε συγκριτικά πλεονεκτήματα, όπως μειωμένο κόστος θέρμανσης λόγω κλίματος, υψηλή ένταση και διάρκεια ηλιοφάνειας, που είναι ένα πάρα πολύ σημαντικό δεδομένο, σε σχέση…

**ΓΕΩΡΓΙΑ ΜΑΡΤΙΝΟΥ:** Με συγχωρείτε, κύριε Υπουργέ. Δεν θα είναι κλειστό;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Με συγχωρείτε, μιλάμε για χώρους οι οποίοι είναι περίκλειστοι, είτε τύπου θερμοκηπίου είτε άλλες κατασκευές, που η ηλιοφάνεια αντιλαμβάνεσθε ότι θα είναι ένα εργαλείο το οποίο θα αυξήσει τη δυνατότητα, που έχουν οι συγκεκριμένοι χώροι.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Και ποιοτικά και ποσοτικά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Βεβαίως.

Αυτά σας τα αναφέρω ειδικά από την πλευρά της γεωπονικής άποψης, η οποία έχει σχέση με το μικροκλίμα, που έχει η χώρα μας. Άρα, μόνο και μόνο αυτά τα πλεονεκτήματα είναι πάρα πολύ μεγάλα. Γι’ αυτό, λοιπόν, έχουμε πει ότι είναι τεράστιες οι δυνατότητες για τη χώρα μας.

Αυτό που προέχει είναι εμείς, χωρίς κινδύνους και χωρίς περιπέτειες στις επιχειρηματικές δραστηριότητες, να διασφαλίσουμε ότι αυτή η διαδικασία θα έχει ουσιαστικά αποτελέσματα.

Έγινε μία συζήτηση ιδιαίτερα για τα θέματα φύλαξης και του ελέγχου, η οποία, θα έλεγα, ότι βγήκε έξω από την προσέγγισή μας, τουλάχιστον, έτσι όπως έχει διατυπωθεί. Αυτό είναι ξεκάθαρο. Μιλάμε για μία διαδικασία, μία άδεια έγκρισης, που ξεκινάει από την εισαγωγή σπόρου πολλαπλασιαστικού υλικού, καταλήγει σε συγκεκριμένο φαρμακευτικό προϊόν –το τονίζω, φαρμακευτικό προϊόν- και όλη αυτή η διαδικασία θα είναι περίκλειστη και θα έχει τέτοια ασφάλεια, που δεν θα επιτρέψει -το επαναλαμβάνω- ούτε μία μύγα ούτε μία μέλισσα να μπορέσει να βγει έξω από τον συγκεκριμένο χώρο.

Άρα, αυτό τουλάχιστον είναι διασφαλισμένο. Βεβαίως, όπως αντιλαμβάνεσθε, οι όποιες ανησυχίες εκφράσατε είναι ανησυχίες οι οποίες εκ του πονηρού οδηγούν σε άλλου είδους προσεγγίσεις. Γιατί αντιλαμβάνεσθε ότι γίνεται μία συζήτηση για συγκεκριμένο φαρμακευτικό προϊόν και εσείς θέλετε να πάτε τη συζήτηση στην αποποινικοποίηση της χρήσης της κάνναβης, κάτι το οποίο ούτε καν μας απασχόλησε και ούτε μας απασχολεί. Αυτό πρέπει να γίνει ξεκάθαρο.

Ένα άλλο θέμα που πρέπει να απαντήσουμε είναι τι θα γίνει και ποιο θα είναι το όφελος στον αγροτικό χώρο. Μια και εγώ υπηρέτησα ειδικά στον αγροτικό χώρο, πρέπει να απαντήσουμε στους αγρότες, οι οποίοι βλέπουν ότι έρχεται κάποια καλλιέργεια.

Το έχω ξαναπεί, η συγκεκριμένη δραστηριότητα χρειάζεται επενδυτικά κεφάλαια, τεχνολογία. Δεν υπάρχει καμμία πιθανότητα ενίσχυσης ούτε από ευρωπαϊκούς ούτε από εθνικούς πόρους, όχι μόνο της παραγωγής, αλλά και γενικότερα της συγκεκριμένης επένδυσης.

Όμως, αντιλαμβάνεσθε ότι η ωφέλεια, που θα υπάρξει στην ύπαιθρο από την απασχόληση στη συγκεκριμένη δραστηριότητα -γιατί θα έχουμε και πολλαπλάσιες συνέπειες στην ύπαιθρο- θα είναι πάρα πολύ σημαντική.

Επιπλέον, υπάρχουν δυνατότητες μέσα από συνεργατικά σχήματα, μέσα από συνέργειες ομάδων, οργανώσεων παραγωγών, συνεταιρισμών, ακόμη και με ιδιωτικά κεφάλαια, τα οποία μπορούν να πάρουν άλλος τον τομέα της μεταποίησης, άλλος τον τομέα της καλλιέργειας. Προς αυτή την κατεύθυνση θα δώσουμε ιδιαίτερο βάρος, ούτως ώστε μέσα από τις συνέργειες να μπορέσει ο αγροτικός χώρος να ανταποκριθεί στις απαιτήσεις, που διαμορφώνονται γύρω από αυτόν. Γιατί μέσα στον αγροτικό χώρο ένα από τα θέματα που πρέπει οπωσδήποτε να προχωρήσουμε είναι ότι πρέπει να μπει ο χώρος σε συνέργειες, σε συνεργατισμούς.

Εκεί λοιπόν, θα τους βοηθήσουμε. Υπάρχουν ήδη και στις συζητήσεις, που έχουμε κάνει μέχρι τώρα, σχήματα τέτοια συνεργατικά τα οποία μπορούν να ανταποκριθούν.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα πρέπει να ολοκληρώσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κλείνω. Ίσως στη δευτερολογία μου να πούμε περισσότερα.

Η όλη συζήτηση ουσιαστικά ανέδειξε ένα δίλημμα: Ή επιλέγουμε τον φόβο και κλεινόμαστε στο καβούκι μας -κάτι το οποίο υποστήριξαν και δυνάμεις πολιτικές- ή υπηρετούμε την αναγκαιότητα, προσεγγίζοντας την πραγματικότητα. Εμείς ως Κυβέρνηση επιλέξαμε το δεύτερο. Γι’ αυτό φέρνουμε αυτό το νομοσχέδιο, προσπαθώντας ήπια και προσεκτικά να προσεγγίσουμε όλα τα μέτωπα, όλες τις αμφιβολίες. Και να είστε σίγουροι ότι αυτήν την κατεύθυνση έχουμε διασφαλίσει με τη συγκεκριμένη ρύθμιση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Συνεχίζουμε με τον κατάλογο των ομιλητών.

Πρώτος ομιλητής είναι ο κ. Νικόλαος Παπαδόπουλος από τον ΣΥΡΙΖΑ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Θα ήθελα να δώσω συγχαρητήρια στους νέους Υπουργούς και καλό κουράγιο για τα δύσκολα καθήκοντα τα οποία έχουν.

Εάν ήμουν στη θέση των Υπουργών πάντως, θα έδινα το δικαίωμα στη Νέα Δημοκρατία να φέρει έναν νόμο δικό της για την κάνναβη. Είμαι σίγουρος ότι δεν θα τον ψήφιζε.

**ΚΩΝΣΤΑΝΤΙΝΟΣ ΒΛΑΣΗΣ:** Πάρτε το πίσω και θα τον φέρουμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Και δεν θα τον ψήφιζε, διότι έκανε πολιτική με τον σύντροφό μας τον Καρανίκα. Τόσο πολύ σας πειράζει ο Καρανίκας; Τόσο εμβληματικός είναι; Μήπως θέλετε να τον κάνετε Υπουργό ή Βουλευτή; Εγώ θα χαρώ πολύ τον σύντροφό μου τον Νίκο να τον έχω εδώ συνάδελφο.

Ωραίος είναι ο διάλογος και μου αρέσει. Θα ήθελα όμως να βάλω ορισμένα ζητήματα από την πλευρά των παραγωγών, από την παραγωγική διαδικασία. Πιστεύω ότι είναι ένα νέο προϊόν. Για την Ελλάδα, όμως, δεν είναι νέο. Μέχρι το 1957 υπήρχε η κάνναβη, η κλωστική. Υπήρχαν αρκετά εργοστάσια κλωστικής κάνναβης. Ισχύει αυτό που είπε κάποιος συνάδελφος. Όντως, στην Κέρκυρα υπήρχε το μεγαλύτερο εργοστάσιο κλωστικής κάνναβης με χίλιους πεντακόσιους εργαζόμενους και με πάρα πολλά προϊόντα. Άρα, είναι γεγονός ότι το προϊόν αυτό είτε φαρμακευτική κάνναβη είτε κλωστική κάνναβη, θα είναι και προϊόν εντάσεως εργασίας και εντάσεως κεφαλαίου.

Κύριε Υπουργέ, τα είπαμε και στην επιτροπή. Εγώ θα ήθελα να προσεχθούν οι αγρότες, να μπορούν με σχήματα να μπουν και στη φαρμακευτική κάνναβη. Πρέπει όμως να καθορίσουμε, πρώτον, τι είναι τελικό προϊόν, που να μπορεί εύκολα ο αγρότης να το κάνει, χωρίς μεγάλες επενδύσεις, όπως είναι ο σπόρος ή αποξηραμένα ή οτιδήποτε άλλο και να μην πάμε στα αιθέρια έλαια. Βεβαίως, για αιθέρια έλαια ή άλλα προϊόντα ή αλοιφές χρειάζονται πολύ μεγαλύτερες επενδύσεις.

Άρα, πρώτον, πρέπει να εξασφαλίσουμε αυτήν την ιστορία. Δεν ξέρω αν εννοούσατε προηγουμένως ότι δεν υπάρχουν κεφάλαια για επενδύσεις για τους αγρότες; Δεν ξέρω αν εννοούσατε αυτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ενισχύσεις και επιδοτήσεις.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Επιδοτήσεις δεν χρειάζονται. Μιλάω για ενισχύσεις ή προγράμματα τα οποία θα μπορούν οι αγρότες να παίρνουν για να κάνουν τέτοιες επενδύσεις.

Καταλαβαίνω ότι υπάρχει ο κίνδυνος που πολλοί έχουν θέσει εδώ για την κάνναβη. Έτσι όπως είναι διαμορφωμένο το νομοσχέδιο, ότι θα είναι στον χώρο παραγωγής και μεταποίησης και κλειστό, νομίζω δεν υπάρχει κάποιο πρόβλημα.

Φαίνεται ότι τις επενδύσεις αυτές η Αντιπολίτευση δεν τις βλέπει. Εγώ τουλάχιστον τις βλέπω. Ήδη, η κλωστική κάνναβη θα μπει πολύ δυναμικά, αλλά και η φαρμακευτική. Γι’ αυτό, κύριε Υπουργέ, θα ήθελα να θέσω το ζήτημα των σπόρων.

Στο νομοσχέδιο λέμε ότι θα γίνεται εισαγωγή του σπόρου. Όντως αυτήν τη στιγμή η χώρα μας δεν παράγει σπόρο και θα πρέπει να δούμε τα σπορόδεντρα, αυτό το γενετικό υλικό. Ξέρω ότι ο «ΕΛΓΟ-ΔΗΜΗΤΡΑ» πρέπει να έχει τράπεζα σπόρων. Πρέπει να δούμε τα δικά μας σπόρια. Από ό,τι λένε, έχουμε πολύ καλά σπόρια, έχουμε καλή ποιότητα. Άρα πρέπει να το ερευνήσουμε και σε ένα διάστημα, δεν ξέρω αν θα είναι τον επόμενο χρόνο ή τον μεθεπόμενο, να δούμε την παραγωγή σπόρων. Η παραγωγή σπόρων να μην μένει μόνο εδώ, να έχει και εξαγωγικό προσανατολισμό.

Οι μικροί παραγωγοί με ΚΟΙΝΣΕΠ ή οι συνεταιρισμοί ή ομάδες παραγωγών μπορούν κάλλιστα να παράγουν τέτοια σπόρια τα οποία θα είναι συσκευασμένα, ελεγμένα για να μπορούν να δίνονται και για εξαγωγή.

Καταλαβαίνετε ότι εάν μπούνε μερικές χιλιάδες στρέμματα -από ό,τι φαίνεται ήδη ξεκινάνε με πενήντα χιλιάδες και στη Θεσσαλία υπάρχουν κάποια σχέδια και επενδύσεις για είκοσι χιλιάδες στρέμματα- μάλλον γρήγορα θα πάμε προς αυτήν την καλλιέργεια και την κλωστική. Μιλάμε για μερικές χιλιάδες τόνους σπόρια. Οπότε ένα μεγάλο μέρος του συναλλάγματος, εγώ το υπολογίζω πάνω από 20 εκατομμύρια ευρώ, θα βγαίνουν έξω.

Άρα για τη χώρα μας είναι πάρα πολύ σημαντικό και για την κλωστική και για τη φαρμακευτική κάνναβη, τα σπορόδεντρα, τα σπόρια, το γενετικό υλικό να βρίσκεται εδώ στη χώρα μας, διότι είναι πλούτος.

Θα ήθελα να μιλήσω για το γενετικό υλικό και για τα άλλα προϊόντα, κύριε Υπουργέ. Δεν μπορεί η Ολλανδία να μας τροφοδοτεί συνέχεια με σπόρια. Μέχρι το κρεμμυδάκι που βάζουμε, έρχεται από την Ολλανδία. Χρειάζεται επιτέλους στροφή κι επιμένω, γιατί είναι νέο προϊόν. Τώρα ξαναξεκινάει στη χώρα μας, όπως είπα μέχρι το 1957 υπήρχε, άρα πρέπει να το δούμε σε άλλη βάση πιο σωστή.

Θα ήθελα πάρα πολύ την προσοχή σας πάνω σ’ αυτό το ζήτημα, ώστε η παραγωγική διαδικασία να είναι όλη στην Ελλάδα. Δηλαδή, τέρμα οι εισαγωγές. Πρέπει να κάνουμε δικό μας σπόρο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γιόγιακας Βασίλειος από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι Υπουργοί, κυρίες και κύριοι συνάδελφοι, αν και το θέμα δεν θα ήθελα να το προσεγγίσω μ’ αυτήν τη διάθεση, θέλω να ξεκινήσω με το αυτονόητο. Το νομοσχέδιο λέγεται: «Διατάξεις για την παραγωγή τελικών προϊόντων φαρμακευτικής κάνναβης». Δεν αφορά ούτε στην ιατρική χρήση ούτε στη λεγόμενη ευφορική χρήση της κάνναβης. Το λέω αυτό γιατί στις συνεδριάσεις των επιτροπών και από τις τοποθετήσεις των φορέων προέκυψε μια σύγχυση και η σύγχυση αυτή μεταφέρεται και στον κόσμο, δημιουργώντας λανθασμένες εντυπώσεις.

Εμείς στη Νέα Δημοκρατία έχουμε από την αρχή ξεκάθαρη θέση. Την είπε και ο συνάδελφος εισηγητής και την επαναλαμβάνω. Συμφωνούμε με τη διευκόλυνση της πρόσβασης ορισμένων κατηγοριών ασθενών σε σκευάσματα φαρμακευτικής κάνναβης. Λέμε «ναι» στην παραγωγή τελικών προϊόντων φαρμακευτικής κάνναβης στη χώρα μας ως μια δραστηριότητα που όπως έχει συμβεί και σε άλλες χώρες μπορεί να φέρει ιδιωτικές επενδύσεις, να δημιουργήσει δουλειές, να έχει εξαγωγικές δυνατότητες και να δημιουργήσει έσοδα για το δημόσιο.

Αυτό με το οποίο διαφωνούμε και το δηλώσαμε εξαρχής, είναι οι προϋποθέσεις, οι προδιαγραφές και οι διαδικασίες για την παραγωγή των προϊόντων φαρμακευτικής κάνναβης. Δεν διαφωνούμε μόνο εμείς, αλλά και άλλες παρατάξεις, οι οποίες εκφράζουν θετικά την ψήφο τους. Στο συγκεκριμένο νομοσχέδιο, κύριε Υπουργέ, εκφράζουν έντονους προβληματισμούς όσον αφορά στις προαναφερθείσες αιτιολογίες.

Κύριε Αποστόλου, όσο και αν θέλαμε να συμφωνήσουμε, δεν υπάρχει καμμία προϋπόθεση ξεκάθαρη, σαφής και τεκμηριωμένη για να το ψηφίσουμε.

Δεν μιλάμε εκ του πονηρού, κύριε Υπουργέ. Είπατε κάποια πράγματα στην ομιλία σας, τα οποία δεν είναι στο νομοσχέδιο. Αυτά έχουμε θέσει και στις επιτροπές και σήμερα στην Ολομέλεια, προκειμένου να γίνουν ξεκάθαρα στο νομοσχέδιο, έτσι ώστε να πάρει μια σωστή και σαφή θέση.

Δεν ξέρουμε πόσες επενδύσεις θέλουμε να κάνουμε. Είπε ο κ. Παπαδόπουλος για ομάδες παραγωγών. Πόσες ομάδες παραγωγών μπορούν να αντέξουν και να δημιουργήσουν αυτές τις επενδύσεις; Μίλησε, επίσης, ο κ. Παπαδόπουλος και για τους σπόρους και για άλλη μια διαδικασία, που πρέπει να γίνει και αυτή στην Ελλάδα. Είναι δυνατόν όλα αυτά να συμπεριληφθούν στο συγκεκριμένο νομοσχέδιο;

Βέβαια, σ’ όλη αυτήν την κατάσταση δεν είναι ότι διαφωνούμε, αλλά ότι αγνοούμε τη συγκεκριμένη διαδικασία. Αγνοούμε κι εμείς οι ενδιαφερόμενοι σημαντικά στοιχεία, όπως το τι θα ισχύσει για την έγκριση των εκμεταλλεύσεων, για τη φύλαξη, την ασφάλεια, την αποθήκευση, τη μεταφορά. Δεν ξέρουμε πώς και από ποιον θα γίνονται οι ετήσιοι έλεγχοι συμμόρφωσης ή οι έκτακτοι έλεγχοι για να διαπιστώνεται αν τηρούνται οι όροι της έγκρισης ή όχι.

Υπάρχει, κυρίες και κύριοι συνάδελφοι, μία ομίχλη ή ένα σκοτάδι γύρω από αυτά και άλλα κρίσιμα σημεία. Δείχνει ότι ο τρόπος με τον οποίον προσέγγισε το θέμα ο νομοθέτης είναι πρόχειρος και βιαστικός.

Αξίζει να σταθώ σε ένα σημείο, που νομίζω ότι είναι ενδεικτικό αυτής της προχειρότητας. Στο νομοσχέδιο γίνεται λόγος για ενιαία έγκριση παραγωγής και μεταποίησης, για μια διαδικασία που, όπως είπε ο κύριος Υπουργός, ξεκινάει από τον σπόρο κα καταλήγει σε συγκεκριμένο φαρμακευτικό προϊόν, παρ’ όλο που δεν ξέρουμε ποια θα είναι η μορφή του προϊόντος αυτού.

Μιλάμε, επομένως, για μονάδες καθετικοποιημένης παραγωγής και, μάλιστα, κλειστού τύπου, κάτι που σημαίνει ότι χρειάζεται τεχνογνωσία και υψηλό κόστος αρχικής επένδυσης. Ίσως, μάλιστα, να μιλάμε και για επιχειρήσεις που θα μπορούν να επενδύουν σοβαρά κεφάλαια και στην έρευνα και στην ανάπτυξη τελικών προϊόντων φαρμακευτικής κάνναβης.

Μια επένδυση με τέτοια χαρακτηριστικά ουσιαστικά αφήνει έξω τους μικρούς και μικρομεσαίους παραγωγούς. Άρα, αναρωτιέται κάποιος, σε τι εξυπηρετεί το χαμηλό ελάχιστο εμβαδόν της έκτασης, για την οποία δίνεται η έγκριση; Δεν είναι αυτό μια αντίφαση; Θα μπορούσε να απαντήσει κάποιος ότι έτσι, με την ελάχιστη έκταση, είναι δυνατόν να πάρουν έγκριση και αγροτικοί συνεταιρισμοί, οργανώσεις και ομάδες παραγωγών.

Πόσο εύκολο, κύριοι Υπουργοί, κυρίες και κύριοι συνάδελφοι, πιστεύετε ότι είναι αυτό για συνεργαζόμενους παραγωγούς να μπουν στη διαδικασία να δημιουργήσουν μια τέτοια καθετικοποιημένη παραγωγική μονάδα, όταν θα έχουν, μάλιστα, να ανταγωνιστούν επιχειρήσεις από το εξωτερικό που διαθέτουν κεφάλαια, εμπειρία και τεχνογνωσία;

Ας μη δημιουργούμε, επομένως, λάθος προσδοκίες στον αγροτικό κόσμο και θα έλεγα να μην καλλιεργούμε προσδοκίες γενικότερα σε όσους θα ενδιαφέρονταν να επενδύσουν, γιατί το ότι πολλά σημαντικά θέματα παραπέμπονται σε κοινές υπουργικές αποφάσεις σημαίνει καθυστερήσεις, ειδικά εφόσον δεν ακούσαμε -τουλάχιστον δεν άκουσα εγώ- κάποια χρονική δέσμευση για την έκδοση των αποφάσεων αυτών. Υπάρχει, άλλωστε, και το προηγούμενο της βιομηχανικής κάνναβης, η καλλιέργεια της οποίας νομοθετήθηκε το 2013 και άρχισε να γίνεται πράξη τρία χρόνια μετά.

Απ’ όλα αυτά, κυρίες και κύριοι συνάδελφοι, είναι ξεκάθαρο ότι αυτά που λείπουν από το νομοσχέδιο είναι και αρκετά και ουσιαστικά και αυτός είναι ο λόγος που το καταψηφίζουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ηλίας Παναγιώταρος από τη Χρυσή Αυγή και θα ακολουθήσει ο κ. Γεράσιμος Μπαλαούρας από τον ΣΥΡΙΖΑ.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε. Καλό μήνα σε όλους!

Πριν ξεκινήσω, θα ήθελα να σχολιάσω την απαράδεκτη, αλλά αναμενόμενη από εμάς, ενέργεια του κ. Κοτζιά το πρωί, ο οποίος, ενώ βρισκόταν εδώ και απαντούσε σε επίκαιρες ερωτήσεις άλλων Βουλευτών, μόλις ήρθε η σειρά του κ. Γρέγου, Βουλευτή της Χρυσής Αυγής και της ερώτησής του, απλά σηκώθηκε και έφυγε.

Και ίσως να καταλαβαίνουμε τώρα και γιατί τέτοιο ενδιαφέρον για το εν λόγω νομοσχέδιο. Μάλλον οι αναθυμιάσεις του εν λόγω νομοσχεδίου θολώνουν περαιτέρω την ήδη θολωμένη εθνομηδενιστική κρίση σας, κύριε Κοτζιά. Καταδεικνύεται ο πανικός και ο φόβος αντιμετώπισης της Χρυσής Αυγής σ’ όλα τα επίπεδα είτε στο κοινοβουλευτικό είτε στο παραδικαστικό είτε στο ακτιβιστικό είτε όπου θέλετε εσείς.

Και αν νομίζετε ότι με το να κρύβεστε και να δραπετεύετε –στην κυριολεξία να το σκάτε- πιστεύοντας ότι γράφετε σ’ αυτά που δεν έχετε την τρίτη πολιτική δύναμη, είστε βαθιά γελασμένος και νυχτωμένος.

Κύριε Κοτζιά, με τις ενέργειες και τις πράξεις σας εξευτελίζετε τους κοινοβουλευτικούς θεσμούς και τις διαδικασίες.

Και όλα αυτά βέβαια για μία επίκαιρη ερώτηση του κ. Γρέγου που είχε να κάνει με την πολυπληθέστατη ελληνική μειονότητα, που υπάρχει στο κρατίδιο των Σκοπίων και που επιμελώς όλες οι κυβερνήσεις –και η δική σας ειδικότερα αυτήν τη στιγμή, που για μια ακόμα φορά προσπαθείτε να ξεπουλήσετε το όνομα της Μακεδονίας- δεν λέτε τίποτα απολύτως.

Βέβαια το εν λόγω νομοσχέδιο, απ’ ό,τι βλέπουμε, επηρεάζει και άλλους Υπουργούς. Ενώ η Αθήνα φλέγεται σε όλα τα επίπεδα –δολοφονίες, λιμοί, σεισμοί και καταποντισμοί-, ο κ. Τόσκας πολύ απλά απολαμβάνει το εν λόγω νομοσχέδιο, το οποίο επηρέασε και τον ανασχηματισμό που έγινε σήμερα το πρωί. Είδαμε στο Υπουργείο Εθνικής Άμυνας τον κ. Κουβέλη. Δεν θα πούμε τίποτα άλλο. Τα λεγόμενά σας -και του κ. Καμμένου και των άλλων- για τον κ. Κουβέλη μόλις πριν από ένα, ενάμισι έτος, και το τι έγινε εχθές και σήμερα καταδεικνύουν ότι το εν λόγω νομοσχέδιο σας έχει στην κυριολεξία επηρεάσει σε όλα τα επίπεδα.

Το συγκεκριμένο νομοσχέδιο θεωρούμε ότι είναι μία κερκόπορτα για την απελευθέρωση της χρήσης και εμπορίας του χασίς, αλλά και άλλων ναρκωτικών ουσιών που με τη μέθοδο της σαλαμοποίησης μας τα φέρνετε σιγά σιγά. Και είδαμε και τον σημαντικότατο και κομβικότατο ρόλο του κ. Γεωργίου Παπανδρέου, ο οποίος ήρθε στην επιτροπή και μιλούσε ως ειδήμων. Ξέρετε, αυτός που φύτευε τα γλαστράκια μαζί με τις γλάστρες. Καταλαβαίνετε πόσο πολύ τον έχουν επηρεάσει αυτές οι εξαρτησιογόνες ουσίες, όπως τις λέτε εσείς, ναρκωτικά τα λέμε εμείς. Σας προτείνουμε –γιατί όχι;- και μία υπουργοποίησή του, αφού συμφωνείτε με τα όσα λέει.

Το εν λόγω νομοσχέδιο δεν παρέχει καμμία εξασφάλιση ότι η καλλιέργεια για χρήση αποκλειστικά για φαρμακευτικούς σκοπούς θα πηγαίνει εκεί. Ο αγορητής της Χρυσής Αυγής κ. Αϊβατίδης σάς έφερε κάποια παραδείγματα άλλων ευρωπαϊκών κρατών, που έχουν αναθέσει αυτήν την πολύ περίπλοκη και δύσκολη και επικίνδυνη ιστορία στον στρατό, για να είναι –αν μη τι άλλο- τουλάχιστον εξασφαλισμένο ότι η κάνναβη που θα καλλιεργείται αποκλειστικά για φαρμακευτική χρήση θα καταλήγει εκεί και δεν θα πηγαίνει κάπου αλλού.

Για τα μέρα ασφάλειας, σε μία χώρα στην οποία συμβαίνουν απίστευτα πράγματα, από το πιο απλό, ότι οι «Ρουβίκωνες» μπαίνουν πλέον στα Υπουργεία και φεύγουν και πάνε όπου θέλουν, ότι οι εγκληματίες πάσης φύσεως κάνουν ό,τι θέλουν και επί της ουσίας μένουν ατιμώρητοι, δεν βλέπουμε κάτι για το πώς θα διαφυλάσσονται αυτές οι τεράστιες εκτάσεις. Δεν είναι μικρές απ’ ό,τι φαίνεται γιατί υπάρχουν και άλλες παράμετροι. Κάποιοι μικροί παραγωγοί δεν θα μπορέσουν να καλλιεργήσουν την κάνναβη προκειμένου να την προωθήσουν, αφού θέλετε κάθετες μονάδες παραγωγής.

Εξάλλου βλέπουμε περιστατικά, ακούμε, τα διαβάζετε και εσείς κάθε τόσο για διάφορες ευπαθείς ομάδες, που πηγαίνουν και ξεγυμνώνουν στην κυριολεξία όχι απλώς κάποια μικρά μποστάνια, αλλά ολόκληρες εκτάσεις στρεμμάτων είτε παίρνοντας τις ελιές είτε αμπελώνες είτε οπωροκηπευτικά είτε οτιδήποτε άλλο. Στα χασίσια θα κολλήσουν, που θα έχουν πολύ καλύτερο και μεγαλύτερο ενδιαφέρον;

Ακούσαμε και διάφορα επιχειρήματα, ότι η απαγόρευση φέρνει τα εντελώς αντίθετα αποτελέσματα. Πολλοί χρησιμοποιούν ως παράδειγμα και έχουν ως όνειρό τους από το να πηγαίνουν στην Ολλανδία που τους στοιχίζει και κάτι παραπάνω, να βρίσκουν τα αντίστοιχα coffee shops εδώ στην Ελλάδα, για να μπορούν να την πίνουν ελεύθερα και να νομίζουν ότι είναι όλα καλά.

Μόλις πρόσφατα –προχθεσινό, από τις 23 Φεβρουαρίου, είναι το άρθρο που δημοσιεύθηκε στις εφημερίδες και είναι μελέτη- οι ίδιοι οι αστυνομικοί της Ολλανδίας κρούουν τον κώδωνα του κινδύνου, προειδοποιούν και λένε ότι η Ολλανδία μετατρέπεται σε ναρκοχώρα. Οι γνωστές συμμορίες παραβατικών ατόμων -οι ίδιες που έχουμε και εδώ- ευπαθών λαθρομεταναστών, κατατρεγμένων που έχουν πάρει στην κυριολεξία τα ηνία στην Ολλανδία, όπου τα πράγματα είναι πολύ πιο εύκολα και νόμιμα σε πολλά επίπεδα, χρησιμοποιούν αυτές τις νομιμοποιήσεις προκειμένου να οργανώνουν πολύ καλύτερα τις εξαγωγικές τους δραστηριότητες.

Το καταθέτουμε στα Πρακτικά για όποιον ενδιαφέρεται για να δει ότι και η Ολλανδία βρίσκεται σε πολύ άσχημο σημείο.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούσαμε το επιχείρημα του κυρίου Υπουργού για την ανάπτυξη. Το είπε και στην επιτροπή το είπε και τώρα. Πολύ ωραίο αυτό το επιχείρημα. Ναι, όντως θα έρθουν κάποιοι μεγάλοι επενδυτές, διότι μικροί δεν πρόκειται να έρθουν. Αυτοί οι επενδυτές προφανώς θα αγοράσουν εφάπαξ κάποιες εκτάσεις ή θα τις νοικιάσουν για να καλλιεργούν την κάνναβη για φαρμακευτική χρήση, όπως λένε. Φυσικά όπως γνωρίζετε οι εργαζόμενοι στη συντριπτική τους πλειοψηφία ή μάλλον κατ’ αποκλειστικότητα δεν θα είναι Έλληνες. Άρα, θα θέλαμε να δούμε τις ωφελείται η πατρίδα μας στο τέλος της ημέρας.

Όσο για την αντιμετώπιση, ακούσαμε διάφορα επιχειρήματα είτε για την απαγόρευση είτε για την αυστηροποίηση είτε για την απελευθέρωση. Αν σε μια κοινωνία δεν υπάρχει όραμα, αν δεν υπάρχει κάτι για να εμπνέει τους νέους -είτε είναι απαγορευμένο είτε όχι-, θα καταφεύγουν στα πάσης φύσεως εξαρτησιογόνα και στα ναρκωτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου μισό λεπτό.

Κλείνοντας, θα σας διαβάσω κάτι για να καταλάβετε τις συνέπειες της παρατεταμένης χρήσης κάνναβης για τον οποιοδήποτε λόγο. «Το “κάτι” ως λογικά αναγκαίο υπόστρωμα της έννοιας, ακόμα και της έννοιας του είναι, είναι η έσχατη, αλλά διόλου καταργήσιμη από την παραπέρα πορεία της σκέψης αφαίρεση του αντικειμενικού περιεχομένου που δεν ταυτίζεται με τη σκέψη. Χωρίς το κάτι δεν μπορεί να νοηθεί η τυπική λογική, δεν μπορεί να καθαρθεί από το μεταλογικό υπόλειμμα. Είναι αυταπάτη ότι με τη μορφή του “γενικώς” η σκέψη θα μπορούσε να αποσείσει το αντικειμενικό περιεχόμενο: να προϋποθέσει την απόλυτη μορφή. Συστατική για τη μορφή “αντικειμενικό περιεχόμενο γενικώς” είναι η καθ’ ύλην εμπειρία του αντικειμενικού περιεχομένου». Αυτό το αντλήσαμε από το διαδίκτυο. Ήταν μια ανάρτηση του κ. Καρανίκα.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βαγιωνάς από τη Νέα Δημοκρατία.

**ΓΕΩΡΓΙΟΣ ΒΑΓΙΩΝΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, το Κοινοβούλιο σήμερα έχει στα χέρια του το μέλλον της παραγωγής τελικών προϊόντων φαρμακευτικής κάνναβης. Πρόκειται πράγματι για μια δραστηριότητα που μπορεί να προσφέρει στη χώρα οικονομικά οφέλη, παράλληλα με τα ανθρωπιστικά οφέλη και την ευχερέστερη πρόσβαση των αρρώστων στο κατάλληλο φάρμακο, χωρίς αυτό να εισάγεται από άλλη χώρα.

Όμως, όλες αυτές τις ημέρες είπαμε όλα τα πράγματα εκτός από αυτό. Εδώ θα μπορούσε να κλείσει το νομοσχέδιο. Και τι δεν ακούσαμε. Οφείλω να πω ότι η κανναβινόλη, που είναι η δραστική ουσία του παυσίπονου αυτού φαρμάκου, δεν είναι φάρμακο πρώτης επιλογής για καμμία πάθηση. Όποιος λέει κάτι διαφορετικό είναι εκτός πραγματικότητας.

Ασυζητητί η κανναβινόλη, ανεξάρτητα από την ποσότητα που περιέχει η παραγομένη κάνναβη, μπορεί να προκαλέσει πολλές παρενέργειες, όπως όλα τα φάρμακα, ιδιαίτερα σε υψηλότερες δόσεις. Ποια είναι αυτά; Είναι οι ψυχοτρόπες παρενέργειες που φτάνουν από ήπιες ψυχικές διαταραχές μέχρι βαριά σχιζοφρένεια σε μεγάλη αναλογία.

Άκουσα προχθές τον πρώην πρωθυπουργό να μιλάει για την αποποινικοποίηση της χρήσης της κάνναβης και σήμερα από τον Γρηγόρη Ψαριανό άκουσα ότι αυτό έχει γίνει σε σαράντα χώρες του κόσμου και σε κάποιες ευρωπαϊκές χώρες, σύνολο πενήντα. Οι άλλες εκατό τι κάνουν; Δεν έχουν αποποινικοποιήσει τη χρήση της κάνναβης.

Θα ήθελα να πω στον κ. Αποστόλου, που λείπει, να μην προσβάλλει τόσο τη Νέα Δημοκρατία. Ο συνάδελφος από το κόμμα του κ. Λεβέντη είπε κάτι: Γιατί να το ψηφίσω, αφού δεν είναι επαρκές; Κάπως έτσι το είπε.

Αν ακούγατε τον εισηγητή της νέας Δημοκρατίας και κάνατε αυτές τις τροπολογίες που σας υπέδειξε, δεν θα είχα καμμία αντίρρηση να προσθέσω και κάποιες άλλες και να ψηφίσουμε το νομοσχέδιο. Τι είπε; Την πολύ έξυπνη κουβέντα για ορθολογική χρήση, ναι ή όχι; Όχι σε υπουργικές αποφάσεις. Και όμως, θα υπάρξει σωρεία υπουργικών αποφάσεων.

Αν, λοιπόν, συμβαίνουν αυτά, τα έκανε αποδεκτά η Κυβέρνηση; Όχι. Γιατί να το ψηφίσουμε; Διότι «θα». Το «θα» το φύτεψαν και δεν φύτρωσε.

Ακούστηκαν, όμως και πολλά άλλα πράγματα τα οποία εγείρουν πολλές υπόνοιες και υποψίες. Χθες, μάλιστα, αλλά και σήμερα ο κ. Ψαριανός έκανε μια τολμηρή και επικίνδυνη κριτική. Δηλαδή, συνέκρινε την κάνναβη με το κάπνισμα και το αλκοόλ. Προς Θεού, όχι τέτοιες προσομοιώσεις! Αυτά είναι επικίνδυνα πράγματα. Άλλο τοξικομανής και άλλο εθισμένο άτομο. Υπάρχει πάλι τεράστια διαφορά. Δεν μπορούμε να δεχθούμε τέτοιες εύκολες λύσεις και προσβάσεις.

Η Κυβέρνηση κατηγορεί τη Νέα Δημοκρατία ότι προσποιείται, πως εκ του πονηρού κάνει ό,τι κάνει. Μήπως εκ του πονηρού θέλετε να φέρετε από την πίσω πόρτα την αποποινικοποίηση;

Οι βάσεις που τίθενται στο παρόν νομοσχέδιο είναι σαθρές και η ασάφεια κυριαρχεί στις επτά σελίδες. Όπως σας είπε ο εισηγητής πολύ αναλυτικά, αν θέλετε πάρτε τις εκατόν εξήντα σελίδες της Κύπρου και φέρτε το να το ψηφίσουμε. Δεν έχουμε καμμία αντίρρηση.

Δεν αρνούμαι τη χρησιμότητα του φαρμάκου για συγκεκριμένες κατηγορίες ασθενών. Λέμε, ότι έχουμε περίπου δέκα χιλιάδες ασθενείς οι οποίοι έχουν κατά πλάκας σκλήρυνση. Η κατά πλάκας σκλήρυνση κρατά και σαράντα και πενήντα χρόνια. Δεν είναι πρώτη επιλογή η κάνναβη. Πρώτη επιλογή είναι άλλα φάρμακα. Αν υπάρχει έντονος νευρομυοσκελετικός πόνος, τότε φτάνουμε και εκεί. Όμως, δεν θα παραβλέψω ότι εγείρονται σοβαρά ερωτηματικά γύρω από αυτήν την κατάσταση.

Πώς θα εξασφαλίσουμε την τήρηση των προϋποθέσεων φύλαξης της κάθε μονάδας; Ποια είναι η ζήτηση σε τέτοια προϊόντα στο εξωτερικό και τι ορίζεται ως τελικό προϊόν στην εκάστοτε χώρα προορισμού; Γιατί δεν επελέγη τακτική παραγωγή προσυμφωνημένων ποσοτήτων και εν τέλει, γιατί δεν ορίζεται συγκεκριμένος αριθμός αδειών;

Παράλληλα, προκαλεί προβληματισμό η επιλογή της κρατικιστικής Κυβέρνησης να εμπιστευτεί την ιδιωτική πρωτοβουλία για το πλέον ευαίσθητο προϊόν, το ναρκωτικό, που κυριαρχεί στην μαύρη αγορά. Το 1% και πλέον του ακαθαρίστου παγκοσμίου εισοδήματος είναι ναρκωτικά. Καταλαβαίνετε τι γίνεται. Γιατί πουθενά στην υγεία δεν έχουμε ιδιωτική πρωτοβουλία -την κυνηγάμε- και στον πλέον ευαίσθητο τομέα θέλουμε την ιδιωτική πρωτοβουλία;

Η πλέον συμφέρουσα λύση για το κράτος θα ήταν η σύμπραξη δημόσιου και ιδιωτικού τομέα, η παραγωγή τελικών προϊόντων φαρμακευτικής κάνναβης σε συνεργασία με ιδιώτη επενδυτή.

Το κράτος θα μπορούσε να διαθέσει την απαιτούμενη έκταση και να εγγυηθεί τον έλεγχο και την ασφάλεια της μονάδας, ενώ ο ιδιώτης επενδυτής, πλήρως καταρτισμένος και έμπειρος επί του αντικειμένου, θα μπορούσε να παράσχει τεχνογνωσία υπό αυστηρή εποπτεία του ΕΟΦ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα, ιδανικές είναι οι εκτάσεις των αγροτικών φυλακών, οι οποίες ούτως ή άλλως είναι φυλασσόμενες. Εδώ πρέπει να σημειωθεί ότι η ασφάλεια είναι κεφαλαιώδους σημασίας, καθώς σε ιδιωτική έκταση θα πρέπει να υπάρχει και ιδιωτική φύλαξη, η οποία εκ προοιμίου θα είναι ελλιπής και ανεπαρκής. Φυσικά, οι κρατούμενοι δεν θα πρέπει να έχουν καμμία επαφή με την καλλιέργεια και την παραγωγική μονάδα.

Οι μικροκαλλιέργειες των τεσσάρων στρεμμάτων ή τα είκοσι ένα χρόνια δεν έχουν θέση στο εγχείρημα και τη φύλαξη των παραγομένων τελικών προϊόντων. Είναι μείζονος σημασίας και τούτο διότι πρέπει να προστατευτεί τόσο το προϊόν, όσο και το κοινωνικό σύνολο. Η προστασία θα ήταν πραγματική, αν ειδικά σ’ αυτήν την περίπτωση δεν νομοθετούσαμε με κοινές υπουργικές αποφάσεις, ως είθισται και επιθυμεί η Κυβέρνηση. Δεν είναι δυνατόν να ρυθμίζεται όλο το πλαίσιο μετά την ψήφιση του νομοσχεδίου. Καλύτερη λύση θα ήταν να εκδοθεί ένα προεδρικό διάταγμα, το οποίο να περνά από την «κρησάρα» -εντός εισαγωγικών- του Συμβουλίου της Επικρατείας.

Η παραγωγή τελικών προϊόντων φαρμακευτικής κάνναβης μπορεί να είναι ιδιαιτέρως επικερδής για τη χώρα, αλλά δεν μπορεί να βασιστεί σε ένα νομοθέτημα σαθρό και διάτρητο. Απαιτούνται αυστηροί όροι και προϋποθέσεις σε στέρεο νομοθετικό πλαίσιο.

Κύριοι της Κυβέρνησης, το νομοσχέδιο έχει μεσοπρόθεσμο χαρακτήρα. Σας το είπε και ο συνάδελφος από τη Λάρισα, ο κ. Παπαδόπουλος. Το νομοσχέδιο θα μπορούσε να εφαρμοστεί πιλοτικά για δύο-τρία χρόνια σε κρατικά χωράφια –όπως τις Φυλακές Αλμυρού- με ΣΔΙΤ, συγκεκριμένης έκτασης κάποιων δεκάδων ή εκατοντάδων στρεμμάτων, με ελεύθερη φύτευση ή σε θερμοκήπια. Τότε, θα είχατε πραγματική βάση, για να πάτε και στο ελεύθερο εμπόριο.

Σας ευχαριστώ πολύ.

(Χειροκροτήματα από την πτέρυγα από της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Αννέτα Καββαδία από τον ΣΥΡΙΖΑ και μετά ο κ. Μπαλαούρας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, θα μπορούσα να καταθέσω τις δύο τροπολογίες;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καββαδία, να δώσουμε τον λόγο στον κ .Πολάκη να τοποθετηθεί επί των τροπολογιών και μετά να ακολουθήσετε εσείς;

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Δεν έχω κανένα πρόβλημα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Η πρώτη τροπολογία έχει γενικό αριθμό 1503 και ειδικό 113 και είναι διατάξεις που πρακτικά είναι βελτιώσεις νομοτεχνικού χαρακτήρα σε προηγούμενες ρυθμίσεις. Ανακαλύψαμε, δηλαδή και έναν άλλο κωδικό που συγκροτεί το αποθεματικό του Υπουργείου Υγείας, το οποίο τώρα το χρησιμοποιούμε όχι για αέρα κοπανιστό, αλλά έχουμε χρηματοδοτήσει αγορά ιατροτεχνολογικού εξοπλισμού και ξενοδοχειακών βελτιώσεων σε πάρα πολλά νοσοκομεία. Μιλάμε για 6,5 εκατομμύρια ευρώ το 2016 και 12 εκατομμύρια ευρώ το 2017.

Ουσιαστικά, στην προηγούμενη ρύθμιση είχε παραληφθεί ένας κωδικός που αφορούσε στο γεγονός ότι και αυτές οι χρηματοδοτήσεις του αποθεματικού του Υπουργείου Υγείας, συν του Προγράμματος Δημοσίων Επενδύσεων από εθνικούς πόρους, δεν είναι ανάγκη να προκαλούν τροποποίηση του Προγράμματος Προμηθειών Υγείας των νοσοκομείων, όπως το ίδιο συμβαίνει και με τα επιδοτούμενα προγράμματα από το ΕΣΠΑ ή από ευρωπαϊκούς πόρους.

Αυτό επιταχύνει πάρα πολύ τη διαδικασία της εκτέλεσης των διαγωνισμών για τις προμήθειες αυτών των ειδών, γιατί μια τροποποίηση του προγράμματος με επαύξηση του ορίου υπερβαίνει –δυστυχώς- το εξάμηνο με την ελληνική γραφειοκρατία.

Παράλληλα, λέμε ότι για τις προμήθειες των νοσοκομείων αυτών -και ό,τι χρειαστεί- όπου δεν υπάρχουν ακόμα τεχνικές προδιαγραφές από την πρώην ΕΠΥ και τη νυν ΕΚΑΠΥ, μπορούν τις προδιαγραφές να τις συντάσσουν τα νοσοκομεία ή οι φορείς που θα υλοποιήσουν αυτές τις προμήθειες.

Ναι, κύριε Βορίδη, κουνάτε τα χείλια σας. Όμως, το θέμα είναι, για παράδειγμα, ότι τέσσερα χρόνια έκαναν να βγάλουν προδιαγραφές για τα φίλτρα τεχνητού νεφρού. Και, ξέρετε, δεν κυβερνούσαμε εμείς. Οπότε, το ίδιο συμβαίνει σε πάρα πολλά υλικά, με διάφορες πιέσεις ένθεν και κείθεν. «Ο λόγος στην ώρα του, με χίλιους παράδες κάνει». Εντάξει, άμα πρέπει να απαντήσεις κάτι, πρέπει να απαντηθεί.

Επίσης, μία τελευταία επισήμανση είναι ότι το τελευταίο πρόγραμμα προμηθειών υγείας του 2015, το ψηφισμένο, που θα είναι και το τελευταίο που θα υλοποιηθεί, γιατί από εδώ και πέρα όλα θα εντάσσονται στους προϋπολογισμούς των ΥΠΕ ή των νοσοκομείων, επιτρέπουμε να μπορεί να τροποποιείται χωρίς επαύξηση του ορίου του. Αυτό επιταχύνει πάρα πολύ τη διαδικασία, γιατί στον ιδρυτικό νόμο της ΕΚΑΠΥ έλεγε ότι εκτελείται όπως έχει εγκριθεί. Και ουσιαστικά έχει δημιουργηθεί ένα τέτοιο νομικό πρόβλημα με τη μη δυνατότητα τροποποίησης, χωρίς να μεταβληθεί το ύψος, απλά με το να μεταφέρεις χρήματα από έναν κωδικό σε έναν άλλον κωδικό που χρειάζεσαι. Αυτή είναι η μία τροπολογία.

Η άλλη τροπολογία είναι η με γενικό αριθμό 1504 και ειδικό 14. Αποτελείται από τέσσερα άρθρα.

Το πρώτο άρθρο προσπαθεί να βάλει μία τάξη σε ένα τοπίο αναρχίας, το οποίο υπήρχε με τις μη παρεμβατικές μελέτες, τις κλινικές μελέτες, που υπάρχουν και εκτελούνται στα νοσοκομεία της χώρας.

Μη παρεμβατικές είναι οι μελέτες της λεγόμενης φάσης 4, όπου δοκιμάζουμε την αποτελεσματικότητα ενός φαρμάκου ή μίας θεραπείας η οποία έχει εγκριθεί, έχει συγκεκριμένες ενδείξεις, κυκλοφορούν τα φάρμακα, οι ασθενείς λαμβάνουν αυτό το φάρμακο και ουσιαστικά παρακολουθούμε μια σειρά από παραμέτρους που μπορεί να εκδηλωθούν είτε αποτελεσματικότητας της θεραπείας, είτε επιπλοκών, είτε συνδυασμοί με άλλες θεραπείες κ.λπ..

Η τομή που γίνεται εδώ είναι ότι ουσιαστικά συγκροτείται μια επιτροπή στον ΕΟΦ, η Επιτροπή Μη Παρεμβατικών Μελετών, με απόφαση του Υπουργείου Υγείας μετά από πρόταση του Προέδρου του ΕΟΦ, η οποία είναι επταμελής, αποτελείται από τέσσερις γιατρούς, δύο επιστήμονες της Διεύθυνσης Φαρμακευτικών Μελετών και Έρευνας του ΕΟΦ και έναν νοσοκομειακό φαρμακοποιό. Τα δε μέλη της δεν λαμβάνουν αποζημίωση.

Αυτή η επιτροπή θα πρέπει να γνωμοδοτεί προκειμένου να μπορεί να εγκρίνεται σε νοσηλευτικό ίδρυμα ή και σε εξωνοσοκομειακό περιβάλλον. Μετά την έγκριση υπογράφεται τετραμερής σύμβαση μεταξύ του χορηγού, του κυρίου ερευνητή, του νόμιμου εκπροσώπου του νοσηλευτικού ιδρύματος ή της αρμόδιας ΔΥΠΕ και τον υπεύθυνο διαχείρισης του ΕΛΚΕΑ. Τηρείται σχετικό μητρώο στο οποίο αναρτάται κάθε μη παρεμβατική μελέτη. Και εάν υπάρξουν κάποια περαιτέρω ζητήματα, θα ρυθμιστούν με υπουργική απόφαση.

Αυτό το πράγμα, όμως, αρχίζει να βάζει μία τάξη σε μια κατάσταση στην οποία έκανε ο καθένας ό,τι ήθελε. Και ξέρετε πολύ καλά ότι μέσα και από αυτή τη διαδικασία υπήρχε ένας τρόπος συγκεκριμένου χρηματισμού παραγόντων του συστήματος, δεν λέω μόνο γιατρών, για τα οποία και διάφορα έχουν δει το φως της δημοσιότητας το τελευταίο διάστημα.

Το δεύτερο άρθρο της τροπολογίας αφορά στη δυνατότητα του ΕΟΠΥΥ, όπως έκανε και με όλους τους άλλους παρόχους του -και το έχουμε ρυθμίσει νομοτεχνικά αυτό- να συμψηφίζει ποσά οφειλόμενου clawback σε φαρμακευτικές εταιρείες με ποσά που οφείλει ο ΕΟΠΥΥ στις φαρμακευτικές εταιρείες από τις αγορές που κάνει στα φαρμακεία του, προκειμένου να μην αφαιρούμε ρευστότητα από την αγορά από τη μία μεριά, ούτε από την άλλη να υπάρχει χρέος υπέρβασης φαρμακευτικής δαπάνης το οποίο να μην εισπράττεται.

Και βέβαια, εάν το αποτέλεσμα του συμψηφισμού είναι να πληρώσει η φαρμακευτική εταιρεία, δίνεται η δυνατότητα –γιατί τώρα λήγουμε και ποσά που είναι από παλιά, από το 2012, από το 2013, από το 2014 κ.λπ., γιατί υπάρχουν διάφορες νομικές περιπλοκές- όπως έκανε και με τους άλλους παρόχους του ΕΟΠΥΥ και με τις ιδιωτικές κλινικές και με τα κέντρα αποκατάστασης και με τους εργαστηριακούς και τα διαγνωστικά, να δίνεται αυτό σε δόσεις που συμφωνούνται με βάση συγκεκριμένες λογικές, που όπως το κάναμε και με τους άλλους με βάση το πόσο είναι ο τζίρος, πόσο είναι η δόση που βγαίνει κ.λπ.. Γίνεται μια είσπραξη σε έναν ορατό χρονικό ορίζοντα, χωρίς να δημιουργεί προβλήματα ρευστότητας και στις μικρές ειδικά φαρμακευτικές εταιρείες.

Έρχομαι στο τελευταίο άρθρο. Επειδή άκουσα μια κριτική γι’ αυτό το άρθρο, ουσιαστικά ξεκινάω από εκεί. Εμείς σήμερα νομοθετούμε τη δυνατότητα να υπάρξει άυλη συνταγή. Διότι, όπως ξέρετε, περίπου δεκαοκτώ εκατομμύρια σελίδες Α4 είναι τον μήνα οι υποβολές, το χαρτί. Εμείς, λοιπόν, σήμερα νομοθετούμε τη δυνατότητα να υπάρξει άυλη συνταγή και άυλο παραπεμπτικό εργαστηριακών εξετάσεων. Υπάρχουν οι μηχανισμοί. Έχουν στηθεί εξαιρετικά συστήματα και ειδικά τον τελευταίο ενάμιση χρόνο στον ΕΟΠΥΥ, τα οποία επιτρέπουν την επικοινωνία και με το σύστημα της ΗΔΙΚΑ. Αυτός είναι και ο τρόπος με τον οποίο από τον Ιανουάριο του 2016 ο ΕΟΠΥΥ δεν παράγει νέο χρέος, γιατί κάνει πλήρη εκκαθάριση των παραστατικών, τα οποία καταθέτουν, από όλους τους παρόχους του.

Νομοθετούμε, λοιπόν, τη δυνατότητα και όλες τις αναγκαίες λεπτομέρειες που πιθανόν θα χρειαστούν. Γιατί αυτό έχει και παράγωγα αποτελέσματα, και παράγωγα προς όφελος του ασθενή. Γιατί με το να έχουμε την έντυπη συνταγή, η οποία περιέχει τρία φάρμακα, αλλά ένας ασθενής παίρνει τέσσερα ή πέντε φάρμακα, πρέπει να τυπώσουμε δύο συνταγές. Άρα, ο ασθενής πρέπει να επιβαρυνθεί με το 1 ευρώ ανά συνταγή, δηλαδή 2 ευρώ. Με την άυλη συνταγή θα καταργηθεί αυτό το πράγμα, γιατί σε μία φόρμα θα υπάρχουν και τα πέντε φάρμακα, που θα μπορούν να κατατίθενται από τον φαρμακοποιό ηλεκτρονικά, άυλα, στον ΕΟΠΥΥ, να γίνεται η εκκαθάριση και η πληρωμή περαιτέρω.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η ψηφιακή σφραγίδα πότε θα είναι έτοιμη;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχει μπει κι αυτή μπροστά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συντομεύετε, σας παρακαλώ.

Κύριε Μπαργιώτα, μη διακόπτετε, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καλά λέει ο κύριος Υπουργός. Έχετε μεγάλο μεταρρυθμιστικό άγχος, κύριε Μπαργιώτα. Όλα γίνονται. Μην ανησυχείτε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, να ολοκληρώνουμε, παρακαλώ. Περιμένουν ομιλητές Βουλευτές.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα, έχετε ένα πράγμα κι εσείς, όμως. Κάθε φορά που θα μιλήσω, θα πρέπει να με διακόψετε.

**ΠΡΟΕΔΡΕΥΩΝ (Γεώργιος Λαμπρούλης):** Μα τελειώσατε, ούτως ή άλλως. Εξηγήσατε και την τελευταία παράγραφο της τροπολογίας και νομίζω κλείσατε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω, κύριε Πρόεδρε.

Όποιες λεπτομέρειες χρειαστούν, θα ρυθμιστούν με υπουργική απόφαση και θα υπάρξει διαδικασία διαλόγου και με τους φαρμακοποιούς αναλυτικά. Όμως, για να ξεκινήσει αυτό, νομοθετούμε σήμερα τη δυνατότητα της ύπαρξης άυλης συνταγής, κάτι που δεν υπάρχει μέχρι στιγμής.

Όσον αφορά στην ηλεκτρονική υπογραφή, είναι αυτός ο τρόπος, κύριε Μπαργιώτα, με τον οποίο θα έχουμε την πιστοποίηση πως οτιδήποτε γίνεται, εκτελείται πραγματικά. Διότι ξέρουμε ότι υπάρχουν παραπεμπτικά, τα οποία απλά τυπώνονται και εκτελούνται χωρίς τη φυσική παρουσία του ασθενή. Με την ηλεκτρονική υπογραφή θα υπάρχει πιστοποίηση φυσικής παρουσίας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Αυτά μπορούν να γίνουν και στο πλαίσιο του κοινοβουλευτικού ελέγχου από τον οποιονδήποτε Βουλευτή. Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον Κυβερνήτη Ιωάννη Καποδίστρια», που οργανώνει το Ίδρυμα της Βουλής, είκοσι μαθήτριες και μαθητές και ένας συνοδός-εκπαιδευτικός από το 6ο Γυμνάσιο Νέας Σμύρνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Καββαδία.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ερχόμαστε σήμερα στην Ολομέλεια να ψηφίσουμε ένα σημαντικό νομοσχέδιο της Κυβέρνησης που αφορά στην παραγωγή φαρμακευτικής κάνναβης στη χώρα μας, δημιουργώντας ένα πρώτο κανονιστικό πλαίσιο που θα επιτρέπει επιτέλους τη νόμιμη πρόσβαση ασθενών σε προϊόντα που θα βελτιώσουν την ποιότητα της ζωής τους.

Η ιατρική αξία της κάνναβης έχει ήδη αναγνωριστεί σε πάρα πολλές χώρες του εξωτερικού. Επιγραμματικά να αναφέρω πως όλα τα κράτη-μέλη της Ευρωπαϊκής Ένωσης πλην τριών -της Βουλγαρίας, της Λετονίας και της Λιθουανίας- έχουν εντάξει την κάνναβη και τα προϊόντα της στο ιατροφαρμακευτικό τους σύστημα. Η οικιακή καλλιέργεια μικρού αριθμού δενδρυλλίων για ατομική θεραπευτική χρήση, μια λύση που σε ένα δεύτερο βήμα θα μπορούσε να μελετηθεί ως προς την εφαρμογή της και στη χώρα μας, έχει επιτραπεί σε ασθενείς στο Ισραήλ, στον Καναδά, στη Γερμανία, στο Βέλγιο, στην Ισπανία, στην Ουρουγουάη και σε δεκαεπτά πολιτείες των Ηνωμένων Πολιτειών. Αυτή είναι η διεθνής πραγματικότητα και μόνο όσοι εθελοτυφλούν, επιμένοντας σε στερεότυπα, εξακολουθούν να στιγματίζουν ανθρώπους που αναζητούν τρόπους ανακούφισης από τον μακροχρόνιο πόνο εξαιτίας ασθενειών όπως είναι η σκλήρυνση κατά πλάκας, ο καρκίνος ή το aids.

Η επιστημονική κοινότητα διεθνώς, αλλά και στην Ελλάδα, έχει αναγνωρίσει με μελέτες και με αδιάσειστα στοιχεία τις φαρμακολογικές ιδιότητες της κάνναβης και τον θεραπευτικό της ρόλο. Η ηγεσία, λοιπόν, του Υπουργείου Υγείας, αναγνωρίζοντας την αναγκαιότητα της αποτίμησης της σύγχρονης εμπειρίας σχετικά με τη χρήση της ιατρικής κάνναβης, συνέστησε, όπως είναι γνωστό, τον Ιούλιο του 2016 ομάδα εργασίας με επικεφαλής την Πρόεδρο του Εθνικού Οργανισμού Φαρμάκων και αναπληρώτρια καθηγήτρια Φαρμακολογίας, την κ. Αικατερίνη Αντωνίου.

Στα μέλη της ομάδας περιλαμβάνονταν πανεπιστημιακοί, ψυχίατροι, μέλη συλλόγων ασθενών, νομικοί και συνεργάτες των Υπουργών Υγείας και Δικαιοσύνης καθώς και προϊστάμενοι διευθύνσεων των δύο συναρμόδιων Υπουργείων. Σκοπός αυτής της ομάδας εργασίας ήταν η διατύπωση τεκμηριωμένων προτάσεων αναφορικά με τις απαιτούμενες νομοθετικές ρυθμίσεις, προκειμένου να καταστεί δυνατή η ιατρική χρήση φαρμακευτικών σκευασμάτων που περιέχουν κάνναβη. Αυτή, λοιπόν, η ομάδα εργασίας παραδίδει το πόρισμά της τον Φεβρουάριο του 2017 και το Υπουργείο Υγείας ακολουθώντας τις επιστημονικές υποδείξεις αναφορικά με τις φαρμακολογικές ιδιότητες της κάνναβης, την ομοιότητα ή διαφοροποίησή της συγκριτικά με άλλες ουσίες, καθώς και τις σχετικές διεθνείς κατευθύνσεις όσον αφορά στην ταξινόμηση των ναρκωτικών ουσιών, αποφασίζει τη μεταφορά της από τον Πίνακα Α΄ κατάταξης στον Πίνακα Β΄, μια διαδικασία που ολοκληρώνεται τον Ιούνιο του 2017.

Με αυτόν τον τρόπο με μεθοδικότητα, διαφάνεια και επαρκή χρόνο διαβούλευσης άνοιξε ο δρόμος ώστε να φτάσουμε στο σήμερα, να έρθει δηλαδή στο Κοινοβούλιο το παρόν νομοσχέδιο προς ψήφιση, έτσι ώστε οι ασθενείς που επιθυμούν να επιλέξουν τη χρήση προϊόντων κάνναβης για ιατρικούς λόγους να μπορούν να το κάνουν, χωρίς να κινδυνεύουν να διωχθούν για κατοχή και διακίνηση παράνομων ναρκωτικών ουσιών.

Ανταποκρινόμενοι στην κοινωνική ανάγκη που υφίσταται, με το παρόν νομοσχέδιο προστίθεται νέο άρθρο, το άρθρο 2Α΄ στον ν.4139/2013, με το οποίο η κάνναβη εξαιρείται από τις προβλέψεις του άρθρου 2 του ίδιου νόμου περί εξαρτησιογόνων ουσιών και κρατικού μονοπωλίου, καθώς η εμπειρία αυτό που έδειξε είναι πως είναι εξαιρετικά δύσκολο να αναλάβει το κράτος την παραγωγή κάνναβης για ιατρική χρήση.

Άρα, βρισκόμαστε στο εξής: Φυσικά ή νομικά πρόσωπα θα μπορούν με τους αυστηρούς όρους του νομοσχεδίου να παράγουν, να κατέχουν, να μεταφέρουν, να αποθηκεύουν και να προμηθεύονται πρώτες ύλες και ουσίες συγκεκριμένων ποικιλιών φαρμακευτικής κάνναβης. Οι συγκεκριμένες επιχειρηματικές δραστηριότητες οριοθετούνται, ρυθμίζονται και ελέγχονται αυστηρά από το κράτος και τα τελικά προϊόντα θα διατίθενται είτε στο κρατικό μονοπώλιο για τη διάθεση για ιατρικούς σκοπούς είτε σε εξαγωγές. Νομίζω είναι ηλίου φαεινότερον ποια θα είναι τα οικονομικά οφέλη. Επιτυγχάνεται η προσέλκυση επενδύσεων, δημιουργούνται νέες θέσεις εργασίας, έχουμε ενίσχυση εξαγωγών, δημόσια έσοδα από τη φορολογία, τα σχετικά παράβολα κ.ο.κ..

Τα επόμενα χρόνια, κυρίες και κύριοι συνάδελφοι, οι εξελίξεις στη χρήση της κάνναβης, οι αναπόφευκτες αλλαγές στο εθνικό νομικό πλαίσιο χρήσης της και η κατάρριψη του αρνητικού κοινωνικού στερεοτύπου αναμένεται να αυξήσουν κατακόρυφα τον σχετικό κύκλο εργασιών. Όμως, θα μου επιτρέψετε να πω στο σημείο αυτό ότι, κατά την άποψή μου, κατά την άποψή μας, μικρή σημασία έχουν όλα αυτά, συγκρινόμενα με την ανακούφιση που θα προσφέρει στις ζωές των ασθενών που υποφέρουν από χρόνιες ασθένειες η αποποινικοποίηση της χρήσης της κάνναβης. Το να αποκτήσουν δηλαδή οι ασθενείς της χώρας πρόσβαση στα απαραίτητα φάρμακα που απαιτούν οι ανάγκες τους είναι το πρώτιστο αγαθό που αυτό το νομοσχέδιο έρχεται να υπηρετήσει.

Θα μου πείτε εδώ: Λύνει το νομοσχέδιο αυτό όλα τα προβλήματα; Προφανώς και η απάντηση είναι πως όχι. Είναι, για παράδειγμα, γεγονός ότι το ύψος της επένδυσης που απαιτείται για να ικανοποιηθούν οι αυστηρές προϋποθέσεις που θέτει ο νόμος δυσχεραίνει τη δραστηριοποίηση μικρών υποψήφιων ενδιαφερόμενων παραγωγών. Είναι όμως κάτι που δυστυχώς είναι μάλλον αναπόφευκτο προς το παρόν, με δεδομένη την παραπληροφόρηση και την κινδυνολογία που διασπείρεται γύρω από το θέμα της χρήσης της κάνναβης. Παραπληροφόρηση και κινδυνολογία που δεν προκύπτουν -μια και μιλάμε για καλλιέργειες- αυτοφυώς στον δημόσιο λόγο, αλλά καλλιεργούνται από συγκεκριμένους συντηρητικούς κύκλους που αναπαράγουν προκαταλήψεις και φοβικά σύνδρομα, δαιμονοποιούν καθετί νέο, επιδιώκοντας διά της διασποράς αυτών ακριβώς των ψευδών ειδήσεων είτε να συγκρατούν είτε να αποκτούν ψηφοφόρους. Αυτό υποχρεώνει αναγκαία καινοτόμα μέτρα να ψηφίζονται με ενδεχομένως υπερβάλλουσες δικλίδες ασφαλείας.

Να εκλάβουμε, λοιπόν, κυρίες και κύριοι συνάδελφοι, το παρόν σχέδιο νόμου ως το πρώτο αναμφίβολα μεγάλο και γενναίο βήμα που ανοίγει τον δρόμο για επόμενες νομοθετικές ρυθμίσεις. Η Κυβέρνηση του ΣΥΡΙΖΑ, σε αντίθεση με προηγούμενες κυβερνήσεις που περιορίζονταν, θα μου επιτρέψετε να πω, σε λόγια και σε εξαγγελίες καλών προθέσεων χωρίς ουσιαστικό αντίκρισμα, αναγνωρίζει ότι αποτελεί μονόδρομο το «άνοιγμα» της παρασκευής και χρήσης των προϊόντων φαρμακευτικής κάνναβης. Προφανώς θα χρειαστεί να υπάρξουν ΚΥΑ που πρέπει να μην καθυστερήσουν, για να οριοθετηθούν με ακρίβεια τα επόμενα βήματα. Με γνώση, λοιπόν, με συγκρότηση κοινωνικών συμμαχιών, με την απαραίτητη ενημέρωση της κοινής γνώμης, με αποφασιστικότητα προχωράμε σήμερα σε σημαντικά μέτρα με βασικό γνώμονα το όφελος των ασθενών και την πρόσβασή τους στην κατάλληλη αγωγή.

Γι’ αυτόν τον λόγο με υπερηφάνεια σήμερα υπερψηφίζουμε αυτόν το νέο νόμο της ελληνικής πολιτείας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Γεράσιμος Μπαλαούρας από τον ΣΥΡΙΖΑ.

**ΓΕΡΑΣΙΜΟΣ ΜΠΑΛΑΟΥΡΑΣ:** Κυρίες και κύριοι συνάδελφοι, αισθάνομαι ικανοποιημένος και λίγο παραπάνω χαρούμενος, διότι στην τόλμη αυτή που κάνουμε σήμερα να φέρουμε αυτό το νομοσχέδιο συνέβαλα κι εγώ με ερωτήσεις αλλά και με κινήσεις, προκειμένου να προχωρήσουμε σ’ αυτά τα ζητήματα. Βεβαίως, τολμούμε να επαναφέρουμε -θα έλεγα- τη θέση αλλά σε ένα άλλο επίπεδο, αυτό στο οποίο είχε σταματήσει η χώρα μας και τη δεκαετία του ’30 στην πρώτη φάση, με κάποια σκευάσματα για φαρμακευτική κάνναβη και στη δεκαετία του ’50 για την καλλιέργεια βιομηχανικής κάνναβης.

Σήμερα βέβαια με εντυπωσίασε η στροφή της Νέας Δημοκρατίας, η οποία στην επιτροπή είχε δώσει θετικά σημάδια ότι θα το ψηφίσει, κάνοντας και κάποιες παρατηρήσεις. Μάλιστα, στην τοποθέτησή μου στην επιτροπή, το τόνισα αυτό σαν θετικό βήμα. Σήμερα φαίνεται ότι τράβηξαν τα αφτιά του εισηγητή και άλλων Βουλευτών της Νέας Δημοκρατίας, όχι θα έλεγα επειδή σέρνονται από συντηρητικά αντανακλαστικά της κοινωνίας, αλλά μπήκαν σε μια άλλη φάση, που συντηρούν αυτά τα συντηρητικά αντανακλαστικά της κοινωνίας.

Θα ήθελα να τονίσω τις πολύ θετικές τοποθετήσεις των συναδέλφων από το Ποτάμι, το ΠΑΣΟΚ, τους ΑΝΕΛ και κάπως από τους Κεντρώους, αν και με μπέρδεψαν στο διά ταύτα. Παρακαλώ το διά ταύτα να το δείτε ξανά. Κάνατε μια πολύ καλή ομιλία, αλλά το χαλάσατε στο τέλος. Δεν συμβαδίζει η ομιλία σας με το διά ταύτα. Μην φοβόσαστε! Φοβάστε ακόμα! Φοβάστε και δεν βλέπετε τις ιδιότητες της θεραπευτικής κάνναβης. Καχεξία, ανορεξία, επιληψία, πόνος, ναυτία, εμετοί από χημειοθεραπείες, σκλήρυνση κατά πλάκας, ακόμα και Αλτσχάιμερ. Πολλούς από εμάς θα μας βοηθήσει μάλιστα, λόγω ηλικίας!

**ΧΡΗΣΤΟΣ ΜΑΝΤΑΣ:** Υπάρχει τεκμηρίωση για το Αλτσχάιμερ!

**ΓΕΡΑΣΙΜΟΣ ΜΠΑΛΑΟΥΡΑΣ:** Έχετε τεκμηρίωση, κύριε Μαντά; Να μας τη δώσετε να ξέρουμε τι κάνουμε κι εμείς.

Ήδη έχουμε προχωρήσει σε δυνατότητα συνταγογράφησης για φάρμακα που εμπεριέχουν κάνναβη. Αυτά όμως τα φάρμακα, κυρίες και κύριοι συνάδελφοι, είναι εισαγόμενα. Δηλαδή θα πληρώσει ο Έλληνας πολίτης, θα πληρώσει το ελληνικό κράτος για εισαγωγές φαρμάκων ενώ οι άλλες έξυπνες χώρες -όλες σχεδόν στην Ευρώπη, εκτός από τρεις - τέσσερις το πολύ- κάνουν καλλιέργεια και παραγωγή κάνναβης ή εξάγουν.

Το Ισραήλ είναι μια χώρα η οποία δεν έχει τα δικά μας πλεονεκτήματα. Δεν έχει νερό και έχει πολύ καυτό ήλιο, σε αντίθεση με εμάς που έχουμε ηλιοφάνεια, αλλά σε κατάσταση πάρα πολύ καλή. Κάνει μεγάλες εξαγωγές στις Ηνωμένες Πολιτείες. Στην Ευρωπαϊκή Ένωση, όπως σας είπα, η πρωτοπόρος είναι η Ισπανία, μετά η Γερμανία και η Ιταλία. Μην αναφέρω άλλα κράτη. Στις Ηνωμένες Πολιτείες, πάνω από το μισό των πολιτειών της χώρας αυτής έχουν την καλλιέργεια και την παραγωγή ακόμα και ευφορικής κάνναβης. Ο Καναδάς, επίσης, έχει ένα πρωτοποριακό σύστημα. Να τα ψάξουμε λιγάκι αυτά τα πράγματα. Μην ερχόμαστε εδώ και γεμίζουμε φοβίες την κοινωνία, η οποία έτσι κι αλλιώς έχει καλλιεργήσει τέτοια συντηρητικά αντανακλαστικά.

Η Ελλάδα, λοιπόν, έχει συγκριτικά πλεονεκτήματα και για ποιότητα και για ποσότητα.

Θα ήθελα να κάνω μια μικρή παρένθεση. Υπάρχουν εταιρείες καλλυντικών -δεν αφορά στην κάνναβη- οι οποίες εισάγουν από την Ολλανδία ρίγανη για τα καλλυντικά τους. Δεν αγοράζουν από την Ελλάδα, γιατί δεν υπάρχει η δυνατότητα να μαζεύουν αρκετή ρίγανη. Θα πρέπει να πηγαίνουν σε κάθε χωράφι.

Παρόμοιο πράγμα είναι και αυτό που θέλουμε να κάνουμε και να αποφύγουμε αυτό το οποίο γίνεται με τη ρίγανη: εισαγωγές, «μαύρη αγορά» κ.λπ..

Πολλοί λένε, κυρίως η συντηρητική πλευρά της Χρυσής Αυγής και εν μέρει της Νέας Δημοκρατίας, δεν θέλω να την ταυτίσω, αλλά και το ΚΚΕ, από άλλη πλευρά, αλλά πάντως συντηρητική, ότι είναι προθάλαμος για τα ναρκωτικά. Από ποιες μελέτες και έρευνες προκύπτει αυτό; Από πού προκύπτει; Ακριβώς το αντίθετο προκύπτει για τα ναρκωτικά, εάν και εφόσον επιτραπεί η κάνναβη.

**ΕΜΜΑΝΟΥΗΛ ΣΥΝΤΥΧΑΚΗΣ:** Από ποια μελέτη;

**ΓΕΡΑΣΙΜΟΣ ΜΠΑΛΑΟΥΡΑΣ:** Πολλές μελέτες. Θα σας τις πω. Θα σας τις δώσω μετά, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Από το Βήμα να μας τις πείτε!

**ΓΕΡΑΣΙΜΟΣ ΜΠΑΛΑΟΥΡΑΣ:** Θα σας τις δώσω μετά. Δεν ήξερα ότι θα με διακόψετε γι’ αυτό το πράγμα.

Κάνουμε προσεκτικά βήματα. Πολλοί από εμάς θέλουν τολμηρότερα βήματα. Πάντως είναι προσεκτικά. Όμως πρέπει στην πορεία, κύριοι Υπουργοί, να δούμε βελτιώσεις.

**ΜΑΥΡΟΥΔΗΣ ΒΟΡΙΔΗΣ:** Τι θέλετε και δεν το κάνουν;

**ΓΕΡΑΣΙΜΟΣ ΜΠΑΛΑΟΥΡΑΣ:** Περιμένετε και θα ακούσετε.

Να ψηφίσουμε σήμερα αυτόν το νόμο και στην πορεία να φτιαχτεί ενιαίος κεντρικός φορέας που θα ελέγχει, θα προωθεί προς εξαγωγές και θα πιστοποιεί τη φαρμακευτική κάνναβη.

Το τελικό προϊόν είναι ένα ερώτημα. Πολλοί το ανέφεραν. Ακόμα και ο Υπουργός Αγροτικής Ανάπτυξης ανέφερε κάτι για τους αγρότες ενώ άλλοι συνάδελφοί μας από τον ΣΥΡΙΖΑ μίλησαν για τους σπόρους. Πραγματικά πρέπει να δούμε τις ελληνικές ποικιλίες πως θα τις αναδείξουμε, για να έχουμε βέλτιστα αποτελέσματα και όχι εισαγόμενα πράγματα.

Όσον αφορά στην αποποινικοποίηση της απλής χρήσης κάνναβης, υπάρχει κάτι το τραγελαφικό με το οποίο καλλιεργούν τα συντηρητικά αντανακλαστικά της κοινωνίας. Ποιο είναι αυτό; Πιάνουν έναν άνθρωπο ο οποίος έχει ελάχιστα γραμμάρια ευφορικής κάνναβης. Τον συλλαμβάνουν, τον ταλαιπωρούν, εκτίθεται στην τοπική κοινωνία ή σε άλλες κοινωνίες, αν είναι υπάλληλος μπορεί να χάσει τη θέση του και το αποτέλεσμα είναι να απαλλάσσεται από το δικαστήριο. Αυτά πρέπει κάποια στιγμή να τα δούμε.

Ένα άλλο θέμα είναι η άρση των ποινικών ταλαιπωριών και διώξεων του kannabishop. Έκαναν εισαγωγή ρούχων νόμιμα από τη Γερμανία, την Ολλανδία, τον Καναδά και δεν ξέρω από πού αλλού, τους πήραν όλα τα εμπορεύματα και τους ταλαιπωρούν ακόμα ποινικά. Αυτά πρέπει να τα λύσουμε. Εάν δεν τα λύσουμε εμείς, δεν θα τα λύσει καμμία άλλη Κυβέρνηση.

Όσον αφορά στη βιομηχανική κάνναβη, η οποία παρεμπιπτόντως έχει αρχίσει και εξαπλώνεται σ’ όλη την Ελλάδα και έχει μονάδες παραγωγής από τον Έβρο έως την Κρήτη, πρέπει να γίνουν ορισμένα βήματα. Σήμερα επιτρέπεται το 0,2% της τετραϋδροκανναβινόλης, ενώ θα μπορούσε να είναι μέχρι το 0,8%, προκειμένου να επιτρέπεται η παραγωγή βρώσιμων προϊόντων.

Τέλος, στις άδειες που θα δώσουμε, να υπάρχει ρήτρα, πέραν της φορολογίας που θα πληρώνει κάθε επιχείρηση. Γιατί υπάρχει στις Ηνωμένες Πολιτείες και στον Καναδά ειδική φορολογία-τέλη για την τοπική περιοχή που γίνεται η μονάδα και για τα σχολεία και για τα πανεπιστήμια.

Κάνω έκκληση και στις άλλες δυνάμεις του Κοινοβουλίου λέγοντας ότι αυτό είναι ένα νομοθέτημα τολμηρό. Πρέπει να το τολμήσουμε όλοι μας και όχι μόνο ένα κόμμα ή δύο ή τρία κόμματα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γεώργιος Κασαπίδης από τη Νέα Δημοκρατία.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα χάνουμε μια μεγάλη ευκαιρία να καθιερώσουμε στη χώρα μας ένα ολοκληρωμένο σύστημα για την εισαγωγή της φυτοθεραπείας στο Εθνικό Σύστημα Υγείας.

Με ευθύνη της Κυβέρνησης, η οποία επιλέγει ένα μόνο φυτό, που όντως έχει και ιατρική χρήση, αποκλείονται εκατοντάδες άλλα που θα μπορούσαν να είχαν ενσωματωθεί σε ένα γενικότερο πλαίσιο περιγραφής για το τι ακριβώς είναι η φυτοθεραπεία και πως αυτή μπορεί να ενσωματωθεί μέσα στο Εθνικό Σύστημα Υγείας, να δώσει λύσεις σε δεκάδες εκατοντάδες ασθενειών, αλλά και να δημιουργήσει όλες αυτές τις αναγκαίες προϋποθέσεις ανάπτυξης μέσα από την γεωργική παραγωγή, την αγροτική ανάπτυξη, τη μεταποίηση και την εμπορία στο εσωτερικό και το εξωτερικό της χώρας όλων αυτών των πρώτων υλών που έχουν είτε φαρμακευτική ιδιότητα είτε ιατρική χρήση είτε ως συμπληρώματα διατροφής.

Αυτό είναι ένα μεγάλο κενό, κύριοι Υπουργοί της Κυβέρνησης, και δεν μπορεί να αποκατασταθεί με λόγια και ευχές ότι θα καλύψει ένα τεράστιο ποσό της ανάγκης που υπάρχει όντως σε θέματα θεραπειών με τέτοιες ουσίες αλλά και πολύ περισσότερο ως προς την αναπτυξιακή προοπτική. Εδώ, κυριολεκτικά τάζετε λαγούς με πετραχήλια.

Πρόκειται για ένα νομοσχέδιο που, όπως ειπώθηκε από τους περισσότερους συναδέλφους, χαρακτηρίζεται από προχειρότητα και ασάφεια για ένα τόσο σοβαρό θέμα που έχει θετικές και αρνητικές συνέπειες τόσο στην ελληνική κοινωνία όσο και στην οικονομία μας. Όφειλε το συγκεκριμένο σχέδιο νόμου να ελέγξει απόλυτα τις αρνητικές επενέργειες της χρήσης της κάνναβης στην ιατρική, με σαφή τρόπο και με αυστηρό πλαίσιο.

Εδώ υπάρχει και το πόρισμα της έκθεσης της Επιστημονικής Επιτροπής της Βουλής, την οποία προφανώς και δεν λάβατε σοβαρά υπ’ όψιν, αγαπητοί Υπουργοί. Συμπερασματικά καταλήγει ότι: «υπό το φως των ανωτέρω», αναλύει όλες αυτές τις επιφυλάξεις που έχει και η αρμόδια υπηρεσία, «θα ήταν σκόπιμο η προτεινόμενη εξουσιοδοτική διάταξη να περιγράφει λεπτομερέστερα το πλαίσιο των όρων και προϋποθέσεων που θα ρυθμίζονται κατ’ εξουσιοδότηση». Αυτή η κοινή υπουργική απόφαση που περιγράφεται μέσα στο νομοσχέδιο ζητάει η Επιστημονική Επιτροπή της Βουλής να είναι πιο συγκεκριμένη από τον νόμο ακόμα, γιατί υπάρχουν πολλοί κίνδυνοι που δεν μπορούμε να αποφύγουμε μ’ αυτήν τη γενικότερη περιγραφή που έχετε στον νόμο.

Επίσης, ως προς την αναπτυξιακή διάσταση τίθεται ένα ερώτημα στον αγαπητό κύριο Υπουργό Αγροτικής Ανάπτυξης, ως προς τους γεωργούς που ενδιαφέρονται να καλλιεργήσουν. Τι θα τους πείτε ως προς το τελικό προϊόν που καλούνται να παράξουν και να παραδώσουν στην αγορά; Σε τι ποσότητες, σε τι τιμές, με ποιες επενδύσεις, με ποιο κόστος παραγωγής; Είναι αναπάντητα ερωτήματα, γι’ αυτό άλλωστε κι ο αγαπητός συνάδελφος κ. Παπαδόπουλος έριξε την μπάλα στον σπόρο. Όλα τα έχουμε λύσει, μόνο η εισαγωγή του σπόρου μάς πείραξε! Σαφώς πρέπει να ξεκινήσουμε από το πολλαπλασιαστικό υλικό. Όχι μόνο στην κάνναβη, αλλά οριζόντια σε όλα τα αρωματικά, φαρμακευτικά ή ευγενή φυτά. Δόξα τω θεώ η πατρίδα μας βρίθει απ’ αυτά. Είναι η πιο πλούσια χώρα, σ’ αυτό το γεωγραφικό πλάτος του πλανήτη, σε βιοποικιλότητα, σε γενετικό υλικό που μπορεί να βρει έκφραση τόσο στην φαρμακευτική, στην ιατρική, όσο και στα συμπληρώματα διατροφής, με πολλές άλλες συνέργειες στην αγροτική ανάπτυξη, στον ιατρικό τουρισμό, στην ανάδειξη των φυσικών αυτών πόρων μέσα από το απαράμιλλο φυσικό μας περιβάλλον αλλά και την ιστορική μας κληρονομιά.

Δυστυχώς δεν αξιολογείτε έτσι ώστε να ενσωματώσετε τη δυνατότητα χαρακτηρισμού συγκεκριμένων δρογών με φαρμακευτική χρήση κατά τον παραδοσιακό τρόπο -μέσα από την παραδοσιακή χρήση δηλαδή- παρ’ όλο που περιγράφεται από την οδηγία 24/2004 της Ευρωπαϊκής Ένωσης.

Επίσης, δεν έχετε λάβει υπ’ όψιν την παρουσία του Ευρωπαϊκού Οργανισμού Φαρμάκων, του European Medicine Agency. Διεκδικούσαμε ως χώρα -και καλά κάναμε- τα γραφεία του εδώ, στην Ελλάδα. Δυστυχώς το χάσαμε. Η αντιπρόεδρός του είναι Ελληνίδα καθηγήτρια της Φαρμακευτικής Σχολής. Έχει κάνει εκατόν εβδομήντα μονογραφίες που μπορούν να χρησιμοποιηθούν ως φυτοθεραπευτικά σκευάσματα. Από τα εκατόν εβδομήντα, τουλάχιστον τα εκατόν πενήντα είναι βότανα της χώρας μας είτε αυτοφυή είτε ενδημικά. Μπορούμε να έχουμε εμείς ένα πλεονέκτημα, αρκεί να τα αξιοποιήσουμε ενσωματώνοντάς τα μέσα σ’ αυτό το πλαίσιο που σας είπα ότι λείπει.

Αυτό, λοιπόν, που οφείλει το σχέδιο νόμου και δυστυχώς δεν το κάνει είναι να στηρίξει αποτελεσματικά τις θετικές επενέργειες στην υγεία με τις ενέργειες στη γεωργία, με στοχευμένες εφαρμογές και χρήση ιατρικής φύσεως. Δυστυχώς είναι ένα μεγάλο κενό στο συγκεκριμένο νομοσχέδιο.

Άρα είναι στις προθέσεις της Κυβέρνησης, έστω και μελλοντικά, κύριε Υπουργέ -εφόσον εσείς δεν θέλετε, δεν μπορεί κανένας να σας αλλάξει τη γνώμη να αλλάξετε τη διαδικασία της συγκεκριμένης νομοθετικής πρωτοβουλίας- άμεσα να φέρετε ένα σχέδιο νόμου, με το οποίο να ορίζεται η εισαγωγή της φυτοθεραπείας στο Εθνικό Σύστημα Υγείας. Εδώ υπάρχει έτοιμο υλικό που μπορούμε να το συζητήσουμε στην επιτροπή, με συγκεκριμένες προτάσεις που να αξιοποιούνται από τα εξίμισι χιλιάδες αυτοφυή φυτά της χώρας μας, με την κατάλληλη επιλογή τουλάχιστον τετρακοσίων, πεντακοσίων που είναι officinalis, φαρμακευτικά, κάτι που δεν το έχει η κάνναβη που είναι sativa, εδώδιμη. Αυτό είναι έτοιμο υλικό που έρχεται από το παρελθόν, από την ιστορική μας κληρονομιά και παράδοση, από τον Διοσκουρίδη, από τον Ιπποκράτη και από τους μεταγενέστερους, τον Γαληνό και τους υπόλοιπους, που έχουν τέτοια βαθιά γνώση ως προς την ιατρική και φαρμακευτική χρήση αυτών των φυτών, που εμείς την απεμπολούμε. Και όχι μόνο την υιοθετεί σιγά σιγά ο δυτικός κόσμος, αλλά η Ασία, η Ινδία έχουν καθιερώσει το Εθνικό Σύστημα της Υγείας, το επονομαζόμενο «yunani», από την Ιωνία, από τον Ιπποκράτη κι εμείς κλείνουμε τα μάτια σε αυτές τις πρωτοβουλίες που λειτουργούν άψογα στην Ινδία και στην Κίνα και πάμε να ανακαλύψουμε τον τροχό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου. Βουλευτή)

Είναι κάποιες προτάσεις που, δυστυχώς, δεν τις λάβατε υπ’ όψιν, κύριε Υπουργέ, γιατί αποφύγατε τη διαβούλευση. Ωστόσο, για να μην χάσουμε την ευκαιρία, εφόσον ανοίγει η πόρτα της φυτοθεραπείας στην Ελλάδα, έστω με αυτόν τον περιορισμένο τρόπο, εγώ σας ζητώ και σας προτείνω άμεσα να φέρετε πάλι μία τέτοια νομοθετική πρωτοβουλία, καθώς, όπως καταλάβατε, από όλες τις πτέρυγες υπάρχουν θετικές εισηγήσεις και επιθυμίες να στηρίξουμε αυτήν την πρωτοβουλία για να κάνουμε κάτι ουσιαστικά αναπτυξιακό. Είναι κάτι που θα έχει ενδιαφέρον να το δει και ο Υπουργός Γεωργίας, δηλαδή τις συνέργειες όλων αυτών των φαρμακευτικών φυτών μέσα από ένα ολοκληρωμένο σχέδιο παραγωγικής ανασυγκρότησης, αυτοτελώς για τα φαρμακευτικά αρωματικά φυτά. Να επιλεγούν από τα χίλια τετρακόσια εξήντα τρία που είναι ενδημικά και δεν υπάρχουν πουθενά αλλού στον κόσμο, δηλαδή είναι φυσικά μονοπώλια και αν οργανωθούν γεωργικώς και οικονομικώς καλά, θα είναι οικονομικά μονοπώλια, όχι όμως στα χέρια κάποιων μεγάλων πολυεθνικών, όπως θα συμβεί με την κάνναβη, αλλά θα είναι στα χέρια των τοπικών κοινωνικών, όπως συμβαίνει στην πατρίδα μου την Κοζάνη με τον κρόκο Κοζάνης, όπου δεκαέξι τοπικές κοινωνίες, κοινότητες, ζουν αποκλειστικά ή συμπληρωματικά από αυτό το φαρμακευτικό φυτοθεραπευτικό σκεύασμα, που δεν έχει και αυτήν την ένδειξη ακόμα, αλλά είναι εν δυνάμει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΚΑΣΑΠΙΔΗΣ:** Τελειώνω, κύριε Πρόεδρε.

Άλλα είκοσι τρία χωριά στη Χίο ζουν σχεδόν αποκλειστικά ή συμπληρωματικά από αυτό το ενδημικό, μοναδικό στον κόσμο φυτό για το οποίο έχουν κάνει κλινικές μελέτες και είναι πλέον φαρμακευτικό με συνταγογράφηση.

Υπάρχουν τέτοιες μελέτες –και κλείνω με αυτό, κύριε Πρόεδρε- ελληνικών φυτών που δυστυχώς και αυτές δεν τις λαμβάνετε υπ’ όψιν, αλλά περιορίσατε το ενδιαφέρον σας μόνο στην κάνναβη. Γιατί δεν λάβατε υπ’ όψιν τον σιδερίτη, το τσάι του βουνού, για το οποίο οι Γερμανοί έκαναν μελέτες για το Αλτσχάιμερ; Είπατε, κύριοι συνάδελφοι, ότι θα μας χρειαστεί. Να πίνουμε τσάι του βουνού κάθε μέρα. Το λένε οι Γερμανοί. Δεν λάβατε υπ’ όψιν τον ίταμο που τον καλλιεργούν οι Ιταλοί και κάνουν αντικαρκινικά φάρμακα, που έχουν μεγαλύτερο όφελος στην κοινωνία, στις ευπαθείς ομάδες και μεγαλύτερο αναπτυξιακό περιεχόμενο. Επίσης, το θυμάρι, για το οποίο πρόσφατη μελέτη της Ιατρικής Αθηνών και της φαρμακευτικής λέει ότι το θυμαρίσιο μέλι είναι ευθέως αντικαρκινικό.

Υπάρχει, λοιπόν, μία σωρεία τέτοιων κλινικών μελετών, κύριε Υπουργέ -είστε γιατρός και καταλαβαίνετε τι σας λέω- που είναι αναξιοποίητες. Υπάρχει πολύ υλικό -και κλείνω με αυτό- που είμαστε διατεθειμένοι, από την πλευρά τουλάχιστον της Νέας Δημοκρατίας και διά του Προέδρου μας που πιστεύει σε αυτήν την προοπτική, να στηρίξουμε μια τέτοια πρωτοβουλία που θα μας ενώσει τουλάχιστον μέσα σε αυτόν τον κατατρεγμό, όπου δυστυχώς ο ελληνικός λαός ψάχνει να βρει μία ελπίδα, από κάπου να πιαστεί και να πει ότι όλοι εδώ μπορούμε να πετύχουμε κάτι καλύτερο για την πατρίδα μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και ένας εκπαιδευτικός συνοδός τους από τον Φοιτητικό Οργανισμό ΑΕΖΕ Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επόμενος ομιλητής είναι ο κ. Γεώργιος Ψυχογιός από το ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Ελλάδα δεν είναι ούτε η πρώτη ούτε η τελευταία χώρα που επιχειρεί με το παρόν σχέδιο νόμου να εντάξει τη φαρμακευτική κάνναβη και τα προϊόντα της στο ιατροφαρμακευτικό της σύστημα.

Για την ακρίβεια, όλα τα κράτη της Ευρωπαϊκής Ένωσης πλην τριών -Βουλγαρία, Λετονία, Λιθουανία- το έχουν ήδη επιτύχει με κάποιον τρόπο. Αυτό προβλέπεται και στο ψήφισμα 30/1 του Απριλίου του 2006 της Γενικής Συνέλευσης των Ηνωμένων Εθνών, όπου υιοθετήθηκαν οι οδηγίες αναφορικά με τις εθνικές πολιτικές για τη διαθεσιμότητα και προσβασιμότητα σε ελεγχόμενες ουσίες-φάρμακα του Παγκόσμιου Οργανισμού Υγείας.

Σε αυτό το σημείο πρέπει να πούμε ότι το παρόν θέμα έχει συζητηθεί εδώ και δύο χρόνια περίπου, κύριε Υπουργέ, έχει απασχολήσει την κοινή γνώμη και πρόσφατα κάνατε και μια εκδήλωση στην ΕΣΗΕΑ όπου παρουσιάσατε το σχετικό νομοσχέδιο. Δεν είναι ούτε κεραυνός εν αιθρία ούτε ήρθε την τελευταία στιγμή. Βέβαια οι συνάδελφοι της Νέας Δημοκρατίας θα πρέπει να αναζητήσουν και τους συναδέλφους τους στο Λαϊκό Κόμμα και να δουν πώς αντίστοιχα ψηφίζουν σε τέτοια νομοσχέδια στις χώρες τους και στα ευρωπαϊκά όργανα και μετά να συζητήσουμε.

Η Κυβέρνηση του ΣΥΡΙΖΑ, λοιπόν, για πρώτη φορά, αναγνωρίζοντας τις παγκόσμιες προοπτικές για τα προϊόντα φαρμακευτικής κάνναβης, επιχειρεί προσεκτικά να αλλάξει το νομοθετικό πλαίσιο. Πρόκειται για την ικανοποίηση ενός κοινωνικού αιτήματος και για τη ρύθμιση μιας πραγματικότητας.

Τον Ιούλιο του 2016 έγινε το πρώτο βήμα με τη σύσταση ομάδας εργασίας στο Υπουργείο Υγείας, το πόρισμα της οποίας αναδεικνύει τη φαρμακευτική αξία της κάνναβης. Στη συνέχεια ήρθε η μεταφορά της από τον πίνακα Α στον πίνακα Β του νόμου περί ναρκωτικών τον Ιούνιο του 2017. Ήταν η ελάχιστη αναγκαία νομοθετική ρύθμιση προκειμένου να μπορούν παράγονται και να διατίθενται νόμιμα τα προϊόντα της φαρμακευτικής κάνναβης και στην Ελλάδα και με το παρόν νομοσχέδιο ρυθμίζεται περαιτέρω η εγχώρια παραγωγή τους.

Τον Σεπτέμβριο του 2017 σαράντα έξι Βουλευτές του ΣΥΡΙΖΑ είχαμε παρατηρήσει, σε σχετική μας ερώτηση προς τους καθ’ ύλην αρμόδιους Υπουργούς, ότι οι συνθήκες του κρατικού μονοπωλίου είναι ασφυκτικές. Δεν εξυπηρετούν τις ανάγκες των ασθενών, δεν διασφαλίζουν τη διαθεσιμότητα, την προσβασιμότητα και το λογικό κόστος των προϊόντων. Δεν συμφέρουν οικονομικά και δεν αξιοποιούν τις αναπτυξιακές προοπτικές της φαρμακευτικής κάνναβης, την προσέλκυση επενδύσεων, τη δημιουργία νέων θέσεων εργασίας και βεβαίως την ενίσχυση των εξαγωγών.

Αυτό ήταν κάτι που διαπιστώθηκε και από τους φορείς που ήρθαν στη Βουλή, αλλά και στο αναπτυξιακό συνέδριο που είχαμε πρόσφατα στην Πελοπόννησο, όπου άνθρωποι από τα επιμελητήρια και τους παραγωγικούς φορείς ζήτησαν την υπερψήφιση του νομοσχεδίου.

Επίσης, το ψήφισμα των σαράντα χιλιάδων ανθρώπων για την αποποινικοποίηση της φαρμακευτικής κάνναβης που κατατέθηκε στον Υπουργό Υγείας ζητούσε την κατανόηση και τις αποτελεσματικές ενέργειές μας, «ώστε να πάψουμε να είμαστε παράνομοι μόνο και μόνο επειδή θέλουμε να ζήσουμε». Αυτό έλεγαν οι ασθενείς.

Φυσικά πρέπει, κυρίες και κύριοι συνάδελφοι, να σκεφτούμε πολύ σοβαρά σε αυτήν την Αίθουσα τους ανθρώπους οι οποίοι είναι καρκινοπαθείς, είναι οροθετικοί, πάσχουν από σκλήρυνση κατά πλάκας και οι οποίοι προσπαθούν να αντιμετωπίσουν τα προβλήματά τους και τις βιοτικές τους ανάγκες, έχοντας παράλληλα να υποστούν και τη ρετσινιά, τον στιγματισμό και τον κίνδυνο να συλληφθούν ανά πάσα στιγμή.

Η λύση, λοιπόν, που προκρίνει η Κυβέρνηση είναι ο συνδυασμός της εισαγωγής σκευασμάτων με ένα μοντέλο παραγωγής από ιδιώτες υπό αυστηρό κρατικό έλεγχο, καθώς όλη η επιχειρηματική δραστηριότητα οριοθετείται, ρυθμίζεται και ελέγχεται αυστηρά από το κράτος.

Αξίζει να σημειωθεί ότι το Υπουργείο Υγείας, που είναι και το επισπεύδον Υπουργείο, ήδη εργάζεται προς την κατεύθυνση θεσμοθέτησης ειδικών ρυθμίσεων. Στόχος είναι η παροχή συγκεκριμένων φαρμακευτικών προϊόντων μέσα από ηλεκτρονική συνταγογράφηση, μητρώο ασθενών, πρωτόκολλα θεραπειών που θα δημιουργηθούν.

Οι συγκεκριμένες βάσεις δεδομένων, οι οποίες θα συνδέουν την ασθένεια με το φαρμακευτικό προϊόν και την αγωγή, σε συνδυασμό με την επιστημονική έρευνα που θα ξεκινήσει, θα συντελέσουν στην απόκτηση της αναγκαίας και πρόσθετης γνώσης που σήμερα απουσιάζει λόγω της ανεξέλεγκτης χρήσης της φαρμακευτικής κάνναβης. Γνωρίζουμε πολύ καλά ότι χρειάζεται ακόμα αρκετή δουλειά και είμαστε εδώ για να εποπτεύσουμε και να δημιουργήσουμε το κατάλληλο θεσμικό πλαίσιο.

Σε αυτό το σημείο θα ήθελα να βάλω και μια άλλη διάσταση στο θέμα. Σε μία πρόσφατη συνέντευξη του γενικού γραμματέα του Κομμουνιστικού Κόμματος Πορτογαλίας στην εφημερίδα «ΕΠΟΧΗ», του Τζερόνιμο Ντε Σόουζα, που στηρίζει την Κυβέρνηση της Πορτογαλίας, τέθηκε το εξής ζήτημα, ότι η διαχωριστική γραμμή που διαχωρίζει την Αριστερά και τη Δεξιά είναι κατά βάση οι εργασιακές σχέσεις. Δεν είναι, όμως, μόνον αυτή. Η Αριστερά οφείλει ανθρώπους οι οποίοι είναι αόρατοι, αθέατοι, περιθωριοποιούνται και στιγματίζονται, να τους φέρει στην επιφάνεια και να τους δώσει δικαιώματα.

Η Κυβέρνηση αυτή έφερε στη Βουλή πολλές τέτοιες διατάξεις και τις υλοποιεί στην πράξη. Θα μου επιτρέψετε να αναφέρω μερικές από αυτές.

Η καθολική πρόσβαση των ανασφάλιστων στο σύστημα υγείας χωρίς διακρίσεις, η ιθαγένεια για τα παιδιά μεταναστών δεύτερης γενιάς, το σύμφωνο συμβίωσης και η αναγνώριση ταυτότητας φύλου για την ΛΟΑΤΚΙ κοινότητα, η κατάργηση των φυλακών τύπου Γ, οι διατάξεις για τους ανηλίκους και τους ασθενείς ΑΜΕΑ στις φυλακές, τα μέτρα θεραπείας ως εναλλακτικά μέτρα για τις ποινές για άτομα με ψυχικές διαταραχές, η πρόσφατη απόφαση του ΟΑΕΔ όπου έχουν δικαίωμα εγγραφής πρόσφυγες, αιτούντες άσυλο, κακοποιημένες γυναίκες και άστεγοι. Bέβαια, εκτός αυτών πρέπει να αναφέρουμε και το εργόσημο για τους αλλοδαπούς εργάτες γης, το οποίο δεν υπήρχε και επί των ημερών σας οδηγηθήκαμε στις Μανωλάδες.

Κυρίες και κύριοι συνάδελφοι, κλείνοντας θα πω ότι εμείς είμαστε εδώ και αφουγκραζόμαστε την κοινωνία. Από εκεί προερχόμαστε, εκεί λογοδοτούμε. Γνωρίζουμε τις δυσκολίες που αντιμετωπίζει πολύ καλά και θα συνεχίσουμε με αυτήν τη λογική και να λειτουργούμε και να νομοθετούμε προς όφελος της κοινωνικής πλειοψηφίας, γιατί αυτό επιτάσσουν και οι πολιτικές μας και οι αρχές μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τέσσερις εκπαιδευτικοί συνοδοί τους από το Πειραματικό Δημοτικό Σχολείο Πανεπιστημίου Πατρών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κωνσταντίνος Κατσαφάδος από τη Νέα Δημοκρατία.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αισθάνομαι την ηθική υποχρέωση ως νέος άνθρωπος κατά βάση και μετά ως Βουλευτής να μιλήσω σήμερα για το συγκριμένο νομοθέτημα θεωρώντας ότι είναι ένα νομοθέτημα το οποίο βάζει σε κινδύνους τόσο τη νέα γενιά, αλλά και για να ενημερώσω τους γονείς, οι οποίοι θα αντιμετωπίσουν δυστυχώς επικίνδυνες καταστάσεις μέσα από αυτό το νομοσχέδιο.

Στεναχωριέμαι, όμως, κύριε Υπουργέ, και για κάτι άλλο. Στεναχωριέμαι γιατί βλέπω ότι όσο η Κυβέρνηση αντιλαμβάνεται ότι τίποτα δεν της βγαίνει, θα γίνεται όλο και πιο επικίνδυνη για τη χώρα και για τους πολίτες με κάτι τέτοια νομοσχέδια, όπως αυτό το οποίο καταθέτετε. Θα προχωρά δυστυχώς σε σπασμωδικές ενέργειες αμφίβολης χρησιμότητας και λειτουργικότητας, όπως το συγκεκριμένο νομοσχέδιο που συζητάμε σήμερα. Θέλω να με πιστέψετε, είμαι αρκετά επιεικής στους όρους που χρησιμοποιώ.

Είναι σαφές ότι η χρήση της κάνναβης για φαρμακευτικούς λόγους είναι μία πάρα πολύ σοβαρή υπόθεση, κυρίες και κύριοι συνάδελφοι, για να την χειριστεί η συγκεκριμένη Κυβέρνηση, η οποία δυστυχώς μας δείχνει συνεχώς δείγματα προχειρότητας, ανευθυνότητας και επικίνδυνων αυτοσχεδιασμών.

Αυτό είναι το νομοσχέδιο το οποίο καταθέσατε. Πέντε σελίδες, κύριε Υπουργέ. Με αυτό το νομοσχέδιο δεν μας λέτε για την ανάγκη της φαρμακευτικής κάνναβης, που δεν την αμφισβητεί η Νέα Δημοκρατία και κανένα κόμμα. Μας λέτε με ποιον τρόπο θα παράγετε κάνναβη, η οποία θα χρησιμοποιείται για φαρμακευτικούς σκοπούς. Αυτές οι πέντε σελίδες είναι.

Κατά πρώτο λόγο, λοιπόν, το νομοσχέδιο αυτό θα έπρεπε να τύχει ευρείας και σοβαρής διαβούλευσης. Έγινε αυτό; Όχι. Γιατί δεν έγινε; «Επειδή δεν προλάβαμε», λέει η Κυβέρνηση διά του αρμόδιου Υπουργού, απάντηση η οποία δείχνει το έλλειμα ευθύνης και σοβαρότητας, από τη στιγμή μάλιστα που από τον Ιούλιο του 2016 είχε συγκροτηθεί επιτροπή επεξεργασίας του νομοσχεδίου. Ξαφνικά, λοιπόν, έρχεται εσπευσμένα στη Βουλή αυτό το νομοσχέδιο χωρίς μια ουσιαστική διαβούλευση και με συνοπτικές διαδικασίες.

Ακούω τους συναδέλφους του ΣΥΡΙΖΑ -και με προβληματίζει μάλιστα, γιατί μόνο δώδεκα έχουν ζητήσει να συμμετάσχουν στη σημερινή συζήτηση, περίμενα να είναι πιο μεγάλο το νούμερο των συναδέλφων του ΣΥΡΙΖΑ, οι οποίοι θα συμμετείχαν- αλλά και κυβερνητικά στελέχη να επιχειρηματολογούν υπέρ του νομοσχεδίου, τονίζοντας ότι με τις δυνατότητες οι οποίες δίνονται για την παραγωγή κάνναβης, θα υπάρχει έντονο επενδυτικό ενδιαφέρον και θα έρθουν ακόμα και επενδυτές από το εξωτερικό για να επενδύσουν στον συγκεκριμένο τομέα.

Δεν μπορώ να μην φανταστώ ότι είσαστε πάρα πολύ απελπισμένοι για να χρησιμοποιείτε τέτοιου είδους επιχειρήματα, κυρίες και κύριοι συνάδελφοι του ΣΥΡΙΖΑ. Προσπαθήστε πρώτα να μην θέτετε εμπόδια στις επενδύσεις, τις οποίες βρήκατε και ήταν έτοιμες προς υλοποίηση ή και σε άλλες επενδυτικές δραστηριότητες και μετά ελάτε να ενισχύσετε τις επενδύσεις με τον τομέα της κάνναβης. Αν και με τον τρόπο που νομοθετείτε, αυτό το οποίο φαντάζομαι είναι ότι μάλλον δημιουργείτε ένα πλαίσιο στο οποίο απευθύνεστε σε άλλους είδους «επενδυτές».

Κατ’ αρχάς, κύριε Υπουργέ, όλο το λειτουργικό και κανονιστικό πλαίσιο του νομοσχεδίου δεν ρυθμίζεται με τις διατάξεις που υπάρχουν μέσα σε αυτό, αλλά θα ρυθμιστεί με κοινές υπουργικές αποφάσεις, οι οποίες θα εκδοθούν στο μέλλον.

Αυτά τα λέει μία Κυβέρνηση που μέσα σε τριάντα δύο ολόκληρους μήνες δεν κατάφερε να εκδώσει τις υπουργικές αποφάσεις για την ενεργοποίηση της ηλεκτρονικής έκδοσης οικοδομικών αδειών, τη στιγμή που ήταν ήδη έτοιμο το ηλεκτρονικό σύστημα όταν παραλάβατε την εξουσία.

Μιλάμε, λοιπόν, κυρίες και κύριοι συνάδελφοι, για ένα νομοσχέδιο με τρία μόνο άρθρα για το οποίο θα χρειαστούν μία κοινή και άλλες δύο υπουργικές αποφάσεις.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Τι σας εμπόδιζε, λοιπόν, πέραν της προχειρότητας και των σκοπιμοτήτων, να εντάξετε τις σχετικές ρυθμίσεις που θα προβλέπονται από τις μεταγενέστερες υπουργικές αποφάσεις στις διατάξεις των άρθρων του νομοσχεδίου; Υπάρχουν, όμως, δυστυχώς, και άλλα ερωτήματα.

Πρώτον, ποια θα είναι η διαδικασία για την έκδοση αδειών για την καλλιέργεια φαρμακευτικής κάνναβης; Στην αιτιολογική έκθεση γίνεται λόγος για αυστηρά κριτήρια. Μπορούμε να μάθουμε ποια είναι; Τα είκοσι ένα έτη ηλικίας ή το λευκό ποινικό μητρώο; Αυτά είναι τα κριτήρια τα οποία θέτετε μόνο;

Δεύτερον, δεν γίνεται καμμία αναφορά στις χωροταξικές προϋποθέσεις για την εγκατάσταση των μονάδων. Δεν υπάρχουν κριτήρια για το πού θα γίνουν όλες αυτές. Θα μπορούσαμε δηλαδή, κύριε Υπουργέ, να έχουμε τέτοιες μονάδες δίπλα σε σχολεία; Θα μπορούσαμε να έχουμε τέτοιες μονάδες δίπλα σε αθλητικούς χώρους; Θα θέλαμε μία απάντηση.

Τρίτον, πώς διασφαλίζεται ο έλεγχος και η προστασία των συγκεκριμένων εγκαταστάσεων; Υπάρχουν απομακρυσμένες περιοχές, όπως ξέρετε, στις οποίες είτε δεν υπάρχει καθόλου αστυνομική δύναμη είτε οι υπάρχουσες δομές της Αστυνομίας είναι υποστελεχωμένες. Πώς, λοιπόν, μπορεί σοβαρά να διασφαλιστεί ο έλεγχος;

Εγώ είμαι Βουλευτής στην Α΄ Πειραιά. Γνωρίζετε, κύριε Υπουργέ, ότι η διεύθυνση ασφαλείας σε όλον τον Πειραιά έχει μόνο ένα περιπολικό ασφαλείας το οποίο κινείται; Μία βάρδια βγαίνει. Θέλετε να μου πείτε ότι σε όλη την ελληνική περιφέρεια θα υπάρχει επαρκής αστυνόμευση για τον έλεγχο αυτών των μονάδων;

Τέταρτον, τι ποσότητες κάνναβης θα μπορούν να παράγονται; Πώς θα διατίθενται; Αυτά, λοιπόν, κύριε Υπουργέ, είναι κάποια σοβαρά ερωτήματα τα οποία θα πρέπει να απαντηθούν.

Πέμπτον, καθορίζεται ως όριο φύλαξης και αποθεματοποίησης η πενταετία. Ρωτάω, λοιπόν, πώς θα γίνεται αυτός ο έλεγχος και από ποιον για να διαπιστώσουν αν αυτά τα αποθέματα θα παραμένουν. Και τι θα γίνει μετά, όταν δεν θα μπορέσουν να πωληθούν ή να διατεθούν; Αυτά τα αποθέματα μετά την πενταετία τι θα γίνουν;

Έκτον, γίνεται λόγος και για εξαγωγική δραστηριότητα σε ό,τι αφορά στην παραγόμενη κάνναβη σε ελληνικό έδαφος. Το συγκεκριμένο ερώτημα πλέον είναι αν οι εξαγωγές αυτές θα διοχετευθούν σε φορείς και εταιρείες για ιατρική και φαρμακευτική χρήση ή αν θα διοχετευθούν σε εταιρείες που δραστηριοποιούνται στη μεθοδική χρήση.

Κινδυνεύουμε, λοιπόν, να έχουμε πάρα πολύ δυσάρεστα αποτελέσματα όπως καταλαβαίνετε, κύριε Υπουργέ. Κινδυνεύουμε να έχουμε μία ανεξέλεγκτη και μαζική –δυστυχώς- καλλιέργεια με πλήρη απώλεια ελέγχου. Στην πολιτική πρέπει να είμαστε τολμηροί, κύριε Υπουργέ. Η νεολαία του ΣΥΡΙΖΑ έχει μιλήσει για αποποινικοποίηση της κάνναβης. Αρκετοί συνάδελφοί σας μέσα και έξω από το Κοινοβούλιο έχουν μιλήσει για την αποποινικοποίηση της κάνναβης. Θα ήταν, λοιπόν, καλύτερα, αντί να συζητάμε για τη φαρμακευτική κάνναβη, να είχατε το θάρρος, να είχατε την τόλμη και να ερχόσασταν να ανοίγαμε μία ουσιαστική συζήτηση για την κάνναβη.

Αυτή είναι η πραγματικότητα, κύριε Υπουργέ. Κάθομαι και ακούω τους συναδέλφους Βουλευτές -σας το είπα και στην αρχή της τοποθέτησής μου- να μιλάνε για τη χρησιμότητα της φαρμακευτικής κάνναβης. Ποιος το αμφισβήτησε αυτό; Εμείς καθόμαστε και σας λέμε ότι είναι επικίνδυνος ο τρόπος με τον οποίο νομοθετείτε. Εμείς ερχόμαστε και σας λέμε ότι ανοίγετε κερκόπορτα σε όλους αυτούς οι οποίοι θα μπορούν να παράγουν κάνναβη ανεξέλεγκτα και να δημιουργήσουν πρόβλημα στην ελληνική κοινωνία κι εσείς μας μιλάτε για τα οφέλη της φαρμακευτικής κάνναβης. Βεβαίως. Κάθεστε και μας μιλάτε για τα οφέλη της φαρμακευτικής κάνναβης και δεν έχετε ανοίξει μία σοβαρή συζήτηση, όπως έκανε ο προηγούμενος ομιλητής της Νέας Δημοκρατίας, ο κ. Κασαπίδης, για διάφορα άλλα ελληνικά φυτά, τα οποία έχουν ευεργετικές και θεραπευτικές ιδιότητες. Προφανώς δεν σας ενδιαφέρουν αυτά. Μόνο η κάνναβη σας ενδιαφέρει.

Οφείλουμε, κυρίες και κύριοι συνάδελφοι, σε αυτά τα θέματα, σε μία χώρα η οποία βιώνει αυτήν την πάρα πολύ σκληρή οικονομική κρίση, απέναντι σε μία νεολαία η οποία είναι απογοητευμένη, σε μια νεολαία η οποία βιώνει την ανεργία, βιώνει τον διωγμό από την ίδια της τη χώρα, να είμαστε σοβαροί. Οφείλουμε να είμαστε σοβαροί και να τη θωρακίσουμε. Για να τη θωρακίσουμε, κύριε Υπουργέ, ένα πράγμα καταλαβαίνω σήμερα, ότι εσείς είστε ανίκανοι να το κάνετε, οπότε θα πρέπει να αλλάξει η πολιτική κατάσταση για τη χώρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο κ. Γρηγόρης Στογιαννίδης.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ευχαριστώ, κύριε Πρόεδρε.

Είχα σκοπό να ξεκινήσω αλλιώς την ομιλία μου, αλλά δεν μπορώ να μην μπω στο δίλημμα να σχολιάσω αυτά που άκουσα από τον προηγούμενο ομιλητή.

Μην μιλάτε για σοβαρότητα. Αν ήσασταν σοβαροί, δεν θα έφτανε η Ελλάδα στα μνημόνια.

Πάμε παρακάτω. Μιλάτε για το αν τα θερμοκήπια θα είναι δίπλα σε σχολεία. Το σχέδιο νόμου μιλάει για τέσσερα στρέμματα και πάνω. Έχετε δει πολλά θερμοκήπια να είναι δίπλα σε σχολεία; Είστε και από τον Πειραιά. Πείτε μου, πόσα έχει στον Πειραιά;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Τι λέτε; Στην περιφέρεια …

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Δεν είναι σοβαρά επιχειρήματα αυτά. Δεν είναι δυνατόν. Μέσα σε αστικό οικισμό θα υπάρχουν τέσσερα και δέκα στρέμματα και θα το κάνει ο άλλος θερμοκήπιο και δεν θα το κάνει κτήρια;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Πού είναι τα σχολεία; Στην πλατεία;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Τι λέτε τώρα; Τα σχολεία τα έχετε δει να είναι μεμονωμένα μέσα σε χωριά, σε αγροικίες, χιλιόμετρα μακριά; Μου φαίνεται ότι ζείτε αλλού. Τέλος πάντων.

Κυρίες και κύριοι Βουλευτές, σήμερα συζητάμε το σχέδιο νόμου με τίτλο: «Διατάξεις για την Παραγωγή Τελικών Προϊόντων Φαρμακευτικής Κάνναβης». Σήμερα συζητάμε για τη νομοθέτηση της φαρμακευτικής κάνναβης -σας ενημερώνω- για ιατρική χρήση και όχι για ψυχαγωγικούς σκοπούς.

Στη χθεσινή συνεδρίαση των επιτροπών, όπου προσήλθαν οι κοινωνικοί φορείς, είδαμε ότι στη συντριπτική τους πλειοψηφία συμφωνούν με το σχέδιο νόμου. Ακούσαμε τον εκπρόσωπο του ΟΚΑΝΑ να συμφωνεί με την ιατρική χρήση της κάνναβης και προτείνει εθνικό μητρώο γιατρών που θα συνταγογραφούν τα σκευάσματα της κάνναβης.

Σε ερώτησή μου προς την Πρόεδρο της Πανελλήνιας Ομοσπονδίας των Ατόμων με Σκλήρυνση κατά Πλάκας μού ανέφερε ότι είναι δώδεκα με δεκατέσσερις χιλιάδες οι ασθενείς στην Ελλάδα που έχουν το πρόβλημα αυτό και βεβαίως ζητά όσο γίνεται το συντομότερο δυνατό να νομοθετηθεί το συγκεκριμένο νομοσχέδιο, έτσι ώστε να μπορούν αυτά τα άτομα να έχουν πρόσβαση στα σκευάσματα της φαρμακευτικής κάνναβης και όχι να προσπαθούν να τα εισάγουν από το εξωτερικό.

Κάποιοι σύλλογοι ασθενών προτείνουν να δοθεί το δικαίωμα στην αυτοκαλλιέργεια. Οι πολέμιοι, όμως, του νομοσχεδίου ισχυρίζονται ότι με αυτόν τον τρόπο θα επιτραπεί η χρήση και για ψυχαγωγικούς σκοπούς και όχι μόνο για ιατρικούς σκοπούς.

Προτείνω, λοιπόν, να προβλεφθεί στο παρόν σχέδιο νόμου ή στις ΚΥΑ που θα εκδοθούν για το παρόν σχέδιο νόμου να δίνεται το δικαίωμα σε όσους ασθενείς κρίνεται από τους θεράποντες ιατρούς να χορηγούνται δωρεάν τα σκευάσματα που προέρχονται από τη φαρμακευτική κάνναβη. Οι επιχειρήσεις που θα αδειοδοτηθούν για την καλλιέργεια της φαρμακευτικής κάνναβης θα είναι υποχρεωμένες να παραχωρούν ως το 10% της παραγωγής τους στο Ελληνικό Δημόσιο για την κάλυψη των παραπάνω αναγκών.

Επίσης, προτείνω να προστεθεί στο παρόν σχέδιο νόμου ότι και οι μέτοχοι των ανωνύμων εταιρειών, αλλά και οι εργαζόμενοι των επιχειρήσεων αυτών να μην έχουν καταδικαστεί για αδικήματα περί διακίνησης και εμπορίας ναρκωτικών, εκτός των άλλων κακουργημάτων. Πιστεύω ότι πρέπει να υπάρχουν πολύ αυστηρές προϋποθέσεις σε όσους θα δίνουμε τη δυνατότητα να καλλιεργούν φαρμακευτική κάνναβη.

Ακούγοντας τους Βουλευτές της Νέας Δημοκρατίας βγάζω το συμπέρασμα ότι έχουν θετική άποψη για το σχέδιο νόμου, αλλά θα το καταψηφίσουν. Τους προτείνω, λοιπόν, να το ξανασκεφτούν και να υπερψηφίσουν το σχέδιο νόμου, γιατί είμαι σίγουρος ότι σε λίγο καιρό θα συμφωνείτε και τότε θα έχουμε κάθε δικαίωμα να σας θυμίζουμε τη σημερινή σας στάση.

Δύο είναι οι λόγοι για τους οποίους όλοι πρέπει να ψηφίσουν το παρόν σχέδιο νόμου. Ο πρώτος και κυριότερος λόγος για εμένα είναι ότι θα δώσουμε τη δυνατότητα πρόσβασης σε χιλιάδες ασθενείς συμπολίτες μας που έχουν την ανάγκη των σκευασμάτων κάνναβης για την ανακούφιση από την ασθένειά τους.

Ο δεύτερος λόγος είναι προφανής, δηλαδή η δημιουργία νέων επενδύσεων στη χώρα μας και η δημιουργία νέων θέσεων εργασίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η κ. Καρασαρλίδου.

**ΕΥΦΡΟΣΥΝΗ ΚΑΡΑΣΑΡΛΙΔΟΥ:** Κύριοι συνάδελφοι, με το σχέδιο νόμου που συζητάμε σήμερα για την παραγωγή και μεταποίηση της ιατρικής κάνναβης στη χώρα μας με σκοπό την παραγωγή τελικών φαρμακευτικών σκευασμάτων, ουσιαστικά ανταποκρινόμαστε σε ένα πάγιο αίτημα των συμπολιτών μας που είναι δυστυχώς ασθενείς.

Η επιστημονική κοινότητα, οι εξειδικευμένοι ερευνητές, αλλά και ο Παγκόσμιος Οργανισμός Υγείας έχουν καταλήξει ότι η cannabis sativa L, με υψηλή περιεκτικότητα σε τετραϋδροκανναβινόλη, δεν ανήκει στα οπιούχα, κάτι το οποίο το Υπουργείο Υγείας έλαβε υπ’ όψιν του και υλοποίησε με τη μεταφορά της κάνναβης και της ρητίνης της από τον πίνακα Α, στον πίνακα Β του νόμου περί ναρκωτικών τον Ιούνιο του 2017.

Επιστημονικές έρευνες αποδεικνύουν τη δυνατότητα χορήγησής της σε μία σειρά από ασθένειες και παθήσεις, όπως είναι η οστεοπόρωση, η ινομυαλγία, σε περιπτώσεις καρκίνου και στα συμπτώματα που προκαλούνται από τις θεραπείες, κυρίως τις χημειοθεραπείες, στον αυτισμό, στην επιληψία και στη σκλήρυνση κατά πλάκας, όπως επίσης, τελευταία θεωρείται πως είναι ίσως και το μοναδικό φάρμακο σε αυτοάνοσα νοσήματα. Η δράση της είναι αναλγητική, αντιεμετική, αντισπασμωδική, αντιεπιληπτική, έχει ορεξιογόνα δράση και βοηθά στη μείωση της ενδοφθάλμιας πίεσης.

Εδώ και χρόνια σε παγκόσμιο επίπεδο, κι όχι μόνο στη χώρα μας, οι ασθενείς αποζητούν την νομιμοποίηση των σκευασμάτων της φαρμακευτικής κάνναβης. Ουσιαστικά, οι άνθρωποι αυτοί θέλουν να πάψει να υπάρχει ένα καθεστώς ανομίας ή παρατυπίας σε αυτού του είδους τα σκευάσματα, για να μην αναγκάζονται να καταφεύγουν σε ξένες αγορές, σε σκευάσματα αμφιβόλου ποιότητας και προέλευσης και μάλιστα, ενώ αυτά είναι πολύ ακριβά.

Πολλές χώρες έχουν προσχωρήσει στη δημιουργία κατάλληλου νομοθετικού πλαισίου για νόμιμα σκευάσματα αυτού του τύπου, αλλά και στη δυνατότητα παραγωγής και διάθεσης. Εμείς, δυστυχώς, αδυνατούμε να προστατεύσουμε αυτούς τους ανθρώπους ακόμα και από την πιθανότητα σύλληψής τους, γιατί στην προσπάθειά τους να αντιμετωπίσουν την ασθένειά τους και την καθημερινότητά τους, μπορούν εύκολα να χαρακτηριστούν εγκληματίες.

Έτσι, λοιπόν, τον Ιούλιο του 2016 κάναμε το πρώτο βήμα, με τη σύσταση ομάδας εργασίας για την ιατρική χρήση της κάνναβης στο Υπουργείο Υγείας. Στη συνέχεια ήρθε η μεταφορά της κάνναβης και της ρητίνης της από τον πίνακα Α, στον πίνακα Β και σήμερα, με το παρόν νομοσχέδιο, ρυθμίζεται και η εγχώρια παραγωγή.

Επιχειρούμε, λοιπόν, μία σημαντική τομή για τα δικαιώματα των ασθενών με χρόνιες παθήσεις. Γιατί πιστεύουμε ότι ο ασθενής δεν μπορεί σε καμία περίπτωση να χαρακτηρίζεται εγκληματίας, αλλά είναι ένας πολίτης με δικαιώματα. Χαρακτηριστικά, θέλω να αναφέρω το ψήφισμα των σαράντα χιλιάδων ανθρώπων για την αποποινικοποίηση της φαρμακευτικής κάνναβης που κατατέθηκε στον Υπουργό Υγείας πριν δύο χρόνια και στο οποίο έλεγαν: «Προσβλέπουμε στην κατανόηση και τις αποτελεσματικές ενέργειές σας, ώστε να πάψουμε να είμαστε παράνομοι μόνο και μόνο επειδή θέλουμε να ζήσουμε».

Η πρόθεσή μας, λοιπόν, είναι να στηρίξουμε όλους όσους έχουν ανάγκη τη βοήθειά μας, να ικανοποιήσουμε, δηλαδή, ένα κοινωνικό αίτημα και να ρυθμίσουμε μία πραγματικότητα. Το παρόν σχέδιο νόμου προέκυψε, λοιπόν, μέσα από την προσπάθειά μας να καλύψουμε βασικές ανάγκες ασθενών. Στη συζήτηση αυτή, όμως, παρατηρήσαμε ότι υπάρχει και τεράστιο επενδυτικό ενδιαφέρον. Επομένως, θεωρούμε ότι είναι υποχρέωσή μας να ρυθμίσουμε τόσο το θέμα της καλλιέργειας, αλλά και της μεταποίησης του φυτού για φαρμακευτική χρήση.

Στο σχέδιο νόμου προβλέπεται, με αυστηρά κριτήρια, η δυνατότητα χορήγησης και έγκρισης λειτουργίας καθετοποιημένων μεταποιητικών μονάδων, οι οποίες μέσω της καλλιέργειας ποικιλιών κάνναβης θα παράγουν και τελικά φαρμακευτικά προϊόντα. Οι άδειες θα δίνονται αυστηρά και μόνο για καθετοποιημένες μονάδες, με συνολική έκταση, τουλάχιστον, τεσσάρων στρεμμάτων. Θα ελέγχονται συστηματικά και σε περιπτώσεις παραβίασης των όρων και των προϋποθέσεων θα μπορούν να ανακληθούν άμεσα από τους αρμόδιους Υπουργούς,

Συνολικά, δηλαδή, δημιουργούμε το κατάλληλο πλαίσιο ώστε τα οφέλη στην οικονομία και το κράτος από τις παραγωγικές επενδύσεις τον τομέα αυτό να είναι πολλαπλά, με πρώτο όφελος τη δημιουργία πολλών θέσεων εργασίας.

Η χώρα μας διαθέτει εκείνα τα στοιχεία που ευνοούν τέτοιου είδους επενδυτικές πρωτοβουλίες. Προσφέρει, δηλαδή, μειωμένο κόστος θέρμανσης λόγω κλίματος, υψηλή ένταση και διάρκεια ηλιοφάνειας, εύκολη πρόσβαση στην ευρωπαϊκή αγορά και μικρό κόστος έρευνας και τεχνογνωσίας σε σχέση με άλλες χώρες της Ευρωπαϊκής ένωσης.

Η φαρμακευτική χρήση της κάνναβης είναι ένας ραγδαία αναπτυσσόμενος οικονομικά κλάδος και στη χώρα μας αναμένεται να ξεπεράσει τα 100 δισεκατομμύρια ευρώ τα επόμενα πέντε χρόνια και μπορεί να εξασφαλίσει χιλιάδες θέσεις εργασίας.

Κοιτώντας τους αριθμούς σε παγκόσμιο επίπεδο, η αγορά της ιατρικής κάνναβης το 2025 αναμένεται να φτάσει τα 55 δισεκατομμύρια δολάρια. Η αγορά των προϊόντων κανναβιδιόλης που αφορά σε φάρμακα, τρόφιμα και συμπληρώματα διατροφής, αναμένεται να αναπτυχθεί κατά 700% μέχρι το 2020 ξεπερνώντας τα 2 δισεκατομμύρια δολάρια. Και τέλος, η αγορά τροφίμων από κάνναβη αποτιμάται στα 200 εκατομμύρια ευρώ, ενώ η αντίστοιχη ευρωπαϊκή στα 40 εκατομμύρια και έχει σταθερά αυξητικές τάσεις τα τελευταία χρόνια.

Βλέπουμε, λοιπόν, ότι με την αξιοποίηση των συγκριτικών πλεονεκτημάτων της χώρας μας μπορούμε να δημιουργήσουμε ένα επενδυτικό κλίμα εμπιστοσύνης, το οποίο θα αποφέρει τεράστιο οικονομικό όφελος.

Συνάδελφοι, χωρίς φοβικότητες, χωρίς συντηρητισμούς, προχωράμε στη νομοθετική ρύθμιση της καλλιέργειας και επεξεργασίας της φαρμακευτικής κάνναβης για να καλύψουμε κατ’ αρχάς τις ανάγκες των ανθρώπων που πάσχουν από ασθένειες, οι οποίες μπορούν να αντιμετωπιστούν με αυτά τα φαρμακευτικά σκευάσματα της κάνναβης, αλλά και γιατί ανοίγει ένα τεράστιο επενδυτικό πεδίο στο οποίο μπορούμε ως χώρα να πρωτοστατήσουμε

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Φίλοι και αντίπαλοι, η πολιτική, εκτός από την αναποτελεσματικότητα, τη διαφθορά, το ρουσφέτι, το κομματικό κράτος, εκτός από τους θεσιθήρες που μεταγράφονται από κόμμα σε κόμμα πηγαίνοντας πάντα βέβαια προς το μεγαλύτερο, -ή να σε λένε Κουβέλη και να κάνεις το υπόλοιπο της πολιτικής σου καριέρας ως αναπληρωματικός του Πάνου Καμμένου- υποφέρει διαχρονικά από την υποκρισία.

Πολιτικοί που η προσωπική τους ζωή, οι επιλογές τους, τα πάθη τους, είναι σε μία κατεύθυνση και προσπαθούν η δημόσια εικόνα τους, ο δημόσιος λόγος τους να είναι σε μία άλλη κατεύθυνση.

Το ζήσαμε με το Σύμφωνο Συμβίωσης, το ζήσαμε με την ταυτότητα φύλου, το ζούμε τώρα συζητώντας για την κάνναβη. Περίμενα περισσότεροι Βουλευτές να τολμήσουν να πάρουν μία θέση συμβατή με τις πράξεις τους, συμβατή με τις ζωές των ψηφοφόρων τους, και συμβατή με την εξέλιξη, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Δεν έχω κάνει κάτι εγώ!

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Προφανώς! Το λέω γιατί με κοιτάτε με πολύ ενδιαφέρον, γι’ αυτό απευθύνθηκα σε εσάς. Δεν είχα εσάς στη σκέψη μου, όταν έγραφα αυτό. Αλλά επειδή με κοιτάγατε με πολύ ενδιαφέρον, συνομίλησα μαζί σας.

Και θα το προχωρήσω λίγο παραπάνω. Νομίζω ότι γελάνε οι τοπικές κοινωνίες με τις εξάρσεις κάποιων Βουλευτών εναντίον του χασίς με αφορμή αυτό το νομοσχέδιο. Γελάνε, γιατί οι άνθρωποι στις τοπικές κοινωνίες γνωρίζονται πολύ μεταξύ τους. Η Ελλάδα, κυρίες και κύριοι, δεν μπορεί να παραμένει και εδώ αναχρονιστική, δέσμια αναχρονιστικών προσεγγίσεων.

Πρέπει να προστατεύσουμε τους Έλληνες από την παράνομη διακίνηση επικίνδυνων ουσιών. Πρέπει να συγκρουστούμε με τα κυκλώματα προώθησης ναρκωτικών, που θησαυρίζουν με το παράνομο εμπόριο. Τόλμη και ευθύνη ζητάνε από εμάς οι πολίτες.

Προσέξτε το εργαστήριο Αναλυτικής Χημείας του Πανεπιστημίου Αθηνών σε συνεργασία με την ΕΥΔΑΠ ανιχνεύει συστηματικά τα νερά του Σαρωνικού και τα αστικά λύματα που καταλήγουν στην Ψυττάλεια. Τι συμπεράσματα βγάζει; Φάρμακα και ναρκωτικά σε περίσσευμα. Πολλά αντιβιοτικά, πολλά αντικαταθλιπτικά, φάρμακα χωρίς, όρια αλλά δεν είναι αυτό το θέμα μας σήμερα. Προσέξτε, τα ενδιαφέροντα στοιχεία που βγάζουν οι ερευνητές και που αφορούν την κάνναβη. Τα αστικά λύματά μας, της Αθήνας που καταλήγουν στην Ψυττάλεια στις αναλύσεις του 2015, 2016 και 2017 μαρτυρούν ότι περίπου το 12% του πληθυσμού της Αθήνας κάνει συστηματικά χρήση κάνναβης. Κάθε εβδομάδα καταναλώνονται στην Αθήνα από 380 έως 450 κιλά προϊόντων κάνναβης, δηλαδή κάθε μέρα περί τα 60 με 70 κιλά. Γι’ αυτό μιλώ για υποκρισία.

Όπως θα γνωρίζετε, ελπίζω, κυρίες και κύριοι συνάδελφοι, η καλλιέργεια κάνναβης στην Ελλάδα διεκόπη στις αρχές του 20ου αιώνα έπειτα από πιέσεις και απαίτηση της βρετανικής διπλωματίας. Αν οι Έλληνες δεν σταματούσαν την καλλιέργεια κάνναβης και την εξαγωγή χασίς -γιατί αυτό τους ενδιέφερε, να σταματήσει-, οι Βρετανοί δεν θα αγόραζαν πλέον ελληνική σταφίδα.

Σήμερα είμαστε μπροστά στον αντίστροφο δρόμο. Οι βόρειοι αναζητούν στο Nότο κάνναβη καλής ποιότητας, βιολογική και όχι γενετικά τροποποιημένη. Η αγορά φαρμακευτικής κάνναβης στην Ευρώπη αγγίζει πλέον, υπολογίζεται, μερικές δεκάδες δισεκατομμυρίων ευρώ ετησίως.

Στο Κολοράντο των ΗΠΑ, που υπάρχει μεγάλη παραγωγή φαρμακευτικής κάνναβης, έχουμε μια εκτίναξη των θέσεων εργασίας κατά τριάντα χιλιάδες θέσεις, γιατί ήδη πάνω από τις μισές πολιτείες της Αμερικής έχουν επιτρέψει τη φαρμακευτική της χρήση, ενώ τέσσερις Πολιτείες επιτρέπουν και την ψυχαγωγική. Και στις περισσότερες ευρωπαϊκές χώρες έχει αποποινικοποιηθεί η κατοχή μικροποσότητας χασίς, στο Βέλγιο είναι μέχρι τρία γραμμάρια και στην Εσθονία μέχρι επτά κόμμα πέντε γραμμάρια και στην Ισπανία ο χρήστης μπορεί να καλλιεργεί τη μικροποσότητα που καταναλώνει.

Και τώρα ήρθε η ώρα να αποφασίσει και η Ελλάδα τι θα κάνει. Το Ποτάμι το έχει πει από καιρό: Πρέπει να επιτρέψουμε την ιατρική χρήση της κάνναβης. Πρέπει να σκεφτούμε τους χιλιάδες ανθρώπους, τους ασθενείς που αναζητούν ανακούφιση και λιγότερο πόνο, να τους προσφέρουμε αξιοπρέπεια.

Οι επιστημονικές ιατρικές ομάδες, που συγκροτούνται παντού στον κόσμο αλλά και στην Ελλάδα, καταλήγουν πια στο ίδιο συμπέρασμα: τα οφέλη είναι περισσότερα από τις ανεπιθύμητες ενέργειες, που σαφώς υπάρχουν, σε μια σειρά από αρρώστιες, όπως η επιληψία, η καχεξία, η ανορεξία στο HIV, στη ναυτία της χημειοθεραπείας, στη σπαστικότητα που σχετίζεται με τη σκλήρυνση κατά πλάκας. Και, βέβαια, σημαντικό θέμα είναι η ελάφρυνση από τους πόνους, από τον νευροπαθητικό πόνο μέχρι τους χρόνιους πόνους, που σχετίζονται με τις σοβαρές ασθένειες.

Πρέπει, λοιπόν, να δώσουμε το δικαίωμα στους γιατρούς να αποφασίζουν. Όταν θεωρούν οι γιατροί ότι άλλα φάρμακα δεν μπορούν να βοηθήσουν, τότε να μπορούν να συνταγογραφούν φαρμακευτική κάνναβη ως σκεύασμα, ως έλαιο, ως άνθος, το οποίο ο ασθενής θα μπορεί να το προμηθεύεται από το φαρμακείο με κάλυψη του κόστους από τα ασφαλιστικά ταμεία.

Συμβαίνει εδώ και ένα χρόνο, από τον Ιανουάριο του 2017, και στη συντηρητική -στο μυαλό μας- Γερμανία, για να φέρω ένα παράδειγμα. Οι ασθενείς εκεί μπορούν να προμηθεύονται από τα φαρμακεία εκχύλισμα κάνναβης ή αποξηραμένα άνθη του φυτού και τα δημόσια ταμεία βέβαια καλύπτουν αυτά τα προϊόντα, ενώ πρόσφατα οι Γερμανοί αστυνομικοί, όπως και οι Πράσινοι, ζήτησαν την πλήρη αποποινικοποίηση της χρήσης χασίς στη χώρα τους.

Η προσωπική καλλιέργεια για ιατρική χρήση ξέρετε ότι είναι νόμιμη στον Καναδά, σε δεκαεπτά πολιτείες των Ηνωμένων Πολιτειών, στη Γερμανία, στο Βέλγιο, στην Ισπανία, ενώ σε αρκετά ακόμη ευρωπαϊκά κράτη είναι απλώς ένα πταίσμα. Θα έπρεπε, κύριε Υπουργέ, το νομοσχέδιο σήμερα να έχει μία σχετική πρόβλεψη, για την προσωπική καλλιέργεια δηλαδή για ιατρική χρήση κάνναβης.

Το Ποτάμι, όμως παρά τις ελλείψεις και τις αδυναμίες του σχεδίου –και έχει πολλές αδυναμίες το νομοσχέδιο- θα υπερασπιστεί αυτό το πρώτο βήμα και προτείνουμε μετά από ένα χρόνο δοκιμαστικής εφαρμογής να συζητήσουμε μεθοδικά και με στοιχεία για την αποποινικοποίηση και την ψυχαγωγική χρήση κάνναβης από τους ενήλικες. Να μη συνεχίσουμε να κλείνουμε τα μάτια μπροστά στην ανεξέλεγκτη και παράνομη διακίνηση χασίς. Η αποποινικοποίηση -το έχει δείξει η εμπειρία από άλλες χώρες- θα βοηθήσει κυρίως τα παιδιά, που πάντα έλκονται από το απαγορευμένο.

Οι επιστήμονες καταλήγουν στο συμπέρασμα ότι η χρήση κάνναβης δεν δημιουργεί περισσότερα προβλήματα από τη συστηματική χρήση αλκοόλ. Δεν μιλώ μόνο για τις συνέπειες στον οργανισμό, μιλώ και για τις κοινωνικές συνέπειες. Να σας θυμίσω ότι τα τροχαία από κατανάλωση αλκοόλ αποτελούν στη χώρα μας την πρώτη αιτία θανάτου σε ηλικίες μέχρι σαράντα ετών. Η νόμιμη, λοιπόν, ιατρική χρήση της κάνναβης δεν θα δημιουργήσει προβλήματα, εάν είμαστε προσεχτικοί, μελετημένοι και με ελέγχους.

Να αναφέρω άλλο ένα στοιχείο. Στις πολιτείες των συνόρων της Αμερικής με το Μεξικό η νόμιμη ιατρική χρήση της κάνναβης, που έχει πια περάσει, έριξε τις ληστείες κατά 20% και μείωσε τις ανθρωποκτονίες κατά 40%, καθώς τα καρτέλ ναρκωτικών χάνουν συνεχώς έδαφος, χάνουν συνεχώς πελάτες.

Τι μας λέει, λοιπόν, η πρόοδος; Και εγώ τολμώ να αναφερθώ και δυστυχώς δεν υπάρχουν και άλλοι Αρχηγοί σήμερα εδώ να μιλήσουν και να δούμε τις απόψεις τους. Τι μας λέει η πρόοδος; Νόμιμο, ελεγχόμενο εμπόριο, αποποινικοποίηση της χρήσης και κατοχής για τους ενήλικες και με δικαίωμα, όπως είπα, προσωπικής καλλιέργειας -στην Ιρλανδία το όριο για την προσωπική καλλιέργεια έχει τεθεί στα πέντε φυτά ανά χρήστη- με αυστηρούς κανόνες που θα αποτρέπουν την πρόσβαση τους ανήλικους και κατά συνέπεια, τη χρήση από ανήλικους. Γιατί εδώ πρέπει να έχουμε ανοιχτά τα αυτιά και τα μάτια μας.

Συζήτησα για τις ανάγκες της σημερινής μου τοποθέτησης με έναν αξιωματικό της Δίωξης Ναρκωτικών. Η εξάπλωση τα σχολεία είναι πολύ μεγάλη και το χτύπημα των κυκλωμάτων έχει γίνει πάρα πολύ δύσκολο, καθότι οι ίδιοι οι μαθητές διακινούν μικροποσότητες. Όμως, κανένα πρόβλημα δεν θα λυθεί, εάν κλείνουμε τα μάτια στην πραγματικότητα. Κανένα πρόβλημα δεν θα λυθεί με το να βάλουμε έναν αστυνόμο έξω από κάθε σχολείο. Εάν αδιαφορήσουμε και αφήσουμε κάθε φορά μια χαμένη ευκαιρία και αφήσουμε τους άλλους να βγάζουν το φίδι από την τρύπα, το πρόβλημα μέρα με την ημέρα θα μεγαλώνει. Εκτός βέβαια εάν κάποιοι θέλουν να είναι καρικατούρες του Αυλωνίτη σε εκείνη την ταινία που φώναζε συνέχεια «πνεύμα και ηθική».

Θα περίμενα, λοιπόν, κυρίες και κύριοι συνάδελφοι, όπως σας είπα, να βρεθούν περισσότεροι Βουλευτές απ’ όλες τις πτέρυγες της Βουλής να τοποθετηθούν σοβαρά επί του θέματος, χωρίς να φοβούνται και σ’ αυτό το θέμα το έρμο το πολιτικό κόστος.

Η Ελλάδα έχει ανάγκη από την κοινωνική συμμαχία των προοδευτικών, των ενημερωμένων, των τολμηρών. Και το Ποτάμι θα συνεχίσει να την ενισχύει και να την προκαλεί, με τόλμη και ευθύνη, όπως σας είπα.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Πρόεδρε.

Ο συνάδελφος κ. Ανδρέας Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ, έχει τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να πω προκαταβολικώς ότι αν και άτολμο, αν και λίγα, ελάχιστα, τα θέματα που επιλύει το παρόν σχέδιο νόμου, θα το στηρίξουμε, με τον τρόπο που εξέφρασε λεπτομερώς ο κ. Μπαργιώτας, αλλά και ο κ. Ψαριανός σε δύο ομιλίες που συμπλήρωνε η μία την άλλη, και με τον τρόπο που υποστήριξε ο Πρόεδρος του Ποταμιού, ο κ. Θεοδωράκης.

Θέλω, όμως, να κάνω δύο - τρεις άλλες επισημάνσεις για άλλα θέματα και θα έρθω και στην ουσία του σχεδίου νόμου.

Κατά πρώτον, όσον αφορά τον ανασχηματισμό, ακούστηκαν πολλά για έκπληξη, για κωμωδία, ακούστηκαν περιπαιχτικά σχόλια. Πέρα από όσα ακούστηκαν, θέλω στην Εθνική Αντιπροσωπεία να πω ότι ο τρόπος με τον οποίο μπορούμε να τον χαρακτηρίσουμε και να είμαστε και πάρα πολύ σαφείς είναι ότι πρόκειται για έναν ανασχηματισμό αμηχανίας και απόλυτης ένδειας.

Κυρίες και κύριοι της Πλειοψηφίας, πρέπει να συνειδητοποιήσετε ότι ο καιρός έχει περάσει και οι περισσότεροι κόκκοι της άμμου της κλεψύδρας έχουν περάσει στο κάτω μέρος. Σας μένει το λιγότερο. Αυτά τα οποία κάνετε, ακόμη και σε ό,τι αφορά τον ενδοκυβερνητικό σχηματισμό, θα κριθούν στις κάλπες, στις οποίες οδηγείται η χώρα με ταχύτατους ρυθμούς και πάντως σε λίγους μήνες.

Το δεύτερο που θέλω να πω εισαγωγικώς, είναι ότι κάτι διαβάζω σήμερα στον Τύπο για ιδιωτικοποίηση των «ΕΛΛΗΝΙΚΩΝ ΠΕΤΡΕΛΑΙΩΝ», του 51% των μετοχών και το πέρασμα της διοίκησης των «ΕΛΛΗΝΙΚΩΝ ΠΕΤΡΕΛΑΙΩΝ». Και άλλη φορά, πριν από δεκαπέντε περίπου ημέρες, έχω πει εδώ ότι ο αρμόδιος Υπουργός πρέπει να έχει υπ’ όψιν του ότι αρχίζει ήδη να έχει προβλήματα και πολιτικά και με το νόμο. Πρέπει να είναι προσεκτική η κίνηση αυτή.

Μία και φαίνεται ότι η είδηση αυτή σιγά-σιγά πάει να μετουσιωθεί σε πράξη, επ’ ευκαιρία των σκέψεων που αναπτύσσει η Κυβέρνηση και επί των «ΕΛΛΗΝΙΚΩΝ ΠΕΤΡΕΛΑΙΩΝ», παρακάλεσα να έρθει να κάνει μία καταγραφή τι απέγινε από πλευράς αποτελεσμάτων με άλλες ιδιωτικοποιήσεις, που και εμείς έχουμε στηρίξει ή που και εμείς κάναμε. Επέτυχε το πρότυπο; Κερδίζει περισσότερα το ελληνικό δημόσιο από τους φόρους; Τι έχει συμβεί; Στα χέρια σας συγκεντρώνεται μία εμπειρία. Αυτή την εμπειρία την χρειάζεται η Εθνική Αντιπροσωπεία.

Τρίτο εισαγωγικό θέμα που θέλω να αναφέρω, εν τάχει, είναι ότι τώρα διαβάζω ότι η Προκαταρκτική Επιτροπή Εξέτασης για τα θέματα της υγείας και της «NOVARTIS» ξεκινάει τη Δευτέρα στις 16.00΄η ώρα, δεκατρείς μέρες μετά την Ολομέλεια της Βουλής. Έτσι θα το πάτε; Γιατί αυτή την εβδομάδα δεν έγινε η συγκρότησή της σε Σώμα για να προχωρήσουμε;

Να έχετε υπ’ όψιν σας ότι από τη Δευτέρα οι εργασίες της πρέπει να πάνε ανοιχτά και σύντομα -εννοώ να πάνε γρήγορα, όχι να παραμείνει για λίγο καιρό. Πρέπει να πάνε γρήγορα οι εργασίες. Δεν έχετε απεριόριστο χρόνο. Δεν θα μας κάνετε συζητήσεις επί του θέματος, χωρίς να λειτουργεί η επιτροπή της Βουλής. Γιατί χάθηκαν δώδεκα μέρες, τώρα;

Πάντως, από τη Δευτέρα θα αντιμετωπίσετε τις προτάσεις μας για κάλυψη των εργασιών της επιτροπής ζωντανά από το κανάλι της Βουλής για την ολόπλευρη εξέταση των θεμάτων, χωρίς θέματα παραγραφής. Πρέπει να μπει και η απιστία στο τραπέζι, να βγουν όλα στο φως και να υπάρχει η παρουσία των μαρτύρων εκεί, καθώς και όλων των ενδιαφερομένων πρώην Υπουργών και Πρωθυπουργών. Θα γίνει δουλειά εκεί. Δεν θα πάτε να τα κουκουλώσετε όλα και να τα κάνετε μπαλάκι. Θα γίνει δουλειά εκεί.

Τέταρτον, είμαι αναγκασμένος, γιατί όταν πρωτολόγησε -και μάλιστα μιλώντας για πάνω από 10 λεπτά την περασμένη εβδομάδα για το Ίδρυμα Τήνου, που αντιμετωπίσαμε εδώ ως νομοθετική πρωτοβουλία που ερχόταν από Βουλευτές, και το συζητήσαμε- ο Κοινοβουλευτικός Εκπρόσωπος της Πλειοψηφίας, ο κ. Ξυδάκης, στάθηκε με ιδιαίτερη προσοχή επί 10 λεπτά στο θέμα, σχολιάζοντας κάτι που είχα πει εγώ στην μικρή μου ομιλία, αλλά λέγοντας και άλλα πράγματα.

Επειδή η Βουλή εψήφισε κατάργηση δικής μου νομοθετικής παρέμβασης, εγώ θεωρώ το θέμα ανοιχτό. Στη συζήτηση που είχα μετά την ψηφοφορία στη Βουλή με ανθρώπους σχετικούς με το θέμα κατάλαβα ότι τα επιχειρήματα του Κοινοβουλευτικού Εκπροσώπου του ΣΥΡΙΖΑ δεν ήταν σωστά. Είχαν προβλήματα λογικής και ιστορικής τάξης. Θέλω, κυρίες και κύριοι Βουλευτές, για την πληρότητα των δικών μου συλλογισμών –γιατί εγώ είχα βάλει μόνο ένα διαδικαστικό θέμα, δεν είχα προχωρήσει- να πω τα εξής.

Πρώτον, θέλω να επαναλάβω με δύο φράσεις ότι ο καταστατικός χάρτης της Εκκλησίας, όπως ισχύει σήμερα, ο ν.590/1977 είναι μία προσπάθεια της Βουλής, που επικυρώνει στην ουσία αυτά που έρχονται από την Εκκλησία. Δεν θα πει η Βουλή στην Εκκλησία πώς θα διοικηθεί. Απλώς, η Βουλή παραλαμβάνει διά του Υπουργού Παιδείας και Θρησκευμάτων αυτά που της προτείνει η Εκκλησία και τα σταθμίζει με κριτήριο την υποχρέωση της Βουλής να σέβεται τα θεμελιώδη δικαιώματα και όλα τα λοιπά θέματα τα οποία είναι υποχρέωση μιας Κυβέρνησης και μιας Βουλής έξω από το συγκεκριμένο θέμα που ρυθμίζει. Έβαλα αυτό το θέμα, ότι αυτό δεν έγινε ως διαδικασία και τροποποιείται ο καταστατικός χάρτης της Εκκλησίας χωρίς να έχει ακολουθηθεί αυτή η διαδικασία. Μου απαντήθηκαν πολλά. Ειδικά, όμως, επί του θέματος αυτού του διαδικαστικού δεν μου απάντησαν.

Πάμε τώρα στα ειδικά. Λέει ο συνάδελφος ο κ. Ξυδάκης –καταθέτει μάλιστα και ένα κείμενο, το οποίο αμέσως έσπευσα να πάρω. Και ευτυχώς που το έκανα, διότι είδα ότι αυτά που λέει περί διαθήκης, ότι είναι –λέει- μία διαθήκη των κτητόρων από το 1823, που δεν μπορούμε να παρέμβουμε. Και λέει ότι κακώς η δική μου νομοθετική προσπάθεια αποτέλεσε παρεμβολή. Το πήρα το έγγραφο αυτό και το άνοιξα.

Πράγματι, στην πρώτη σελίδα ο συνάδελφος έχει απόλυτο δίκιο. Έτσι λέει. Όμως, στη δεύτερη σελίδα ερμηνεύονται οι όροι της πρώτης σελίδας. Δεν πρόκειται περί ιδιοκτητών, όπως μετέφρασε τους κτήτορες, ούτε περί διαθήκης, διότι ο ιερός ναός ή το ίδρυμα –απ’ όπου θέλετε πιάστε το- δεν ήταν ιδιωτική περιουσία για να διατεθεί μετά θάνατον με μια διαθήκη, όπως ο συνάδελφος κατάλαβε. Από το 1823 και μέχρι να έρθει ο Όθωνας, νομίζω είχαν γίνει τρεις-τέσσερις προσπάθειες. Οι τέσσερις Επίτροποι, καταρχάς, αποφάσισαν τα θέματα της λειτουργίας τους και τα θέσπισαν με τη μορφή καταστατικού, που τροποποιήθηκε τρεις φορές. Περί αυτού πρόκειται. Από το 1832 και μετά, ως εποπτευόμενο φορέα από το ελληνικό κράτος, με νόμο ρυθμίζονταν τα θέματά του. Και η δική μου παρέμβαση ακολούθησε αυτή τη λογική δύο αιώνες μετά. Ποια λογική ακολούθησε; Όχι ότι από τότε, μέχρι τη δική μου παρέμβαση υπήρχε κενό. Γίνονταν κατά καιρούς νομοθετικές παρεμβάσεις. Και η δική μου παρέμβαση εμπεριείχε δραστηριότητα υπουργική σε αυτό το επίπεδο μετά από πρόταση που ήρθε από τα κάτω. Δεν το σκέφτηκα εγώ. Πού να το ξέρω εγώ; Μου το πρότεινε η Εκκλησία. Έκρινα ότι αυτό δεν είναι αδιάφορο με τα υπόλοιπα θέματα που έχει το συγκεκριμένο ίδρυμα, έκρινα ότι δεν υπάρχει θέμα θεμελιωδών δικαιωμάτων και είπα ότι ο δρόμος για τη Βουλή είναι ανοιχτός. Και αυτό το πρότεινα εγώ. Πήρα την ευθύνη και είπα ότι αυτό πρέπει να γίνει. Δεν έβαλα Βουλευτές να το λένε στη θέση μου. Το είπα εγώ. Γιατί να φοβόμαστε, εάν θεωρούμε ότι κάτι είναι σωστό.

Εδώ, κυρίες και κύριοι Βουλευτές, ήρθε μία πρόταση από Βουλευτές –υποτίθεται- αλλά το είχε μεθοδεύσει η Κυβέρνηση. Η θεωρητική κάλυψη αυτής της προσπάθειας είχε λάθη, τα οποία επισημαίνω και υπογραμμίζω. Ακόμη, ο Κοινοβουλευτικός Εκπρόσωπος του ΣΥΡΙΖΑ, ο κ. Ξυδάκης, πολύ μεγάλο μέρος της ομιλίας του, έξω από τα νομικά και από τα κείμενα, το στήριξε πάνω στην ανάγκη για τα θέματα αυτά να υπάρχει μία συνεργασία της Εκκλησίας με τους πολίτες. Μόνο που ξέχασε να μας πει ότι διά της τροπολογίας, ο ένας εκπρόσωπος της Εκκλησίας στη διοίκηση του ιδρύματος παύει να έχει δικαίωμα ψήφου. Άλλα λέμε και άλλα κάνουμε στην πράξη δηλαδή.

Εγώ ήθελα να τα θέσω αυτά τα θέματα. Ο διάλογος θα παραμείνει ανοιχτός. Η τροπολογία αυτή έγινε νόμος του κράτους, μα όχι για πολύ. Εν πάση περιπτώσει, υπάρχει ένα θέμα. Περιμένω και τον συνάδελφο, αν κάποια στιγμή το θελήσει, να εκφράσει τον αντίλογό του στα όσα σήμερα λέω, πέραν του διαδικαστικού.

Πάμε στο σχέδιο νόμου. Κυρίες και κύριοι Βουλευτές, είπε ο κ. Μπαργιώτας, ο κ. Ψαριανός και ο κ. Θεοδωράκης ως Πρόεδρος του Ποταμιού ότι το ψηφίζουμε. Ναι, το ψηφίζουμε. Πρέπει όμως να στηρίξουμε την ψήφο μας αυτή.

Είπα προκαταβολικώς, κύριοι Υπουργοί, ότι άκουσα μόνο τον κ. Αποστόλου, ο οποίος κ. Αποστόλου έκανε κριτική στη Νέα Δημοκρατία. Κι εγώ απορώ γιατί δεν το ψηφίζετε. Άκουσα το πρωί τον κ. Βλάση και δεν κατάλαβα να έχει ουσιαστική διαφωνία. Εν πάση περιπτώσει, η Κυβέρνηση πρέπει να ξέρει ότι αυτό το οποίο φέρνει σήμερα εδώ είναι ένα μικρό βήμα και όχι θαρραλέο.

Όποιος έχει θάρρος αντιμετωπίζει το θέμα της κάνναβης ευθέως. Εγώ ας πούμε, τη δεκαετία του 1990 είχα ένα κείμενο στα «ΝΕΑ», το καταθέτω, με τίτλο: «Ναρκωτικά και νόμοι», όπου έπαιρνα θέση ανοιχτά.

(Στο σημείο αυτό ο Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέας Λοβέρδος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξηγούσα στηριγμένος και στη βιβλιογραφία πόσο είναι η νομοθεσία μας λάθος. Έγιναν βήματα. Πέρασαν τα χρόνια. Αλλά έγινε σήμερα αυτό που λέει ο κ. Μπαργιώτας. Δεν τιμωρείται -στο δικαστήριο δεν τιμωρείται, ενώ ο νόμος προβλέπει την τιμωρία- εν τοις πράγμασι ο χρήστης μικρής ποσότητας, αυτός που έχει κατοχή μικρής ποσότητας, αλλά όπως λέει ωραία ο συνάδελφος τελικά διώκεται. Σε δίκες πηγαίνει, το πρόβλημά του γίνεται και προσωπικό πρόβλημα απέναντι στον κοινωνικό του χώρο κοκ.

Έχεις το θάρρος να το αλλάξεις αυτό που είναι λάθος; Το αλλάζεις. Δεν λες στο εκλογικό σου σώμα: «Κάνω παρέμβαση», για να καταλαβαίνει ο άλλος ότι έχεις κάνει μια παρέμβαση και εν τέλει δεν έχεις αλλάξει τα ουσιώδη.

Τι προβλέπεται τώρα εδώ; Με τρόπο φοβισμένο και με μια γραφειοκρατία, κυρίες και κύριοι Βουλευτές, που είναι για την πράξη φοβερή, είναι υπερμεγέθης. Θα το δούμε βέβαια τον επόμενο καιρό, όταν θα εφαρμόζεται αυτός ο νόμος.

Δύο άρθρα έχει ο νόμος και έχεις μια παρέμβαση στο άρθρο 1 που αναιρείται σε ό,τι αφορά το θάρρος και την πρωτοβουλία που παίρνεις το άρθρο 2. Αν δείτε τους περιορισμούς του άρθρου 2, θα καταλάβετε πώς θα εφαρμοστεί το άρθρο 1. Δεν μπορεί κανείς να μένει στο άρθρο 1. Σας παρακαλώ να δείτε και το άρθρο 2 για να καταλάβετε.

Όποιος έχει θάρρος να κάνει κάτι, το κάνει. Δεν το κάνει στο ένα τέταρτο αυτού. Παίρνει την πρωτοβουλία και προχωράει. Εμείς ως παράταξη εκφραστήκαμε θαρραλέα. Δεν είναι μόνο οι σημερινοί τρεις ομιλητές μας, αλλά είναι και ο κ. Παπανδρέου εχθές. Εγώ συμμερίζομαι τις προσεγγίσεις του κ. Παπανδρέου απολύτως. Και απορώ, εσείς που απευθύνεστε στην ελληνική κοινωνία, με τον τίτλο «Κάναμε παρέμβαση στο θέμα της κάνναβης», τι θα τους πείτε όταν καταλάβουν τι τελικά κάνατε; Σε επίπεδο πολιτικών επιχειρημάτων αυτής της εμβέλειας και της περιωπής λέτε ψέματα. Δεν κάνετε αυτό που λέτε. Λέτε πιο μεγάλα πράγματα και πιο πολλά, θαρραλέα τάχα μου, αλλά στην πράξη είστε πάρα πολύ φοβισμένοι.

Θέλεις να κάνεις κάτι; Εγώ θυμάμαι τον εαυτό μου ως Υπουργό στο θέμα των μεταμοσχεύσεων. Είχα πάρα πολλούς ιεράρχες απέναντι. Προχώρησα κι έκανα τον νόμο. Δεν καταλαβαίνω άμα έχω δίκιο. Αν δεν έχω δίκιο, πρέπει να ακούσω τι μου λένε οι άλλοι και να σταθμίσω και να συμπεράνω. Όπου έχω πειστεί ότι έχω δίκιο θα προχωρήσω. Δεν με ενδιαφέρει αν κάποιος έχει αντίρρηση. Θα κοιτάξω να τον πείσω κατά τις διαδικασίες που προβλέπουν οι νόμοι και το Σύνταγμα.

Στους αντιρρησίες συνείδησης, σε μία φοβισμένη Ελλάδα, τη δεκαετία του 1980, ήμουν τότε ο άνθρωπος που συνέταξε το σχέδιο νόμου του αείμνηστου Γεράσιμου Αρσένη. Και τι δεν ακουγόταν τότε, ότι δήθεν αυτοί είναι προδότες της πατρίδας κ.λπ. και ότι θα καταργηθεί η υπηρεσία στο στράτευμα. Ακούγονταν ένα κάρο ανοησίες. Άμα έχεις θάρρος, το κάνεις. Ο Υπουργός εκείνος είχε θάρρος και το κάναμε. Αν θες να κάνεις κάτι, δεν φοβάσαι και αν πιστεύεις ότι αυτό που κάνεις είναι σωστό.

Δεν νομίζω, κυρίες και κύριοι Βουλευτές, ότι το παρόν σχέδιο νόμου έχει τα χαρακτηριστικά τα οποία προείπα και τα οποία τόσα στελέχη της δικής μας πλευράς, του κέντρου και της κεντροαριστεράς, έχουν υποστηρίξει στην παρούσα Βουλή.

Άκουσα το πρωί τον συνάδελφο Βλάση της Νέας Δημοκρατίας να λέει: «Ναι, βρε παιδί μου, αλλά όλα πάνε στις υπουργικές αποφάσεις». Δεν έχει κι άδικο. Μάλιστα, για την υπουργική απόφαση του 1 παράγραφος 4 σας λέει η Διεύθυνση Επιστημονικών Μελετών ότι έχει προβλήματα η εξουσιοδότηση. Δεν στέκομαι στα νομικά. Θα σου πει ο άλλος ότι κάνεις νομικισμό. Είμαι υποχρεωμένος όμως, μια παρατήρηση να σας τη μεταφέρω και να τη δείτε.

Ωστόσο, οι υπουργικές αποφάσεις είναι σωστή μέθοδος για το παρόν, γιατί πάρα πολλά θέματα του προβλήματος αυτού είναι τεχνικά, είναι λεπτομερή. Χρειάζονται υπουργικές αποφάσεις, αλλά δεν πρέπει να φτάσουμε στο άκρο αντί να λογοδοτεί η Βουλή, να λογοδοτούν τα Υπουργεία με τεράστιες εξουσιοδοτήσεις.

Γιατί αυτό που λέει ο κ. Μπαργιώτας είναι σωστό. Τι προδίδει αυτό; Ότι φέρατε και με γρήγορες κοινοβουλευτικές διαδικασίες ένα σχέδιο νόμου και βλέπουμε μετά. Ωραία το είπε ο συνάδελφος. Νόμος και βλέπουμε. «Νόμος και βλέπουμε» δεν είναι η καλή πρακτική. Καλή πρακτική είναι ότι το έχω συλλάβει το θέμα, έχω το θάρρος να το αντιμετωπίσω, το φέρνω στην Εθνική Αντιπροσωπεία, δίνω τη μάχη μου εδώ με αυτούς που έχουν αντίρρηση, το περνάω αν η πλειοψηφία το θέλει και στη συνέχεια τα επιμέρους λεπτομερή και τεχνικά θέματα τα επιλύω.

Εδώ γίνεται το ανάποδο. Είναι ένας νόμος-εξουσιοδότηση. Τα κρίσιμα θέματα τα παραλαμβάνει μετά η διοίκηση με υπουργικές αποφάσεις. Σωστό είναι να δίνονται εξουσιοδοτήσεις, αλλά είναι λάθος να είναι όλος ο κορμός και τα θέματα τα μεγάλα του σχεδίου νόμου στις εξουσιοδοτήσεις αυτές.

Κυρίες και κύριοι Βουλευτές, δεν παραγνωρίζω ότι γίνεται ένα βήμα. Ένα μικρό βήμα, φοβισμένο μεν, αλλά γίνεται. Αυτό το ψηφίζουμε ενθαρρύνοντας και τη σχετική διεργασία και το ψηφίζουμε, γιατί υπάρχει η έκφραση ως προς το σχέδιο νόμου «κυβερνητικής πλειοψηφίας». Δεν είναι μόνο ο ΣΥΡΙΖΑ, είναι και οι ΑΝΕΛ. Αν δεν ήταν η κυβερνητική πλειοψηφία στο σύνολό της, εγώ ως άνθρωπος που συνδιαμόρφωσα την πολιτική ότι δεν ψηφίζουμε οτιδήποτε έρχεται μειοψηφικά εδώ, δεν θα συμφωνούσα. Αν η Κυβέρνηση εκφράζεται μειοψηφικά, δεν υπάρχει ως προς το συγκεκριμένο νομοθέτημά της Κυβέρνηση, αλλά υπάρχουν κάποιοι υπουργοί που λένε κάτι. Εφόσον εδώ υπάρχει συνολική παρέμβαση της κυβερνητικής πλειοψηφίας ΣΥΡΙΖΑ και ΑΝΕΛ, η Αντιπολίτευση, στο μέτρο που έχει θετική γνώμη, δεν έχει κανένα λόγο και κανέναν δισταγμό να την εκφράσει.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, θα μπορούσα να έχω τον λόγο επί προσωπικού, γιατί έγινε μια προσωπική αναφορά;

**ΠΡΟΕΔΡΕΥΩΝ (Σπυρίδων Λυκούδης):** Μα, απλώς αναφέρθηκε το όνομά σας, κύριε Ξυδάκη.

**ΝΙΚΟΛΑΟΣ ΞΥΔΑΚΗΣ:** Θα είμαι πολύ οικονομικός στον χρόνο.

**ΠΡΟΕΔΡΕΥΩΝ (Σπυρίδων Λυκούδης):** Όμως, έχουμε φτάσει στο σημείο απλώς να αναφέρεται το όνομα ενός συναδέλφου και να θεωρείται ότι είναι προσωπικό.

**ΝΙΚΟΛΑΟΣ ΞΥΔΑΚΗΣ:** Όχι, δεν θέλω να κάνω κατάχρηση. Δεν κάνω ποτέ.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Ξυδάκη, έχετε τον λόγο για ένα λεπτό.

**ΝΙΚΟΛΑΟΣ ΞΥΔΑΚΗΣ:** Ο κ. Λοβέρδος αναφέρθηκε σ’ αυτή την άρση της δικής του τροπολογίας, την οποία περιέγραψα αναλυτικώς προχθές στη συζήτηση ως επαναφορά στη νομική, κανονική και εθιμική τάξη των σχέσεων Εκκλησίας - Κράτους. Έτσι την περιέγραψα με πολύ μεγάλη υπομονή και με μεγάλες αναφορές στο ιστορικό υπόβαθρο, στο ιστορικό φόντο.

Όμως, το πολιτικό ερώτημα είναι το εξής: Γιατί ενώ και ο νόμος του 1976 της κυβέρνησης Καραμανλή και ο καταστατικός χάρτης, όπως διατυπώθηκε, ο 590/1977, διατυπώνουν με ενάργεια και σαφήνεια και εξαιρούν το πανελλήνιο ίδρυμα Τήνου από το καθεστώς του εκκλησιαστικού ιδρύματος και το κρατούν επί δύο αιώνες δημόσιο πανελλήνιο ίδρυμα, γιατί αυτή η τροπολογία το κάνει εκκλησιαστικό; Δεν έχει νόημα.

Συνήλθε, δηλαδή ή έγινε καμμιά μεγάλη συζήτηση στην Ιερά Σύνοδο, προέκυψαν ψηφίσματα, ήλθε στο Υπουργείο Παιδείας -το 2014 λέω στην τροπολογία του κ. Λοβέρδου- έγινε αυτή η μεγάλη συζήτηση για να κάνουμε εστιακή, σημειακή αλλαγή του καταστατικού χάρτη και του νόμου που διείπε τα ιδρύματα; Όχι.

Αντιθέτως, παρήχθη ένα μείζον πολιτικό αποτέλεσμα. Ξεσηκώθηκε όλος ο λαός της Τήνου –όλος ο λαός- ο οποίος έχτισε, πίστεψε και συνδημιούργησε μαζί με τον κλήρο την παράδοση του ίδρύματος της Τήνου επί δύο αιώνες και έγιναν φρικτά επεισόδια. Διερράγη οποιαδήποτε ομοψυχία κλήρου και λαού. Όλα τα κόμματα ήταν απέναντι. Στην αρχική τροπολογία ήταν συμμέτοχος και ο κ. Βρούτσης, Βουλευτής Κυκλάδων. Απεσύρθη μετά.

Στο τέλος -πολιτικά μιλώντας πάλι- ούτε το ΠΑΣΟΚ ψήφισε, κανείς δεν ψήφισε. Μόνο οι Βουλευτές του Ποταμιού στάθηκαν όρθιοι και ο Σταύρος Θεοδωράκης. Αυτή είναι η αλήθεια.

Δεν διερρήχθη, αλλά επανέρχεται η ομοψυχία λαού και κλήρου με αυτή την επαναφορά στην κανονιστική, ηθική και φυσική τάξη πραγμάτων και αυτό κάναμε. Μόνο η χούντα είχε αλλάξει τον χαρακτήρα του ίδρύματος.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε συνάδελφε.

**ΝΙΚΟΛΑΟΣ ΞΥΔΑΚΗΣ:** Θέλω να διευκρινιστεί αυτό για να το ακούσει και ο ελληνικός λαός και να το ακούσουν και όλοι οι Βουλευτές.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΝΔΡΕΑΣ ΛΟΒΕΡΔΟΣ:** Παρακαλώ, κύριε Πρόεδρε, τον λόγο για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Πάντως, κύριε Λοβέρδο, να συνεννοηθούμε ότι δεν είναι το θέμα μας σήμερα να επανέλθουμε πάλι στο θέμα της Τήνου. Μιλάμε για άλλο θέμα.

Πάντως, έχετε τον λόγο για ένα λεπτό, παρακαλώ.

**ΑΝΔΡΕΑΣ ΛΟΒΕΡΔΟΣ:** Κατ’ αρχάς, ούτε προσωπικά έχει αυτή η συζήτηση ούτε μομφές εμπεριέχει. Ανταλλάσσονται απόψεις, αλλά ανταλλάσσονται απόψεις από ανθρώπους που κάτι πιστεύουν, κάτι θεωρούν σωστό.

Ναι, κύριε Ξυδάκη, η διαδικασία που ακολούθησα την εποχή που ήμουν Υπουργός παιδείας ήταν η ενδεδειγμένη κατά όλους τους συγγραφείς Εκκλησιαστικού Δικαίου.

Ο Καταστατικός Χάρτης της Εκκλησίας είναι νόμος, συνάδελφοι. Πράγματι νόμος είναι. Η Βουλή τον ψηφίζει. Όμως, ποτέ η Βουλή δεν ακολουθεί διαδικασία από τα πάνω που θα λέγαμε. Αποφασίζει ο Υπουργός, το σκέφτεται η Βουλή και το ψηφίζει. Έρχεται πρόταση από τους ενδιαφερομένους και, εν προκειμένω, ενδιαφερόμενος είναι η Εκκλησία της Ελλάδος.

Πράγματι, το 2014 είχα αυτήν την πρόταση. Έγινε αυτή η διαδικασία. Υπάρχουν τα σχετικά έγγραφα.

**ΝΙΚΟΛΑΟΣ ΞΥΔΑΚΗΣ:** Από την Ιερά Σύνοδο ή τον Μητροπολίτη;

**ΑΝΔΡΕΑΣ ΛΟΒΕΡΔΟΣ:** Σας παρακαλώ.

Είχα τα σχετικά έγγραφα καταθέσει τότε. Σήμερα έγινε το αντίθετο. Και η απόδειξη ότι κάτι προβληματικό υπάρχει είναι ότι ούτε ο κυβερνητικός εταίρος ούτε το Κομμουνιστικό Κόμμα Ελλάδας το ψήφισε. Πήγαν στο «παρών» ο ένας και ο άλλος επίσης νομίζω στο «παρών».

Άρα υπάρχει ένα θέμα, κύριε συνάδελφε. Ας το δείτε άλλη μία φορά και εξετάζετε εάν έχετε δίκιο ή όχι. Εν τέλει αυτό το οποίο προκύπτει από τη νομοθετική σας πρωτοβουλία είναι ότι πάτε να κάνετε αυτό το Ίδρυμα έναν δημοτικό χώρο, μία προέκταση των δημοτικών αρχών. Αυτό πάτε να κάνετε.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα. Ευχαριστούμε κύριε Λοβέρδο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, καταθέτω νομοτεχνικές βελτιώσεις. Αφορούν θέματα ασφάλειας και πολλαπλασιαστικού υλικού. Πρέπει να ενημερωθούν οι συνάδελφοι.

(Στο σημείο αυτό ο Υπουργός κ. Ευάγγελος Αποστόλου καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 238)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρία Βαγιωνάκη, έχετε τον λόγο.

**ΕΥΑΓΓΕΛΙΑ ΒΑΓΙΩΝΑΚΗ:** Αγαπητές συναδέλφισσες, αγαπητοί συνάδελφοι, καταλαβαίνω…

(Θόρυβος στην Αίθουσα)

Μπορώ να ξεκινήσω;

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, μιλάει στο Βήμα συνάδελφός σας.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Αγαπητές συναδέλφισσες, αγαπητοί συνάδελφοι, είναι λογικό την επομένη του ανασχηματισμού να γίνεται μια συζήτηση. Άλλος τον βλέπει χοντρό, άλλος ψηλό, άλλος χαμηλό, άλλος γεμάτο κ.λπ..

Αυτό που δεν μπορώ να καταλάβω και να εξηγήσω είναι αυτό το bullying που έχει ξεκινήσει από χθες στο πρόσωπο του Φώτη Κουβέλη από το σύνολο μάλιστα της Αντιπολίτευσης. Ίσως γιατί, συνάδελφοι της Αντιπολίτευσης, αυτό σας ενοχλεί πάρα πολύ.

Έρχομαι στο νομοσχέδιο.

Είναι αλήθεια πως χρειάστηκε να περάσουν δεκαετίες, αλλά και να προηγηθούν χιλιάδες επιστημονικές έρευνες, προκειμένου να πειστεί ένα σημαντικό τμήμα του σύγχρονου δυτικού κόσμου για τις θεραπευτικές ιδιότητες της κάνναβης.

Πρόσφατα ο Παγκόσμιος Οργανισμός Υγείας ανακοίνωσε πως υπάρχουν επαρκείς αποδείξεις για την αποτελεσματική χρήση της κανναβιδιόλης για διάφορες μορφές καρκίνου, επιληψίας, πάρκινσον και αλτσχάιμερ, στις νόσους Χάντιγκτον και Κρον, σε καρδιακές επιπλοκές, στη σκλήρυνση κατά πλάκας, στη ρευματική αρθρίτιδα, τη φλεγμονή του εντέρου, αλλά και σε διαβητικούς. Επιπλέον, πρόσφατες έρευνες αποδεικνύουν τη θετική επίδραση σε ασθενείς του ΗIV, καθώς και σε περιπτώσεις ψυχώσεων, άγχους και κατάθλιψης.

Κάπως έτσι η ιατρική κάνναβη έχει αρχίσει να κατακτά περίοπτη θέση είτε ως βασική θεραπεία είτε ως ένα πολύ ισχυρό αναλγητικό για μια σειρά από ασθένειες. Δυστυχώς, όμως, στην Ελλάδα δεν ανήκουμε στο γκρουπ των χωρών που λειτούργησαν προωθητικά σε αυτή την κατεύθυνση. Αντίθετα, ακόμα και σήμερα κάποιες δυνάμεις εξακολουθούν να αντιδρούν φοβικά απέναντι στις εξελίξεις, στην επιστήμη και στην πρόοδο.

Για να είμαστε, λοιπόν, σαφείς: Η αναγνώριση των φαρμακολογικών ιδιοτήτων της κάνναβης και η ανάγκη διευκόλυνσης παραγωγικών επενδύσεων σε αυτή την προοπτική δεν σημαίνει υποτίμηση των εξαρτησιογόνων παρενεργειών που μπορεί να έχει η ευφορική της χρήση ούτε φυσικά επιδοκιμασία της.

Σήμερα, όμως, δεν συζητάμε για πτυχές του εθισμού ή της παραβατικότητας. Αυτό που συζητάμε είναι το καθαρά επιστημονικό θέμα των φαρμακολογικών ιδιοτήτων και των θεραπευτικών ενδείξεων της κάνναβης. Αυτό που προτείνει η Κυβέρνηση και το οποίο αποτελεί πραγματικότητα για όλα τα μέλη της Ευρωπαϊκής Ένωσης, πλην τριών -της Βουλγαρίας, της Λετονίας και της Λιθουανίας- είναι η αξιοποίηση των προϊόντων κάνναβης για ιατρικούς σκοπούς, καθώς και οι ρυθμίσεις διαμόρφωσης ενός πλαισίου παραγωγικών δραστηριοτήτων με αντικείμενο τη φαρμακευτική κάνναβη και μάλιστα από ιδιώτες.

Με αυτό το νομοσχέδιο, το οποίο συναντά ευρύτατη συναίνεση, όπως φάνηκε και στη συζήτηση με τους φορείς, ο στόχος είναι διττός:

Αρχικά επιθυμούμε να διασφαλίσουμε το αυτονόητο, δηλαδή οι ασθενείς που έχουν τεκμηριωμένη ανάγκη από αυτά τα προϊόντα ευχερέστερα, με πολύ μικρό κόστος και μέγιστη ασφάλεια, να μπορούν να τα προμηθευτούν.

Το δεύτερο σκέλος έχει να κάνει με το ότι ανοίγονται τεράστιες προοπτικές στην οικονομία και στην απασχόληση για τη χώρα μας, καθώς υπάρχουν στα σκαριά έτοιμες επενδυτικές παραγωγικές προτάσεις.

Και αυτό γιατί η Ελλάδα διαθέτει –το είπαν και άλλοι συνάδελφοι- συγκριτικά πλεονεκτήματα σε σχέση με άλλες χώρες, μειωμένο κόστος θέρμανσης, υψηλή ένταση και διάρκεια της ηλιοφάνειας, πρόσβαση στην ευρωπαϊκή αγορά και μικρότερο κόστος έρευνας και τεχνολογίας. Δεν θα αναφερθώ εδώ στο τι συμβαίνει σε άλλες χώρες. Ειπώθηκε από αρκετούς συναδέλφους.

Στο επενδυτικό κομμάτι η λύση που προκρίνει η Κυβέρνηση είναι ο συνδυασμός της εισαγωγής σκευασμάτων με ένα μοντέλο παραγωγής από ιδιώτες υπό αυστηρότατο κρατικό έλεγχο. Με τον τρόπο αυτό, από τη μία απολαμβάνουμε τα οφέλη της άρσης του κρατικού μονοπωλίου, από την άλλη όλη η επιχειρηματική δραστηριότητα οριοθετείται, ρυθμίζεται και ελέγχεται από το κράτος.

Συγκεκριμένα το νομοσχέδιο προβλέπει ότι φυσικά και νομικά πρόσωπα θα μπορούν να παράγουν και να μεταφέρουν, να αποθηκεύουν, να επεξεργάζονται τις επιτρεπόμενες ποικιλίες κάνναβης, με σκοπό την παραγωγή φαρμακευτικών προϊόντων. Εντός της Ελλάδας τα προϊόντα θα διατίθενται μόνο στο κρατικό μονοπώλιο, μέσω του οποίου θα χορηγούνται στους ασθενείς, ενώ θα επιτρέπονται οι εξαγωγές από δύο ειδικά τελωνεία, τη Θεσσαλονίκη και τον Πειραιά.

Επιπλέον, μόνο συσκευασμένα προϊόντα θα βγαίνουν εκτός των εγκαταστάσεων, ενώ θεσμοθετούνται αυστηρές ποιοτικές προδιαγραφές και πρότυπα στην καλλιέργεια και παραγωγή. Γι’ αυτό τον λόγο προβλέπονται κλειστά θερμοκήπια, προκειμένου η παραγωγή να είναι απόλυτα ελεγχόμενη και αποτελεσματική, ενώ η γραμμή παραγωγής θα είναι αυστηρά περιορισμένη και θα πιστοποιείται από τα κατά τόπους αστυνομικά τμήματα. Να σημειωθεί επίσης ότι κάθε χρόνο θα πραγματοποιείται επανέλεγχος τήρησης όλων των προβλεπόμενων όρων και προϋποθέσεων.

Τέλος, όσον αφορά τη σύνδεση της παραγωγής κάνναβης με τον αγροτικό τομέα, να ξεκαθαρίσουμε τα εξής: Η συγκεκριμένη δραστηριότητα δεν είναι μία παραδοσιακή αγροτική δραστηριότητα και αυτό γιατί το αδειοδοτικό πλαίσιο είναι ιδιαίτερα απαιτητικό. Προϋποθέτει υψηλή τεχνολογία και επενδυτικά κεφάλαια, ωστόσο η ελληνική ύπαιθρος θα ωφεληθεί από τη δημιουργία πολλών, ίσως χιλιάδων, θέσεων εργασίας, ενώ θα επιδιώξουμε σε κάθε περίπτωση να δώσουμε τη δυνατότητα σε συνεργατικά σχήματα και ομάδες παραγωγών να προχωρήσουν σε τέτοιες επενδύσεις.

Αγαπητές κυρίες και κύριοι συνάδελφοι, το παρόν νομοσχέδιο σκιαγραφεί το πλαίσιο δημιουργίας μιας νέας αγοράς, με οφέλη τόσο για τους χιλιάδες ασθενείς όσο και για την οικονομία. Η Κυβέρνηση είχε εγκαίρως αντιληφθεί ότι αποτελεί μονόδρομο το άνοιγμα της παρασκευής και χρήσης των προϊόντων φαρμακευτικής κάνναβης και γι’ αυτό είχε προχωρήσει τα προηγούμενα χρόνια σε μία σειρά από προπαρασκευαστικές ενέργειες.

Για να φθάσουμε σήμερα να συζητάμε αυτό το νομοσχέδιο χρειάστηκε πλατιά διαβούλευση, διορατικότητα και θέληση για την αξιοποίηση των συγκριτικών πλεονεκτημάτων που έχει η χώρα μας.

Πιστεύω ότι σήμερα ανοίγει ένας δρόμος. Είμαι σίγουρη ότι στην πορεία θα υπάρξουν πολλές βελτιωτικές ενέργειες. Αναμένουμε με ενδιαφέρον τις υπουργικές αποφάσεις, ωστόσο είναι ένας δρόμος που είναι ανάγκη να τον ανοίξουμε χωρίς προκαταλήψεις, χωρίς κινδυνολογίες, αλλά με σοβαρότητα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω με δύο διευκρινίσεις. Η πρώτη είναι το ότι πρέπει να γίνει κατανοητό -περισσότερο βέβαια για τον κόσμο που μας ακούει- ότι το νομοσχέδιο δεν αφορά αυτή καθ’ αυτή την αποποινικοποίηση της χρήσης φαρμακευτικής κάνναβης. Αυτό έχει ήδη γίνει. Το ζήτημα που μας αφορά είναι οι ασφαλιστικές δικλίδες και το νομοθετικό πλαίσιο που έπρεπε να υπάρχει, ούτως ώστε να μη γίνεται ανεξέλεγκτη παραγωγή, διακίνηση, καλλιέργεια και φύλαξη της κάνναβης.

Η δεύτερη διευκρίνιση είναι ότι η Νέα Δημοκρατία δεν είναι αντίθετη με τη χρήση της φαρμακευτικής κάνναβης, για να μην παρεξηγούμεθα. Το πρόβλημα είναι ότι δεν υπάρχει αυτό το νομοθετικό πλαίσιο για να υπάρχει ασφάλεια, για να μην υπάρχει ανεξέλεγκτη χρήση, καλλιέργεια και διακίνηση, όπως και εξαγωγή βεβαίως. Θα ήθελα να αναφερθώ σε συγκεκριμένα ζητήματα, διότι αυτά τα έχει εξαντλήσει ο εισηγητής μας κ. Βλάσσης.

Κυρίες και κύριοι συνάδελφοι, αν θέλουμε να σεβόμαστε την ιδιότητά μας ως Βουλευτές, σε όποιο κόμμα και αν ανήκουμε, δεν μπορούμε να υπερψηφίσουμε ένα νομοσχέδιο σαν αυτό, ό,τι θέμα και να ρυθμίζει.

Και εξηγούμαι. Δεν μπορεί η Κυβέρνηση να φέρνει προς ψήφιση ένα νομοσχέδιο που ρυθμίζει ζητήματα που άπτονται της δημόσιας τάξης, όπως είναι η παραγωγή και εμπορία ναρκωτικών ουσιών και να παραπέμπει όλα τα ζητήματα εφαρμογής σε κυβερνητικές αποφάσεις, συγκεκριμένα εδώ σε ΚΥΑ. Διότι εκεί, δηλαδή σε ζητήματα εφαρμογής, κρύβεται και όλη η ουσία.

Με λίγα λόγια, δεν μπορεί η Κυβέρνηση να μας ζητάει εν λευκώ εξουσιοδότηση, πρώτον, γιατί αυτό δεν είναι ορθό, δεν συνιστά δηλαδή, κύριε Υπουργέ, ορθή νομοθέτηση και η πρακτική της ως τώρα δείχνει ότι δεν αξίζει τέτοιου είδους εμπιστοσύνη και δεύτερον και κυριότερον, γιατί το απαγορεύει το Σύνταγμα. Διότι με την κοινή υπουργική απόφαση εισάγονται διατάξεις ουσιαστικού δικαίου, κάτι το οποίο απαγορεύεται. Αντισυνταγματική θα είναι η μια ΚΥΑ, διότι, αν αφαιρέσετε μονάχα το ζήτημα της εκτάσεως που θα καλλιεργείται και της ηλικίας του καλλιεργητή, αυτού που θα παίρνει την άδεια, όλα τα άλλα ζητήματα ρυθμίζονται με υπουργική απόφαση. Αυτό θα σας δημιουργήσει πρόβλημα και θα δείτε ότι θα κριθεί αντισυνταγματική.

Έπρεπε οι διατάξεις ουσιαστικού περιεχομένου οι οποίες θα εισάγονται να είναι σαφείς και περιοριστικές μέσα στο κείμενο του νόμου. Τουλάχιστον να το κάνετε και με προεδρικό διάταγμα, να υπάρχει ένας όχι υποτυπώδης, αλλά ουσιαστικός έλεγχος από το Συμβούλιο της Επικρατείας.

Ένα δεύτερο ζήτημα το οποίο θα ήθελα να θίξω είναι το ζήτημα γιατί από τις άδειες, δηλαδή στα κωλύματα της παραγράφου 5 του άρθρου 1 δεν εξαιρέσατε και τα αδικήματα, τα πλημμελήματα αυτών που παραβιάζουν τον νόμο για τα ναρκωτικά. Ενώ, δηλαδή, μας έχετε εδώ όλες τις παραβάσεις οι οποίες αφορούν αν έχει καταδικαστεί κάποιος για κακούργημα ή και σε οποιαδήποτε ποινή για τα πλημμελήματα και πλημμελήματα τα οποία δεν έχουν καμμιά αξία επί της ουσίας των υποθέσεων αυτών, όπως παραδείγματος χάριν απιστία δικηγόρου, καταπίεση, απιστία περί την υπηρεσία, παράβαση καθήκοντος, διερωτώμαι -και θα ήθελα μια απάντηση, κύριε Υπουργέ- γιατί δεν εξαιρείτε και τα πλημμελήματα που έχουν σχέση με την παράβαση του νόμου περί των ναρκωτικών, δηλαδή -και συγκεκριμενοποιώ- την κατοχή, την προμήθεια των ναρκωτικών ουσιών. Είναι ένα ερώτημα το οποίο χρειάζεται απάντηση.

Πέραν τούτου, θα πρέπει να μας απαντήσετε -ίσως ο Υπουργός Υγείας- τι γίνεται αν αυτή η κάνναβη, κύριε Υπουργέ, εξαχθεί σε κάποια χώρα που παρασκευάζει ένα αμφιλεγόμενο σκεύασμα που έχει αδειοδοτηθεί από μια-δυο χώρες μόνο της Ευρωπαϊκής Ένωσης -αλλά μπορεί να κάνουμε εξαγωγή και σε μη ευρωπαϊκή χώρα-, αλλά το σκεύασμα αυτό δεν εγκρίνεται από τον ΕΟΦ, από τον Εθνικό Οργανισμό Φαρμάκων. Αν το σκεύασμα αυτό σε όλη την υπόλοιπη Ευρώπη ενδεχομένως θεωρείται ότι αποτελεί ναρκωτική ουσία -θεωρητικά μιλάω, είναι κάτι που μπορεί να συμβεί-, θεωρείτε ότι η χώρα μας πρέπει να μπορεί να εξάγει κάνναβη προς τον σκοπό αυτό; Είναι ένα ερώτημα και θα ήθελα μια απάντηση.

Κατά τα άλλα, δεν θα εξαντλήσω όλο τον χρόνο. Ήθελα αυτά τα τρία ερωτήματα, κύριε Πρόεδρε, να θέσω και τον υπόλοιπο χρόνο, αν γίνεται συμψηφισμός, τον παραχωρώ στον κ. Βορίδη που θα μιλήσει μετά.

Παρακαλώ για τα τρία ζητήματα. Για την ΚΥΑ θα ήθελα μια απάντηση, όπως παραδείγματος χάριν και για τα σκευάσματα στις ευρωπαϊκές χώρες. Αποτελεί τεράστιο πρόβλημα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Μεγαλομύστακας, μετά ακολουθεί ο κ. Μιχελογιαννάκης και μετά είστε εσείς, κύριε Βορίδη.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μας εξέπληξε βασικά από τη μέρα που το λάβαμε στα χέρια μας το νομοσχέδιο των δεκατριών σελίδων, καθώς εμείς είχαμε μάθει σε τέτοιο μέγεθος να είναι οι τροπολογίες, ίσως και μεγαλύτερες. Σήμερα, για παράδειγμα, έχουμε μια τροπολογία δεκαεπτά σελίδων. Πιστεύουμε ότι αυτό ακριβώς μας δείχνει και το πόσο σοβαρά έχετε μελετήσει αυτό το σημαντικό ζήτημα. Όλα πλέον ρυθμίζονται με κοινές υπουργικές αποφάσεις.

Όλοι όσοι ανέβηκαν σ’ αυτό το Βήμα, εκτός από αυτούς που ανήκουν στη συγκυβέρνηση, σας είπαν ξεκάθαρα ότι αυτό είναι λάθος και ότι μόνο σοβαρότητα δεν προσδίδει στο νομοσχέδιο που μας φέρατε, το οποίο είναι ένα πολύ σημαντικό και σοβαρό νομοσχέδιο, που όμως δεν έρχεται με τον σωστό τρόπο.

Έτσι όπως το βλέπουμε εμείς, αποτελεί ένα νομοσχέδιο «λαγό», που αποτελεί προπομπό για τη νομιμοποίηση χρήσης της ινδικής κάνναβης.

**ΑΝΔΡΕΑΣ ΞΑΝΘΟΣ (Υπουργός Υγείας):** Πώς είπατε το νομοσχέδιο;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Είναι ένα νομοσχέδιο «λαγός». Είναι ξεκάθαρο για εμάς. Είδα ποια ήταν η αντίδραση και των Βουλευτών σας, αλλά και του κ. Αποστόλου, όταν κατέβηκε από το Βήμα ο κ. Θεοδωράκης, ο οποίος πολύ έντιμα -παρ’ όλο που δεν συμφωνούμε- εξέφρασε την άποψή του και μίλησε για αποποινικοποίηση της χρήσης. Οι περισσότεροι από τους Βουλευτές του ΣΥΡΙΖΑ και ο Υπουργός τον χειροκρότησαν.

Ήταν πολύ έντιμη, λοιπόν, η στάση του κ. Θεοδωράκη και θα έπρεπε κι εσείς να πράξετε το ίδιο και όχι σε ένα νομοσχέδιο δύο σελίδων που δεν χρειάζεται ιδιαίτερη ανάλυση, να βλέπω εδώ ομιλητές να διαβάζουν το ποίημά τους. Δηλαδή, πραγματικά πρέπει κάποια στιγμή σ’ αυτή την Αίθουσα να δείξουμε τη σοβαρότητα που αρμόζει, να ξεκαθαρίσουμε λίγο στον Έλληνα πολίτη τι θέλουμε και τι επιδιώκουμε.

Είναι πολύ γενικά όσα γράφονται μέσα στο νομοσχέδιο. Μιλάμε για την Αστυνομία, η οποία θα εποπτεύει αυτούς τους χώρους. Πώς θα το κάνει αυτό; Πόσοι αστυνομικοί είναι αυτή τη στιγμή σε επισήμους; Και μου λέτε ότι θα τους φυλάνε security που δεν έχουν βέβαια τα ίδια δικαιώματα και τις ίδιες δικαιοδοσίες με κάποιον αστυνομικό. Και θα σας ρωτήσω εγώ τώρα το εξής: Αν γίνουν τρεις φορές μεγάλα χτυπήματα κατά τέτοιων εταιρειών οι οποίες επεξεργάζονται την ινδική κάνναβη, δεν θα παραχωρήσετε μετά αστυνομικούς εκεί; Δεν θα επιβαρύνετε το ήδη επιβαρυμένο Σώμα; Τα τμήματα είναι άδεια. Οι δρόμοι μας είναι αφύλακτοι. Το βλέπετε σωστό; Δεν θα έπρεπε να καθορίζεται κάπως η ασφάλεια;

Είμαστε έτοιμοι γι’ αυτές τις επενδύσεις; Για να το δούμε λίγο. Ποιο θα είναι το όφελος και ποιο το κόστος για εμάς; Θαρρείς και δεν έχουμε άλλα ζητήματα ή άλλους τομείς τους οποίους πρέπει να αναπτύξουμε! Η σπουδή που δείχνετε αφορά τα καζίνο, αυτές τις επενδύσεις, το πώς θα έρθουν τα νόμιμα «φρουτάκια». Δεν είναι αυτό το ζητούμενο. Ο λαός ξεσηκώνεται με όλα αυτά και αντιδρά. Δεν μπορεί να το δεχτεί.

Σε καμμία περίπτωση αυτό το νομοσχέδιο δεν θα πρέπει να αποτελέσει το πρώτο βήμα για την αποποινικοποίηση της ινδικής κάνναβης. Αυτό είναι ξεκάθαρο. Αν δείτε μία έρευνα του ΟΑΣΑ που έχει δημοσιευθεί, η Ελλάδα βρίσκεται στην τελευταία θέση της χρήσης κάνναβης και δεν έχει αποποινικοποιηθεί. Εμείς θέλουμε να το αλλάξουμε αυτό; Ακούω πάρα πολλούς από τους ομιλητές να μιλούν για τις θετικές επιπτώσεις και για το πόσο καλό μας κάνει η κάνναβη! Μην μπερδευόμαστε. Για φαρμακευτικούς λόγους ναι, να χρησιμοποιηθεί. Είναι πολύ σωστό και ήδη χρησιμοποιείται. Ήδη με κρατικό έλεγχο παραχωρούνται ποσότητες για φαρμακευτική χρήση. Ήδη υπάρχει αυτό.

Επίσης, ποιες θα είναι οι τιμές; Θα είναι σίγουρα φθηνότερες για τον ασθενή και για τον κρατικό προϋπολογισμό; Δεν υπάρχει καμμία μελέτη που να μας το λέει αυτό. Δεν ξέρουμε ποια θα είναι τα παράβολα, ποιο θα είναι το κόστος παραγωγής.

Επομένως πώς θέλετε εμείς να έρθουμε να σας υποστηρίξουμε ή ακόμα και να καταψηφίσουμε; Πώς θέλετε να έχουμε άποψη γι’ αυτό το νομοσχέδιο, όταν δεν μας δίνετε κανένα απολύτως στοιχείο; Και δεν μας δίνετε γιατί δεν έχετε ούτε εσείς ή γιατί δεν θέλετε;

Μιλάτε για μείωση του κόστους. Το λέτε απλά. Πολλά έχετε πει. Έχετε μιλήσει και για ηθικό πλεονέκτημα και είδαμε τι έκαναν οι Υπουργοί σας. Να σας πιστέψουμε; Δεν μπορούμε να σας πιστέψουμε. Υπάρχει κάπου σε χαρτί;

Πραγματικά, εμένα με λυπεί αυτό που είδα, δηλαδή να υποστηρίζετε την άποψη για την αποποινικοποίηση της κάνναβης. Διότι αυτό κάνατε στην ουσία. Αυτό κάνατε!

Για να μην μπερδευόμαστε και για να μην υπάρχουν οι παντογνώστες του internet», η κάνναβη έχει 50% περισσότερη πίσσα από ό,τι ένα απλό τσιγάρο. Όταν κάνουμε, δηλαδή, έναν τόσο μεγάλο αντικαπνιστικό αγώνα –και δεν μπορούμε, βέβαια, να βάλουμε όρους ακόμα κι εδώ μέσα στη Βουλή και δεν είμαι ο πρώτος που το λέει απ’ αυτό το Βήμα- δεν γίνεται να ζητούμε κάτι αντίστοιχα κακό και να το υποστηρίζουμε.

Και δεν ξέρω και κατά πόσο θα βοηθήσει την ελληνική οικονομία. Οι προϋποθέσεις –και πολύ σωστά είναι αυτές- που πρέπει να τηρεί κάποιος για να ιδρύσει μια τέτοια επιχείρηση είναι πάρα πολλές. Το κόστος είναι πάρα πολύ υψηλό. Εμείς δεν έχουμε διαμορφώσει ένα τέτοιο συνεταιριστικό κίνημα στην Ελλάδα, όπου θα μπορέσει να δώσει δουλειά σε αγρότες της Ελλάδας, στον λαϊκό κόσμο.

Το ξέρετε και εσείς όλοι εδώ μέσα ότι θα έρθουν οι μεγάλες φαρμακευτικές, είτε ελληνικών είτε ξένων συμφερόντων, θα ιδρύσουν τις εταιρείες τους και θα επωφεληθούν, θα κερδίσουν αυτοί το μεγαλύτερο κέρδος. Αυτό είναι που ζητάμε; Νομίζετε ότι ενδιαφέρει τον Έλληνα, που δεν μπορεί να σπουδάσει το παιδί του, που βλέπει το σπουδαγμένο παιδί του να βγαίνει στο εξωτερικό για να δουλέψει, αν θα το πάρει η μεγάλη φαρμακευτική εταιρεία; Νομίζετε ότι νοιάζεται ο Έλληνας πολίτης για το πόσα κέρδη θα έχει η «NOVARTIS» και η οποιαδήποτε «NOVARTIS»;

Αυτό θέλετε να περάσετε; Αυτό είναι το ηθικό σας πλεονέκτημα; Θεωρείτε, δηλαδή, όλοι οι Βουλευτές του ΣΥΡΙΖΑ ότι αυτό το νομοσχέδιο ήρθε όπως έπρεπε μέσα στο ελληνικό Κοινοβούλιο; Εσείς μπορείτε να πείτε ξεκάθαρα ότι είναι θετικό; Μπορεί κάποιος από τους Βουλευτές –πέρα από αυτά που σας έχει δώσει το κόμμα να ακολουθείτε ως γραμμή- να ανέβει επάνω στο Βήμα και να πει ότι θα είναι θετικό γιατί θα ωφελήσει τόσο την Ελλάδα, τόσοι θα είναι οι ασθενείς που θα έχουν όφελος από την χρήση της; Δεν μπορεί, δεν άκουσα κάποιον από τους ομιλητές.

**ΚΩΝΣΤΑΝΤΙΝΟΣ ΜΠΑΡΚΑΣ:** Στην επιτροπή ακούστηκε η άποψη…

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Δεν ήμουν στην επιτροπή, κύριε συνάδελφε, γιατί δεν ανήκω σε εκείνη την επιτροπή, αλλά παρακολούθησα. Μην μπερδευόμαστε.

Και το μεγαλύτερο κακό όλων –θα το επαναλάβω και θα κλείσω- είναι ότι αυτό το νομοσχέδιο -παρακολουθώντας τη στάση των περισσότερων Βουλευτών της συγκυβέρνησης ή κυρίως του ΣΥΡΙΖΑ, γιατί δεν υπάρχει και κανένας αυτή τη στιγμή από τους ΑΝΕΛ- αποτελεί προπομπό για την αποποινικοποίηση της χρήσης της κάνναβης.

Άκουσα τον κ. Θεοδωράκη να μιλάει για το πόσα τροχαία υπάρχουν εξαιτίας της κατανάλωσης αλκοόλ. Γιατί, δεν θα υπάρξουν τροχαία εξαιτίας της κατανάλωσης της κάνναβης;

**ΣΠΥΡΙΔΩΝΑΣ ΛΑΠΠΑΣ:** Αυτό θεραπεύει.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Α, ακριβώς δεν αρρωσταίνει, θεραπεύει!

**ΚΩΝΣΤΑΝΤΙΝΟΣ ΜΠΑΡΚΑΣ:** Σκοταδισμός!

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Πρέπει, λοιπόν, να είμαστε πολύ προσεκτικοί, να έχουμε πάντα ως γνώμονα το κοινωνικό καλό, τις συνθήκες που επικρατούν αυτή τη στιγμή στην ελληνική κοινωνία και με βάση αυτό να αποφασίζουμε και όχι με την ιδεολογία του κάθε Κόμματος. Η πατρίδα μας είναι πάνω απ’ όλα τα κόμματα.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ορίστε, κύριε Μιχελογιαννάκη, έχετε τον λόγο.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι γνωστό ότι σχεδόν οι μισές χώρες έχουν ρυθμίσει θεσμικά την παραγωγή κάνναβης και την τελική παραγωγή προϊόντων φαρμακευτικής κάνναβης.

Όσον αφορά τώρα το χρονικό περίγραμμα, στις 30 Ιανουαρίου 2016, η Γενική Συνέλευση των Ηνωμένων Εθνών με ψήφισμά της υιοθετεί τις οδηγίες αναφορικά με τις εθνικές πολιτικές για τη διαθεσιμότητα και προσβασιμότητα σε ελεγχόμενες ουσίες του Παγκόσμιου Οργανισμού Υγείας. Και αυτό λέει πολλά.

Τον Ιούλιο του 2016 συστήνεται η ομάδα εργασίας από το Υπουργείο Υγείας για την ιατρική χρήση της κάνναβης. Και εκεί έγινε δουλειά.

Τον Ιούνιο του 2017 έρχεται η μεταφορά της κάνναβης από τον πίνακα «Α» στον πίνακα «Β», όπως λέμε εμείς οι γιατροί.

Υπάρχουν τέσσερα μοντέλα αυτή τη στιγμή στην Ευρώπη, όσον αφορά την αγορά της φαρμακευτικής κάνναβης: Υπάρχει το μοντέλο των εισαγόμενων εγκεκριμένων σκευασμάτων, παραδείγματος χάριν η Γερμανία, υπάρχει το μοντέλο της αυτοκαλλιέργειας, για παράδειγμα Ολλανδία, υπάρχει το μοντέλο «Λέσχες Κάνναβης», όπως είναι στη Γαλλία, αλλά και το μοντέλο παραγωγής και διάθεσης υπό κρατικό έλεγχο, όπως είναι παραδείγματος χάριν η Τσεχία.

Υπάρχει και ένα 30% των κρατών τα οποία κάνουν συνδυασμό και των τεσσάρων αυτών μοντέλων.

Η λύση που εμείς προτείνουμε είναι ο συνδυασμός εισαγωγής με ένα μοντέλο παραγωγής από ιδιώτες υπό τον αυστηρό κρατικό έλεγχο. Αυτό πρέπει να το τονίσουμε: Υπό τον αυστηρό κρατικό έλεγχο. Πλέον θα μπορούν φυσικά και νομικά πρόσωπα να παράγουν, να μεταφέρουν, να αποθηκεύουν, να επεξεργάζονται κάνναβη είδους της Cannabis Sativa L περιεκτικότητας σε τετραϋδροκανναβινόλη άνω του 0,2% για την παραγωγή προϊόντων φαρμακευτικής κάνναβης. Αποκλείονται οι αναθέσεις, αποκλείονται οι εργολαβίες σε όλα τα στάδια γραμμής παραγωγής και η δραστηριότητα αυτή είναι αμεταβίβαστη. Οπότε μπαίνουν δικλείδες ασφαλείας, οι οποίες υπάρχουν.

Στην Ελλάδα τα προϊόντα θα διατίθενται μόνο στο κρατικό μονοπώλιο και οι εξαγωγές θα γίνονται από τον Πειραιά και τη Θεσσαλονίκη, όπου υπάρχει πιστοποίηση σε αυτά τα τελωνεία για τη νόμιμη διακίνηση των ναρκωτικών. Απαγορεύεται, επίσης, η εισαγωγή και διάθεση και εξαγωγή των προϊόντων της κάνναβης από ιδιώτες.

Ως γιατρός γνωρίζω ότι η φαρμακευτική κάνναβη βοηθάει πολύ στο αυτοάνοσο νόσημα. Ως καρδιολόγος γνωρίζω ότι έχει σαφώς μια αναλγητική δράση, δρα στους σπασμούς με αντισπασμωδική δράση. Στις χημειοθεραπείες έχει σαφώς αντιεμετική δράση, στους καρκινοπαθείς, ιδίως τελευταίου σταδίου, έχει ορεξιογόνο δράση, στους επιληπτικούς έχει σαφώς με στατιστική σημαντικότητα αντιεπιληπτική δράση και στους οφθαλμίατρους, το γνωρίζετε όλοι, ελαττώνοντας την ενδοφθάλμια πίεση, έχει κι εκεί θεραπευτική δράση.

Χρειάζεται επικαιροποίηση και αναμόρφωση του πλαισίου του κρατικού μονοπωλίου, η οργάνωση υπηρεσιών, ο ρόλος του ΕΟΦ.

Ανοίγονται τεράστιες προοπτικές στην οικονομία. Σαφώς ανοίγονται, επίσης, τεράστιες προοπτικές και όσον αφορά την απασχόληση στις επενδύσεις. Τι θα βοηθήσει σε αυτό; Θα βοηθήσει το κλίμα της Ελλάδας, θα βοηθήσει το μειωμένο κόστος θέρμανσης, θα βοηθήσει η ηλιοφάνεια, θα βοηθήσει η πρόσβασή μας, που είναι εύκολη ως μέλος της Ευρωπαϊκής Ένωσης, στην ευρωπαϊκή αγορά. Χρειάζεται, βέβαια, υψηλή τεχνολογία και επενδυτικά κεφάλαια. Και με αυτόν τον τρόπο θα δημιουργηθούν νέες θέσεις εργασίας και θα μπορέσει να γίνει εφαρμογή της πράσινης ανάπτυξης που εμείς έχουμε φέρει στο προσκήνιο. Θα μπορούν να δραστηριοποιηθούν, όπως είπε και ο Υπουργός, και ήδη υπάρχει ενδιαφέρον από συνεργατικά σχήματα και ομάδες παραγωγών.

Με όλα αυτά, δηλαδή, κυρίες και κύριοι συνάδελφοι, τα οφέλη θα είναι μεγάλα και για τους ασθενείς και για την οικονομία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κ. Μάκης Βορίδης έχει τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κατ’ αρχάς, να ξεκαθαρίσουμε εάν όλοι συμφωνούμε σε ορισμένα βασικά πράγματα σε αυτήν την Αίθουσα. Το χασίσι είναι ναρκωτικό, η κάνναβις είναι ναρκωτικό. Είναι απαγορευμένο. Απαγορεύεται η χρήση του, απαγορεύεται η εμπορία του, απαγορεύεται η καλλιέργειά του. Το έχουμε καταλήξει αυτό; Είμαστε σύμφωνοι σε αυτό;

Γιατί από το πρωί ακούω κάτι περί νομιμοποίησης της χρήσεως.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ποιος το λέει;

**ΜΑΥΡΟΥΔΗΣ ΒΟΡΙΔΗΣ:** Δεν λέω από την Κυβέρνηση. Λέω ότι ακούγεται στην Αίθουσα. Με έχει παραξενέψει, γιατί υποτίθεται ότι αυτή δεν είναι η θέση της Κυβέρνησης. Είναι ότι αυτό παραμένει παράνομο και ναρκωτικό. Είναι απολύτως σαφή τα ζητήματα. Δεν υπάρχει θέμα νομιμοποίησης της χρήσης του. Αυτά έχω καταλάβει ότι είναι η θέση της Κυβέρνησης, αλλά ξαφνικά ανοίγει και μια κουβέντα τέτοια.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ποιος το λέει αυτό;

**ΜΑΥΡΟΥΔΗΣ ΒΟΡΙΔΗΣ:** Από ομιλητές. Δεν είπα από την Κυβέρνηση. Το έχω πει τρεις φορές.

**ΓΕΩΡΓΙΟΣ ΠΑΛΛΗΣ:** Όλοι της Αντιπολίτευσης.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Από εσάς!

**ΜΑΥΡΟΥΔΗΣ ΒΟΡΙΔΗΣ:** Ακούστηκε από ομιλητές στην Αίθουσα, από συναδέλφους μας. Να το ξαναπώ; Δεν είπα ότι το λέει η Κυβέρνηση αυτό. Είναι η τρίτη φορά που το λέω.

Όμως, έχει μια σημασία ότι αυτή η συζήτηση κάπως συνδέεται.

**ΙΑΣΩΝΑΣ ΦΩΤΗΛΑΣ:** Το λέει και η Κυβέρνηση. Το έχει πει ο κ. Τσιρώνης.

**ΜΑΥΡΟΥΔΗΣ ΒΟΡΙΔΗΣ:** Έτσι. Έχει σημασία ή τουλάχιστον έτσι όπως εκπροσωπείται τώρα -σωστά κ. Φωτήλα- η επίσημη θέση της Κυβέρνησης. Όμως, έχει μια σχέση το τι συνδέεται. Γι’ αυτό το λέω. Διότι, στο μυαλό μας, εκτός από αυτά, πρέπει να καταλάβουμε ότι υπάρχουν κίνδυνοι. Γιατί αν δεν πιστεύουμε ότι υπάρχουν κίνδυνοι, τότε η όλη προσέγγιση γίνεται κατανοητή γιατί γίνεται έτσι, γιατί υπάρχει αυτή η προσέγγιση. Και αυτό αν θεωρούμε ότι δεν υπάρχουν κίνδυνοι.

Αν, όμως, θεωρούμε ότι υπάρχουν κίνδυνοι, τότε πάμε να δούμε τι γίνεται. Πρώτον, επειδή κάτι άκουσα εδώ για τον Παγκόσμιο Οργανισμό Υγείας. Εγώ δεν κάνω τον γιατρό ούτε κάνω τον ειδικό. Δεν το έκανα ποτέ, ούτε όταν ήμουν Υπουργός Υγείας. Όμως, τα στοιχειώδη τα διαβάζω. Δεν κάνω τον ειδικό. Όμως, δεν θέλω και να μου λένε ότι ο Παγκόσμιος Οργανισμός Υγείας έχει πει ότι όλα είναι ανθηρά. Γιατί δεν το έχει πει αυτό.

Θα σας διαβάσω, λοιπόν, από το site του Παγκόσμιου Οργανισμού Υγείας. Η ανάρτηση είναι στις 13-10-2017 και αφορά μια ανάρτηση της Expert Committeeon Drug Dependence, επιτροπή ειδικών πάνω στην εξάρτηση από τα ναρκωτικά και μιλάει για την κανναβιδιόλη. Λέει ότι έχουμε δεχτεί διάφορες αιτήσεις από μέλη - κράτη για το ζήτημα της χρήσης της κανναβιδιόλης. Κάνει μια συγκεκριμένη διάκριση της τετραϋδροκανναβινόλης του THC και λέει ότι αυτό είναι εξαρτησιογόνo, είναι τοξικό, είναι εξαιρετικά προβληματικό -είναι η ποσότητα που αναφέρεται, πάνω από 0,2 που λέει εδώ- και λέει για την κανναβιδιόλη. Και λέει «έχω κάνει έρευνες, έχω κάνει σκέψεις, έχω κάνει συσκέψεις». Και καταλήγει: «Επομένως, η ECDD, η επιτροπή των ειδικών, κατέληξε ότι με τις παρούσες πληροφορίες δεν δικαιολογείται οποιοσδήποτε σχετικός προγραμματισμός χρήσεως και αναβάλλει οποιαδήποτε τέτοια σκέψη για περαιτέρω έρευνα από τον Μάιο του 2018».

Τι κάθεστε και λέτε εδώ μέσα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ποιος το είπε;

**ΜΑΥΡΟΥΔΗΣ ΒΟΡΙΔΗΣ:** Ανεφέρθη ως επιχείρημα, «τι ωραία και τι καλά που και ο Παγκόσμιος Οργανισμός Υγείας το έχει πει αυτό, ότι είναι μια χαρά το να χρησιμοποιείς την κανναβιδιόλη για φαρμακευτική χρήση». Ο Παγκόσμιος Οργανισμός Υγείας έχει πει το αντίθετο.

**ΧΡΗΣΤΟΣ ΜΑΝΤΑΣ:** Ούτε το αντίθετο είπε.

**ΜΑΥΡΟΥΔΗΣ ΒΟΡΙΔΗΣ:** Άρα, λοιπόν, να ηρεμήσουμε. Όχι, είπε το αντίθετο. Είπε ότι εμείς επί του παρόντος δεν έχουμε έρευνες και στοιχεία για να πούμε κάτι τέτοιο και θα το δούμε τον Μάιο του 2018. Αυτό είπε.

**ΓΕΩΡΓΙΟΣ ΠΑΛΛΗΣ:** Για το THC.

**ΜΑΥΡΟΥΔΗΣ ΒΟΡΙΔΗΣ:** Για την κανναβιδιόλη ξαναλέω. Για το THC δεν υπάρχει συζήτηση ότι είναι εκτός. Για την κανναβιδιόλη είναι αυτό.

Εδώ, λοιπόν, το βασικό ζήτημα το οποίο υπάρχει είναι τι το θέλετε όλο αυτό. Λέτε ότι είναι για φαρμακευτική χρήση. Τι μπορεί να είναι; Να έρθει, για παράδειγμα, μια εταιρεία και να πει ότι εγώ θέλω να κάνω ένα σκεύασμα, να χρησιμοποιήσω κανναβιδιόλη στο φαρμακευτικό σκεύασμα αυτό και να πάρω τη διαδικασία εγκρίσεως του Οργανισμού Φαρμάκων και να χρειάζομαι κάποιου είδους προμήθεια, να υπάρχει μια τέτοια ζήτηση για κάποιο σκεύασμα. Μάλιστα. Αυτή, λοιπόν, είναι η διαδικασία στον ΕΟΦ που ισχύει για όλα τα φάρμακα. Δεν ισχύει ειδικώς για τα συγκεκριμένα. Ισχύει για όλα τα φάρμακα. Θα περάσουν την εγκριτική διαδικασία του ΕΟΦ. Καλώς!

Εσείς, όμως, εδώ έρχεστε και μας βάζετε το ζήτημα της παραγωγής, πώς παράγεται αυτό. Έτσι δεν είναι; Άρα, κυρίες και κύριοι συνάδελφοι, αφήνουμε λίγο τη συζήτηση για το τι θα το κάνουμε; Αν όλα πάνε καλά, θεωρητικώς, θα υπάρχει μια εταιρεία η οποία κάτι θα ζητήσει για να τα χρησιμοποιήσει, προκειμένου να φτιάξει ένα συγκεκριμένο φαρμακευτικό σκεύασμα με τη νόμιμη διαδικασία.

Ξεχνάμε τώρα, λοιπόν, τη συζήτηση της χρήσης. Η χρήση αυτή θα είναι η νόμιμη χρήση από μια φαρμακευτική εταιρεία. Γιατί ακούω κάτι άλλο για τα μπαλκόνια, για ιδιωτικές χρήσεις και να το γράφουν ιδιωτικώς. Ακούω κάτι τέτοια. Αυτά δεν υπάρχουν.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ποιος τα είπε αυτά;

**ΜΑΥΡΟΥΔΗΣ ΒΟΡΙΔΗΣ:** Άκουγα για τα μπαλκόνια. Ήρθαν χθες στην επιτροπή και έλεγαν για μπαλκόνια.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δικοί σας είναι!

**ΜΑΥΡΟΥΔΗΣ ΒΟΡΙΔΗΣ:** Έλεγαν για χρήση ανακουφιστική όχι στα πλαίσια σκευάσματος, αλλά στα πλαίσια ότι θα παίρνουμε τώρα το χασίς και θα κάνουμε ανακουφιστική χρήση. Την ξεχνάμε, λοιπόν. Τα διευκρινίζω.

**ΚΩΝΣΤΑΝΤΙΝΟΣ ΒΛΑΣΗΣ:** Και η κ. Καββαδία το είπε.

**ΜΑΥΡΟΥΔΗΣ ΒΟΡΙΔΗΣ:** Χαίρομαι που συμφωνούμε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν τα είπε η Κυβέρνηση. Γιατί τα λέτε αυτά;

**ΜΑΥΡΟΥΔΗΣ ΒΟΡΙΔΗΣ:** Συμφωνούμε, συμφωνούμε. Δεν υπάρχουν, λοιπόν, αυτά.

Πάμε στα υπόλοιπα. Πάμε στο ζήτημα, λοιπόν, ότι έρχεστε εδώ να οργανώσετε το ζήτημα της παραγωγής και βάζετε κάποιες προϋποθέσεις: Ποιες προϋποθέσεις βάζετε; Τις διαβάζω: «Να έχει...», λέει, «...τέσσερα στρέμματα. Να είναι περίκλειστη η καλλιεργούμενη περιοχή για να είναι κλειστή. Να υπάρχουν όροι και προϋποθέσεις ασφαλούς φύλαξης της περιοχής».

Έρχομαι τώρα εγώ και λέω: Ποιο είναι το βασικό πρόβλημα σε αυτή τη διαδικασία; Έρχεται ο άλλος, ξεκινάει και καλλιεργεί. Πού του λέτε ότι μπορεί να πουλάει; Μπορεί να κάνει εξαγωγή με έναν τρόπο που περιγράφετε και του λέτε ότι μπορεί να πουλάει μόνο ουσιαστικά στο κρατικό μονοπώλιο. Σωστά; Αυτά λέτε, για προμήθεια του κρατικού μονοπωλίου και τη διάθεσή του από το κρατικό μονοπώλιο για ιατρικούς σκοπούς είτε την εξαγωγή τους.

Ερώτηση: Ποιος παρακολουθεί την ποσότητα που καλλιεργείται; Έχω δέκα στρέμματα. Ποιος ξέρει αν βγήκαν δέκα κιλά, είκοσι κιλά ή τριάντα κιλά; Ποιος ξέρει πού αποθηκεύτηκαν αυτά; Ποιος μέτρησε την αποθήκευσή τους; Ποιος ξέρει από αυτά πόσα πουλήθηκαν; Ποιος ξέρει πόσα από αυτά καταστράφηκαν; Ποιος ξέρει και πώς το ελέγχει; Εδώ τι λέτε για όλο αυτό μέσα; Τι λέτε γι’ αυτό το πράγμα μέσα; Γιατί αν δεν λέτε τίποτε, να μην δουλευόμαστε. Πηγαίνουμε στην κατηγορία Α΄, για αυτό ξεκίνησα από εκεί, ότι στην πραγματικότητα ανοίγει μια ιστορία, χορηγούνται άδειες και καθένας θα έρχεται και θα λέει: «Εγώ, ξέρετε, έβγαλα δέκα κιλά» και θα έχει βγάλει τριάντα. Τα είκοσι στην απέξω. Ποιος το ελέγχει αυτό το πράγμα;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ο ΕΟΦ.

**ΜΑΥΡΟΥΔΗΣ ΒΟΡΙΔΗΣ:** Από πού το ελέγχει ο ΕΟΦ και πώς;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Σύμφωνα με τον νόμο.

**ΜΑΥΡΟΥΔΗΣ ΒΟΡΙΔΗΣ:** Αφήστε τα «σύμφωνα με τον νόμο» και δείξτε μου τη διάταξη. Να μου πείτε πώς ο ΕΟΦ έχει λογιστικές αποθήκες στις οποίες ελέγχει σε κάθε παραγωγό.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Θα μιλήσουμε μετά.

**ΜΑΥΡΟΥΔΗΣ ΒΟΡΙΔΗΣ:** Όχι θα μιλήσετε, να μου το πείτε γιατί επειδή εγώ διαβάζω νομικά, κάτι λίγα νομικά ξέρω, αυτό το πράγμα που σας λέω δεν υπάρχει πουθενά. Ούτε καν ως πρόβλεψη εξουσιοδοτική, που δεν θα την δώσω εγώ, για να μεριμνήσει ο Υπουργός. Τίποτα.

**ΧΑΡΑΛΑΜΠΟΣ ΑΘΑΝΑΣΙΟΥ:** Το πάει στο «και άλλο σχετικό θέμα».

**ΜΑΥΡΟΥΔΗΣ ΒΟΡΙΔΗΣ:** Καλά, εντάξει.

Άρα, εδώ στην πραγματικότητα δεν υπάρχει μηχανισμός ελέγχου, δεν υπάρχει νομοθετικό πλαίσιο ελέγχου, δεν υπάρχει έλεγχος των ποσοτήτων, αλλά είστε έτοιμοι να ξεκινήσετε τις αδειοδοτήσεις. Να πούμε ότι θέλουμε να κάνουμε ανταγωνισμό στην Αλβανία που διακινεί τα βασικά ναρκωτικά στα Βαλκάνια, να το ομολογήσουμε ότι η πρόθεσή μας είναι αυτή και να ξεκαθαρίσουμε. Όμως, δεν μπορώ τώρα να πιστέψω ότι σε ένα τέτοιο ζήτημα κάποιος είναι τόσο αφελής ώστε το μείζον, που είναι αυτό, δεν έρχεται να το θέσει και να το διασφαλίσει προτού το εισηγηθεί στη Βουλή. Με συγχωρείτε πολύ.

Άρα, όταν λέω ότι αυτό εδώ δεν είναι το ωραίο αθώο πραγματάκι που κάποιος ήρθε και είπε «βρε παιδιά, χρειαζόμαστε και μια φαρμακευτική χρήση γιατί μπορεί να τη θέλει καμιά εταιρεία για να κάνει κάποιο σκεύασμα και να το οργανώσουμε», αλλά στην πραγματικότητα από πίσω είναι βαρύ, βαρύτατο ιδεολογικό και συνδέεται με συγκεκριμένες αντιλήψεις για τη χρήση της κάνναβης, αυτό είναι στην πραγματικότητα.

Να σας πω όμως κάτι και τελειώνω, κύριε Πρόεδρε. Θα σας πω μια ιστορία και κλείνω.

Είχα ένα δικαστήριο, συνάδελφοι, αυτές τις ημέρες, βαρύ, δύσκολο, μια μεγάλη υπόθεση στην οποίαν είχαν εμπλακεί παιδιά, παρέες και παρελαύνουν από το δικαστήριο αυτό, ως μάρτυρες κατέθεσαν τριάντα-τριάντα πέντε πιτσιρίκια. Όταν λέω πιτσιρίκια εννοώ δεκαοχτάρια, δεκαεννιάρια, αυτοί που μπορούν να καταθέσουν ως μάρτυρες, όχι πιο μικροί. Ενήλικες μεν αλλά νέοι. Όλοι τους -συγκλονιστικό- από περιοχές όπως ο Γέρακας, η Παλλήνη, τα Γλυκά Νερά. Αφορούσε μια ανθρωποκτονία συνδεδεμένη με ναρκωτικά.Όλοι τους χρήστες ναρκωτικών από τα δεκάξι!

Kαι η απάντηση που έχουμε να δώσουμε σε μια κοινωνία που ρημάζεται από τα ναρκωτικά είναι η ανεξέλεγκτη καλλιέργεια του χασίς; Ανεξέλεγκτη καλλιέργεια του χασίς, αυτό νομοθετείτε σήμερα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Χρήστος Μαντάς έχει τον λόγο.

**ΧΡΗΣΤΟΣ ΜΑΝΤΑΣ:** Ευχαριστώ πολύ.

Κυρίες και κύριοι Βουλευτές, εγώ ισχυρίζομαι ότι εδώ με αυτό το νομοσχέδιο γίνεται ένα απολύτως υπεύθυνο βήμα στη σωστή κατεύθυνση.

Ακούστε πώς ξεκινάει η αιτιολογική έκθεση. Λέει: «Οι σύγχρονες μελέτες σε ευρωπαϊκό και διεθνές επίπεδο αποδέχονται τις θεραπευτικές ιδιότητες της κάνναβης. Σε αυτό το πλαίσιο διακρίνεται σαφώς η τάση θεσμοθέτησης της πρόσβασης των ασθενών σε προϊόντα φαρμακευτικής κάνναβης και ο διάλογος για τη ρύθμιση του πεδίου της παραγωγής των τελικών προϊόντων, του ελέγχου και της αδειοδότησής τους, της διάθεσής τους και της ιατρικής χρήσης παραμένει ανοικτός και υπό εξέταση εντός της επιστημονικής κοινότητας, δεδομένων των ιδιαιτεροτήτων τόσο στη διαδικασία παραγωγής όσο και των τελικών προϊόντων, καθώς και των ανοικτών προοπτικών της ιατρικής χρήσης».

Γιατί ξεκινάω από αυτό; Διότι το πώς ένα τέτοιο σοβαρό θέμα -και εγώ θα προσπαθήσω να είμαι by the book ακριβώς- εισάγεται από την αιτιολογική έκθεση με αυτά ακριβώς τα λόγια δείχνει μια ευθύνη και δείχνει και μια προοπτική.

Και θα γίνω λίγο πιο συγκεκριμένος. Το αντίθετο από ό,τι κατηγορηθήκαμε συμβαίνει. Γιατί κατηγορηθήκαμε; Κατηγορηθήκαμε ότι για ιδεολογικούς λόγους οι οποίοι περιέχουν είτε ατολμία είτε εμμονή φέρνουμε αυτό το νομοσχέδιο. Αυτός είναι ο πυρήνας. Κατηγορηθήκαμε από την πλευρά αυτών που τόσα χρόνια κυβερνούσαν και δεν έκαναν ούτε μισό βήμα ότι για ιδεολογικούς λόγους είτε από ατολμία φέρνουμε αυτό το νομοσχέδιο και από την άλλη πλευρά κατηγορηθήκαμε ότι το φέρνουμε επειδή έχουμε ένα σατανικό σχέδιο, το οποίο θα οδηγήσει εκεί που νομίζουν κάποιοι ή θέλουν να προβάλλουν ότι δήθεν θα οδηγήσει, δηλαδή στην ελεύθερη ψυχαγωγική χρήση. Εγώ ισχυρίζομαι ότι δεν έχετε διαβάσει με προσοχή ούτε το νομοσχέδιο ούτε την επιστημονική έκθεση που έκανε η επιτροπή που εισήγαγε την πρόταση για να συγκροτηθεί αυτό το νομοσχέδιο.

Και να γίνω ακόμα λίγο πιο συγκεκριμένος. Πρώτα από όλα όταν μιλάμε για τέτοια θέματα καταλαβαίνουμε πάρα πολύ καλά ότι πρόκειται για πολυπαραγοντικά ζητήματα, τα οποία αφορούν από τη δικαιοσύνη, τους νόμους κ.λπ. μέχρι την ιδεολογία. Όντως είναι έτσι. Είναι θέματα με ευρύτατο εύρος ζητημάτων. Εδώ δεν συζητάμε εφ’ όλης της ύλης και ούτε είναι ο χώρος να συζητήσουμε εφ’ όλης της ύλης εδώ.

Η εισαγωγή του νομοσχεδίου, η αιτιολογική έκθεση το προσδιορίζει αυτό, διότι λέει στην ουσία ότι είναι ένα ανοικτό ζήτημα στην επιστημονική κοινότητα. Είναι ένα ανοικτό ζήτημα, το οποίο όμως έχει μια εξέλιξη. Και εμείς κάνουμε το στοιχειώδες, ερχόμαστε να αντιστοιχηθούμε με αυτή την εξέλιξη.

Και δεν μπορώ να καταλάβω πώς οι «Μένουμε Ευρώπη» είτε από την μια είτε από την άλλη πλευρά βλέπουν με αυτό το σκεπτικισμό είτε της μιας είτε της άλλης πλευράς αυτή τη νομοθετική πρωτοβουλία.

Κι άραγε τι λέει ο φιλελεύθερος κ. Μητσοτάκης για όλα αυτά; Εγώ δεν έχω καταλάβει ποια είναι τελικά η ξεκάθαρη γραμμή από την πλευρά της Αξιωματικής Αντιπολίτευσης. Ακούω διάφορα πράγματα, αλλά δεν έχω καταλάβει ο πυρήνας ποιος είναι ή μάλλον έχω καταλάβει. Ο πυρήνας είναι ο πυρήνας των διάφορων ιδεολογιών και αποκλίσεων -θα το πω έτσι εγώ, με αυτό τον τρόπο, δεν θα χρησιμοποιήσω άλλους όρους σήμερα- οι οποίες σε αυτήν τη φάση έχουν επικρατήσει στην πλευρά της Αξιωματικής Αντιπολίτευσης και της Νέας Δημοκρατίας.

Για να είμαστε λίγο πιο συγκεκριμένοι, εγώ και εκ της ειδικότητάς μου -επιτρέψτε μου- έχω μια πιο συγκεκριμένη και εμπειρία αλλά και επιστημονική γνώση γύρω απ’ αυτό το ζήτημα και θα ήθελα να τη μοιραστώ μαζί σας, για να σκεφτούμε ορισμένα πράγματα με ακρίβεια. Και είναι πάρα πολύ ακριβές, εξαιρετικά ακριβές το πόρισμα, η εισήγηση για την ιατρική χρήση της κάνναβης από την Επιστημονική Επιτροπή με επικεφαλής την πρόεδρο του ΕΟΦ.

Πάμε να τα δούμε ένα – ένα. Θα μιλήσω λίγο γι’ αυτά και τα πολλά νομικά θα τα αφήσω για τους πιο αρμόδιους, γιατί εκεί υπάρχουν ζητήματα. Θα πω δυο - τρία πράγματα, αλλά θέλω να ξεκαθαρίσω ορισμένα πράγματα.

Πρώτον, είναι σαφές ότι η χρήση της κάνναβης προκαλεί εξάρτηση. Το είδος της εξάρτησης και ο βαθμός και η βαρύτητά της είναι ένα πράγμα το οποίο συζητιέται στην επιστημονική κοινότητα. Κατά βάση πρόκειται για ψυχολογική εξάρτηση. Υπάρχουν όμως και απόψεις οι οποίες μιλάνε ακόμα και για σωματική εξάρτηση.

Δεύτερον, είναι επίσης σαφές -και αυτό δεν το ξέρει πολύς κόσμος, αλλά θέλω να το πω από το Βήμα της Βουλής- ότι εμείς ως οργανισμοί έχουμε ένα ενδογενές σύστημα κανναβινοειδών. Τι σημαίνει αυτό με απλά λόγια; Υπάρχουν συγκεκριμένοι υποδοχείς, υπάρχουν τα ενδογενή προσδέματα -προσπαθώ να είμαι ακριβής σύμφωνα και με την έκθεση-, υπάρχουν και τα ένζυμα που είναι υπεύθυνα για το βιοσύνθεση και απενεργοποίησή τους. Στην ουσία υπάρχει ένα εκτεταμένο σύστημα κανναβινοειδών σε διάφορα όργανα και ιστούς και αυτό δείχνει πόσο σημαντικός είναι ο ρόλος αυτού του συστήματος στην ομοιοστασία διάφορων φυσιολογικών λειτουργιών.

Σας προτρέπω να διαβάσετε με προσοχή αυτή την εισήγηση και ειδικά οι άνθρωποι που έχουν και μία γνώση για να μπορούν να τη διαβάσουν. Όμως, τα λέω αυτά για να μην ξεχνιόμαστε ότι όπως συμβαίνει και με άλλες φαρμακευτικές ουσίες -το ξέρουν οι συνάδελφοι-, όπως συμβαίνει και με άλλα φυτικά προϊόντα, αυτά έρχονται να αντιστοιχηθούν με κάποια συστήματα που υπάρχουν έτσι κι αλλιώς ενδογενώς.

Πάω παρακάτω. Έχει θεραπευτικές ιδιότητες η κάνναβη; Βεβαίως έχει. Μάλιστα στη συγκεκριμένη δουλειά η οποία έχει κατατεθεί -είναι δημόσιο έγγραφο αυτό, δεν είναι κάτι το οποίο ανακάλυψα εγώ- υπάρχει ανασκόπηση των τυχαιοποιημένων κλινικών μελετών που μέχρι τώρα υπάρχουν στη βιβλιογραφία. Υπάρχει και ενδεικτική βιβλιογραφία.

Εγώ θα σας καταθέσω και από μια αναζήτηση που έκανα στο PubMed και ορισμένα άρθρα, για να τα δείτε λίγο πιο προσεκτικά, όπου καταγράφεται με πολύ μεγάλη ακρίβεια χωρίς υπερβολές, χωρίς να προσθέτει κάτι ούτε κάτι να αφαιρεί, τι λένε οι τυχαιοποιημένες μελέτες. Δεν θέλω να τα επαναλάβω, τα έχουν πει πολλοί συνάδελφοι. Είναι σαφέστατα ορισμένα πράγματα όπως και κάποια άλλα πράγματα είναι σαφή. Και είναι σε μία πορεία ανάπτυξης μελετών, εξέτασης κ.λπ.

Τώρα, έχει παρενέργειες η κάνναβη; Σαφέστατα έχει, για να το ξεκαθαρίσουμε κι αυτό.

Μάλιστα, σας διαβάζω τι λέει το πόρισμα, το οποίο είναι ένα πιο ειδικό αντικείμενο δικής μου επιστημονικής ενασχόλησης: «Βασικό περιορισμό ακόμα και για την ιατρική χρήση της κάνναβης εξακολουθεί να αποτελεί η πιθανότητα εμφάνισης δυνητικά επικίνδυνων ψυχιατρικών συμπτωμάτων (ανάπτυξη εθισμού, ψύχωση, γνωστικές δυσλειτουργίες) και για τον λόγο αυτό η καταγραφή και αναφορά ανεπιθύμητων ενεργειών σε προεγκριτικές κλινικές δοκιμές και μετεγκριτικές διαδικασίες καθίσταται απολύτως απαραίτητη. Είναι, επίσης, σημαντική η ενημέρωση της κοινής γνώμης και η εμπέδωση σε αυτή ότι η χρήση κάνναβης μπορεί να αυξήσει την πιθανότητα εμφάνισης σχιζοφρένειας και ψυχωσικού τύπου συμπτωματολογίας, καθώς και ότι η χρήση κάνναβης σε νεαρή ηλικία έχει συνδυαστεί με σημαντικά αυξημένη πιθανότητα εμφάνισης παρόμοιας συμπτωματολογίας κατά την ενηλικίωση».

Αυτά είναι τα δεδομένα που έχουμε αυτή τη στιγμή στην επιστήμη και πάνω σε αυτά πρέπει να μιλάμε -να κάνουμε σοβαρή συζήτηση, όμως- και με την επιστημονική κοινότητα παρούσα σε διάφορα ζητήματα που έχουν να κάνουν με πολλές πλευρές που ακούστηκαν σήμερα εδώ.

Τούτων δοθέντων, με αυτά τα δεδομένα, τα οποία πάρα πολύ καθαρά περιγράφει η εισηγητική έκθεση, την οποία εγώ σας καλώ να τη διαβάσετε και να την μελετήσετε, εδώ τι ερχόμαστε να ρυθμίσουμε; Διότι δεν συζητάμε γενικώς εφ’ όλης της ύλης ούτε συζητάμε για το πώς θα ρυθμίσουμε ποινικά ή όχι σε αυτό το νομοσχέδιο το θέμα των εξαρτημένων συνανθρώπων μας. Δεν συζητάμε αυτό.

Συζητάμε ένα πολύ συγκεκριμένο πράγμα. Κάνουμε ένα βήμα, βάζοντας μία εξαίρεση, για να μπορέσουμε να δώσουμε τη δυνατότητα και στη χώρα μας, που είναι μία παραγωγική δυνατότητα που πρέπει να την αξιοποιήσει, για την παραγωγή ενός προϊόντος που θα φτάσει στο τέλος στην ιατρική χρήση της κάνναβης. Περί αυτού πρόκειται. Αυτό είναι το νομοσχέδιο.

Θέλετε να συζητήσουμε όλα τα υπόλοιπα; Να τα συζητήσουμε. Να τα συζητήσουμε, όμως, σοβαρά. Και αυτό το βήμα είναι εξαιρετικά σημαντικό στην παρούσα συγκυρία. Όπως είπα, είναι υπεύθυνο βήμα, είναι μελετημένο βήμα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα ακόμα λεπτό.

Δεν θέλω να ανοίξω την κουβέντα τώρα για το τι άποψη έχουμε για τις εξαρτήσεις, τα ναρκωτικά, το ένα ή το άλλο, τη μεταχείριση των χρηστών κ.λπ.. Δεν είναι, όμως, το αντικείμενο της σημερινής συζήτησης. Έχω πάρα πολλά να πω πάνω σε αυτό.

Ήθελα, όμως, να διευκρινίσω, πρώτον, μερικά πράγματα που αφορούν την κάνναβη, μερικές βασικές γνώσεις που έχουμε σήμερα. Ήθελα να ξεκαθαρίσω τι συζητάει αυτό το νομοσχέδιο και βεβαίως, είμαι πάρα πολύ ανοιχτός και προσωπικά και σε όποιο επίπεδο θέλετε και στην Επιτροπή Κοινωνικών Υποθέσεων και αλλού, να συζητήσουμε, με επάρκεια όμως, πολλά άλλα θέματα που συνυπάρχουν με αυτό το ζήτημα. Περί αυτού πρόκειται.

Θα πω και κάτι ακόμα, γιατί έγινε μία αναφορά από τον Κοινοβουλευτικό Εκπρόσωπο της Δημοκρατικής Συμπαράταξης. Εδώ αυτό που συμβαίνει με την Αντιπολίτευση σήμερα είναι αυτό που είπα στην αρχή. Δηλαδή πάνω σε μια ιδεολογική τοποθέτηση, που έχει αυτό τον διπλό χαρακτήρα, δηλαδή από τη μία μας κατηγορεί για ατολμία και από την άλλη προσπαθεί να φοβίσει τον κόσμο, εμείς ερχόμαστε και κάνουμε μία υπεύθυνη νομοθετική ρύθμιση, με βάση συγκεκριμένα κριτήρια, με βάση συγκεκριμένες προβλέψεις του νόμου. Νομίζω ότι ο Υπουργός Δικαιοσύνης θα μιλήσει γι’ αυτές. Δεν θέλω να πω παραπάνω.

Ούτε άτολμοι είμαστε, λοιπόν, ούτε φοβισμένοι. Είμαστε υπεύθυνοι. Κάνουμε ένα υπεύθυνο βήμα, με πλήρη γνώση. Δίνουμε μία σημαντική δυνατότητα και στην παραγωγική διαδικασία της χώρας, αλλά και στο να μπορέσουμε να οριοθετήσουμε μύθους που υπάρχουν γύρω από αυτό το ζήτημα.

Είμαστε απολύτως ακριβείς. Εγώ σας καλώ να ξαναδιαβάσετε και το νομοσχέδιο και την εισήγηση της Επιστημονικής Επιτροπής και να κάνουμε συζήτηση για το πού δεν είμαστε ακριβείς, με βάση τα σύγχρονα δεδομένα.

Άρα, νομίζω ότι αυτό προσπάθησα, όσο μπόρεσα στον χρόνο που είχα, να είναι ξεκάθαρο.

Μία κουβέντα για την προκαταρκτική επιτροπή, επειδή μπήκε το ζήτημα. Εγώ θέλω να πω από αυτό το Βήμα ότι είναι πολύ υποκριτικό σε αυτούς που έφτιαξαν το άρθρο 86 και τον νόμο «Περί ευθύνης Υπουργών», τον σημερινό, να το παίζουν διαφορετικά, θα έλεγα. Και το λέω αυτό γιατί εμείς στην προκαταρκτική επιτροπή θα κάνουμε αυτό που λέει το Σύνταγμα και ο Κανονισμός της Βουλής. Τίποτα λιγότερο, τίποτα περισσότερο. Τα υπόλοιπα, στην προκαταρκτική.

(Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά το προαναφερθέν πόρισμα/εισήγηση, καθώς και τα προαναφερθέντα άρθρα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τέσσερις εκπαιδευτικοί συνοδοί τους από το 3ο Γυμνάσιο Ηγουμενίτσας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής θέλει να κάνει μια νομοτεχνική βελτίωση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα μιλήσω για τη νομοτεχνική βελτίωση και θα κάνω και δυο παρατηρήσεις για το νομοσχέδιο.

**ΠΡΟΕΔΡΕΥΩΝ (Σπυρίδων Λυκούδης):** Δεν θα ξαναμιλήσετε δηλαδή. Σύμφωνοι. Έχετε τον λόγο, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι συνάδελφοι, εν πρώτοις να καταθέσω μία νομοτεχνική βελτίωση, μαζί με τον κ. Ξανθό, σχετικά με το όριο ηλικίας για τη δυνατότητα επαγγελματικής ενασχόλησης με το συγκεκριμένο αντικείμενο. Δεν υπάρχει κανένας λόγος, δεν στηρίζεται πουθενά ένα όριο στο εικοστό πρώτο έτος της ηλικίας. Όλοι οι άνθρωποι ενηλικιώνονται και είναι υπεύθυνοι έναντι του νόμου από το δέκατο όγδοο έτος. Επομένως η σχετική αναφορά καταργείται με τη νομοτεχνική βελτίωση που καταθέτουμε.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 280)

(ΑΛΛΑΓΗ ΣΕΛΙΔΑΣ)

**ΜΑΥΡΟΥΔΗΣ ΒΟΡΙΔΗΣ:** Καταργείται ή γίνεται δεκαοκτώ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Καταργείται η διάταξη και ισχύει το δέκατο όγδοο.

**ΜΑΥΡΟΥΔΗΣ ΒΟΡΙΔΗΣ:** Αυτό είναι και στην απλή δικαιοπρακτική, όποτε είναι.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, γιατί εδώ θέλει επαγγελματική ενασχόληση, αυξημένη δικαιοπρακτική ικανότητα. Τα ξέρετε αυτά, κύριε Βορίδη. Εξ επαγγέλματος τα ξέρετε.

Ήθελα να αναφερθώ, κύριε Πρόεδρε, σε κάποιες αιτιάσεις οι οποίες ακούστηκαν, -μάλλον ορισμένοι συνάδελφοι δεν μελετούν με ιδιαίτερη προσοχή τις διατάξεις, αν και είμαι σίγουρος ότι τις έχουν διαβάσει- σχετικά με τις νόμιμες προϋποθέσεις για την ενασχόληση με τη συγκεκριμένη δραστηριότητα και ιδίως με τις προϋποθέσεις που τίθενται για κάποιους οι οποίοι έχουν υποπέσει σε αδικήματα, έχουν καταδικαστεί ή τελούν εν υποδικία.

Αναφέρεται: Πρώτη κατηγορία, για όσους έχουν καταδικαστεί για κακούργημα. Για οποιοδήποτε κακούργημα.

Δεύτερον, σε οποιαδήποτε ποινή για τα παρακάτω αδικήματα: Για κλοπή, υπεξαίρεση, κοινή και στην υπηρεσία, απάτη, εκβίαση, πλαστογραφία –ακούστε-, απιστία δικηγόρου, δωροδοκία, δωροληψία, καταπίεση, απιστία περί την υπηρεσία, παράβαση καθήκοντος, καθώς και οποιοδήποτε έγκλημα της γενετήσιας ελευθερίας ή έγκλημα οικονομικής εκμετάλλευσης της γενετήσιας ζωής. Είναι εκτεταμένο επίπεδο αυτό, όσον αφορά τις πλημμεληματικές, αμετάκλητες ποινές που έχουν επιβληθεί για τα συγκεκριμένα αδικήματα.

Τρίτον, στα θέματα της υποδικίας, όταν έχουμε τελεσίδικο βούλευμα για όλα τα κακουργήματα και για τα πλημμελήματα που σας διάβασα. Να μην τα επαναλάβω.

Τέταρτον, όταν τελούν σε στερητική δικαστική συμπαράσταση, πλήρη ή μερική, υπό επικουρική δικαστική συμπαράσταση πλήρη ή μερική ή και στις δύο αυτές περιπτώσεις.

Επομένως τι βλέπουμε εδώ; Έχουμε ένα εκτεταμένο πλαίσιο, το οποίο πρέπει κάποιος να το προσεγγίζει με μία –θα έλεγα- σοβαρότητα, διότι τα ίδια αδικήματα διαλαμβάνονται στις νόμιμες προϋποθέσεις που πρέπει να έχει ένας πολίτης για να είναι δημόσιος υπάλληλος ή δημόσιος λειτουργός κατά τη γενική έννοια.

Επομένως, εάν κατηγορείται αυτή την ώρα η Κυβέρνηση διότι δεν έχει πιο αυστηρό πλαίσιο, σας λέω ότι έχουμε το πιο αυστηρό νομοθετικό πλαίσιο όπως ισχύει στις περιπτώσεις που πρέπει να υπάρχουν οι ίδιες προϋποθέσεις για έναν δημόσιο λειτουργό. Επομένως το νομοθετικό πλαίσιο και οι προϋποθέσεις είναι ιδιαιτέρως αυστηρές και θεωρώ ότι δεν υπάρχει κανένα ζήτημα περαιτέρω αυστηροποίησής του.

Υπάρχει κάποια άλλη κατηγορία αδικημάτων, τα οποία θα έπρεπε να διαλαμβάνονται; Δεν νομίζω. Διότι αφού έχουμε όλα τα κακουργήματα…

**ΜΑΥΡΟΥΔΗΣ ΒΟΡΙΔΗΣ:** Πλημμεληματικές παραβάσεις του νόμου περί ναρκωτικών;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ποιες είναι αυτές;

**ΜΑΥΡΟΥΔΗΣ ΒΟΡΙΔΗΣ:** Για ίδια χρήση. Λέω μια ιδέα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με συγχωρείτε, κύριε Βορίδη. Εάν πάμε σε μία τέτοια κατάσταση, τότε θα πρέπει να φτάσουμε στο σημείο δαιμονοποίησης κάποιων αδικημάτων, όταν ιδίως δεν υπάρχει πλέον κανένα ζήτημα. Γι’ αυτό που μου λέτε εσείς -δεν το ξέρετε καλύτερα από οποιονδήποτε- υπάρχουν περιπτώσεις σοβαρές για διακίνηση και εμπορία ναρκωτικών ουσιών, οι οποίες, όμως, όταν γίνονται από χρήστη, έχουν πλημμεληματική ποινή.

Εδώ, λοιπόν, γιατί έρχεται ο νόμος και το κάνει αυτό; Το κάνει γιατί θέλει να δώσει ένα περιθώριο σε κάποιον, ο οποίος τελούσε υπό το καθεστώς της επήρειας των ναρκωτικών και της εξάρτησης, ακριβώς για να μην έχει τις επιπτώσεις, τον ρίχνει από το κακούργημα στο πλημμέλημα. Να έρθουμε εμείς να του πούμε ότι θα στερηθεί; Όχι βέβαια!

Επομένως αυτές τις προϋποθέσεις –σας λέω- που απαιτεί ο νόμος για να ενταχθεί κάποιος ως δημόσιος υπάλληλος στη διοικητική μηχανή, τις βάζουμε για την επιχειρηματικότητα. Πιο αυστηρό πλαίσιο δεν υπάρχει. Άρα νομίζω ότι οποιαδήποτε άλλη προσέγγιση είναι λανθασμένη.

Εκείνο που θα ήθελα να πω για άλλη μία φορά, δυστυχώς, είναι ότι συζητάμε εδώ στη Βουλή ένα νομοσχέδιο το οποίο έχει να κάνει με το πώς από την κάνναβη θα πάρουμε όλα εκείνα τα θετικά και να αποκομίσουμε τα οφέλη για συνανθρώπους μας που πάσχουν, για ιατρική χρήση. Όλα τα άλλα τα οποία αναφέρονται σχετικά με τη νομιμοποίηση, την απελευθέρωση, τη δίκη προθέσεων που κάνουν ορισμένοι συνάδελφοι, θεωρώ ότι είναι όχι μόνο εκτός νομοσχεδίου, αλλά μαρτυρούν κάτι: ότι δεν έχουμε αντιρρήσεις στο νομοσχέδιο και εφευρίσκουμε για να πούμε κάτι σε αυτή την Αίθουσα και μάλιστα υπό ένα καθεστώς φόβου.

Αυτό που είπατε, κύριε Βορίδη, κλείνοντας την ομιλία σας, θα πρέπει να σας προβληματίσει ιδιαιτέρως. Πρώτα απ’ όλα είναι ένας ισχυρισμός τον οποίο θα πρέπει να ξανασκεφτείτε, γιατί βάλλει κατά αυτού που θέλετε ενδεχομένως να πετύχετε. Δεύτερον, είναι άσχετος με το νομοσχέδιο.

Επανέρχομαι, όμως, στο πρώτο. Είναι ένας ισχυρισμός τον οποίο δεν έπρεπε να τον προβάλετε εσείς, γιατί εάν μας λέγατε ότι υπό το υφιστάμενο νομοθετικό πλαίσιο η αποτροπή στη χρήση ναρκωτικών ουσιών είναι αποδεδειγμένη και ολοσχερής, θα το καταλάβαινα.

Στη συζήτηση, όμως, που θα κάνουμε γι’ αυτά τα ζητήματα, το να λέτε εσείς ότι με το υφιστάμενο νομοθετικό πλαίσιο παιδιά δεκαέξι ετών είναι χρήστες ναρκωτικών ουσιών, αυτό τι σημαίνει; Σημαίνει ότι το υφιστάμενο νομοθετικό πλαίσιο έχει αποτύχει ολοσχερώς, διότι εάν ήταν αποτελεσματικό, δεν θα μας φέρνατε αυτό το παράδειγμα από του Βήματος της Ολομέλειας.

Επομένως, θεωρώ, κυρίες και κύριοι συνάδελφοι, ότι το νομοσχέδιο έχει όλες εκείνες τις εγγυήσεις για να έχουμε μια παραγωγική δραστηριότητα στη χώρα, η οποία μπορεί να καταλήξει σε ένα παραγόμενο προϊόν προς όφελος των ανθρώπων που το έχουν ανάγκη για ιατρικούς λόγους. Αυτό είναι το νομοσχέδιο που συζητάμε. Όλα τα άλλα είναι δίκη προθέσεων και φοβικά σύνδρομα γιατί δεν έχουμε να πούμε τίποτε άλλο για το νομοσχέδιο. Να είμαστε ειλικρινείς όταν συζητάμε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Κύριε Βορίδη, ειλικρινά σας λέω ότι είναι πολύ ενδιαφέρωνoδιάλογος, αλλά δεν μπορώ να τον αφήσω να εξελιχθεί.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, δεν θα τον αφήσω να εξελιχθεί. Μία διευκρίνιση θα κάνω.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Απλώς για να κλείσει η ενότητα του επιχειρήματος, είμαι σίγουρος ότι ο κ. Κοντονής κατάλαβε το επιχείρημά μου. Το επιχείρημά μου δεν είναι προφανώς ότι όλα είναι υπέροχα και ανθηρά στην παρούσα κατάσταση. Όμως, είναι ότι στην πραγματικότητα εδώ διαμορφώνεται ένα νομοθετικό περιβάλλον, το οποίο θα κάνει μια δύσκολη κατάσταση πολύ χειρότερη. Εκτός αν –σας το αντιστρέφω τώρα- έχετε ένα επιχείρημα, το οποίο, όμως, δεν το παρουσιάζετε ως Κυβέρνηση, ότι, παραδείγματος χάριν, η αποποινικοποίηση ή, όπως λέω εγώ, ό,τι ισχύει τώρα με το νομοθέτημα, δηλαδή η απελευθέρωση και η ανεξέλεγκτη -κατά την άποψή μου και εξήγησα πώς- καλλιέργεια χασίς ή κάνναβης αυτή τη στιγμή, θα βελτιώσει μια ήδη δύσκολη κατάσταση. Εγώ λέω ότι θα χειροτερεύσει, ότι θα έπρεπε να πάμε στην αντίστροφη κατάσταση. Διευκρινίζω απλώς το επιχείρημά μου. Είμαι σίγουρος ότι το κατάλαβε ο κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, ειλικρινά σας λέω ότι είναι πάρα πολύ ωραίος ο διάλογος, από τους λίγους διαλόγους, αλλά πόσο θα πάει;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, δεν θα το παρακάνω.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κοντονή, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας ευχαριστώ, κύριε Πρόεδρε.

Θέλω να πω ότι αν μπαίναμε στη συζήτηση, κύριε Βορίδη, του δευτέρου επιχειρήματός σας, τότε πράγματι θα είχατε δίκιο ότι το νομοσχέδιο αφορά κάτι περισσότερο από αυτό που περιγράφει. Όμως, το νομοσχέδιο δεν αφορά κάτι περισσότερο. Αφορά την καλλιέργεια και υπό τους αυστηρούς ελέγχους που διαλαμβάνονται στο σχέδιο νόμου και αυτούς που επιπλέον θα προβλέψουν οι κοινές υπουργικές αποφάσεις, οι οποίες θα δημοσιευθούν, διότι ξέρετε ότι αυτά τα πράγματα προβλέπονται.

Επομένως δεν είναι η ανεξέλεγκτη καλλιέργεια, όπως ακριβώς είπατε. Είναι η καλλιέργεια, η οποία προβλέπεται υπό τους όρους και τις προϋποθέσεις του νόμου και υπό τους ελέγχους που προβλέπονται και θα θεσπιστούν και με τις πράξεις και με τις κοινές υπουργικές αποφάσεις.

Τέλος, κύριε Πρόεδρε, επειδή το παρέλειψα προηγουμένως, θέλω να πω ότι οι νομοθετικοί περιορισμοί που ανέφερα σχετικά με τα κακουργήματα, τα πλημμελήματα, τα βουλεύματα κ.λπ., αφορούν έναν εκτεταμένο αριθμό εμπλεκομένων ανθρώπων, από τους ομόρρυθμους εταίρους, τα μέλη της διοίκησης μιας ανώνυμης εταιρείας, τους διευθύνοντες συμβούλους και ούτω καθεξής, ακριβώς για να έχουν τους εργαζόμενους, γιατί και εκεί μπορεί να παρεισφρήσει κάτι παράνομο και ανήθικο, μια παράνομη και αρνητική συμπεριφορά.

Επομένως αυτές οι προβλέψεις του νόμου τον καθιστούν απολύτως απρόσβλητο από τέτοιες περιπτώσεις, τις οποίες μετ’ επιτάσεως και υπό το κράτος φοβικών συνδρόμων αναφέρατε κατ’ επανάληψη, όσοι θεωρούν ότι το νομοσχέδιο αυτό ανοίγει άλλες ατραπούς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, να πάμε με τη σειρά. Κοιτάξτε, ο κ. Παπαδόπουλος, ο κ. Φωτήλας περιμένουν καρτερικά τόση ώρα να πάρουν τον λόγο.

**ΙΩΑΝΝΗΣ ΑΪΒΑΤΙΔΗΣ:** Για μισό λεπτό, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο για ένα λεπτό.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Ουσιαστικά ο κ. Κοντονής δίνει πράσινο φως σε επιχειρηματίες, οι οποίοι έχουν κάνει παραβάσεις του νόμου περί ναρκωτικών, ακόμη κι αν αφορά πλημμεληματικές πράξεις. Επειδή έχω διενεργήσει πραγματογνωμοσύνες για εξαρτημένα άτομα και για μεγάλες ποσότητες, ξέρω ότι υπάρχουν υποθέσεις διακίνησης μεγάλης ποσότητας ναρκωτικών που οι υπαίτιοι έχουν τελικά τιμωρηθεί για πλημμεληματική πράξη ή ακόμη έχουν περάσει και ατιμώρητοι.

Πιστεύω, λοιπόν, και επαναλαμβάνω ότι δίνει πράσινο φως σε τέτοιου είδους επιχειρηματίες.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κάνετε λάθος.

**ΙΩΑΝΝΗΣ ΑΪΒΑΤΙΔΗΣ:** Θα πρέπει να υπάρξει σχετική πρόβλεψη. Όταν κάποιος έχει υπάρξει στο παρελθόν παραβάτης του νόμου περί ναρκωτικών, δεν είναι δυνατόν να λειτουργήσει ως επιχειρηματίας σε μια τέτοιου είδους επιχείρηση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κάνετε λάθος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, να το διευκρινίσω, για να απαντήσω στον συνάδελφο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, δεν με βοηθάτε καθόλου.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το είπα προηγουμένως, αλλά δεν με άκουσε. Εάν θέλετε, να το επαναλάβω σε είκοσι πέντε δευτερόλεπτα.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε συνάδελφε, το είπα προηγουμένως, αναφερόμενος στην ομιλία του κ. Βορίδη. Δεν το ακούσατε.

**ΙΩΑΝΝΗΣ ΑΪΒΑΤΙΔΗΣ:** Το άκουσα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όταν λέμε όλα τα κακουργήματα, είναι όλα τα κακουργήματα.

**ΙΩΑΝΝΗΣ ΑΪΒΑΤΙΔΗΣ:** Δεν είπατε…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Προσέξτε. Γι’ αυτό που είπατε ότι μπορεί να έχουν υπάρξει καταδίκες πολιτών, οι οποίοι είχαν εμπλακεί σε διακίνηση, που η ποινή είναι κακουργηματική, αλλά πήραν πλημμεληματική, αυτό γιατί γίνεται; Διότι ήταν πρώην χρήστες. Εάν έχουν θεραπευθεί, λοιπόν, αυτοί οι άνθρωποι, δεν υπάρχει κανένας λόγος ούτε στο δημόσιο να μην μπαίνουν -γι’ αυτό ακριβώς δεν διαλαμβάνονται αυτά τα πράγματα στις αυστηρές προϋποθέσεις ένταξης κάποιων στον δημόσιο κορμό- ούτε να μην ασκούν μία επιχειρηματική δραστηριότητα, διότι τότε θα ήταν στιγματισμός.

**ΙΩΑΝΝΗΣ ΑΪΒΑΤΙΔΗΣ:** Τέτοιου τύπου;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ίσα-ίσα, θα έπρεπε εμείς να θέλουμε αυτοί οι άνθρωποι να μπαίνουν σε μια διαδικασία απεξάρτησης και να μην υπάρχει κανένα ζήτημα. Εάν δεν υπάρχει, λοιπόν, το πραγματικό ζήτημα, τότε γιατί επικαλείστε μία καταδίκη, η οποία δόθηκε υπό το κράτος αυτών των προϋποθέσεων;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΙΩΑΝΝΗΣ ΑΪΒΑΤΙΔΗΣ:** Καμμιά άλλη δουλειά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το καταλαβαίνετε.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το ολλανδικό σχολείο CSG WILLEM VAN ORANJE (ΒΙΛΛΕΜ ΒΑΝ ΟΡΑΝΙΕ).

Η Βουλή τούς καλωσορίζει.

Ευχαριστούμε πολύ που ήρθατε στην ελληνική Βουλή.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ακολουθούν οι συνάδελφοι κ.κ. Αθανάσιος Παπαδόπουλος, Ιάσονας Φωτήλας, Ιωάννης Σαχινίδης, Γιώργος Λαμπρούλης, Ελισσάβετ Σκούφα.

Κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Να, λοιπόν, αγαπητοί συνάδελφοι, που ορισμένα ζητήματα γίνονται κομβικά, για να αποκαλύψουν τη στάση όλων μας ανάμεσα στα επιτεύγματα της επιστημονικής γνώσης, των ιατρικών μελετών, των κλινικών μελετών, παρεμβατικών και μη και στον τρόπο εφαρμογής τους για τους σκοπούς, για τους οποίους πρέπει να έχουμε στο μυαλό μας ότι καθετί το κάνουμε για να διευκολύνει τη ζωή, για να διευκολύνει τον άνθρωπο, τον ασθενή.

Φανταστείτε το ελληνικό Κοινοβούλιο να συζητά περί της χρήσης των οπιοειδών, να γνωρίζουμε όλοι ότι τα οπιοειδή είναι σκληρά ναρκωτικά και να συζητούμε εάν θα πρέπει να χρησιμοποιηθούν στο οξύ έμφραγμα του μυοκαρδίου, στο οξύ πνευμονικό οίδημα, εάν η πεθιδίνη, ακόμη και στη χρήση της στο σπίτι, μπορεί να χρησιμοποιηθεί για την αντιμετώπιση του καρκινικού πόνου ή ακόμη και του κολικού του νεφρού, γιατί δίνουμε συνταγές για να χρησιμοποιηθεί και στο σπίτι. Για φανταστείτε για όλα αυτά τα ζητήματα να μην έχουμε τακτοποιήσει κάτω από ποιο νομικό καθεστώς, με ποιες διατάξεις, με ποιους τρόπους θα γίνεται η διάκριση ανάμεσα σε εκείνο που είναι ποινικό αδίκημα -η χρήση ναρκωτικού συνεχίζει να είναι ποινικό αδίκημα για πάρα πολλά- και σε εκείνο το οποίο βοηθά τον ασθενή, προκειμένου να αντιμετωπίσει ζητήματα στα οποία, εάν διάβαζε κανείς αναλυτικά την εισηγητική έκθεση, θα έβλεπε ότι μετά από μια σειρά μελετών που έγιναν καταλήξαμε σε συμπεράσματα από την παγκόσμια βιβλιογραφία, από μελέτες, που τις αμφισβήτησε ο κ. Βορίδης με αφορμή το τι στάση κρατά ο Παγκόσμιος Οργανισμός Υγείας.

Είδα, αγαπητοί συνάδελφοι της Νέας Δημοκρατίας, ότι δεν κρατήσατε όλοι την ίδια στάση. Οι περισσότεροι από εσάς στάθηκαν στο ότι είναι αποδεδειγμένη η φαρμακευτική ιδιότητα των προϊόντων της κάνναβης. Νομίζω ότι αυτό το ζήτημα διαφοροποιεί όλους μας για το τι νομοθετούμε σήμερα.

Αυτό που κάνει το συγκεκριμένο νομοσχέδιο είναι να βρίσκει τους νόμιμους τρόπους με τους οποίους πρέπει να υπάρξει η όλη διαδικασία της παραγωγής, της οργάνωσης της δραστηριότητας, η οποία θα οδηγήσει σε τελικό προϊόν, της αποθήκευσης, των ελέγχων. Εμείς συμφωνούμε με όλες αυτές τις προδιαγραφές, τις οποίες βάζει το σχέδιο νόμου, το οποίο θα γίνει νόμος, γιατί είδα και τη στάση των περισσότερων πολιτικών δυνάμεων εδώ.

Εκείνο το οποίο προβλέπουμε με την παράγραφο 9 του άρθρου 2, είναι ότι δίνουμε στον ΕΟΦ την έγκριση της παραγωγής και της κυκλοφορίας των τελικών προϊόντων φαρμακευτικής κάνναβης, των ποικιλιών κάνναβης περιεκτικότητας κανναβιδιόλης άνω του 0,2% για ιατρικούς σκοπούς, με τις προδιαγραφές, τις προϋποθέσεις οι οποίες ορίζονται και θα καθοριστούν με απόφαση του Υπουργού Υγείας μετά από πρόταση του ΕΟΦ.

Αυτό κάνει φανερό κάτω από ποιες προδιαγραφές θα μπορούν να δίνονται τα τελικά σκευάσματα, με οποιαδήποτε μορφή, για τη χρήση των ασθενών και φυσικά κάτω από συγκεκριμένες ιατρικές οδηγίες.

Για εμάς είναι σίγουρο ότι πρέπει να προχωρήσουμε σε ένα μητρώο ασθενών που χρειάζονται τα προϊόντα χρήσης της κάνναβης. Είναι σίγουρο ότι χρειαζόμαστε θεραπευτικά πρωτόκολλα, τα οποία να προσδιορίζουν για τις διάφορες αυτές χρήσεις κάτω από ποιους όρους οι γιατροί θα γράφουν συγκεκριμένη ποσόστωση, συγκεκριμένη ποσότητα, συγκεκριμένο τρόπο χορήγησης, για να μην μπορεί να υπάρξει καμμιά αμφισβήτηση για το τι αποθηκεύεται, πώς αποθηκεύεται, τι φτάνει στο τελικό προϊόν και πώς διακινείται για τη χρήση των ασθενών. Αυτά είναι, λοιπόν, ζητήματα για τα οποία νομίζω ότι το Κοινοβούλιο είναι ώριμο να προχωρήσει στη νομοθέτησή τους.

Εδώ θεωρώ ότι πρέπει να αποφύγουμε τις διαστρεβλώσεις, οι οποίες υπάρχουν σχετικά με το αν σήμερα επιτρέπουμε να χρησιμοποιείται η κάνναβη και για άλλους σκοπούς, γιατί ορισμένες τοποθετήσεις οι οποίες έγιναν στην επιτροπή και σήμερα στοχεύουν στην αποποινικοποίηση της χρήσεως του χασίς, συνολικά της κάνναβης ή και της μαριχουάνας. Αυτό είναι ένα ζήτημα το οποίο ρίχνει τη μπάλα εκτός γηπέδου. Σε καμμία διάταξη του σχεδίου νόμου δεν περιγράφονται ζητήματα τα οποία θα μας έβαζαν σε σκέψεις περί αποποινικοποίησης. Αυτή είναι μια άλλη συζήτηση.

Ακούσαμε όλοι με πολύ μεγάλη προσοχή και τον πρώην Πρωθυπουργό, κ. Γιώργο Παπανδρέου, να τοποθετείται και τον κ. Θεοδωράκη να τοποθετείται για ορισμένα ζητήματα, αλλά αυτά αφορούν μια άλλη συζήτηση, την οποία το ελληνικό Κοινοβούλιο θα κάνει κάτω από ορισμένα άλλα δεδομένα, όταν θα φτάσουμε να έχουμε σαφείς εισηγήσεις, σαφείς προτάσεις, ώστε να έρχεται αυτό να προετοιμάσει και την κοινωνία, προκειμένου να κάνουμε όλον τον διάλογο που χρειάζεται, για να μπορέσουμε να καταλήξουμε σε συμπεράσματα.

Για να μην κουράζω, αυτό που κάνει σήμερα -και νομίζω ότι μπορεί το ελληνικό Κοινοβούλιο να προχωρήσει σε αυτά τα βήματα που κάνουμε σήμερα- είναι να εξυπηρετεί ανάγκες ασθενών. Οι ομάδες ασθενών που υπηρετούνται είναι σαφείς, έχουν περιγραφεί, από την σκλήρυνση κατά πλάκας μέχρι και πολλές άλλες κατηγορίες ασθενών που το χρειάζονται.

Είναι γνωστό ότι υπάρχουν παρηγορικές ιδιότητες, ιδιότητες οι οποίες δεν αμφισβητούνται από όλες τις κλινικές μελέτες που γίνονται. Η νομοθέτηση αυτού του σχεδίου νόμου θα δώσει τη δυνατότητα να καλυφθούν οι ανάγκες των αρρώστων.

Αυτό είναι, λοιπόν, αγαπητοί φίλοι, που μας οδηγεί στο να ζητήσουμε να ξαναδείτε όλοι οι συνάδελφοι, σε όποια πτέρυγα και να είσαστε, τη στάση που κρατάτε.

Απευθύνομαι ειδικά στην Κοινοβουλευτική Ομάδα της Νέας Δημοκρατίας. Άκουσα τον τρόπο με τον οποίον αρκετοί από εσάς κάνατε προτάσεις βελτιωτικών ρυθμίσεων πάνω στο σχέδιο νόμου. Αντί να κρατήσετε αυτό, λέτε να αποσυρθεί το σχέδιο νόμου. Αυτά τα βήματα, δηλαδή, τα οποία καθορίζουν ένα προωθητικό σχέδιο νόμου, εσείς λέτε να αποσυρθούν. Έρχεστε μετά σε έναν διάλογο που γίνεται περί του τι είναι προοδευτικό και αναχρονιστικό, τι είναι μεταρρύθμιση και τι είναι εμμονή, σε ορισμένα κλισέ, ο οποίος θα οδηγήσει στο ότι η Νέα Δημοκρατία είναι μία δύναμη μεταρρυθμίσεων σε ώριμα ζητήματα, μετά από εξαντλητικό διάλογο -και ακούσαμε τους φορείς- ή ότι είναι ένα εμμονικό κόμμα σε συντηρητικά κλισέ και επιμένει σε αυτά;

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Ιάσων Φωτήλας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριοι Υπουργοί, κατ’ αρχάς να σας ενημερώσω ότι εδώ, έξω από την Αίθουσα της Ολομέλειας, στο Περιστύλιο, κόβει βόλτες πάνω-κάτω από το πρωί ο κ. Καρανίκας. Είναι ιδιαίτερα αγχωμένος και ανήσυχος. Δεν ξέρω για ποιον λόγο.

Εν τω μεταξύ, ακούμε και κάποιες πληροφορίες –δεν ξέρουμε αν είναι αλήθεια, βέβαια, εσείς θα μας πείτε, ούτε τις υιοθετούμε, απλώς τις αναφέρουμε- ότι ο κ. Καρανίκας ήδη έχει προβεί στην πρώτη συμφωνία για αυτή την ιστορία ως εκπρόσωπος του Υπουργείου Υγείας –δεν ξέρω πώς προκύπτει αυτό- με κάποια εταιρεία. Πιθανότατα να μην ισχύει. Πείτε μας, όμως, αν ισχύει κάτι τέτοιο.

Από εκεί και πέρα, αφήστε τον άνθρωπο να έρθει μέσα να παρακολουθήσει. Σύμβουλος Πρωθυπουργού είναι και εμπνευστής του νομοσχεδίου. Τον ευχαριστήσατε για την πολύτιμη βοήθεια που σας έδωσε, προκειμένου να φτιάξετε αυτό το νομοσχέδιο. Γιατί τον έχετε και ξεροσταλιάζει στον διάδρομο τον άνθρωπο; Αφήστε τον να μπει μέσα να παρακολουθήσει.

Να ξεκινήσω από αυτό, για να μην παρεξηγηθούμε: Δεν υπάρχει ούτε ένας Βουλευτής της Νέας Δημοκρατίας που να είναι τόσο στενόμυαλος ή τόσο ανάλγητος, ώστε να μην επιθυμεί να έχουν πρόσβαση όλοι οι ασθενείς για τους οποίους η επιστημονική κοινότητα, η ιατρική επιστήμη έχει διαπιστώσει ότι τους χρειάζονται αυτά τα φάρμακα. Όχι σήμερα, αλλά χθες θα έπρεπε να έχουν πρόσβαση.

Εμείς, όμως, το σκεφτόμαστε και πράγματι το πιστεύουμε. Εσείς το κάνετε; Εσείς τους σκέφτεστε τους ασθενείς; Για να το δούμε λίγο. Πρώτα απ’ όλα, σε νομοθετικό επίπεδο, αυτοί οι άνθρωποι είναι καλυμμένοι. Δεν χρειαζόταν αυτό το νομοσχέδιο. Έχουν καλυφθεί από την κοινή υπουργική απόφαση, την οποία φέρατε το 2017. Άρα, μιλάμε για τεχνικό επίπεδο, να μπορούν δηλαδή να έχουν πιο άμεση πρόσβαση και ίσως σε καλύτερες και πιο προσιτές τιμές.

Αυτό, λοιπόν, εδώ γίνεται; Αν αυτό το νομοσχέδιο ψηφιστεί σήμερα, τα πρώτα αποτελέσματά του θα έρθουν στην καλύτερη περίπτωση σε ένα, σε δύο χρόνια. Έτσι τους σκέφτεστε τους ασθενείς; Φροντίζετε να πάτε να τους καλύψετε σε ένα ή δύο χρόνια; Χθες έπρεπε να τους έχετε καλύψει τα φαρμακευτικά σκευάσματα, που η επιστήμη λέει ότι τους κάνουν καλό, όχι όταν θα τελειώσει αυτή η επένδυση. Άρα δεν αφορά αυτούς τους ανθρώπους. Τελείωσε αυτό. Δεν σας ενδιαφέρουν οι ασθενείς. Πάμε παρακάτω.

Πρόκειται για μια επένδυση; Να το δούμε, διότι εμείς δεν είμαστε κατά των επενδύσεων. Εμείς είμαστε υπέρ των επενδύσεων, των νόμιμων επενδύσεων και αυτό το λέμε πάντα. Δεν μπορώ, όμως, να μην σχολιάσω ότι εδώ και τρία χρόνια δεν έχετε φέρει ούτε μία επένδυση και ξαφνικά η επένδυση που έφερε η Κυβέρνηση ΣΥΡΙΖΑ - ΑΝΕΛ είναι η επένδυση της «φούντας». Διότι αυτή είναι η μόνη επένδυση που φέρνετε στα τρία χρόνια διακυβέρνησης!

Αλήθεια, να κάνουμε επένδυση. Να την κάνουμε, όμως, με ασφαλείς όρους. Μιλάμε για ένα ναρκωτικό. Το λέτε εσείς αυτό στην αιτιολογική έκθεση. Είναι εθιστικό, σκληρό κι επικίνδυνο. Άρα, η όποια επένδυση να γίνει με ασφαλείς όρους. Ή θα γίνει, δηλαδή, από το κράτος ή θα γίνει από επιλεγμένους ελάχιστους ιδιώτες -για να μπορούμε και να τους ελέγχουμε- οι οποίοι θα πληρούν όλες τις προϋποθέσεις σε μια μορφή ΣΔΙΤ ας πούμε, πάντα υπό την εποπτεία και τη συνεργασία του κράτους. Αυτό γίνεται εδώ;

Αλήθεια, σε ποια αγορά θα απευθυνθούμε; Μπορείτε να μας το πείτε αυτό; Διότι δεν θα απευθυνθούμε βέβαια στις χώρες που καλλιεργούν. Αυτές καλλιεργούν. Τι να τους πουλήσουμε; Ούτε σε εκείνες που δεν έχουν νομοθετήσει. Εγώ δεν είμαι σίγουρος ότι όλη αυτή η επένδυση είναι τόσο φοβερή. Δεν μου προκύπτει εμένα από κάπου αυτό.

Και αλήθεια, ακόμη και τώρα δεν γνωρίζουμε τι θα πρέπει να κάνει τελικά ο καλλιεργητής; Θα πρέπει να φτιάξει το φάρμακο; Γιατί αν θα πρέπει να φτιάξει το φάρμακο, τότε πέρα από την καλλιέργεια θα πρέπει να έχει και μια φαρμακοβιομηχανία δίπλα. Οπότε να μην κοροϊδεύουμε τώρα τον κόσμο και τους αγρότες για νεοφυή επιχειρηματικότητα. Για άλλους είναι αυτή η δουλειά.

Εάν δεν πρέπει να φτιάχνει το φάρμακο, αλλά απλά πρέπει να φτιάχνει μια απόσταξη της φούντας ή την ίδια τη φούντα ατόφια χωρίς καμμία επεξεργασία, ε, τότε, με συγχωρείτε, αλλά δεν μιλάμε για ιατρική κάνναβη, που δεν υπάρχει ιατρική κάνναβη, ιατρική χρήση υπάρχει. Η κάνναβη είναι μία, αυτή που καπνίζει ο κόσμος, πώς το λένε αυτοί οι φιλοσυριζαίοι, τέλος πάντων. Αυτή είναι η κάνναβη, δεν υπάρχει άλλη.

Άρα, λοιπόν, να πούμε ποιος είναι ο πραγματικός σκοπός, να το δούμε. Εμείς λέμε ότι ο σκοπός είναι στο τέλος της ημέρας να νομοθετήσετε και να απελευθερώσετε όλες τις χρήσεις της κάνναβης. Αυτός είναι ο σκοπός. Εάν περάσει αυτό το νομοσχέδιο ως έχει, η Ελλάδα θα είναι η μοναδική χώρα της Ευρώπης και του κόσμου που θα προβεί σε νόμιμη μαζική παραγωγή καλλιέργειας κάνναβης. Ούτε οι χώρες οι πιο ανοικτές σε αυτά τα ζητήματα, η Ολλανδία, ας πούμε, το Κολοράντο, η Αριζόνα, οι οποίες έχουν νομοθετήσει και την ψυχαγωγική χρήση, αυτό δεν το σκεφτήκανε. Το τερματίσατε, δηλαδή, πραγματικά.

Μάλλον δεν το τερματίσατε, θα το τερματίσετε εάν μας πείτε αύριο, γιατί μπορείτε να το κάνετε, ότι εκτός από τη φούντα, θα καλλιεργούμε και κόκα. Στον δεύτερο πίνακα είναι και η κόκα. Θα καλλιεργούμε και παπαρούνα. Θα καλλιεργούμε και όπιο. «Μπίζνα» να κάνουμε. Αν υπάρχει «μπίζνα», στον ίδιο πίνακα είναι όλα αυτά. Γιατί μόνο την φούντα, αν υπάρχει «μπίζνα»;

Το λέω αυτό διότι ο κ. Ξανθός στη διυπουργική συνέντευξη που έδωσε, όταν ρωτήθηκε για τον ανθό, για τη φούντα δηλαδή, είπε ότι «εξετάζουμε το ενδεχόμενο με την επόμενη ΚΥΑ που θα έρθει, να πωλείται ο ανθός αυτούσιος, χωρίς καμμία επεξεργασία, έτσι όπως θα είναι από το δέντρο». Άλλο είναι αυτό κι άλλο είναι αυτό το οποίο μας λέτε.

Ποιες είναι οι προϋποθέσεις; Μία! Να έχεις κλείσει τα δεκαοκτώ, όπως μας προέκυψε. Ήταν τα είκοσι ένα, τώρα γίνεται τα δεκαοκτώ. Όποιος είναι δεκαοκτώ χρονών μπορεί να καλλιεργήσει κάνναβη. Τελεία! Δεν υπάρχει άλλη προϋπόθεση.

Με αυτά που είπε ο κ. Κοντονής στην ουσία επιβάλλει τη θέση του. Τι μας είπε, λοιπόν; Ότι το παιδί το οποίο έχει καταδικαστεί σε κακούργημα για ναρκωτικά, αλλά για λόγους νομικούς το αδίκημα μετετράπη σε πλημμέλημα, θα μπορεί να καλλιεργεί. Είναι σαν να λέμε ότι θα πιάσουμε ένα παιδί δεκαοκτώ χρονών με το δάκτυλο μέσα στο βάζο με το μέλι και εμείς θα του πούμε «πάρε το βάζο σπίτι σου και φύλα το να μην το πειράξει κανείς». Αυτό μας λέτε.

Επίσης, δεν υπάρχει καμμία προϋπόθεση πέρα από το ποιος –είπαμε, δεκαοκτώ χρονών- στο πού θα γίνεται αυτή η δουλειά. Δηλαδή μπορεί αύριο να δούμε σε ένα χωριό δίπλα στο σχολείο μια χασισοκαλλιέργεια; Δίπλα στην εκκλησία μια χασισοκαλλιέργεια; Δίπλα σε σπίτια νοικοκυραίων μια χασισοκαλλιέργεια; Αυτό προβλέπει αυτό το νομοσχέδιο. Δεν ξέρω τι θα έρθει με την ΚΥΑ. Εμπιστοσύνη δεν έχω καμμία, αλλά αυτό που σήμερα βλέπουμε είναι αυτό, ότι θα μπορεί να βρίσκεται οπουδήποτε.

Ούτε προϋπόθεση στο πόσο θα μπορεί να παράγει υπάρχει. Δεν υπάρχει ποσοτικοποίηση. Δηλαδή θα μπορούσα να σκεφτώ ότι εγώ που είμαι καλλιεργητής-επενδυτής θα πρέπει να δείξω ένα προσύμφωνο πώλησης με μια μεγάλη ιδιωτική εταιρεία του εξωτερικού που να λέει «θέλω δύο τόνους και σου δίνω την άδεια να καλλιεργήσεις δύο τόνους». Ούτε αυτό.

Αντίθετα, αυτό που προβλέπεται από το νομοσχέδιο είναι η υπερπαραγωγή. Προβλέπεται η δημιουργία στοκ. Δηλαδή, ενδεχομένως αύριο θα έχουμε χιλιάδες καλλιεργειών, διάσπαρτες στη χώρα και χιλιάδες αποθήκες γεμάτες με χασίς. Και ποιος ελεγκτικός μηχανισμός, κυρίες και κύριοι συνάδελφοι, θα ελέγξει αν υπάρχει παρεμπόριο, αν υπάρχουν διαρροές, αν υπάρχει μαύρη αγορά με διάσπαρτες τις χασισοφυτείες σε όλη τη χώρα; Μας λένε ότι τα αστυνομικά τμήματα θα ελέγχουν. Εδώ γελάνε ή κλαίνε, τέλος πάντων. Δεν ξέρω. Ο καθένας να το ερμηνεύσει.

Στην παράγραφο 6 του άρθρου 1 αποκλείετε την Επιτροπή Ναρκωτικών.

Γιατί την αποκλείετε; Αφού εσείς οι ίδιοι λέτε μέσα στην αιτιολογική έκθεση ότι πρόκειται για ένα σκληρό, εθιστικά σκληρό και επικίνδυνο ναρκωτικό. Γιατί αποκλείουμε την Επιτροπή Ναρκωτικών;

Κύριε Βορίδη, ακούστε τι μας λένε. Είναι, ξέρετε, ακριβή αυτή η επένδυση. Δεν μπορεί να την κάνει οποιοσδήποτε, οπότε δεν θα είναι τόσοι πολλοί. Δηλαδή, η Κυβέρνηση, που αποφάσισε το πόσες άδειες θα πρέπει να δώσουμε στα κανάλια και είπε ότι δεν μπορεί να το κανονίσει αυτό η αγορά και θα πρέπει να το οριοθετήσουμε εμείς, λέει ότι το πόσες χασισοκαλλιέργειες θα υπάρχουν στη χώρα μπορούμε να το αφήσουμε να το ρυθμίσει η αγορά από μόνη της.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, τελειώσατε.

**ΙΑΣΟΝΑΣ ΦΩΤΗΛΑΣ:** Τελειώνω, κύριε Πρόεδρε. Ένα λεπτό μόνο θα χρειαστώ.

Όλα αυτά συνοδεύονται από ένα φεστιβάλ, που έγινε πριν από ένα μήνα στο Τάε Κβον Ντο υπό την αιγίδα του Υπουργείου Υγείας, του Υπουργείου Αγροτικής Ανάπτυξης και Τροφίμων, του Υπουργείου Οικονομίας και της κ. Δούρου, της αυτοδιοίκησης. Μέσα στο Τάε Κβον Ντο, λοιπόν, –θα σας καταθέσω και τα σχετικά- υπήρξαν περίπτερα που πουλούσαν σπόρους για να φυτέψεις, μηχανές για να καλλιεργήσεις χασίς στο σπίτι σου -μηχανές εσωτερικής καλλιέργειας- υπήρχαν ναργιλέδες, πίπες και άλλα. Τα αγόραζες αυτά και δίπλα ήταν το περίπτερο του Υπουργείου και τα αγόραζες αυτά τα πράγματα.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε τώρα γιατί πήγαμε στο Τάε Κβον Ντο.

**ΙΑΣΟΝΑΣ ΦΩΤΗΛΑΣ:** Τελειώνω, ένα λεπτό μόνο.

Εν τω μεταξύ, υπάρχουν και δηλώσεις και όχι μόνο από Βουλευτές, αλλά και από Υπουργούς. Εδώ είναι η δήλωση του κ. Τσιρώνη: «Να έχουμε κάνναβη στο μπαλκόνι και να πληρώνουμε παράβολο στο κράτος». Ο κ. Τσιρώνης τα λέει αυτά. Δεν σας αφήνει να κάνετε τη δουλειά σας.

**ΠΡΟΕΔΡΕΥΩΝ (Σπυρίδων Λυκούδης):** Κύριε Φωτήλα, πήγαμε στα έντεκα λεπτά.

**ΙΑΣΟΝΑΣ ΦΩΤΗΛΑΣ:** Εδώ είναι το ντοκουμέντο, συνέντευξη του κ. Μπαλαούρα…

**ΠΡΟΕΔΡΕΥΩΝ (Σπυρίδων Λυκούδης):** Καταθέσετε τα και θα τα πάρουμε.

**ΙΑΣΟΝΑΣ ΦΩΤΗΛΑΣ:** …όπου λέει ο κ. Μπαλαούρας ότι «εγώ προτείνω το σύστημα της Ολλανδίας και το σύστημα της Ισπανίας».

Επίσης, κύριε Αποστόλου, χθες στην επιτροπή μίλησε ο κ. Παπανδρέου. Όταν τελείωσε ο κ. Παπανδρέου, τον χειροκροτήσατε θερμά αυθόρμητα. Ο κ. Παπανδρέου είπε ότι πρέπει να απελευθερώσουμε και να αποποινικοποιήσουμε όλες τις χρήσεις της κάνναβης. Εσείς, όμως -γιατί εσείς το φέρνετε το νομοσχέδιο, δεν το φέρνω εγώ- λέτε ότι πρόκειται για ένα επικίνδυνο, σκληρό ναρκωτικό. Ο κ. Παπανδρέου είπε ότι πρόκειται για ένα άκακο ναρκωτικό. Γιατί τον χειροκροτήσατε; Κατά λάθος;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

**ΙΑΣΟΝΑΣ ΦΩΤΗΛΑΣ:** Κλείνω με αυτό. Το λέω γιατί έχει δημιουργηθεί μια σύγχυση εδώ. Και ξέρετε γιατί είναι αυτή σύγχυση; Γιατί άλλο φέρνετε, άλλο θέλετε να φέρετε και άλλο τελικά νομοθετείτε. Γι’ αυτό έχει δημιουργηθεί αυτή η σύγχυση.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, ευχαριστούμε.

**ΙΑΣΟΝΑΣ ΦΩΤΗΛΑΣ:** Κλείνοντας θέλω να πω το εξής.

**ΠΡΟΕΔΡΕΥΩΝ (Σπυρίδων Λυκούδης):** Μα, κύριε συνάδελφε, έχετε κλείσει πέντε φορές.

**ΙΑΣΟΝΑΣ ΦΩΤΗΛΑΣ:** Κλείνω.Είναι ενδιαφέρον.

Ακούστε το, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ωραία είναι όλα όσα ακούω, αλλά δεν γίνεται.

**ΙΑΣΟΝΑΣ ΦΩΤΗΛΑΣ:** Ακόμα και οι χώρες, που έχουν νομοθετήσει την ιατρική χρήση της κάνναβης αποδεδειγμένα –θα το καταθέσω στα Πρακτικά-και η Καλιφόρνια, η πρώτη χώρα, εκεί που νομοθετήθηκε η ιατρική χρήση, η ψυχαγωγική χρήση από εφήβους αυξήθηκε.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ πολύ, κύριε συνάδελφε.

**ΙΑΣΟΝΑΣ ΦΩΤΗΛΑΣ:** Όσο δε γι’ αυτούς που νομοθέτησαν την ψυχαγωγική χρήση, όλοι αυτοί πριν το κάνουν είχαν βάλει σε πενταετή δημόσια διαβούλευση και είχαν κάνει ενημερωτική καμπάνια σε όλους τους χώρους.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο συνάδελφος κ. Σαχινίδης από τη Χρυσή Αυγή.

**ΙΑΣΟΝΑΣ ΦΩΤΗΛΑΣ:** Έκλεισα. Μια φράση θέλω να πω.

Κύριοι Υπουργοί, εγώ δεν ξέρω αν εσείς πραγματικά θέλετε να μείνετε στην ιστορία ως οι Υπουργοί της φούντας. Δεν μας ενδιαφέρει. Όμως, εμείς δεν μπορούμε να το επιτρέψουμε και δεν μπορούμε να το επιτρέψουμε για τα Ελληνόπουλα, όπως αυτά που μας κοιτάνε από τα θεωρεία.

Εμείς τους υποσχεθήκαμε δουλειές. Εσείς τους υπόσχεστε δουλειές με φούντες. Έ, όχι!

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Είναι σοβαρά πράγματα αυτά που λέτε για τις φούντες;

**ΠΡΟΕΔΡΕΥΩΝ (Σπυρίδων Λυκούδης):** Κυρία Μεγαλοοικονόμου, σας παρακαλώ. Κάντε τον διάλογο με τον συνάδελφο έξω από την Αίθουσα.

Κύριε Σαχινίδη, έχετε τον λόγο. Παρακαλώ, ξεκινήστε.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Σήμερα στο παρόν σχέδιο νόμου είδαμε μια μεταλλαγμένη Νέα Δημοκρατία να αλλάζει τελείως θέση από αυτά που είχε πει στις αρχές της επιτροπής, θέλοντας να καταψηφίσει το παρόν σχέδιο νόμου.

Από τον Κοινοβουλευτικό Εκπρόσωπο του ΣΥΡΙΖΑ, από τον κ. Μαντά, ακούστηκε ότι θα πρέπει να υπάρξει μια οριοθέτηση. Συμφωνούμε απόλυτα. Επίσης, αναφέρθηκε ότι υπάρχει ένα ανοικτό ζήτημα με την επιστημονική κοινότητα.

Αυτό είναι λάθος, γιατί υπάρχει ανοικτό ζήτημα σε όλα τα μέτωπα, κύριε Υπουργέ.

Και να διευκρινίσουμε: Μιλάτε για ανθρώπους που έχουν ανάγκη, για ασθενείς. Έχετε εικόνα για τον αριθμό αυτών των ασθενών και ποιες παθήσεις ακριβώς αφορά; Και αν υπάρχουν ασθενείς που έχουν πράγματι ανάγκη την ιατρική χρήση της κάνναβης, γιατί δεν κάνετε εισαγωγή και μπαίνετε στο κομμάτι της καλλιέργειας, δηλαδή της επιχειρηματικότητας;

Από πουθενά δεν διασφαλίζεται ούτε ο τρόπος αποθήκευσης ούτε τα κιλά. Από πουθενά δεν υπάρχει πρόβλεψη -αν υπάρχει έστω και ένας γεωπόνος σε αυτή τη Βουλή, τον προκαλώ να ανέβει στο Βήμα και να προσδιορίσει την ποσότητα που μπορεί να παράγει ένα δενδρύλλιο- για την παραγωγή ανά δενδρύλλιο. Είναι από κάποια γραμμάρια μέχρι και δυόμισι κιλά ανά δένδρο. Οπότε από πού διασφαλίζεται η ποσότητα για κάθε «παραγωγό» που θα παράγει αυτή την κάνναβη, αφού βάσει της σύμβασης θα μπορεί να πουλάει αυτό που έχει υπογράψει στη σύμβαση και το υπόλοιπο να το αποθηκεύει χωρίς να μπορεί να υπάρξει ο έλεγχος; Εδώ υπάρχει πρόβλημα.

Φαίνεται ξεκάθαρα ότι χρησιμοποιείτε το παρόν σχέδιο νόμου ως ένα πρόσχημα. Αλλιώς σας είπα ότι, αν θέλατε πράγματι να βοηθήσετε τους ανθρώπους που ασθενούν, όπως ακούστηκε και στις επιτροπές και σήμερα στην Ολομέλεια, ανθρώπους με σκλήρυνση κατά πλάκας, ανθρώπους με διάφορες μορφές καρκίνου, ανθρώπους με διάφορες μορφές επιληψίας, θα μπορούσατε να εισάγετε το φάρμακο και να τους το δίνει το ίδιο το κράτος.

Για ποιον λόγο μπήκατε σε αυτή τη διαδικασία; Είναι πράγματι μία μπίζνα απ’ ό,τι φάνηκε. Μάλιστα εκφράσατε και μία ανησυχία, κύριε Υπουργέ, εχθές. Είπατε ότι έχουν έρθει επενδυτές, έχουν ανοίξει ΑΦΜ και περιμένουν πώς και πώς. Εδώ βλέπουμε ότι η χώρα μας θα γίνει ένας παράδεισος ατόμων τα οποία θα είναι εξαρτημένα από την κάνναβη. Τι θέλετε; Μετά τα χασισοφεστιβάλ, να έχουμε και χασισοτουρισμό;

Έρχομαι στην τροπολογία με γενικό αριθμό 1503, την οποία και θα καταψηφίσουμε, διότι αφορά το μεσοπρόθεσμο που είχε υπογραφεί τον Μάιο του 2017. Η συγκεκριμένη τροπολογία, σε μια χρονική περίοδο κατά την οποία ο χώρος της δημόσιας υγείας ταλανίζεται από σκάνδαλα στα οποία εμπλέκονται πολιτικά πρόσωπα και κυβερνητικοί αξιωματούχοι όλων των κομμάτων που εξουσίασαν τη χώρα, έρχεται να διευρύνει το πεδίο αρμοδιότητας του εκάστοτε Υπουργού Υγείας σχετικά με τις προμήθειες των φορέων υγείας και σε βάρος της σχετικής δικαιοδοσίας του ΕΚΑΠΥ, προσθέτοντας μάλιστα στις εξαιρέσεις αρμοδιότητας του ΕΚΑΠΥ τις προμήθειες των φορέων υγείας που εντάσσονται σε χρηματοδοτούμενα επιχειρησιακά προγράμματα του Εθνικού Στρατηγικού Πλαισίου Αναφοράς (ΕΣΠΑ) και χρηματοδοτούνται από εθνικούς και κοινοτικούς πόρους και όσες χρηματοδοτούνται από Ευρωπαϊκά Διαρθρωτικά και Επενδυτικά Ταμεία (ΕΔΕΤ), τον Ευρωπαϊκό Οικονομικό Χώρο ή άλλα ειδικά συγχρηματοδοτούμενα ευρωπαϊκά προγράμματα, καθώς και αυτές που εντάσσονται στο Πρόγραμμα Δημοσίων Επενδύσεων ή αυτές που χρηματοδοτούνται από εγγεγραμμένες πιστώσεις του Φ210 ΚΑΕ 5115 και 5117 για τους εράνους.

Καταψηφίζουμε, επίσης, και την τροπολογία με γενικό αριθμό 1504 και ειδικό 114.

Κύριε Πρόεδρε, κυρίες και κύριοι, σήμερα -δεν μπορώ να σας πω συναδέλφους διότι κανείς από εσάς δεν μας αντιμετωπίζει με αυτόν τον τρόπο- το πρωί, στη συζήτηση των επίκαιρων ερωτήσεων υπήρξε μία αποχώρηση του Υπουργού, ενώ είχε απαντήσει και ήταν παρών. Θα πρέπει να δω από τα Πρακτικά, εάν, πριν αποχωρήσει ο Υπουργός Κοτζιάς, είχε δηλώσει κώλυμα. Προκλητικότατα, ενώ είχε απαντήσει στη δεύτερη ερώτηση, που αφορούσε το Υπουργείο του, ενώ ο Βουλευτής Α΄ Θεσσαλονίκης Αντώνης Γρέγος είχε υποβάλει σχετική επίκαιρη ερώτηση με την ελληνική μειονότητα που διαβιοί στα Σκόπια, αποχώρησε από τη Βουλή.

Εδώ προκύπτει ένα ζήτημα: Ο Κοτζιάς είναι και εξωκοινοβουλευτικός. Απ’ ό,τι ξέρω, όμως, ό,τι ισχύει για τους εξωκοινοβουλευτικούς, ισχύει και για τους κοινοβουλευτικούς. Άρα πρέπει το θέμα να συμπεριληφθεί μάλλον στα παρεμπίπτοντα ζητήματα και στο άρθρο 2 όπου αναφέρεται: «Η πρόταση για την αναβολή της συζήτησης οποιουδήποτε θέματος θεωρείται παρεμπίπτον ζήτημα».

Έχει διαπράξει και άλλη παράβαση, όπως φαίνεται στις γενικές διατάξεις του άρθρου 75, όπου λέει «να αποφεύγονται ενέργειες που παρενοχλούν την άνετη διεξαγωγή των εργασιών»

Πάμε στο άρθρο 77 του Κανονισμού της Βουλής. Στην παράγραφο 4 περίπτωση δ΄, αναφέρεται η απρεπής συμπεριφορά με λόγια ή έργα, στην παράγραφο ε΄ η έλλειψη του οφειλόμενου σεβασμού προς το Προεδρείο, τη σοβαρότητα του έργου και της αποστολής της Βουλής και στην παράγραφο η΄ η καταφρόνηση του Συντάγματος και των πολιτειακών θεσμών με λόγια ή έργα.

Πάμε στο άρθρο 80, για να δείτε πόσα άρθρα του Κανονισμού της Βουλής παραβίασε σήμερα ο Υπουργός. Εκεί αναφέρει τη μομφή για την κοινοβουλευτική συμπεριφορά.

Πάμε και στο άρθρο 131, στο οποίο αναφέρεται το εξής: «ως κώλυμα του Υπουργού νοείται κυβερνητική αποστολή στο εξωτερικό ή το εσωτερικό, όπως και συμμετοχή του σε συνεδριάσεις συλλογικών κυβερνητικών οργάνων και σε συνεδριάσεις με εκπροσώπους ευρωπαϊκών και διεθνών θεσμών στο εσωτερικό ή στο εξωτερικό». Θα πρέπει να μας απαντήσει με ποιο από αυτά τα άρθρα είχε σχέση η παράβαση που έκανε.

Κατατέθηκε μια επίκαιρη ερώτηση, την οποία μάλλον θεώρησε ότι δεν θα έπρεπε να απαντήσει. Εδώ θα πρέπει να βγάλουμε την παρένθεση, όταν κάνουμε αναφορά σε πολιτική αλητεία και να αναφερθούμε απλά σε αλητεία γιατί αυτό πρέπει να συμβαίνει.

Ουδείς αναφέρθηκε στο ότι δεν υπήρχαν ένοχοι στην απόφαση του δικαστηρίου για το σκάνδαλο του Χρηματιστηρίου που κατέστρεψε την ελληνική κοινωνία. Ουδείς αναφέρθηκε στο ότι σαν σήμερα –αν θα μπορούσαν κάποιοι να το γιορτάσουν!- ξέσπασε το σκάνδαλο των δομημένων ομολόγων, το οποίο αφορούσε την τριετία 2005 - 2007. Το ελληνικό δημόσιο προέβη σε έκδοση οκτώ δομημένων ομολόγων συνολικής αξίας 1,8 δισεκατομμυρίων ευρώ.

Έγινε και ένας ανασχηματισμός. Εδώ τίθεται ένα ερώτημα. Κάποιος από τους παρόντες Βουλευτές άλλου κόμματος το έθεσε και χθες σε κάποια εκπομπή. Αλήθεια, η επιλογή του Κουβέλη είναι τιμωρία στο πρόσωπο του Καμμένου; Διότι η δήλωση του Κουβέλη το 2012 ήταν «συμμαχία της Αριστεράς με στήριξη του κ. Καμμένου δεν την νοούμε και δεν την συζητάμε».

Πείτε μας, κύριοι της Κυβέρνησης, έξι χρόνια μετά, τι ακριβώς άλλαξε; Να μας πείτε πώς θα γίνει αυτή η –εντός εισαγωγικών- «συγκατοίκηση» του κ. Κουβέλη με τον κ. Καμμένο.

Χθες, κατά τη διάρκεια της συζήτησης ενός άλλου σχεδίου νόμου, είχαμε αναφορές από Κοινοβουλευτικούς Εκπροσώπους διαφόρων κομμάτων σε περιπτώσεις βίας. Απαιτούμε –δεν ζητάμε- απάντηση σχετικά με τη γενικευμένη επίθεση ενάντια στην κοινωνία από παρακρατικούς, όπου είναι προκλητικά απούσες οι αρχές.

Εδώ και μερικές μέρες έχει ξεκινήσει μια πρωτοφανής απόπειρα κατατρομοκράτησης του ελληνικού λαού από τους κουκουλοφόρους αγωνιστές της άκρας Αριστεράς. Το πρόσχημα γι’ αυτό το κύμα τρομοκρατίας είναι η αλληλεγγύη στον τρομοκράτη - βομβιστή, όμως η πραγματική αιτία είναι η δεινή κατάσταση στην οποία έχει περιέλθει το πολιτικό σύστημα.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Είχαμε ήδη μια επίθεση που πραγματοποίησε ομάδα κουκουλοφόρων κάτω από τη μύτη της αστυνομίας στην οδό Ερμού στο κέντρο των Αθηνών, λίγα βήματα μάλιστα από το κτήριο της Βουλής, όπως επίσης και μία επίθεση, δίπλα στην Αστυνομία, εναντίον των γραφείων της Χρυσής Αυγής στο Ηράκλειο της Κρήτης. Εκεί οι παρακρατικοί έβαλαν σκάλα παρουσία της αστυνομίας, έσπασαν με τσεκούρια την είσοδο και τους άφησαν να καταστρέψουν ολοσχερώς τα γραφεία της Χρυσής Αυγής.

Έγινε αναφορά χθες από τον Κοινοβουλευτικό Εκπρόσωπο του ΣΥΡΙΖΑ σε ακροδεξιά βία. Επειδή ήμουν ειδικός αγορητής στο χθεσινό νομοσχέδιο και ήμουν παρών, κοίταξε προς την πλευρά μας και έδειξε εμένα. Τον ενημερώνω, λοιπόν, ότι πριν από ενάμιση μήνα μιλούσα σε τοπική οργάνωση του Πειραιά. Ήρθαν εβδομήντα κουκουλοφόροι παρακρατικοί από τα Εξάρχεια με μοτοπορεία, συνοδεία αστυνομίας και κατέστρεψαν την είσοδο της οκταώροφης πολυκατοικίας. Ευτυχώς δεν θρηνήσαμε θύματα.

Ο ΣΥΡΙΖΑ θα πρέπει να πάρει θέση ότι καταδικάζει τη βία, αλλά μάλλον επιλεκτικά. Φανταστείτε εβδομήντα άτομα με λοστούς, ρόπαλα και ναυτικές φωτοβολίδες να επιτίθενται σε ένα Βουλευτή αυτού του χώρου, του Κοινοβουλίου.

Πείτε μας εσείς: Αν είχατε ομιλία δικού σας Βουλευτή στα γραφεία του ΣΥΡΙΖΑ και η επίθεση αυτή ήταν από χρυσαυγίτες, τι θα πράττατε και για πόσο καιρό θα λέγατε «οι φασίστες, οι κακοί, οι δεν ξέρω εγώ»; Είτε υπάρχει η βία και την καταδικάζετε, όπως κάνουμε εμείς, από όπου και αν προέρχεται, είτε είναι πολύ επιλεκτική η βία σας.

Είχαμε, λοιπόν, επιθέσεις. Μέσα σε αυτές, όμως, υπήρξε και μία «light» επίθεση στα δικά σας γραφεία στην Καισαριανή, όπου έσπασαν τη τζαμαρία και πέταξαν μια κροτίδα. Τεράστια καταστροφή!

Χθες, όπως σας είπα, το πρωί στο Ηράκλειο έγινε αυτό που έγινε, στην Ερμού έγινε αυτό που έγινε με τους καταστηματάρχες, οι οποίοι νιώθουν στο πετσί τους την προστασία του πολίτη που προσφέρει η δική σας η Κυβέρνηση. Υπήρξε επίθεση, εισβολή από τον «Ρουβίκωνα» στο Ειδικό Αντικαρκινικό Νοσοκομείο του Πειραιά, υπήρξε άλλη μια επίθεση του «Ρουβίκωνα» -και αυτά που λέω έγιναν χθες, προχθές και παραπροχθές- στα γραφεία της «NOVARTIS», όπου εκεί υπήρξε και σχετική ανάρτηση στο δικό τους μέσο και το έκαναν για να προστατέψουν τον κ. Σαμαρά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, υπήρξε μια κατάληψη στο Πανεπιστήμιο Θεσσαλίας στον Βόλο από αντιεξουσιαστές, πάλι σε ένδειξη συμπαράστασης. Στο Πολυτεχνείο αναρχικοί ανέλαβαν την ευθύνη για τις επιθέσεις με μολότοφ εναντίον της διμοιρίας ΜΑΤ. Επίσης, έγινε κατάληψη στη Σχολή Θεάτρου του Αριστοτελείου Πανεπιστημίου Θεσσαλονίκης από αντιεξουσιαστές, ξανά σε ένδειξη διαμαρτυρίας, συνθήματα στο κέντρο των Ιωαννίνων από αναρχική ομάδα, πάλι στο πλαίσιο του κύματος επιθέσεων που συμβαίνουν σε όλη την Ελλάδα. Μάλιστα, σε μια ανακοίνωσή τους γράφουν προκλητικότατα -και εδώ αναρωτιέμαι αν θα επιληφθεί κάποιος εισαγγελέας- ότι θα χυθεί αίμα.

Τι κάνατε εσείς; Η νεολαία σας, όπως και κομματικά σας στελέχη, έκαναν επίσκεψη στις φυλακές Αυλώνα. Αυτή είναι η πολιτική σας, αλλά να έχετε υπ’ όψιν σας ότι έχουν γνώση οι φύλακες και σας έχω πει επανειλημμένα ότι, αν δεν βάλετε μυαλό να μας αντιμετωπίζετε όπως αρμόζει, με την ίδια ακριβώς δημοκρατία θα σας αντιμετωπίσουμε και εμείς, όταν αναλάβουμε την εξουσία σε αυτή τη χώρα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαχινίδη.

Τον λόγο έχει ο συνάδελφος Βουλευτής από το Κομμουνιστικό Κόμμα Ελλάδας κ. Λαμπρούλης, για επτά λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η Κυβέρνηση με το παρόν νομοσχέδιο κάνει ακόμα ένα βήμα περαιτέρω στην προώθηση όλων των απαραίτητων μέτρων που νομιμοποιούν την καλλιέργεια της κάνναβης για ιατρική χρήση από φυσικά ή νομικά πρόσωπα, εξαιρώντας από τη διαδικασία αυτή το κρατικό μονοπώλιο. Μάλιστα, το όλο εγχείρημα, όπως αναφέρθηκε στην αιτιολογική έκθεση, αλλά ακούστηκε και στις επιτροπές και στην Αίθουσα αυτή σήμερα, μέσω του νομοσχεδίου προπαγανδιστικά επενδύεται με τα επιχειρήματα περί παραγωγικής ανάπτυξης, κερδών, θέσεων εργασίας, οικονομικών οφελών για τη χώρα, κάνοντας καθαρό το ενδιαφέρον της Κυβέρνησης στην κατεύθυνση εξασφάλισης και αυτού του πεδίου δραστηριότητας και παράλληλα, δημιουργίας επενδυτικών ευκαιριών για τα μονοπώλια του κλάδου του φαρμάκου, αφού, όπως ισχυρίζεται η Κυβέρνηση, πρόκειται να σπεύσουν για επενδύσεις.

Έτσι, μέσω του νομοσχεδίου αναδεικνύεται η συνολικότερη επιχειρηματολογία της Κυβέρνησης, όπως και του κριτηρίου της ανάπτυξης που προωθεί υπέρ των επιχειρηματικών ομίλων, μιας ανάπτυξης που μεταφράζεται σε κερδοφόρες επιχειρήσεις για το κεφάλαιο και που απαιτεί χαμηλούς μισθούς, ελαστικές εργασιακές σχέσεις, χρήσεις γης βολικές στις επενδύσεις, χαμηλή φορολογία του μεγάλου κεφαλαίου, κρατική στήριξη των επενδύσεων κ.ά., ανάπτυξη τα κέρδη της οποίας καρπώνονται οι μονοπωλιακοί όμιλοι και όχι αυτοί που παράγουν αυτόν τον πλούτο.

Έτσι, στην κατεύθυνση διευκόλυνσης των επενδυτών αίρονται εμπόδια και ελαστικοποιείται το υπάρχον πλαίσιο χρήσης της κάνναβης. Εξαιρείται, για παράδειγμα, όπως ανέφερα και προηγουμένως, το κρατικό μονοπώλιο. Εντάσσεται η κάνναβη στον δεύτερο πίνακα, δεν θα απαιτείται, για παράδειγμα, ή εξαιρείται, αν θέλετε, η γνώμη της Επιτροπής Ναρκωτικών. Όμως, για το τελικό προϊόν της παραγωγής στο νομοσχέδιο δεν γίνεται καμμία αναφορά παρά χρησιμοποιείται στον τίτλο ο όρος «τελικά προϊόντα φαρμακευτικής κάνναβης».

Αλήθεια, ποια θα είναι τα τελικά προϊόντα; Το ρωτούμε: Ποια θα είναι αυτά τα τελικά προϊόντα;

Και το λέμε αυτό, διότι το φυτό κάνναβη περιέχει -και το γνωρίζετε πολύ καλά- εκατοντάδες διαφορετικές χημικές ουσίες, εκ των οποίων περίπου πάνω από εκατό διαφορετικά κανναβοειδή, που είναι βεβαίως οι κατ’ εξοχήν δραστικές ουσίες της κάνναβης. Και ακριβώς στη βάση της υπάρχουσας εμπειρίας από τη χρήση άλλων ναρκωτικών ουσιών, όπως για παράδειγμα τα οπιοειδή, στην ιατρική κλινική πράξη, από τα διαθέσιμα επιστημονικά δεδομένα γύρω από την κάνναβη και τις ουσίες που προέρχονται από αυτές, φυσικές ή συνθετικές, βγαίνουν συμπεράσματα. Η φυτική κάνναβη, λόγω του μεγάλου αριθμού δραστικών ουσιών που περιέχει, για τη συντριπτική πλειοψηφία των οποίων δεν γνωρίζουμε τις δράσεις, τις αλληλεπιδράσεις ή τις παρενέργειες που έχει η κάθε μία από αυτές, αλλά και οι ποικίλοι συνδυασμοί τους, δεν μπορεί να χρησιμοποιηθεί αυτή καθαυτή ως φαρμακευτική θεραπευτική ουσία.

Δεύτερον, συγκεκριμένες δραστικές ουσίες που απομονώνονται από την κάνναβη ή παράγονται τεχνητά θα μπορούσαν, φυσικά, να χρησιμοποιηθούν για φαρμακευτικούς, ιατρικούς, παρηγορητικούς σκοπούς, εκεί όπου τα ήδη υπάρχοντα φάρμακα δεν επαρκούν.

Τρίτον, βασική προϋπόθεση που βάζουμε εμείς και λέμε είναι η αντιμετώπιση των δραστικών ουσιών ως φαρμάκων μέσα από την πραγματοποίηση κλινικών μελετών για τον καθορισμό των ενδείξεων χρήσης τους, των φαρμακοκινητικών χαρακτηριστικών τους, του προφίλ ασφαλείας τους, των αλληλεπιδράσεών τους με άλλα φάρμακα, προκειμένου να παρέχονται με τη μεγαλύτερη δυνατή ασφάλεια και αποτελεσματικότητα.

Τέταρτον, σημαντική προϋπόθεση για την υλοποίηση των παραπάνω και τη διασφάλιση της ασφάλειας των ασθενών αποτελεί ο αυστηρός έλεγχος από το ίδιο το κράτος της παραγωγής, της επεξεργασίας, της διάθεσης, της χορήγησης τέτοιων φαρμάκων με αυστηρά επιστημονικά κριτήρια και ιατρική παρακολούθησης των ασθενών που τα λαμβάνουν.

Έτσι, ενώ για τα φάρμακα που περιέχουν συγκεκριμένα κανναβοειδή, τετραϋδροκανναβιόλη, κανναβιόλη έχουν γίνει μελέτες γύρω από τις φαρμακευτικές τους ιδιότητες, την ασφάλειά τους, κ.λπ., δεν ισχύει το ίδιο για τη χρήση της φυτικής κάνναβης, η οποία στηρίζεται κυρίως σε εμπειρικά δεδομένα, τα οποία οι οπαδοί της χρήσης της φυτικής κάνναβης υποστηρίζουν, γεγονός φυσικά που αποτελεί αντιεπιστημονική και επικίνδυνη αντίληψη που αμφισβητεί όλη την πρόοδο της επιστήμης και της γνώσης που έχει αποκτηθεί.

Παράλληλα, με αυτό το επιχείρημα δίδεται χέρι βοηθείας, άλλοθι, στην πολιτική της κυβέρνησης της Ευρωπαϊκής Ένωσης για το πώς οι ασθενείς θα κοστίζουν ακόμη λιγότερο στο κράτος και στους επιχειρηματικούς ομίλους, καλλιεργώντας συγχρόνως την παραίτηση από τη διεκδίκηση να αξιοποιούνται οι τεράστιες δυνατότητες της επιστήμης προς όφελος των ασθενών και, συγχρόνως, εμφανίζοντας την κάνναβη ως κάτι καλό, κάτι αθώο, ειδικά –το σημειώνουμε και το υπογραμμίζουμε αυτό- στις νεότερες ηλικίες, όπου αυτές οι αντιλήψεις βρίσκουν εύκολο πάτημα, με τη χρήση για παράδειγμα της ψυχαγωγικής κάνναβης να αυξάνεται δραματικά. Σας παραπέμπω στα στοιχεία που δημοσιοποιούν στις Ηνωμένες Πολιτείες.

Επίσης, οι δήθεν εκσυγχρονιστικές προτάσεις για αυτοθεραπεία μέσω της αυτοκαλλιέργειας που ακούστηκαν και στην επιτροπή ή ακούγονται, αν θέλετε, και στον ευρύτερο διάλογο, είναι όχι μόνο αντιδραστικές και αντιεπιστημονικές, αλλά και επικίνδυνες για τους ασθενείς. Συνιστούν φτηνή, αλλά επικίνδυνη για τους ασθενείς υποκατάσταση των μεγάλων ελλείψεων στη δημόσια πρωτοβάθμια περίθαλψη και των περικοπών των παροχών, καθώς και των περιορισμών των κρατικών και ασφαλιστικών δαπανών. Στόχος είναι ο εγκλωβισμός και η αποδοχή από τον λαό της στρατηγικής της Ευρωπαϊκής Ένωσης, του κεφαλαίου και των κυβερνήσεων για μείωση της κρατικής ευθύνης και ανάθεσης αυτής της ευθύνης ατομικά στον καθένα.

Όμως, λύση δεν μπορεί να είναι η επιστροφή στη φύση και στο να καλλιεργεί ο καθένας μόνος του τα απαραίτητα βότανα για τη θεραπεία διαφόρων παθήσεων που μπορεί να αντιμετωπίζει. Τα ανωτέρω αναχρονιστικά και αντιεπιστημονικά επιχειρήματα ενδεχομένως να επηρεάζουν ιδιαίτερα έναν αριθμό ασθενών με σοβαρά χρόνια και επώδυνα νοσήματα που αναζητούν κάποια λύση, πολύ περισσότερο όταν αυτοί οι ασθενείς έρχονται αντιμέτωποι με τα χάλια των δημόσιων μονάδων υγείας, την εμπορευματοποίηση των υπηρεσιών, τη σχεδόν παντελή έλλειψη δημόσιων μονάδων και υπηρεσιών υγείας για να στηρίζονται και οι ίδιοι, αλλά να έχουν και οι οικογένειές τους τη δυνατότητα να τους στηρίζουν, αφού όλα αυτά αποτελούν κόστος για το κράτος που το μεταφέρει στους ίδιους, ώστε να το αντιμετωπίσουν. Ακριβώς αυτές οι συνθήκες συνιστούν στέρηση της ελευθερίας τους, η οποία φυσικά δεν μπορεί να υποκατασταθεί με την ελευθερία της χρήσης της κάνναβης, χωρίς τους επιστημονικά ενδεδειγμένους όρους και προϋποθέσεις.

Συμπερασματικά, η Κυβέρνηση δεν ενδιαφέρεται για την παραγωγή και διακίνηση ασφαλών και ποιοτικών σκευασμάτων που προϋποθέτουν την τυποποίηση, την ποσοτική και ποιοτική ανάλυση, την τήρηση των αρχών της φαρμακευτικής επιστήμης κ.λπ..

Ακόμα και το ελάχιστο που θα μπορούσε να κάνει, ορίζοντας επακριβώς τα φαρμακευτικά προϊόντα, oυσίες, έκδοχα, κ.λπ. και τις προδιαγραφές τους, δεν το κάνει, παρά με ιατρικοφανές περιτύλιγμα, με τη σειρά της, στρώνει το έδαφος -και μέσα από το νομοσχέδιο- στην κατεύθυνση της συνολικής αποποινικοποίηση της κάνναβης για προσωπική χρήση.

Στη βάση όλων των ανωτέρω, εμείς καταψηφίζουμε -όπως έχουμε δηλώσει εξάλλου- το νομοσχέδιο αυτό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λαμπρούλη.

Η κ. Σκούφα έχει τον λόγο, για επτά λεπτά, εκ μέρους του ΣΥΡΙΖΑ.

**ΕΛΙΣΣΑΒΕΤ ΣΚΟΥΦΑ:** Θα ξεκινήσω με τρία μικρά σχόλια:

Το πρώτο αφορά τη στάση της Αξιωματικής Αντιπολίτευσης. Προκαλεί εντύπωση, όντως, το γεγονός ότι ενώ εχθές στην επιτροπή ο ειδικός αγορητής δήλωσε πως υπερψηφίζετε το νομοσχέδιο επί της αρχής, πως εν ολίγοις συμφωνείτε ή πως έχετε την πρόθεση να το υπερψηφίσετε…

**ΙΩΑΝΝΗΣ ΚΕΦΑΛΟΓΙΑΝΝΗΣ:** Με επιφύλαξη ήταν.

**ΕΛΙΣΣΑΒΕΤ ΣΚΟΥΦΑ:** Εν πάση περιπτώσει, γιατί δεν έχω τα Πρακτικά μπροστά μου, είπε ότι επί της αρχής η νέα Δημοκρατία συμφωνεί…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν είπε αυτό.

**ΧΡΗΣΤΟΣ ΚΕΛΛΑΣ:** Δεν είπε τέτοιο πράγμα.

**ΕΛΙΣΣΑΒΕΤ ΣΚΟΥΦΑ:** ...πράγμα που σημαίνει ότι ουσιαστικά δεν εγέρθηκε εχθές καμμία διαφωνία όσον αφορά τις φαρμακευτικές ιδιότητες ή, τουλάχιστον, τις επιστημονικές έρευνες που αφορούν την κατάδειξη των φαρμακευτικών ιδιοτήτων της κάνναβης.

Οι αντιρρήσεις που διατυπώθηκαν εχθές στην επιτροπή αφορούσαν κυρίως το γεγονός ότι το νομοσχέδιο, κατά την άποψή σας, αγαπητοί συνάδελφοι, είναι πρόχειρο και δεν είναι καλοδουλεμένο και ότι εναποθέτει σε επικείμενες υπουργικές αποφάσεις διάφορα σημαντικά θέματα.

Σήμερα, μετά και από τις επευφημίες του ομιλητή από τη Χρυσή Αυγή, βλέπουμε να έχετε μετατοπιστεί σε έναν μάλλον συντηρητικό λόγο θέλοντας να εγείρετε τα πλέον συντηρητικά αντανακλαστικά της ελληνικής κοινωνίας.

Δεύτερη παρατήρηση. Έχω μια απορία: Οι φαρμακευτικές εταιρείες, που δρουν στην Ελλάδα ή έχουν την έδρα των θυγατρικών τους εταιρειών στην Ελλάδα, διαθέτουν στην αγορά φαρμακευτικά σκευάσματα, τα οποία να περιέχουν κάποια μορφή οπιοειδών, όπως μορφίνη ή πεθιδίνη; Νομίζω, πως ναι. Έχουμε δει ποτέ στις εγκαταστάσεις αυτών των φαρμακευτικών εταιρειών εν Ελλάδι τι δρακόντεια μέτρα ασφαλείας λαμβάνονται, πόσες κάμερες παρακολούθησης των χώρων υπάρχουν; Και πολύ καλά κάνουν και λαμβάνονται αυτά τα δρακόντεια μέτρα ασφαλείας.

Τώρα, σε αυτό το νομοσχέδιο μας ξενίζει ή απορούμε για το πώς μπορεί να διασφαλιστεί η ασφάλεια στις εγκαταστάσεις παραγωγής και μεταποίησης των αρχικών προϊόντων μέχρι να φτάσουμε στα τελικά προϊόντα κανναβιδιόλης; Σαφώς θα πρέπει να περιμένουμε την υπουργική απόφαση όταν θα βγει, πριν να βγει να υπάρξει η απαραίτητη διαβούλευση κ.λπ.. Αλλά δεν είναι κάτι πρωτόγνωρο για την Ελλάδα να διατίθενται φαρμακευτικά προϊόντα, τα οποία περιέχουν, ας πούμε, έστω κάποια ελάχιστη ποσότητα ηρεμιστικών ουσιών.

Τρίτη παρατήρηση. Τώρα, θα αναφερθώ και θα χρησιμοποιήσω τα πρακτικά από τη χθεσινή συνεδρίαση στην επιτροπή και θα αναφερθώ επί λέξει στο τι είπε η κ. Δέσποινα Μακριδάκη, η οποία είναι πρώτη Αντιπρόεδρος του Εθνικού Οργανισμού Φαρμάκων, του γνωστού μας ΕΟΦ:

«Ευχαριστούμε πολύ για την πρόσκληση να συμμετάσχουμε στη σημερινή συνεδρίαση για ένα πολύ σημαντικό, από πολλές πλευρές, θέμα. Η χρήση της φαρμακευτικής κάνναβης για ιατρικούς σκοπούς έχει αποδειχθεί σε μεγάλο βαθμό -δεν λέει απλά έχει αποδειχθεί, ούτε δεν έχει αποδειχθεί, λέει έχει αποδειχθεί σε μεγάλο βαθμό- και βρίσκεται σε πολύ μεγάλη συζήτηση το τελευταίο διάστημα. Ο Παγκόσμιος Οργανισμός Υγείας έχει αναγνωρίσει μια σειρά θεραπευτικών και ανακουφιστικών ιδιοτήτων του φυτού, ενώ ταυτόχρονα η επιστημονική τεκμηρίωση σε ό,τι αφορά στην αναλγητική, αντισπασμωδική και αντιεπιληπτική δράση υποστηρίζει τη θετική της συμβολή στην αντιμετώπιση πολλών νόσων». Είναι μια πολύ προσεκτική διατύπωση, από μια διακεκριμένη, κατά τα άλλα, εν πολλοίς στον χώρο της, επιστήμονα.

Να πω ότι, σύμφωνα με έρευνες που έχουν γίνει, η κανναβιδιόλη, το CBD, ενδείκνυται ή επιδρά αποτελεσματικά σε διάφορες μορφές ασθενειών από τις οποίες συμπολίτες μας υποφέρουν και διάγουν έναν βίο σχεδόν αβίωτο. Ποιες είναι αυτές οι ασθένειες στις οποίες ενδεχομένως να έχει ευεργετική επίδραση η κανναβιδιόλη, η οποία παράγεται από το φυτό της κάνναβης; Στον καρκίνο, στην επιληψία, στο Πάρκινσον και Αλτσχάιμερ, στις νόσους Χάντιγκτον και Crohn, σε καρδιακές επιπλοκές, στη σκλήρυνση κατά πλάκας, στη ρευματική αρθρίτιδα, στη φλεγμονή του εντέρου, στον διαβήτη αλλά και τη ναυτία, έμετο, απώλεια όρεξης, απώλεια βάρους και αδυναμία που προκαλείται από τις χημειοθεραπείες ή τις ακτινοθεραπείες και την ηπατίτιδα C.

Κυρίες και κύριοι συνάδελφοι, αν και ήθελα να αναφερθώ στα επιμέρους άρθρα, θα αναφερθώ μόνο στο γενικό πλαίσιο που ισχύει. Με ψήφισμα της γενικής συνέλευσης των Ηνωμένων Εθνών στις 30 Απριλίου του 2016 υιοθετήθηκαν οι οδηγίες αναφορικά με τις εθνικές πολιτικές για τη διαθεσιμότητα και την προσβασιμότητα σε ελεγχόμενες ουσίες του Παγκόσμιου Οργανισμού υγείας. Σύμφωνα με αυτό το ψήφισμα, οι κυβερνήσεις οφείλουν να ελαχιστοποιήσουν τις αρνητικές επιπτώσεις των περιοριστικών μέτρων που λαμβάνονται για λόγους ελέγχου και ασφάλειας στη διαθεσιμότητα και το κόστος των ελεγχόμενων φαρμάκων.

Ήδη, όπως όλοι σε αυτή την Αίθουσα γνωρίζουμε, αλλά κάνουμε πως δεν γνωρίζουμε, οι περισσότερες χώρες της Ευρωπαϊκής Ένωσης έχουν νομιμοποιήσει τη χρήση της κάνναβης για ιατρικούς σκοπούς. Κάτι ανάλογο έχει θεσμοθετηθεί στις περισσότερες πολιτείες των ΗΠΑ, στον Καναδά, την Αυστραλία και αλλού.

Θα πω συνοπτικά ότι για τα άρθρα του νομοσχεδίου προβλέπεται χορήγηση άδειας μόνο σε μονάδες ολοκληρωμένης διαχείρισης, ήτοι σε μονάδες καθετοποιημένης παραγωγής. Και για να μας καταλαβαίνει ο κόσμος που τυχόν ακούει, το προϊόν από την καλλιέργεια του φυτού μέχρι την τελική συσκευασία του θα είναι σε περίφραχτους χώρους, με τα ύψιστα μέτρα ασφαλείας και δεν θα βγαίνει από τη συγκεκριμένη μονάδα, παρά μόνο σε μορφή τελικού προϊόντος. Αυτό το τελικό προϊόν τι θα γίνεται; Είτε θα διατίθεται στην εσωτερική αγορά για τους ασθενείς μέσω και πάλι του κρατικού μονοπωλίου και άρα τον έλεγχο του Υπουργείου Υγείας -για ασθένειες που φυσικά θα έχουν καταγραφεί, για μητρώο ασθενών, όπως είπε στη συνεδρίαση της επιτροπής ο Υπουργός Υγείας, Ανδρέας Ξανθός, με συγκεκριμένα συνταγολόγια, με συγκεκριμένα πρωτόκολλα, με συγκεκριμένες δοσολογίας, από συγκεκριμένους γιατρούς- είτε θα εξάγεται ως τελικό προϊόν μόνο και θα εξάγεται από δύο πολύ συγκεκριμένες πύλες, ήτοι τη Θεσσαλονίκη και τον Πειραιά.

Μετά από όλα αυτά, πιστεύω ότι σε σύνθετα ζητήματα, στα οποία δεν έχει ίσως προχωρήσει ολοκληρωμένα η ιατρική έρευνα, όμως υπάρχουν ενδείξεις ή οι περισσότερες ενδείξεις κάνουν λόγο για θετική επίδραση συγκεκριμένων ουσιών, θα πρέπει να είμαστε πάρα πολύ προσεκτικοί και πάρα πολύ μεθοδικοί και πάρα πολύ επιστημονικοί.

Αντίθετα, επειδή το συγκεκριμένο θέμα αφορά την υγεία συμπολιτών μας που πάσχουν από βαριές ασθένειες, ο σκοταδισμός και οι προκαταλήψεις μπορούν να αποβούν μοιραίες, όταν αφορούν την ανθρώπινη ζωή. Αντίθετα, η μεθοδική και προσεκτική επιστημονική προσέγγιση θεμάτων που μέχρι πρότινος θεωρούνταν ταμπού μπορεί, αν όχι να σώσει ζωές, τουλάχιστον να τις διευκολύνει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Σκούφα.

Τον λόγο έχει η κ. Μεγαλοοικονόμου για επτά λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, καλό μήνα.

Θεωρώ ότι η Νέα Δημοκρατία έκανε μια στροφή υιοθετώντας αυτά που είπε η Χρυσή Αυγή. Ίσως δεν θέλει να χάσει τους ψηφοφόρους, τους πολύ-πολύ ενταγμένους προς αυτή την πλευρά.

Ως προς το σημερινό νομοσχέδιο θέλω να πω ότι πάρα πολύ συνάδελφοι είπαν ότι είναι ένα πρόχειρο νομοσχέδιο και ότι δεν έχει μελετηθεί. Αντιθέτως, είναι αποτέλεσμα μιας επιστημονικής έρευνας που διήρκησε περίπου ενάμιση χρόνο.

Τώρα, ως προς μερικούς συναδέλφους που είπαν για το πώς θα φυλάσσονται, πώς θα γίνει η φύλαξη και η καταμέτρηση, θέλω να πω ως προς τη φύλαξη –με κάλυψε και η κυρία συνάδελφος- ότι η άδεια που θα δίδεται, όπως λέει το νομοσχέδιο, θα έχει και την προδιαγραφή να έρχεται και να ελέγχεται από την αστυνομία για να έχει βάση της αδείας του. Κάθε χρόνο αυτή η άδεια θα ανανεώνεται, οπότε δεν μπορεί να μην τηρεί τις προϋποθέσεις. Πάλι η φύλαξη θα ανατεθεί σε σεκιούριτι, σε κάμερες, για να φυλάσσονται. Ο κάθε επιχειρηματίας, για να διαφυλάξει το προϊόν και το εμπόρευμά του, έχει και την ασφάλεια που πρέπει να πληρώνει.

**ΑΝΔΡΕΑΣ ΞΑΝΘΟΣ (Υπουργός Υγείας):** Πες τα, κυρία Μεγαλοοικονόμου!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κι εμένα ως επιχειρηματία με διέρρηξαν, αλλά πλήρωνα και ασφάλεια και σεκιούριτι και με διέρρηξαν. Δηλαδή τι θα γίνει τώρα; Η αστυνομία θα φυλάει τους πολίτες ή την επιχείρηση του καθενός; Δεν το καταλαβαίνω.

(Θόρυβος από την πτέρυγα της Νέας Δημοκρατίας)

**ΙΩΑΝΝΗΣ ΚΕΦΑΛΟΓΙΑΝΝΗΣ:** Σε ποιο άρθρο το λέει;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Σε ποιο άρθρο το λέει;

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κύριοι συνάδελφοι, δεν θα ανοίξουμε διάλογο τώρα.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Λέει, κύριοι συνάδελφοι, ότι θα περάσει, όπως όταν ανοίγει...

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κύριοι συνάδελφοι, σεβαστείτε...

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όπως όταν ανοίγεις μια ξενοδοχειακή μονάδα, σου λέει να έχεις πυρασφάλεια. Περνάει η πυροσβεστική και σου κάνει έλεγχο. Από εκεί και πέρα, εσύ είσαι υποχρεωμένος να κάνεις αναγόμωση, να κάνεις τα πάντα. Δεν θα σου φέρουν έναν πυροσβέστη δίπλα σου.

**ΙΑΣΟΝΑΣ ΦΩΤΗΛΑΣ:** Ναι, αλλά εδώ μιλάμε για ναρκωτικά, δεν μιλάμε για...

**ΠΡΟΕΔΡΕΥΩΝ (Μάριος Γεωργιάδης):** Κύριε Φωτήλα, σας παρακαλώ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Φωτήλα, συγγνώμη, τώρα θα σας πάω εκεί που λέτε ως προς την παραγωγή και το πώς θα ελέγχεται.

Κύριοι Υπουργοί, η επιχείρηση, είτε ατομική θα είναι είτε Ε.Ε. είτε Ο.Ε. είτε Α.Ε., θα τηρούν βιβλία Γ΄ κατηγορίας. Θα έχουν βιβλία εμπορευμάτων, αποθήκης και καταστροφής. Και με τους απλούς αγρότες, δεν μπορούμε να ελέγξουμε την παραγωγή τους, δεν ξέρουμε πόσα θα φυτέψουν και πόσα θα παράγουν; Έκανα λογιστικά. Τα λογιστικά γιατί τα μαθαίνουμε; Είναι ανεξέλεγκτα; Η εφορία τι κάνει;

Σας ερωτώ, κύριε Φωτήλα, που λέγατε «ανεξέλεγκτα και ανεξέλεγκτα». Η εφορία δεν έρχεται και σου λέει: «Δώσε μου τα βιβλία της αποθήκης, δώσε μου των εμπορευμάτων, δώσε μου και τα κατεστραμμένα».

Πρέπει να τα τηρείς, κύριε Φωτήλα! Εσείς μπορεί να είσαστε γιατρός και να μην τα ξέρετε, ο κ. Βορίδης μπορεί να είναι δικηγόρος και να μην τα ξέρει.

**ΙΑΣΟΝΑΣ ΦΩΤΗΛΑΣ:** Δικηγόρος είμαι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ωραία δικηγόρος, τόσο το χειρότερο. Και στη Νομική κάνουν και λίγα οικονομικά. Εγώ όταν πήγαινα στο Πάντειο, κάναμε και νομικά.

**ΙΑΣΟΝΑΣ ΦΩΤΗΛΑΣ:** Έτσι όπως γίνεται και δεν κλέβει κανείς!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Λοιπόν, πάμε παρακάτω. Αυτά που είπατε δεν ισχύουν. Η αρμόδια εφορία θα είναι επιβεβλημένη να κάνει ελέγχους, όπως κάνει σε όλες τις επιχειρήσεις. Η εφορία μπορεί να μπει στα ψυγεία και να κάνει έλεγχο. Δεν θέλω να πω ονόματα εταιρειών. Μπαίνει στα ψυγεία με 20 βαθμούς υπό το μηδέν και κάνει έλεγχο.

Δεν μπορεί να ελέγξει μια επιχείρηση τι παράγει, τι εξάγει, τι εμπορεύεται; Πού είμαστε; Στη ζούγκλα με τον Ταρζάν; Έτσι που το παρουσιάσατε, ούτε στη ζούγκλα να ήμασταν!

**ΙΑΣΟΝΑΣ ΦΩΤΗΛΑΣ:** Για να είμαι ειλικρινής τώρα με πείθετε με τα επιχειρήματα σας!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Σας πείθω; Βέβαια, δεν θα τηρεί βιβλία;

Ακόμη και ατομική επιχείρηση που μπορεί να τηρεί βιβλία Β΄ κατηγορίας δεν θα έχει δικαίωμα να τηρεί Β΄ κατηγορίας, θα τηρεί Γ΄ κατηγορίας.

**ΙΑΣΟΝΑΣ ΦΩΤΗΛΑΣ:** Η αλήθεια είναι ότι έχετε επιχειρήματα!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Φωτήλα, σας παρακαλώ, μην προκαλείτε. Αφήστε να ολοκληρώσει.

Κυρία Μεγαλοοικονόμου, συνεχίστε, σας παρακαλώ.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Εν τω μεταξύ, ο Υπουργός Δικαιοσύνης είπε κάτι. Είπε ότι θα ελέγχονται οι επιχειρηματίες, ακόμη και το διοικητικό συμβούλιο, ακόμη και ο διευθύνων σύμβουλος. Στο νομοσχέδιο πάει και πιο κάτω, γράφει ότι ό,τι ισχύει στο αβ΄ -αν δεν το έχετε δει- που αναφέρεται στο προσωπικό, θα ισχύει και για τους ιδιοκτήτες των επιχειρήσεων, δηλαδή και το προσωπικό δεν θα πρέπει να έχει καταδικαστεί. Δεν θα προσλάβει κανένας προσωπικό που θα είναι ναρκομανής. Θα πρέπει να έχει τις ίδιες προδιαγραφές για να προσληφθεί.

**ΙΑΣΟΝΑΣ ΦΩΤΗΛΑΣ:** Ναρκομανής θα μπορεί να είναι. Έμπορος ναρκωτικών δεν θα μπορεί να είναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Να μην έχει καταδικαστεί.

Εγώ το διάβασα και με πολλή προσοχή. Δεν θα πρέπει να έχει καταδικαστεί ούτε για πλημμέλημα.

**ΙΑΣΟΝΑΣ ΦΩΤΗΛΑΣ:** Κάνετε λάθος. Ούτε για κακούργημα.

(Θόρυβος στην Αίθουσα)

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Τα κωλύματα των περιπτώσεων α΄, β΄ και γ΄ ισχύουν για τους εργαζόμενους και τους απασχολούμενους σε χώρους καλλιέργειας, εγκατάστασης, μεταποίησης και καλλιέργειας, αποθήκευσης, καθώς και τους οδηγούς μεταφορικών μέσων που χρησιμοποιούνται για τη μεταφορά.

Εδώ ξέρετε πόσα λαθρεμπόρια γίνονται με τα φορτηγά; Δεν θα μπορούμε να ελέγξουμε ένα προϊόν που θα πρέπει να έχει υψίστη ασφάλεια; Τα φορτηγά που πιάνονται στα τελωνεία στον Έβρο, κ.λπ., που φέρνουν μέσα τα λαθραία, τα βαριά ναρκωτικά, δεν μπορούμε να τα ελέγξουμε; Τι λέτε τώρα;

Θέλετε να βλέπετε το ποτήρι μισοάδειο, όχι μισογεμάτο. Πήρατε όλα τα ανάποδα και είπατε ότι είναι όλα ανάποδα. Δεν είναι ανάποδα. Αυτό είναι για φαρμακευτικούς σκοπούς και θα το εκμεταλλευτούμε, διότι θα δώσει θέσεις εργασίας, θα κάνει αγρότες νέα άτομα που θα ασχοληθούν με αυτά και επιστημονικά και γεωπόνους, όπως ασχολήθηκαν και με την αλόη, θα δώσει κίνητρα να γίνουν εξαγωγές και ακόμη και οι σπόροι απαγορεύεται αυτούσιοι να αγοράζονται και να μεταπωλούνται, μόνο για τη χρήση.

Μην τα βλέπετε όλα μαύρα. Διότι και το παράβολο θα πληρώνουν και θέσεις εργασίας θα ανοίξουν, δεν θα δουλεύουν μόνα τους τα φυτά να αναπτύσσονται, και φόρους θα εισπράττει το κράτος και ΦΠΑ θα εισπράττει και μπορεί να βάλει και ένα τέλος, όπως έχουμε στον καπνό ή στα ποτά, για να γίνονται σεμινάρια και τα πανεπιστήμια να κάνουν έρευνα.

Λοιπόν, μην τα βλέπετε όλα μαύρα. Θέλετε να τα βλέπετε μαύρα. Δεν είναι μαύρο. Υπάρχει το μαύρο και το άσπρο. Εσείς το κάνατε γκρι.

**ΧΡΗΣΤΟΣ ΚΕΛΛΑΣ:** Αυτό είναι μαύρο!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Άσπρο είναι, κάτασπρο!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Μεγαλοοικονόμου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και τρεις εκπαιδευτικοί συνοδοί τους από το 1ο Δημοτικό Σχολείο Σκιάθου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αμυράς, Κοινοβουλευτικός Εκπρόσωπος από το Ποτάμι. Κύριε Αμυρά, έχει μιλήσει ο Πρόεδρός σας. Κανονικά έχετε έξι λεπτά. Θα υπάρξει η σχετική ανοχή, γιατί καταλαβαίνω ότι έχετε προετοιμαστεί για παραπάνω.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρέπει να πω ότι σήμερα η Ολομέλεια όντως είναι μια δημιουργική Ολομέλεια. Έχουμε πολλά επιχειρήματα από τη μία ή την άλλη πλευρά, ή μια τρίτη ματιά χωρίς ένταση και με δημιουργικό τρόπο. Οπότε, να μία πρώτη απόδειξη ότι η κάνναβη μας φέρνει πιο κοντά. Το πρώτο είναι αυτό.

Δεύτερον, θα μου επιτρέψετε να κάνω κάποια σχόλια. Αγαπητή κυρία Μεγαλοοικονόμου, μην επικαλείστε την εφορία για να πείτε ότι θα υπάρχει διασφάλιση εσόδων. Σας θυμίζω την τεράστια φοροδιαφυγή, τις περιορισμένες δυνατότητες των φοροελεγκτικών μηχανισμών μας, το λαθρεμπόριο καπνικών, το παραεμπόριο και χίλια δύο. Απλώς ήθελα να το αναφέρω.

Τώρα, υπάρχει μια παγκόσμια παραδοχή ότι ο πόλεμος κατά των ναρκωτικών έχει αποτύχει παταγωδώς και τώρα πλέον έχουν την ευθύνη οι γιατροί να ηγηθούν εκείνων των εκκλήσεων που θα μεταρρυθμίσουν τις πολιτικές για τα ναρκωτικά. Αυτά δεν είναι δικά μου λόγια. Είναι λόγια του Γενικού Γραμματέα του ΟΗΕ, του Μπαν Κι-μουν, και του Γραφείου των Ηνωμένων Εθνών για την Καταπολέμηση των Ναρκωτικών, το οποίο αναφέρει όσον αφορά την παγκόσμια παραδοχή που σας έχω πει, της αποτυχίας δηλαδή του πολέμου κατά των ναρκωτικών, τα εξής: «Ένας στους είκοσι ενήλικες παγκοσμίως, δηλαδή περίπου τετρακόσια εκατομμύρια άνθρωποι σε ηλικίες μεταξύ δεκαπέντε και εξήντα τεσσάρων ετών έχουν χρησιμοποιήσει τουλάχιστον δύο φορές ένα παράνομο ναρκωτικό». Μάλιστα.

Κι εκεί που είχαμε τις Ηνωμένες Πολιτείες της Αμερικής να ηγούνται του αγώνα και του πολέμου κατά των ναρκωτικών, στο θέμα της ινδικής κάνναβης άλλαξαν εντελώς στάση και ηγούνται του κινήματος για τη νομιμοποίηση της κάνναβης και για φαρμακευτική, ιατρική χρήση και για ευφορική. Είκοσι οκτώ πολιτείες έχουν νομιμοποιήσει την κάνναβη για την ιατρική χρήση, άλλες οκτώ για ψυχαγωγική χρήση και η μεγαλύτερη πολιτεία των Ηνωμένων Πολιτειών της Αμερικής, η Καλιφόρνια, που έδωσε πρώτη το πράσινο φως για τη νομιμοποίηση της κάνναβης και για ιατρική, φαρμακευτική χρήση και ευφορική χρήση, έχει μεγάλη επίδραση σε όλες τις υπόλοιπες πολιτείες και τους ομοσπονδιακούς νόμους.

Γιατί σας τα λέω αυτά; Διότι οι Αμερικάνοι είναι πρακτικοί άνθρωποι. Όποιος συναναστρέφεται με Αμερικάνους ξέρει ότι όταν ο Αμερικάνος βρεθεί μπροστά σε ένα πρόβλημα, θα κοιτάξει να το λύσει.

Ποιο ήταν το πρόβλημά τους; Το πρόβλημά τους ήταν ότι ένα μεγάλο ποσοστό ανθρώπων σε σχέση με την ινδική κάνναβη φαρμακευτικής χρήσης αναγκαζόταν να πηγαίνει σε σκοτεινά -να το πούμε έτσι- κανάλια για να βρει αυτή τη δραστική ουσία, η οποία θα του απαλύνει τον πόνο αν είναι καρκινοπαθής ή για κάποιες άλλες ασθένειες.

Τι έκαναν λοιπόν με το να τη νομιμοποιήσουν και να τη βάλουν υπό έλεγχο σε κανάλια νομιμότητας; Αμέσως, μέσα σε μία χρονιά είχαν –αν έχεις το θεό σου!- οι πολιτείες τους και το ομοσπονδιακό κράτος 13,7 δισεκατομμύρια δολάρια έσοδα. Τα 6 δισεκατομμύρια δολάρια ήταν από τη φορολόγηση των προϊόντων της κάνναβης για φαρμακευτική χρήση και τα 7,7 δισεκατομμύρια ευρώ από την εξοικονόμηση των χρημάτων που απαιτούνταν για να ενισχυθούν οι δυνάμεις δίωξης κατά της εγκληματικότητας γύρω από την κάνναβη.

Πού πήγαν αυτά τα έσοδα; Τα έσοδα αυτά πήγαν στην υγεία, στην παιδεία, στον αθλητισμό, στις τέχνες και την ανέγερση σχολείων. Σου λέει, αφού δεν μπορούμε να ελέγξουμε την επιθυμία κάποιου να πάρει ναρκωτικά και δη ινδική κάνναβη –μιλάω τώρα για το ψυχαγωγικό κομμάτι- τουλάχιστον ας τα ελέγξουμε με τέτοιον τρόπο, ώστε αυτός που θέλει να αυτοκαταστραφεί να πληρώνει νομίμως και μέρος των χρημάτων αυτών να επιστρέφει και στον ίδιο με την έννοια της κοινωνικής προστασίας και της ιατροφαρμακευτικής περίθαλψης, αλλά και για άλλους κοινωφελείς, κοινωνικούς σκοπούς. Σας είπα ότι στην πόλη Ορόρα στο Κολοράντο τα έσοδα πηγαίνουν για ανέγερση σχολείων και για τη φροντίδα των άστεγων.

Βάζω στην άκρη την οπτική του Καναδού Πρωθυπουργού, του Τζαστίν Τριντό, που λέει να νικήσουμε τη μαύρη αγορά και να κρατήσουμε όλους τους πολίτες ασφαλείς από τους παράνομους ντίλερ. Εκεί έβαλε έναν ειδικό φόρο κατανάλωσης ενός δολαρίου στην κάνναβη που πωλείται εκεί νομίμως στα 10 δολάρια ανά γραμμάριο. Όμως, και σε παγκόσμιο επίπεδο παρατηρείται μια αλλαγή νομοθεσίας.

Τώρα, ας έρθουμε στην ελληνική περίπτωση και στο σχέδιο νόμου. Εδώ πρέπει να τονίσω ότι στην Ελλάδα χρειάζονται θεραπευτικά πρωτόκολλα, ώστε οι γιατροί να έχουν τον πρώτο και τον τελευταίο λόγο. Ας εμπιστευθούμε τους γιατρούς και την επιστημονική κοινότητα.

Διαβάζω, λοιπόν, στη γνωμοδότηση της ιατρική ομάδας εργασίας: «Η σχέση κλινικού οφέλους-ανεπιθύμητων ενεργειών είναι ευνοϊκή…» -είναι ευνοϊκή η σχέση αυτή, δηλαδή είναι υπέρ του τελικού οφέλους για χρήση κάνναβης για ιατρικούς σκοπούς- «…για μία σειρά από νόσους, όπως καχεξία, επιληψία, ανορεξία στο HIV, χρόνιο πόνο ή για τη σπαστικότητα που σχετίζεται με την πολλαπλή σκλήρυνση».

Εδώ, θέλω να ρωτήσω τους Υπουργούς για ποιον λόγο να μη γίνεται εξαγωγή. Κύριοι Υπουργοί, εδώ θα ήθελα την προσοχή σας σε δυο-τρία διευκρινιστικά πράγματα για τον εξαγωγικό προσανατολισμό. Γιατί να μην επιτρέπεται η εξαγωγή;

**ΑΝΔΡΕΑΣ ΞΑΝΘΟΣ (Υπουργός Υγείας):** Επιτρέπεται.

**ΓΕΩΡΓΙΟΣ ΑΜΥΡΑΣ:** Επιτρέπεται;

**ΑΝΔΡΕΑΣ ΞΑΝΘΟΣ (Υπουργός Υγείας):** Βεβαίως.

**ΓΕΩΡΓΙΟΣ ΑΜΥΡΑΣ:** Με συγχωρείτε, επιτρέπεται και η εξαγωγή των εκχυλισμάτων;

**ΑΝΔΡΕΑΣ ΞΑΝΘΟΣ (Υπουργός Υγείας):** Των τελικών προϊόντων.

**ΓΕΩΡΓΙΟΣ ΑΜΥΡΑΣ:** Εγώ μιλάω για τα εκχυλίσματα. Λέτε για τα τελικά προϊόντα. Πρέπει να ξέρουμε ποια είναι αυτά τα τελικά προϊόντα. Δεν πρέπει να βγει μια λίστα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Φαρμακευτικά προϊόντα.

**ΓΕΩΡΓΙΟΣ ΑΜΥΡΑΣ:** Αφήστε να σας δώσω όλες τις παρατηρήσεις μου.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, κρατήστε σημειώσεις και κατά την ομιλία σας μπορείτε να απαντήσετε.

**ΓΕΩΡΓΙΟΣ ΑΜΥΡΑΣ:** Δεύτερον, δεν πρέπει να υπάρχει κι ένας κατάλογος των εγκεκριμένων ασθενειών που θα αντιμετωπίζονται με τη χρήση της κάνναβης για φαρμακευτικό λόγο; Διότι, ως γνωστόν, υπάρχει και πόρισμα στο Υπουργείο σας. Υπήρχε και απόφαση, δική σας υποθέτω, νομίζω πέρυσι, που είχατε φτιάξει μια επιτροπή η οποία θα έφτιαχνε το πόρισμα, για να δούμε ποιες ασθένειες είναι αυτές που στρέφονται γύρω από τη χρήση της ινδικής κάνναβης και το ευεργετικό της –αν υπάρχει- αποτέλεσμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα ερωτώ: γιατί να μην εξάγονται και τα εκχυλίσματα αλλά μόνο το τελικό προϊόν; Ποια είναι αυτά τα τελικά προϊόντα; Ποιες είναι οι εγκεκριμένες ασθένειες που σχετίζονται;

Τέλος, εμείς πιστεύουμε ότι η χρήση της κάνναβης για θεραπευτικούς σκοπούς είναι θετική. Επίσης, λέμε «ναι» στην αποποινικοποίηση της χρήσης για ευφορικούς λόγους.

Και θα απευθυνθώ στον αγαπητό μου φίλο, τον Ιάσονα Φωτήλα, τον δικηγόρο. Αγαπητέ Ιάσονα, εάν με ρωτούσες στον δρόμο: «Αμυρά, να πάρω ναρκωτικά;», θα σου έλεγα «όχι, βέβαια, με τίποτα. Τρελός είσαι; Δεν θα σου κάνουν καλό». Εάν με ρωτήσεις, όμως: «Αμυρά, έχω εγώ δικαίωμα να επιλέξω για τον εαυτό μου, ακόμα και τον δρόμο της αυτοκαταστροφής μου;», θα σου πω ότι έχεις κάθε δικαίωμα.

Αυτή είναι η έννοια του φιλελευθερισμού και με αυτή τη φιλελεύθερη ματιά εμείς βλέπουμε αυτό το σχέδιο νόμο και συνεπώς το υπερψηφίζουμε.

**ΙΑΣΟΝΑΣ ΦΩΤΗΛΑΣ:** Αυτό ισχύει για όλα τα ναρκωτικά, δηλαδή;

**ΓΕΩΡΓΙΟΣ ΑΜΥΡΑΣ:** Όχι, μιλάτε τώρα μόνο για το συγκεκριμένο. Αυτό έλειπε!

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης για δώδεκα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Θα ξεκινήσω, ως είθισται, με μία παρατήρηση όσον αφορά τις τελευταίες εξελίξεις και τον ανασχηματισμό. Νομίζω ότι γνωρίζουμε όλοι ότι ένας κυβερνητικός ανασχηματισμός συνιστά μια κορυφαία στιγμή για την πολιτική ζωή της χώρας, μια, κατά τα άλλα, νέα και ελπιδοφόρα επανεκκίνηση που εμπλουτίζει την πείρα που έχει αποκτήσει η εκάστοτε κυβέρνηση με μια νέα ποιότητα.

Αν, όμως, κάποιος θέλει να πει μια φράση για τον τελευταίο ανασχηματισμό, νομίζω ότι θα έλεγε ότι τελικά «ώδινεν όρος και έτεκεν τον κ. Φώτη Κουβέλη»! Και κάπως έτσι νομίζω ότι τελειώνουν τα όποια σοβαρά σχόλια θα μπορούσε κάποιος να κάνει για τις σχετικές αλλαγές στο χθεσινό κυβερνητικό σχήμα, καθώς τη σκυτάλη από χθες έχουν πάρει οι πολίτες μέσα από τα social media, οι οποίοι δεν χρειάστηκε να στύψουν και πολύ το μυαλό τους για να σχολιάσουν ευφάνταστα την επικαιρότητα και ειδικά την επιλογή του κ. Κουβέλη.

Και δεν γνωρίζουμε, προφανώς, τι βάρυνε περισσότερο την κρίση του κ. Τσίπρα, του Πρωθυπουργού, και τον οδήγησε σε αυτή την επιλογή. Να φταίει άραγε η πεζή και μίζερη διαχείριση των εσωκομματικών τάσεων εντός του ΣΥΡΙΖΑ, που δεν επέτρεψε σε κανέναν άλλον να αποδεχτεί να γίνει αναπληρωτής του κ. Καμμένου; Φταίει, ίσως, ότι η εθνική άμυνα είναι θέμα ούτε καν δευτερεύουσας σημασίας για τον κύριο Πρωθυπουργό και τον στενό του κύκλο σε μία περίοδο που η επιθετική τουρκική στάση έχει πάρει επικίνδυνες διαστάσεις; Ή μήπως η φαρέτρα του Πρωθυπουργού σε στελέχη ικανά και έμπιστα να διοικήσουν είναι από περιορισμένη έως άδεια;

Όπως και να έχει, κυρίες και κύριοι συνάδελφοι, ο χθεσινός ανασχηματισμός είναι ιδιαίτερα διδακτικός για όλους μας. Οι κυβερνήσεις μαρτυρούν την παρακμή τους όταν ανακυκλώνονται σε όλο και μικρότερους κύκλους ικανών και έμπιστων, όταν φοβούνται ή απλώς δεν μπορούν να ανανεωθούν.

Και ο κ. Τσίπρας μοιάζει πια να έχει χάσει κάθε επαφή με την πραγματικότητα επιλέγοντας έναν άνθρωπο τον οποίο ο ίδιος είχε αποκαλέσει «κομπάρσο της πολιτικής».

Όσο για τον κ. Κουβέλη, θα ήθελα πολύ να ξέρω πώς αισθάνεται ένας πρώην Αρχηγός του κόμματος της Δημοκρατικής Αριστεράς -που του είχε μάλιστα προταθεί να γίνει και Πρόεδρος της Δημοκρατίας- ο οποίος από σήμερα είναι υφιστάμενος του κ. Καμμένου. Ο κ. Καμμένος –να το θυμίσουμε αυτό για τα Πρακτικά- είχε αποκαλέσει πρόσφατα τον κ. Κουβέλη «άρχοντα των μαξιλαριών». Ο κ. Κουβέλης κάποτε ήταν εκπρόσωπος μιας μετριοπαθούς και λογικής Αριστεράς. Και μάλιστα από τον Λεωνίδα Κύρκο έως τον Αντώνη Σαμαρά πολλοί επένδυσαν στην ήπια ανανεωτική του αριστεροσύνη και στην υποτιθέμενη τελικά θεσμική του προσήλωση.

Σε ό,τι με αφορά –και τελειώνω εδώ- προφανώς η ιστορία του δεν σβήνεται και διατηρεί τον σεβασμό μου. Δυστυχώς, όμως, «τα στερνά τιμούν τα πρώτα», όπως λέει ο λαός μας και δυστυχώς το ίδιο ισχύει και για τον ίδιο.

Όσοι από εμάς δεν ταλαντευτήκαμε ούτε λεπτό και όσοι αγωνίστηκαν από την πρώτη στιγμή για την ευρωπαϊκή προοπτική της χώρας, κατανοώντας τα πραγματικά ιστορικά διακυβεύματα τα τελευταία χρόνια, θα πρέπει να ξανασκεφτούμε τελικά τι σημαίνει ήπιος και γενικόλογος λόγος και πόσο αυταρχισμό και θεσμική παρακμή μπορεί να κρύβει καμμιά φορά ο κομφορμισμός μιας άνευρης ηθικολογίας.

Και έρχομαι τώρα στα του νομοσχεδίου. Θέλω να κάνω ένα σχόλιο επί της αρχής. Εάν κρίνω από τις τοποθετήσεις, τόσο των εισηγητών όσο και των εκπροσώπων των περισσότερων κομμάτων, που ψήφισαν υπέρ, το σημερινό νομοσχέδιο νομίζω ότι έδωσε την ευκαιρία σε πολλούς, προσφέρθηκε –λέει- τρόπον τινά, για την εκδήλωση ενός προοδευτικού, ενός φιλελεύθερου φρονήματος.

Η διαχωριστική γραμμή που έχει δημιουργηθεί μέσα από τη συζήτηση στις επιτροπές όλο το προηγούμενο διάστημα είναι περίπου η εξής: Επιθυμείτε ή όχι τη φαρμακευτική χρήση της κάνναβης, για την οποία έχει τεκμηριωθεί επιστημονικά ότι έχει θεραπευτικές ιδιότητες;

Ακούστηκε μάλιστα το αμίμητο από κάποιους, ότι με αφορμή το παρόν σχέδιο νόμου ο φιλελευθερισμός της Νέας Δημοκρατίας αποδεικνύεται αβαθής, καθ’ ότι υποτίθεται ο φόβος των ψηφοφόρων και των συντηρητικών αντιδράσεων καθόρισε τη στάση μας. Έβαλαν μάλιστα στη συζήτηση και την ηθική διάσταση του πράγματος. Αποστερούμε –ισχυρίζονται οι ίδιοι- από έναν ασθενή -και μάλιστα με βαρύτατη νόσο- ένα φάρμακο που έχει ανάγκη. Πολλοί ασθενείς –ισχυρίστηκε κάποιος άλλος- καταφεύγουν στην παρανομία.

Να δούμε, κυρίες και κύριοι συνάδελφοι, τα ερωτήματα ένα προς ένα. Ερώτημα πρώτο που πρέπει να ξεκαθαρίσει. Είναι άλλο το φυτό το οποίο σήμερα χαρακτηρίζεται ως ναρκωτική ουσία ή ως εξαρτησιογόνος ουσία –όπως είναι ο συγκεκριμένος νόμος- απ’ αυτό το οποίο χαρακτηρίζεται σήμερα ως φαρμακευτική κάνναβη; Και βεβαίως η απάντηση είναι όχι. Είναι η ίδια κάνναβη, το ίδιο το χασίς –όπως λέει και ο λαός μας- το οποίο χρησιμοποιείται είτε για φαρμακευτικούς σκοπούς είτε έχει ψυχότροπες ιδιότητες και χαρακτηρίζεται από τον νόμο –τώρα που μιλάμε- ως ναρκωτική ουσία.

Δεύτερο ερώτημα. Σήμερα, κυρίες και κύριοι συνάδελφοι, συζητάμε σε αυτό το νομοσχέδιο τη χρήση ή μη της κάνναβης για φαρμακευτική χρήση; Και εδώ η απάντηση είναι όχι. Η συζήτηση σήμερα δεν γίνεται για το εάν πρέπει να υπάρξει η χρήση της κάνναβης για φαρμακευτικούς λόγους.

Εάν θέλουμε να πιστώσουμε κάτι θετικό στην παρούσα Κυβέρνηση είναι ότι πράγματι υπάρχει μια ΚΥΑ, δηλαδή μια κοινή υπουργική απόφαση, από τον περασμένο Ιούνιο –την οποία έχει υπογράψει και ο κύριος Υπουργός- με την οποία έχει ανοίξει ο δρόμος για την κυκλοφορία και τη χορήγηση στους ασθενείς φαρμακευτικών σκευασμάτων κάνναβης.

Μπορεί πολύ απλά να έρθει σήμερα μία εταιρεία από το εξωτερικό και να πει στον ΕΟΦ ότι εγώ έχω σκεύασμα το οποίο μπορώ να το διαθέσω, εφόσον ο ΕΟΦ το εγκρίνει; Βεβαίως και μπορεί. Εάν έχετε κάποια αντίρρηση, να μας πει ο Υπουργός πού υπάρχει αντίρρηση. Σήμερα συζητάμε μόνο την καλλιέργεια κάνναβης, η οποία μπορεί να χρησιμοποιηθεί και για φαρμακευτική χρήση. Υπάρχει το νομικό πλαίσιο. Εσείς οι ίδιοι το δημιουργήσατε.

Άρα η συζήτηση για το εάν ως Νέα Δημοκρατία είμαστε υπέρ ή κατά της φαρμακευτικής ιδιότητας της κάνναβης, δεν αφορά το παρόν νομοσχέδιο. Μπορούμε να κάνουμε άλλου είδους συζήτηση, αλλά όχι αυτή. Και έχουμε τοποθετηθεί γι’ αυτό το πράγμα και είμαστε ξεκάθαροι. Σχετικά τώρα με το εάν υπάρχουν τελείως διαφορετικές απόψεις από άλλους ή αν υπάρχουν επιστημονικές μελέτες όσον αφορά το συγκεκριμένο ζήτημα, μπορούμε να κάνουμε αυτή τη συζήτηση.

Σήμερα, όμως, το παρόν νομοσχέδιο –για να μας καταλάβουν οι Έλληνες πολίτες- δεν αφορά τη χρήση ή μη της κάνναβης για φαρμακευτικούς λόγους. Αφορά την καλλιέργεια κάνναβης, του ίδιου φυτού που μπορεί να χρησιμοποιηθεί και ως ναρκωτική ουσία και για φαρμακευτικούς λόγους. Μιλάμε για καλλιέργεια και όχι για χρήση ή μη χρήση.

Όσον αφορά το παρόν σχέδιο νόμου –και όπως είπα, δεν συζητάμε τη νόμιμη φαρμακευτική χρήση της κάνναβης- συζητάμε αποκλειστικά την παραγωγή τελικών προϊόντων φαρμακευτικής κάνναβης στη χώρα μας.

Και εδώ, κύριε Υπουργέ, θέλουμε μια διευκρίνιση: Τι εννοούμε τελικό προϊόν; Διότι εγώ αντιλαμβάνομαι ότι μέσα σε αυτή την Αίθουσα αν ρωτήσουμε δέκα συναδέλφους τι είναι τελικό προϊόν, θα σας δώσουν δέκα διαφορετικές απαντήσεις. Καλό είναι να διευκρινιστεί, γιατί τελικά δεν ξέρουμε τι θα ψηφίσουμε ως τελικό προϊόν του νομοσχεδίου.

**ΑΝΔΡΕΑΣ ΞΑΝΘΟΣ (Υπουργός Υγείας):** Εάν είναι να ψηφίσετε, θα σας το πούμε πολύ λεπτομερώς.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Με μεγάλη προσοχή, κύριε Υπουργέ, περιμένω τη διευκρίνισή σας. Όμως, για να μην τρέφετε ελπίδες, δεν πρόκειται να ψηφίσουμε το νομοσχέδιο. Όμως, είναι καλό εσείς να διευκρινίσετε τι θεωρείτε ως τελικό προϊόν.

Και εδώ παραδόξως οι περισσότεροι από τους συναδέλφους που τοποθετήθηκαν υπέρ, έκριναν ότι το νομοσχέδιο είναι πρόχειρο καιασαφές. Το γεγονός είναι ότι στην ουσία καλούμαστε να τοποθετηθούμε για ένα σχέδιο νόμου για το οποίο δεν γνωρίζουμε το παραμικρό για το πλαίσιο που ρυθμίζει τη διαδικασία παραγωγής. Και για μας αυτό, κυρίες και κύριοι συνάδελφοι, είναι μείζον.

Και, βεβαίως, μας προβληματίζει αρκετά και με ποιον τρόπο θα μπορέσει η Βουλή να ελέγξει με έναν δημοκρατικό τρόπο και να αξιολογήσει αυτή τη νομοθετική πρωτοβουλία της Κυβέρνησης, όταν το σύνολο σχεδόν των ρυθμίσεων που απαιτούνται, παραπέμπεται σε μια μελλοντική κοινή υπουργική απόφαση.

Σας το αναφέρει, κύριοι Υπουργοί, και η Επιστημονική Επιτροπή της Βουλής. Συγκεκριμένα, παρατηρήσεις επί του άρθρου 1 παράγραφος 4: «Δεδομένου ότι οι όροι και οι προϋποθέσεις καθορίζονται στην παράγραφο 2 του άρθρου 1 του νομοσχεδίου, δημιουργείται προβληματισμός ως προς το αν η προσθήκη και άλλων μπορεί να αποτελέσει αντικείμενο νομοθετικής εξισορρόπησης».

Τι σας λέει, λοιπόν; Ότι αυτό το οποίο αναφέρει η παράγραφος 4 του συγκεκριμένου άρθρου ίσως να μην μπορεί να αποτελέσει αντικείμενο κοινής υπουργικής απόφασης, ίσως να χρειάζεται -που είναι μάλλον και η πιο σωστή νομική ερμηνεία- ένα προεδρικό διάταγμα και πολύ πιθανόν αυτή η διάταξη να καταπέσει και ως αντισυνταγματική. Είναι κάτι που σας το λέει η Επιστημονική Επιτροπή της Βουλής, για να μη βρεθείτε προ εκπλήξεως αν αυτή η διάταξη καταπέσει σε κάποιο δικαστήριο.

Και ερωτώ: Είναι δευτερεύον ότι επίσης δεν υπάρχει καμμία δέσμευση για το ύψος της ποσότητας της παραγωγής και πως αυτή απορροφάται; Δεν υπάρχει τίποτε μέσα στο νομοσχέδιο. Δεν σας προβληματίζει τι θα γίνει με την παραγόμενη ποσότητα σε περίπτωση μη απορρόφησής της από την πολιτεία ή ακόμη και μέσω εξαγωγής; Δεν είναι λόγος ανησυχίας τι θα συμβεί με τις ποσότητες οι οποίες είναι αδιάθετες; Δεν θα πρέπει να ελεγχθεί ότι πράγματι αυτή η ποσότητα, η οποία παράγεται, είναι και αληθής;

Παράδειγμα: Μπορεί κάποιος καλλιεργητής να πει ότι εγώ παρήγαγα μία «χ» ποσότητα, γιατί είχα μια καταστροφή και τελικά να έχει παραγάγει δύο «χ» ποσότητες. Αυτό είναι κάτι το οποίο, δυστυχώς, δεν θα μπορούμε να το ελέγξουμε, κύριοι Υπουργοί, και μάλιστα θα σας ζητάνε και ενισχύσεις μέσω του ΕΛΓΑ, ότι έχει καταστροφική παραγωγή. Διπλό, λοιπόν, κέρδος.

Μας αρκεί, λοιπόν, αυτή και μόνο η κακή νομοθετική πρωτοβουλία, προκειμένου να καταψηφίσουμε επί της αρχής το σημερινό σχέδιο νόμου. Και αυτός είναι και ο λόγος, ότι δεν συζητάμε σήμερα –θα το επαναλάβω για πολλοστή φορά- τη χρήση ή μη της κάνναβης και για φαρμακευτικούς λόγους. Σήμερα λέμε για την καλλιέργεια. Έρχεται με έναν πρόχειρο τρόπο, με έναν κακό νομοθετικά τρόπο και γι’ αυτό τον λόγο και εμείς το καταψηφίζουμε.

Και μπορεί στα μάτια κάποιων αυτή η στάση να υπολείπεται προοδευτικότητας, αλλά πιστέψτε με στα μάτια της συντριπτικής ελληνικής κοινωνίας δεν υστερεί σε συνέπεια και σοβαρότητα. Και αυτό για εμάς είναι το μείζον.

Θέλω να σταθώ λίγο και στο ζήτημα των αναπτυξιακών προσδοκιών, το οποίο ακούσαμε τόσο στην Ολομέλεια όσο και στις επιτροπές προηγουμένως. Μάλιστα, εμφανίστηκαν κάποια δημοσιεύματα που φιλοξενούν δηλώσεις κυβερνητικών στελεχών και Υπουργών, που κάνουν λόγο για πολύ μεγάλες επενδύσεις, της τάξεως εκατοντάδων εκατομμυρίων και δισεκατομμυρίων.

Μάλιστα -διορθώστε με, κύριε Αποστόλου, κύριε Υπουργέ της Αγροτικής Ανάπτυξης- δηλώσατεστο «BLOOMBERG» ότι μπορεί να υπερβεί και το 1,5 δισεκατομμύριο ευρώ αυτές οι επενδύσεις. Μάλιστα ο κ. Τσιρώνης μίλησε για 1,5 δισεκατομμύριo, 2 δισεκατομμύρια. Η δε «ΑΥΓΗ», η κυβερνητική εφημερίδα, μίλησε για πάνω από 2 δισεκατομμύρια.

Εγώ θα πρότεινα να πάρουμε λίγο τα δεδομένα. Άκουσα από πολλούς συναδέλφους της Συμπολίτευσης να αναφέρουν το παράδειγμα του Ισραήλ. Το Ισραήλ, κυρίες και κύριοι συνάδελφοι, αν δείτε και τα δεδομένα, τα οποία δημιούργησε -και υποτίθεται είναι και μια οργανωμένη χώρα, μια χώρα όπου επί χρόνια οι ερευνητικοί και ιατρικοί φορείς προσπαθούν να προσκομίσουν τη συγκεκριμένη διαδικασία σε μια εμπορική εκμετάλλευση- τα δύο πρώτα χρόνια κατά τα οποία εφάρμοσε αυτή τη διάταξη είχε επενδύσεις, όχι κέρδη, 50 εκατομμύρια, ούτε 1,5 δισεκατομμύριο ούτε 2 δισεκατομμύρια, τα οποία επικαλείται αυτή τη στιγμή η Κυβέρνηση.

Όλα αυτά μάλιστα τη στιγμή, που το συγκεκριμένο κράτος, το Ισραήλ υποστηρίζει και ερευνητικά και επιστημονικά αυτές τις προσπάθειες, και χρηματοδοτεί την έρευνα, τις κλινικές μελέτες γύρω από την κάνναβη. Μετά από κάποια χρόνια, δηλαδή μετά από οκτώ χρόνια προσπαθειών μαζί με τις start-ups οι οποίες δημιουργήθηκαν, αυτή τη στιγμή στο Ισραήλ η όλη προστιθέμενη αξία είναι 250 εκατομμύρια και όχι δισεκατομμύρια, τα οποία ακούστηκαν σε αυτή εδώ την Αίθουσα και στις επιτροπές.

Συνεχίζω. Στην Ολλανδία, τη μοναδική χώρα της Ευρωπαϊκής Ένωσης που εξάγει νόμιμα φαρμακευτική κάνναβη, αυτή τη στιγμή δραστηριοποιείται μόνο ένας παραγωγός. Το ίδιο και στην Τσεχία. Στην Κύπρο μελετάται η αδειοδότηση δύο μόνο εταιρειών και μάλιστα για κλειστό διάστημα δεκαπέντε ετών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ας κρατήσουμε, λοιπόν, μικρό καλάθι και ας σταματήσουμε να κοροϊδεύουμε την ελληνική κοινωνία ότι ξαφνικά θα έρθουν εδώ οι επενδυτές των δισεκατομμυρίων και μέσω αυτής της βιομηχανία ξαφνικά θα βγούμε από την κρίση. Πρέπει να δούμε τα πραγματικά δεδομένα, να φέρουμε ένα πραγματικό πλαίσιο το οποίο και θα δημιουργήσει τις κατάλληλες συνθήκες γι’ αυτούς τους ασθενείς, οι οποίοι πραγματικά την έχουν ανάγκη και ας μην αυξάνουμε τις προσδοκίες της ελληνικής κοινωνίας ότι μέσω αυτής της βιομηχανίας ξαφνικά θα μπορέσουμε να ξεπεράσουμε την κρίση.

Τελειώνω με τις τροπολογίες, με την υπ’ αριθμόν 1504/114. Δυστυχώς συνεχίζεται και σ’ αυτό το νομοσχέδιο από πλευράς Κυβέρνησης η συνήθης κακή νομοθετική πρακτική του «τσουβαλιάσματος» σε μια τροπολογία ετερόκλητων διατάξεων, με τις οποίες μπορεί κάποιος να συμφωνεί και με κάποιες άλλες όχι. Εάν σπάσει βέβαια η τροπολογία, θα τοποθετηθούμε διαφορετικά.

Προφανώς και συμφωνούμε, για παράδειγμα, με τη δημιουργία ενός θεσμικού πλαισίου για τις μη παρεμβατικές μελέτες, πόσω μάλλον όταν η Ελλάδα είναι, δυστυχώς, ουραγός στη φαρμακευτική έρευνα και ετησίως χάνονται περίπου 200 εκατομμύρια λόγω της γραφειοκρατίας. Κρατάμε, κύριε Υπουργέ, μια επιφύλαξη στο άρθρο 1 παράγραφος 6, το οποίο δίνει νομοθετική εξουσιοδότηση στον Υπουργό να ρυθμίσει με απόφασή του όλα τα ειδικότερα ζητήματα των μη παρεμβατικών μελετών.

Το ίδιο ισχύει και με τη ρύθμιση του άρθρου 4 για την άυλη συνταγή και το άυλο παραπεμπτικό, στο οποίο βεβαίως και είμαστε θετικοί, αλλά δεν μπορούμε να συμφωνήσουμε με τις προβλέψεις του άρθρου 2 της ίδιας τροπολογίας. Δεν ξέρω πόσοι το έχετε παρατηρήσει εδώ μέσα, αλλά συζητούμε για παράδειγμα για μια διαδικασία συμψηφισμού μεταξύ ΕΟΠΥΥ και ΚΑΚ, με επιστρεφόμενα ποσά τα οποία οφείλουν οι ΚΑΚ μέσω του claw back και δημιουργήθηκαν όχι μόνο εντός του ίδιου έτους αλλά και του επόμενου. Νομίζω ότι θεωρούμε προφανώς ως δεδομένο ότι θα υπάρχουν τέτοιες οφειλές, χωρίς να γνωρίζουμε ποια είναι τα οικονομικά δεδομένα για το επόμενο έτος. Μας δημιουργεί μια ασάφεια το όλο πράγμα. Εάν δεν σπάσει η τροπολογία, δηλαδή εάν δεν έρθει σε ξεχωριστά άρθρα, μάλλον προσανατολιζόμαστε προς το «παρών» όσον αφορά αυτή την τροπολογία.

Κλείνω με την τελευταία τροπολογία με αριθμό 1503/113. Διαφωνούμε στον βαθμό που τροποποιεί, χωρίς να αλλάζει τη φιλοσοφία του άρθρου 27 του ν.4472/2017, με την οποία εξαρχής είχαμε διαφωνήσει και είχαμε καταψηφίσει. Νομίζω ότι η σημερινή τροπολογία απλώς αποτελεί μια ομολογία ότι ο συγκεκριμένος νόμος, ο ν.4472/2017, όσον αφορά τις προμήθειες ουσιαστικά κατέρρευσε.

Άρα καταψηφίζουμε το παρόν νομοσχέδιο για τους λόγους τους οποίους εξέθεσα, γιατί πρέπει να γίνει όντως μια πραγματική συζήτηση για το θέμα της χρήσεως της κάνναβης και για φαρμακευτικούς λόγους, αλλά το παρόν νομοσχέδιο δεν αφορά αυτή τη συζήτηση και δεσμευόμαστε ως επόμενη κυβέρνηση, εάν παραμείνει έτσι όπως είναι το συγκεκριμένο πλαίσιο, να το αλλάξουμε, να το φέρουμε στη σωστή του διάσταση. Εάν παραμείνει έτσι, βεβαίως θα το καταργήσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κεφαλογιάννη.

Θα συνεχίσουμε με τον κ. Κέλλα από τη Νέα Δημοκρατία.

Θα ήθελα να σας ενημερώσω ποιοι ομιλητές έχουν απομείνει. Ο κ. Παφίλης, Κοινοβουλευτικός Εκπρόσωπος του ΚΚΕ, θα ακολουθήσει μετά τον κ. Κέλλα, η κ. Ιγγλέζη, ο κ. Γκιουλέκας και ο κ. Βεσυρόπουλος. Ολοκληρώνουμε έτσι τις πρωτομιλίες όλων και τη λίστα των ομιλητών. Μετά, θα δούμε ποιοι θέλουν να δευτερολογήσουν και από εκεί και πέρα θα κλείσει ο Υπουργός.

Κύριε Κέλλα, έχετε τον λόγο για επτά λεπτά.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, συζητούμε σήμερα το νομοσχέδιο για τη νομιμοποίηση της παραγωγής κάνναβης για φαρμακευτική χρήση και των τελικών προϊόντων της.

Η κάνναβη με κοινή υπουργική απόφαση από τον Ιούνιο του 2017 ταξινομήθηκε στον πίνακα ναρκωτικών ουσιών Β΄, ο οποίος περιέχει ουσίες με υψηλό κίνδυνο κατάχρησης που αξιοποιούνται για θεραπευτικούς σκοπούς, αλλά βρίσκονται κάτω από τον αποκλειστικό έλεγχο προμήθειας, κυκλοφορίας και διάθεσης του κράτους. Ως εκ τούτου οι ασθενείς δύνανται να έχουν ευρύτερη και ευκολότερη πρόσβαση στο συγκεκριμένο ναρκωτικό για ιατρικούς και θεραπευτικούς σκοπούς.

Είναι, όμως, αυτός ο λόγος που φέρνετε σήμερα το νομοσχέδιο; Φανερά όχι. Γιατί; Γιατί δεν έχετε κάποιες μελέτες. Τι ζήτηση έχει αυτό το φάρμακο στην Ελλάδα; Πόση ζήτηση έχει από τους Έλληνες ασθενείς; Τι ανάγκες υπάρχουν; Πώς θα χρησιμοποιείται η κάνναβη;

Αγαπητοί συνάδελφοι, έχει θεραπευτική χρήση η κάνναβη; Σαφώς και όχι. Τι χρήση έχει; Αναλγητική, κυρίως στους καρκινοπαθείς. Υπάρχουν αρκετά αναλγητικά στην ελληνική αγορά; Πάμπολλα, από ελαφρά μέχρι πιο ισχυρά.

Αφήστε εμένα που είμαι γιατρός. Δεν το ξέρω το θέμα. Να δούμε τι λέει η επίσημη έκθεση της Ελληνικής Εταιρείας Ογκολόγων Παθολόγων; Διαβάζω: «Τα υπάρχοντα δεδομένα σε καμμία περίπτωση δεν αποτελούν επιχείρημα χρήσης της κάνναβης σε ασθενείς με καρκίνο. Μάλιστα, σε πολλές περιπτώσεις έχουν και αρνητικό αποτέλεσμα».

Τι λέει ο Ευρωπαϊκός Οργανισμός Φαρμάκων; Διαβάζω: «Δεν έχουν σήμερα θέση στη θεραπεία λόγω της έλλειψης ισχυρών κλινικών δεδομένων, ενώ φαίνεται ότι πιθανά μπορεί να βοηθήσουν στη διαχείριση των συμπτωμάτων που προκαλούνται από τον καρκίνο».

Άρα μήπως προσδοκάτε ότι θα διατίθεται και για κάποια άλλη χρήση, ας πούμε ευφορική -λέω εγώ τώρα- πέραν της αγροτικής παραγωγής και της οικονομίας;

Αγαπητοί συνάδελφοι, το νομοσχέδιο είναι τελείως πρόχειρο, είναι ασαφές, είναι ανέτοιμο και καταλείπει το σημαντικότερο μέρος των διαδικασιών σε ρυθμίσεις μέσω κοινών υπουργικών αποφάσεων, γεγονός που δημιουργεί έντονες επιφυλάξεις για την αποτελεσματικότητα του συνολικού νομοθετικού εγχειρήματος.

Γι’ αυτό και πρέπει οι αρμόδιοι Υπουργοί να δώσουν σήμερα απαντήσεις. Παρά την επιμονή μας και στις επιτροπές, δεν πήραμε καμμία μέχρι σήμερα. Συγκεκριμένα: Πόσες άδειες θα δοθούν, κύριε Υπουργέ; Ρωτήσαμε στην επιτροπή, αλλά δεν πήραμε απάντηση. Μια, δυο, δέκα; Θα υπάρχει όριο; Αν οι άδειες αυτές είναι απεριόριστες, ποιος θα ελέγχει τις μονάδες παραγωγής; Τι θα συμβεί με τη διάθεση των τελικών προϊόντων; Τι θα συμβεί με την απορρόφηση των παραγωγικών πλεονασμάτων;

Για να έρθω και λίγο στη διαδικασία αδειοδότησης και υποβολής της σχετικής αίτησης, και αυτό λέει μέσω ΚΥΑ θα καθορίζεται. Όμως, δεν αναφέρεται ποια θα είναι η παραλαμβάνουσα και η αξιολογούσα αρχή. Θα είναι ο ΕΟΦ, θα είναι το Υπουργείο Υγείας, θα είναι το Υπουργείο Αγροτικής Ανάπτυξης και Τροφίμων; Κύριε Αποστόλου, εσείς θα την έχετε την αρμοδιότητα;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα σας απαντήσω μετά.

**ΧΡΗΣΤΟΣ ΚΕΛΛΑΣ:** Θα είναι το Γενικό Χημείο του Κράτους; Ποιος θα εισπράττει αυτό το παράβολο; Πόσο θα είναι αυτό το παράβολο; Θα είναι ανά άδεια; Θα είναι ανά στρεμματική απόδοση; Θα είναι ένα; Πείτε το. Γιατί δεν το λέτε; Δηλαδή, γιατί μετά θα τα ξέρετε και τώρα δεν τα ξέρετε; Γιατί τώρα δεν τα ξέρετε και μετά με τις υπουργικές αποφάσεις θα τα ξέρετε; Δεν μπορώ να καταλάβω.

Μαζί με την αίτηση ζητάτε και σχετικά δικαιολογητικά, όπως η βεβαίωση του οικείου αστυνομικού τμήματος για επαρκή φύλαξη των εγκαταστάσεων και της αποθήκευσης του προϊόντος. Σωστά; Και τώρα εσείς λέτε ότι θα έρθει η Αστυνομία και θα ελέγξει, αφού θα γίνει η επένδυση -γιατί θα γίνει η επένδυση για να πάρει χαρτί από την Αστυνομία ο επενδυτής ότι φυλάσσεται επαρκώς. Και αν δεν το πάρει το χαρτί; Πάει η επένδυση; Χάθηκαν τα λεφτά; Είναι δυνατόν με την αίτηση για αδειοδότηση να θέλεις και τη βεβαίωση της Αστυνομίας για την επαρκή φύλαξη; Μα, αν την έχει πάρει δεν χρειάζεται να κάνει τίποτα. Αν κάνει την επένδυση και δεν εγκριθεί, έχασε τα λεφτά. Δεν είναι έτσι; Αν έχω άδικο, πείτε μου ότι έχω άδικο.

Και ποιος θα ελέγχει τις αποθηκευτικές και μεταποιητικές μονάδες και τη διαδικασία μεταφοράς; Για τη διαδικασία παραγωγής και μεταποίησης και αποθήκευσης δεν προβλέπεται απολύτως τίποτα με σαφήνεια, ενώ δεν προβλέπεται ούτε χωροταξική ρύθμιση σε σχέση με τις εκτάσεις. Πού θα λειτουργούν; Θα απέχουν από σχολεία; Θα είναι δίπλα σε σχολεία; Θα είναι μέσα στα σπίτια; Θα είναι εντός κατοικημένων περιοχών, εκτός κατοικημένων περιοχών;

Γιατί άκουσα πριν έναν συνάδελφο του ΣΥΡΙΖΑ -δεν θυμάμαι ποιος ήταν- ο οποίος είπε ότι στον Πειραιά μπορεί να έχει δίπλα σε σχολεία. Μα, υπάρχει μέσα στον Πειραιά έκταση τεσσάρων στρεμμάτων, για να γίνει τέτοια εγκατάσταση; Δεν είμαστε τόσο αφελείς.

Το προϊόν που θα εξάγεται θα καταλήγει σε φαρμακευτικούς προορισμούς ή σε αγορές όπου θα χρησιμοποιείται για ευφορικούς λόγους;

Ορίζεται ότι η έγκριση, δηλαδή η άδεια, μπορεί να ανακληθεί. Από ποιον θα ανακαλείται; Απευθείας από τον Υπουργό ή θα υπάρχει συγκεκριμένη αρχή; Άλλος θα δίνει την άδεια άλλος θα την ανακαλεί; Δεν βγάζουμε άκρη πουθενά.

Όπως υπογράμμισε και ο εισηγητής μας, στην Κύπρο, στην Τσεχία και στην Ιταλία υπάρχουν νομοθετικά πλαίσια που είναι ολοκληρωμένα και σαφή. Στην Κύπρο ο αντίστοιχος νόμος περιλαμβάνει εκατόν εξήντα σελίδες και εσείς μας φέρατε έναν νόμο με πέντε σελίδες και όλα τα υπόλοιπα θα τα κάνουν οι υπουργικές αποφάσεις.

Και γιατί παρακάμπτετε την Επιτροπή Ναρκωτικών, αγαπητοί συνάδελφοι;

Τώρα, ως προς τη ρητορική για την ανακούφιση των ασθενών, δεν ρυθμίζονται καν οι διαδικασίες συνταγογράφησης και τιμολόγησης των τελικών προϊόντων. Θα είναι προσιτά για τους ασθενείς; Πώς θα χορηγούνται; Και εδώ πάλι κενό. Θα ρυθμιστεί και αυτό με υπουργική απόφαση από τον αρμόδιο Υπουργό.

Δηλαδή, αυτό το πράγμα που φέρατε τώρα το θεωρείτε νομοθεσία; Προς επίρρωσιν αυτών και επειδή αναφέρεστε και στην ευαισθησία απέναντι στους ασθενείς, απουσιάζει εντελώς από το νομοσχέδιο ένα πλαίσιο δράσης για την ενημέρωση των γιατρών, των φαρμακοποιών, των ασθενών και κυρίως της κοινής γνώμης σχετικά με τις παρενέργειες. Έχει και παρενέργειες η κάνναβη. Είναι ο εθισμός. Είναι τα ψυχωτικά επεισόδια. Ως γιατρός σας τα λέω αυτά. Δεν θα έπρεπε να μεσολαβήσει ένα διάστημα με κλινικές δοκιμές, ώστε να αποφανθεί ο ΕΟΦ και το Υπουργείο Υγείας για τις ασθένειες και τις παθήσεις επί των οποίων θα χορηγείται το συγκεκριμένο ναρκωτικό;

Προφανώς, αγαπητοί συνάδελφοι, άλλα έχετε στο μυαλό σας και ο λόγος, που φέρνετε αυτό το νομοσχέδιο με πολλαπλά σημεία σε συσκότιση και με εκ των υστέρων ρυθμίσεις, καταδεικνύει ότι μάλλον προλειαίνετε το έδαφος για τη διάνοιξη χρήσης της κάνναβης και για άλλους σκοπούς, πέραν των φαρμακευτικών.

Αγαπητοί συνάδελφοι, εάν νομίζετε ότι με τη νομιμοποίηση της κάνναβης είστε εσείς που θα αφήσετε το προοδευτικό αποτύπωμα στη διακυβέρνηση της χώρας, λυπούμεθα, αλλά δεν θα σας ακολουθήσουμε. Τη νομιμοποίηση της χρήσης των ναρκωτικών και του εμπορίου σε μια εποχή και σε μια χώρα που μαστίζεται από το εμπόριο ναρκωτικών, εμείς δεν το θεωρούμε πρόοδο. Εξάλλου, την ευαισθησία σας και την προοδευτικότητά σας την έχετε δείξει τρία χρόνια που κυβερνάτε, με την περαιτέρω μείωση των συντάξεων, των επικουρικών, με την κατάργηση του ΕΚΑΣ, με την αύξηση του ΦΠΑ και με τη δήμευση της περιουσίας του ελληνικού δημοσίου στο υπερταμείο υπό ξένη διοίκηση.

«Όχι» ξεκάθαρα, κύριοι συνάδελφοι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κέλλα.

Τον λόγο έχει ο Κοινοβουλευτικός Εκπρόσωπος του ΚΚΕ κ. Αθανάσιος Παφίλης για δώδεκα λεπτά.

**ΑΘΑΝΑΣΙΟΣ ΠΑΦΙΛΗΣ:** Είχα την εντύπωση ότι θα μιλήσει ο κ. Ξανθός πρώτα.

**ΠΡΟΕΔΡΕΥΩΝ (Μάριος Γεωργιάδης):** Ο κ. Ξανθός θα μιλήσει στο τέλος, αφού ολοκληρώσουμε με τη λίστα των ομιλητών.

Ορίστε, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Πέρα από το τι ρυθμίζει το νομοσχέδιο, είναι φυσικό ή αντικειμενικά ή σκόπιμα η συζήτηση να γενικεύεται. Εμείς δεν έχουμε πρόβλημα. Έχουμε τοποθετηθεί πολλές φορές για τα γενικά θέματα. Θα πω συνθηματολογικά τι λέει το ΚΚΕ για τα γενικά θέματα των ναρκωτικών.

Λέμε «όχι» σε όλα τα ναρκωτικά, είτε σκληρά είτε μαλακά, όπως τα βαφτίζουν. Λέμε: «Ζωή ολόκληρη και όχι σε δόσεις με δόσεις ναρκωτικών». Λέμε ότι υπάρχουν δυνατότητες για να ζήσει πρώτα απ’ όλα η νεολαία, αλλά και γενικότερα οι εργαζόμενοι, με ευτυχία και να απολαύσουν τον ανθρώπινο πολιτισμό και όχι να καταφεύγουν σε έναν πλασματικό και ψεύτικο κόσμο, μέσα από τις παραισθήσεις των ναρκωτικών, που τους σπρώχνει το σύστημα το ίδιο με τα αδιέξοδα που δημιουργεί και που προτιμάει τη νεολαία στη μαστούρα και όχι στον αγώνα για να ανατρέψει το σύστημα.

Γι’ αυτή την κοινωνία και γι’ αυτά τα ιδανικά, όπου η οικονομία θα κινείται με γνώμονα την κάλυψη των ανθρωπίνων αναγκών και όχι το κέρδος μιας χούφτας που λυμαίνεται τον πλούτο και της χώρας μας και της ανθρωπότητας, γι’ αυτή την κοινωνία τούς καλούμε να αγωνιστούν και να κλείσουν τα αυτιά σε όσους τους θέλουν είτε να φυτεύουν χασίς είτε να παίρνουν τη δόση τους, επίσημα ή ανεπίσημα.

Σε ό,τι αφορά το νομοσχέδιο, τι ακριβώς κάνει; Διότι έγινε γενική συζήτηση εδώ. Το νομοσχέδιο, κατά τη γνώμη μας -και έτσι είναι- απελευθερώνει την παραγωγή κάνναβης και προϊόντων για ιατρικούς σκοπούς, εντός ή εκτός εισαγωγικών. Τι λέει η Κυβέρνηση; Λέει: «Εμάς μας ενδιαφέρει να απαλύνουμε τον ανθρώπινο πόνο, να τον αντιμετωπίσουμε. Υπάρχουν ανάγκες ασθενών που βρίσκουν ανακούφιση…» -δεν άκουσα «θεραπεία», αλλά μπορεί και αυτό- «…σε τέτοια προϊόντα. Επομένως αλλάζουμε το θεσμικό πλαίσιο». Είναι έτσι; Υπάρχει θεσμικό πλαίσιο σήμερα για παραγωγή κάνναβης για ιατρικούς σκοπούς και προϊόντα από αυτή; Ναι ή όχι; Υπάρχει ο προηγούμενος νόμος. Δεν δίνει τη δυνατότητα;

**ΓΕΩΡΓΙΟΣ ΠΑΛΛΗΣ:** Εισαγωγής.

**ΑΘΑΝΑΣΙΟΣ ΠΑΦΙΛΗΣ:** Και παραγωγή, με κρατικό μονοπώλιο. Διάβασέ το.

Δεύτερον, υπάρχει δυνατότητα συνταγογράφησης τέτοιων φαρμάκων; Υπάρχει τέτοια δυνατότητα. Είναι ακριβά; Υπάρχουν προβλήματα, κλπ.; Να τα συζητήσουμε. Ωστόσο, θεσμικό πλαίσιο υπάρχει και η πρόβλεψη είναι ότι μόνο το κράτος μπορεί και να παράγει και φυσικά να ελέγχει όλον αυτόν τον τομέα. Γιατί δεν συζητάμε αυτό το πλαίσιο αν θέλει βελτίωση;

Τι αλλάζει, λοιπόν, η Κυβέρνηση με αυτό το νομοσχέδιο; Η Κυβέρνηση απελευθερώνει αυτόν τον τομέα και τον ρίχνει στον τζόγο και στο κέρδος των «αρπακτικών», των δολοφόνων πολυεθνικών. Αυτό κάνει. Τον δίνει στους επιχειρηματικούς ομίλους.

Και, μάλιστα, επειδή είναι τέτοια τα ύψη της επένδυσης, σταματήστε να κοροϊδεύετε τους αγρότες ότι μπορούν αυτοί να κάνουν συνεταιρισμούς και να παράγουν την ιατρική κάνναβη, που τέλος πάντων είναι το κοινό χασίς, για να συνεννοούμαστε. Δεν είναι τίποτα το διαφορετικό.

Αυτό κάνετε. Απελευθερώνετε και θα έρθουν οι επιχειρηματικοί όμιλοι, γνωστοί όμιλοι ήδη, αυτά είναι γνωστά πριν έρθει το νομοσχέδιο, Ισραηλινοί, Αμερικάνοι, Καναδοί, μεγαθήρια. Γιατί έρχονται; Για να αντιμετωπίσουν τον πόνο των Ελλήνων ασθενών που δεν μπορεί να τον καλύψει το κράτος; Σε ποιον τα λέτε αυτά; Έρχονται για να επενδύσουν στις άριστες κλιματολογικές συνθήκες που έχει η Ελλάδα γι’ αυτή την παραγωγή, στο φθηνό εργατικό δυναμικό που διαφημίζει η Κυβέρνησή σας στις Ηνωμένες Πολιτείες και αλλού, στις εργασιακές σχέσεις ζούγκλας και σύγχρονης σκλαβιάς που έχετε μαζί με τα υπόλοιπα κόμματα δημιουργήσει με τα μνημόνια και με τους νόμους που έχετε ψηφίσει και σε ένα πλαίσιο που τους βοηθάτε. Θα πω παρακάτω τα υπόλοιπα.

Άρα είναι μια προέκταση, που έχει μεγάλες ιδιαιτερότητες βέβαια, της γενικότερης πολιτικής ανάπτυξης, καπιταλιστικής ανάπτυξης, που προωθεί και όχι μόνο υπηρετεί αλλά και διαφημίζει η Κυβέρνηση ΣΥΡΙΖΑ - ΑΝΕΛ και που συμφωνούν όλα τα υπόλοιπα κόμματα και τσακώνονται για το ποιος θα την εφαρμόσει. Γι’ αυτό και η κριτική των άλλων κομμάτων δεν είναι ούτε καν ανταρτοπόλεμος, είναι παρενόχληση στα δευτερεύοντα και στα τριτεύοντα και όχι στην ουσία.

Άρα αφού λέτε ότι είναι να αντιμετωπίσουμε τα προβλήματα ασθενών, που όντως υπάρχουν και που κάτω από ορισμένες προϋποθέσεις μπορεί κανένας να συζητήσει γι’ αυτά, γιατί δεν προχωράτε σε κρατικές επενδύσεις; Απέραντες κρατικές εκτάσεις υπάρχουν. Γιατί δεν το κάνετε αυτό; Γιατί δεν προχωράτε στην καθετοποίηση, σε επενδύσεις δηλαδή από το Πρόγραμμα Δημοσίων Επενδύσεων και αλλού, ώστε να καλυφθούν οι ανάγκες αυτές; Γιατί ακριβώς η πολιτική σας υπηρετεί τα συμφέροντα του κεφαλαίου. Δίνει διέξοδο σε γρήγορο και μεγάλο κέρδος σε λιμνάζοντα κεφάλαια. Αυτή είναι η ανάπτυξη.

Και δεν είναι μόνο αυτό. Από ό,τι αντιλαμβανόμαστε -δεν μπορούμε να είμαστε στις συζητήσεις που γίνονται- υπάρχουν και ορισμένες απαιτήσεις των εταιρειών που έρχονται για ρυθμίσεις που έχει το νομοσχέδιο σε όφελός τους. Δηλαδή, ενώ το νομοσχέδιο είναι σαφέστατο στις προϋποθέσεις που καθορίζουν τον κεφαλαιοκρατικό χαρακτήρα της επένδυσης -καθετοποίηση, παραγωγή, κατοχή, μεταφορά, μεταποίηση, αποθήκευση κ.λπ.- στις άλλες έχει μια σκόπιμη ασάφεια και τις παραπέμπει στις υπουργικές αποφάσεις. Ένα το κρατούμενο. Δημιουργείτε προϋποθέσεις καλύτερες -και θα το αποδείξουμε γιατί- για τις πολυεθνικές που έρχονται να επενδύσουν σε αυτόν τον τομέα.

Για παράδειγμα, γιατί βγάζετε την Επιτροπή των Ναρκωτικών για να πει γνώμη και για τις επενδύσεις και στην πορεία να έχει γνώμη; Γιατί; Τι λέει ο προηγούμενος νόμος; «Η λειτουργία εργοστασίων που επεξεργάζονται προϊόντα και σκευάσματα ναρκωτικών γίνεται ύστερα από σύμφωνη γνώμη της Επιτροπής Ναρκωτικών», ν.4139/2013 άρθρο 11. Τώρα γιατί τη βγάζετε; Γιατί δεν θα πρέπει αυτή η επιτροπή, που έχει και ειδική επιστημονική γνώση, να ελέγξει τους μεγαλοεπιχειρηματίες; Δική τους απαίτηση είναι -που είναι πολύ πιθανό- ή δική σας διευκόλυνση και υπερβάλλων ζήλος; Κι αυτό είναι ζήτημα.

Χρησιμοποιείται ο όρος «τελικά προϊόντα φαρμακευτικής κάνναβης». Γιατί δεν προσδιορίζονται οι ουσίες με σαφήνεια; Γιατί το γνωρίζετε πολύ καλά και καλύτερα από μένα -λέω για τους Υπουργούς, αλλά είναι θέμα Κυβέρνησης συνολικά, δεν είναι θέμα μόνο Υπουργών- πόσες ουσίες υπάρχουν στην κάνναβη και πόσες είναι αυτές που θεωρούνται, τέλος πάντων, ότι έχουν καταπραϋντικές ιδιότητες ή μπορεί και να έχουν ή έχουν ερευνηθεί.

Και οι άλλες είναι όλες υπό συζήτηση, αν είναι είτε τοξικές είτε προκαλούν αυτά που ανέλυσαν με ακρίβεια και ο εισηγητής μας, ο Μανώλης Συντυχάκης και ο Γιώργος Λαμπρούλης, που είναι και γιατρός.

Άρα τι περιθώριο αφήνετε; Γενική χρήση της κάνναβης και αυτό μπορεί να οδηγήσει στο να πωλούνται και σακουλάκια αποξηραμένης κάνναβης, όπως πωλούνται και στην Ολλανδία και αλλού, από τις ίδιες τις εταιρείες, όταν λες «τελικά προϊόντα της φαρμακευτικής κάνναβης».

Επειδή, όπως ξέρετε, μιλάμε για πολυεθνικές, θα σας θυμίσω κάτι ιστορικό. Όλη η Αμερική και όλη η ανθρωπότητα ήταν γεμάτη από αφίσες της «BAYER», που διαφήμιζε «πάρτε ηρωίνη για να γλυτώσετε από τη μορφίνη». Μη μου πείτε ότι δεν το ξέρετε. Μιλάμε για τη «BAYER», μια από τις μεγαλύτερες, κολοσσιαίες βιομηχανίες. Βέβαια με όλα αυτά ανοίγει και ο δρόμος αποποινικοποίησης συνολικά των ναρκωτικών και ιδιαίτερα της ινδικής κάνναβης.

Εδώ ακούσαμε πολλά μηνύματα πάρα πολλά. Ντροπή! Αυτό το σήμα δίνουν στη νεολαία ορισμένοι, που ξεσάλωσαν «βάλτε γλαστράκι» και αύριο -γιατί όχι;- «πάρτε και τις σύριγγες και τη δόση σας»; Αυτό είναι το μήνυμα; Είναι ακίνδυνα; Είναι φυσικό προϊόν λένε. Όλα φυσικά προϊόντα είναι. Όμως έχουν και κάποιες συνέπειες συγκεκριμένες, που είναι γνωστές.

Τι λέει η εμπειρία άλλων χωρών, όπως της Αυστρίας, της Ιταλίας, των Ηνωμένων Πολιτειών Αμερικής; Λέει ότι όπου άνοιξε ο δρόμος με την ιατρική χρήση κ.λπ., ήταν όχημα για την πλήρη απελευθέρωση. Έχω στοιχεία και το σημερινό δελτίο Τύπου του ΚΕΘΕΑ -το οποίο θα το καταθέσω και στα Πρακτικά, δεν θέλω να το διαβάσω- για το τι λέει η αμερικάνικη επιτροπή για τα ναρκωτικά και τα στοιχεία που έχει.

Το καταθέτω.

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λένε ορισμένοι και ο εισηγητής και άλλοι: «Μα όλες οι χώρες προχωράνε. Εμείς θα μείνουμε πίσω; Θα μείνουμε μακριά;» Ποιες χώρες προχωράνε; Τι είναι αυτές οι χώρες που προχωράνε; Αυτές που σκέφτονται το κοινωνικό σύνολο;

**ΑΝΔΡΕΑΣ ΞΑΝΘΟΣ (Υπουργός Υγείας):** Ανεπτυγμένες, κύριε Παφίλη. Από τις μεγαλύτερες ευρωπαϊκές χώρες.

**ΑΘΑΝΑΣΙΟΣ ΠΑΦΙΛΗΣ:** Μα η Ολλανδία είναι από τις πιο ανεπτυγμένες και οι μισοί μαθητές καπνίζουν χασίς από δεκαπέντε χρονών. Οι Ηνωμένες Πολιτείες της Αμερικής είναι η πιο ανεπτυγμένη καπιταλιστική χώρα του κόσμου -και έχω τα στοιχεία εδώ- και είναι 66% κάτω από δεκαέξι χρονών στα ναρκωτικά ενώ στην Ολλανδία 42%. Έχω τα επίσημα στοιχεία.

Η Ελλάδα με αυτό το πλαίσιο που έχει και που δεν συμφωνούμε, βέβαια, είναι στις τελευταίες -να μην πω η τελευταία- όσον αφορά στα ναρκωτικά.

Άρα συγκρίνοντας τις ανεπτυγμένες χώρες και τα στοιχεία που έχουν, τι δείχνουν αυτά τα στοιχεία των καπιταλιστικών χωρών; Δείχνουν ότι όπου ανοίγει ο δρόμος και απελευθερώνεται η χρήση -και η συζήτηση μόνο που γίνεται για το ότι είναι καλό και ότι δεν έχει συνέπειες κ.λπ., ειδικά λέμε για την ινδική κάνναβη- αυτόματα ανεβάζει την κατανάλωση.

Στην Ελλάδα υπάρχουν τέτοια στοιχεία. Όταν άνοιξε η κουβέντα τότε -με γαργαλάτε και θα τα πω τώρα- με κοινή πρόταση Βουλευτών Νέας Δημοκρατίας, Συνασπισμού και ΠΑΣΟΚ για την πλήρη αποποινικοποίηση κ.λπ., ανέβηκε κατακόρυφα. Όσο ανοίγουν αυτές οι κουβέντες περί αθωότητας και ότι κάνει και καλό και είναι και ψυχαγωγικό, τόσο χειροτερεύει η κατάσταση.

Τέλος, επειδή δεν έχω και χρόνο και δεν θέλω να τον καταχραστώ, το Κομμουνιστικό Κόμμα Ελλάδας είναι αδιάφορο σ’ αυτά; Γίνεται μια συστηματική συκοφάντηση. Επειδή ο πνιγμένος από τα μαλλιά του πιάνεται, έτσι και αυτοί που θέλουν να μας κατηγορήσουν, επειδή δεν μπορούν να δικαιολογήσουν όλα αυτά που κάνουν, λένε ψέματα για εμάς.

Τι λέμε, λοιπόν, εμείς; Θα το διαβάσω ξανά, για να εμπεδωθεί. Λέμε ότι η φυτική κάνναβη λόγω του μεγάλου αριθμού δραστικών ουσιών -αυτά είναι επιστημονικά συμπεράσματα- που περιέχει, για τη συντριπτική πλειοψηφία των οποίων δεν γνωρίζουμε τις δράσεις, αλληλεπιδράσεις, παρενέργειες που έχει κάθε μια απ’ αυτές αλλά και οι ποικίλοι συνδυασμοί τους, δεν μπορεί να χρησιμοποιηθεί αυτή καθαυτή ως φαρμακευτική θεραπευτική ουσία.

Το ανέλυσε και ο εισηγητής μας ο Μανώλης Συντυχάκης και ο Γιώργος Λαμπρούλης επιστημονικά, τεκμηριωμένα. Δεν έχω χρόνο τώρα να το αναλύσω.

Δεύτερον, αντίθετα συγκεκριμένες δραστικές ουσίες που απομονώνονται από την κάνναβη ή και μπορούν να συντεθούν, ακόμα και τεχνητά, θα μπορούσαν να χρησιμοποιηθούν για ιατρικούς, φαρμακευτικούς, παρηγορητικούς σκοπούς, σε περιπτώσεις που τα ήδη υπάρχοντα φάρμακα δεν επαρκούν. Είναι σαφές αυτό που λέει το ΚΚΕ ή όχι; Το λέω αυτό, γιατί μας κατηγορείτε ότι δεν μας νοιάζει η υγεία των ασθενών. Και νοιάζει εσάς που είστε στη «NOVARTIS», την «BAYER» και σε όλες τις πολυεθνικές που ενδιαφέρονται και κόπτονται!

Τι λέμε στη συνέχεια; Βασική προϋπόθεση αποτελεί η αντιμετώπιση των δραστικών ουσιών ως φαρμάκων, δηλαδή η απομόνωσή τους από το φυτό ή η τεχνική - χημική παραγωγή τους και η πραγματοποίηση κλινικών μελετών για τον καθορισμό των ενδείξεων χρήσης τους, των φαρμακοκινητικών χαρακτηριστικών τους, του προφίλ ασφαλείας τους, των αλληλεπιδράσεών τους με άλλα φάρμακα, προκειμένου να παρέχονται στους ασθενείς με τη μεγαλύτερη δυνατή ασφάλεια και αποτελεσματικότητα.

Ξέρετε, όλα αυτά που κυκλοφορούν ότι ο καθένας από μόνος του βρίσκει τη θεραπεία, είναι σκοταδισμός, επιστροφή στον Μεσαίωνα και υπηρετούν άλλους στόχους πέρα από πολιτικούς.

**ΠΡΟΕΔΡΕΥΩΝ (Μάριος Γεωργιάδης):** Κύριε Παφίλη, ολοκληρώστε παρακαλώ.

**ΑΘΑΝΑΣΙΟΣ ΠΑΦΙΛΗΣ:** Τέταρτον, σημαντική προϋπόθεση για την υλοποίηση των παραπάνω και τη διασφάλιση πρώτα απ’ όλα της ασφάλειας των ασθενών αποτελεί ο αυστηρός έλεγχος από το ίδιο το κράτος της παραγωγής, της επεξεργασίας, της διάθεσης και της χορήγησης τέτοιων φαρμάκων με αυστηρά επιστημονικά κριτήρια και με ψυχιατρική παρακολούθηση των ασθενών που τα λαμβάνουν.

Εμείς ξέρουμε ότι τέτοια προβλήματα μπορούν να αντιμετωπιστούν συνολικά μόνο σε μια άλλη κοινωνία. Γι’ αυτή παλεύουμε. Υπάρχουν οι προϋποθέσεις. Για εδώ, όμως, σας λέμε. Γιατί δεν το κάνετε κρατικό μονοπώλιο; Επενδύσεις στην αγροτική οικονομία, εργοστάσια κ.λπ.. Θα μου πείτε ότι δεν υπάρχουν λεφτά. Πόσα δισεκατομμύρια αναπτυξιακά κίνητρα δίνετε σε όλους; Πόσα; Για βγάλτε τα προγράμματα. Πόσα δίνετε; Εδώ οι άλλοι σιωπούν για όλα αυτά.

Γιατί, λοιπόν, δεν μπορεί σε αυτό το σύστημα έστω να λειτουργήσει έτσι; Όπως και για το φάρμακο. Γιατί δεν φτιάχνετε κρατική βιομηχανία φαρμάκου, για να χτυπήσετε την ανταγωνιστικότητα των πολυεθνικών που επιβάλλουν ό,τι θέλουν;

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, σας παρακαλώ τελειώνετε.

**ΑΘΑΝΑΣΙΟΣ ΠΑΦΙΛΗΣ:** Ναι, μισό λεπτό. Ξέρετε όμως έχουμε και δευτερολογίες, έχουμε να πούμε πολλά.

**ΠΡΟΕΔΡΕΥΩΝ (Μάριος Γεωργιάδης):** Καταλαβαίνω ότι είναι πάρα πολύ σημαντικό. Γι’ αυτόν τον λόγο και έχετε φτάσει στα δεκαέξι λεπτά.

**ΑΘΑΝΑΣΙΟΣ ΠΑΦΙΛΗΣ:** Τελειώνω. Τρία λεπτά, κύριε Πρόεδρε. Δεν ζητάω περισσότερα.

Αυτό είναι αυτονόητο. Δεν το κάνετε, γιατί έχετε κάνει επιλογή να υπηρετήσετε αυτό το σύστημα και μάλιστα καλύτερα από τους άλλους. Γι’ αυτό και οι άλλοι βγαίνουν στα κεραμίδια. Τους τρώτε το ψωμί! Είσαστε πιο προχωρημένοι και τα κάνετε και πιο γρήγορα και με λιγότερες συνέπειες. Να ξέρετε όμως ότι ο λαός σάς παίρνει χαμπάρι.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παφίλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Ξάνθης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Ιγγλέζη για επτά λεπτά.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που αφορά στην παραγωγή, τον έλεγχο και τη διάθεση των σκευασμάτων που περιέχουν φαρμακευτική κάνναβη.

Πρόκειται για ένα νομοσχέδιο, που έρχεται να ανταποκριθεί με ευαισθησία και αίσθημα ευθύνης στην ανάγκη για τη διαμόρφωση ενός νέου τομέα για τη χώρα μας, για τον οποίο στις περισσότερες ευρωπαϊκές χώρες υπάρχει ήδη θεσμική ρύθμιση.

Ερχόμαστε, λοιπόν, σήμερα, αφουγκραζόμενοι ένα σημαντικό κοινωνικό αίτημα, να θεσμοθετήσουμε και να νομιμοποιήσουμε τη δυνατότητα εγχώριας παραγωγής και τελικής επεξεργασίας προϊόντων φαρμακευτικής κάνναβης.

Τονίζω το «φαρμακευτικής», συνάδελφοι, γιατί όσο και αν προσπαθεί η Αντιπολίτευση να οδηγήσει τη συζήτηση στην απελευθέρωση της χρήσης της κάνναβης, στην αποποινικοποίηση της κατοχής ή να παρουσιάσει αυτό το νομοσχέδιο ως τον «δούρειο ίππο» για την ανεξέλεγκτη χρήση εξαρτησιογόνων ουσιών, δεν μπορεί να το καταφέρει.

Και αυτό γιατί η συζήτηση του νομοσχεδίου μάς φέρνει αντιμέτωπους, με ερωτήματα που βρίσκονται σε εντελώς διαφορετικό πλαίσιο, ερωτήματα που έχουν να κάνουν με την ιατρική αξία της κάνναβης, με τη διευκόλυνση των ασθενών που μπορούν να ωφεληθούν από αυτή αλλά και την ανάπτυξη τεχνογνωσίας για τη διαδικασία υπό όρους, προϋποθέσεις και αυστηρό έλεγχο.

Σε ένα σύγχρονο πλαίσιο αντιμετώπισης των ασθενειών και των συνεπειών τους αλλά παράλληλα και αξιοποίησης της φύσης για την αντιμετώπισή τους, δεν μπορούμε να εθελοτυφλούμε. Η χώρα μας έχει το συγκριτικό πλεονέκτημα, να διαθέτει τις φυσικές αυτές συνθήκες που ευνοούν την καλλιέργεια όχι μόνο της κάνναβης αλλά και άλλων φαρμακευτικών φυτών.

Για την ανάπτυξη και καθιέρωση των φαρμακευτικών φυτών και βοτάνων στη χώρα οφείλουμε να συζητήσουμε συνολικά και διεξοδικά το επόμενο διάστημα, από τη διασφάλιση του γενετικού πόρου μέχρι τη συγκροτημένη εισαγωγή του στο ιατροφαρμακευτικό μας σύστημα. Ελπίζω, κύριοι Υπουργοί, να υπάρξουν σχετικές πρωτοβουλίες από τα αρμόδια Υπουργεία το επόμενο διάστημα.

Με αφορμή, όμως, τη φαρμακευτική κάνναβη αναδεικνύεται ότι βρισκόμαστε μπροστά σε μια σημαντική πρόκληση, που καλούμαστε να αξιολογήσουμε, αν, δηλαδή, θα δώσουμε τη δυνατότητα στις παραγωγικές δυνάμεις της χώρας, να διαμορφώσουν και να έχουν ενεργό ρόλο σε όλη την αλυσίδα, από την καλλιέργεια μέχρι και τη μεταποίηση και την τελική επεξεργασία των προϊόντων ως και τη διάθεση σκευασμάτων που περιέχουν φαρμακευτική κάνναβη.

Όσο και αν δεν θέλουμε να το δούμε αυτό ως ένα στυγνό αναπτυξιακό ζήτημα, διότι άπτεται πολύ ευαίσθητων πλευρών και σχετίζεται με την ίαση ανθρώπων, έχει εν τοις πράγμασι ένα συγκεκριμένο οικονομικό κύκλο, έναν κύκλο ανθρώπων που θα επενδύσουν σε αυτό, που δεν θα είναι απαραίτητα μεγαλοεπενδυτές ή φαρμακευτικές πολυεθνικές, αλλά μπορούν να είναι και νέοι αγρότες ή συνεταιριστικά παραγωγικά σχήματα, έναν κύκλο όσων υπό αυστηρό κρατικό έλεγχο θα αναπτύξουν δραστηριότητες μεταποίησης, αλλά και θα διαθέσουν στην αγορά προϊόντα.

Από αυτόν τον κύκλο ο πρωταρχικός ωφελούμενος, δεν θα είναι αποκλειστικά ο όποιος επενδυτής. Ναι, πράγματι, θα δοθούν ευκαιρίες, για να προωθηθούν παραγωγικές επενδύσεις στον τομέα αυτόν και θα υπάρξουν αναπτυξιακά οφέλη στην οικονομία και στο κράτος. Εν τέλει, ο πραγματικά ωφελούμενος είναι ο ασθενής και αυτό είναι το δικό μας μέλημα, να μπορεί ο ασθενής που έχει τεκμηριωμένα ανάγκη από αυτά τα προϊόντα, να έχει πρόσβαση σε αυτά ευκολότερα, ασφαλέστερα και χωρίς προκαταλήψεις αλλά φυσικά και με μικρότερο κόστος.

Με το σχέδιο νόμου που συζητάμε σήμερα, φυσικά ή νομικά πρόσωπα θα μπορούν να παράγουν κάνναβη sativa, με αποκλειστικό σκοπό την παραγωγή μόνο τελικών προϊόντων φαρμακευτικής κάνναβης και την προμήθεια με αυτά του κρατικού μονοπωλίου για τη διάθεση σε ασθενείς και την εξαγωγή για ιατρικούς σκοπούς. Αυτό είναι ένα σημαντικό και αναγκαίο θεσμικό βήμα για τη χώρα μας, η ένταξη, δηλαδή, της κάνναβης και των προϊόντων της στο ιατροφαρμακευτικό σύστημα της χώρας.

Κυρίες και κύριοι συνάδελφοι, μέχρι σήμερα ο τρόπος με τον οποίο ήταν διαμορφωμένο το σύστημα αξιοποίησης της φαρμακευτικής κάνναβης στη χώρα, δεν μπορούσε να εξυπηρετήσει τις ανάγκες των ασθενών. Δεν διασφαλιζόταν η διαθεσιμότητα, η προσβασιμότητα και το λογικό κόστος των ουσιών. Ακόμα οι ασφυκτικές συνθήκες του εφαρμοζόμενου συστήματος, δεν έδιναν τη δυνατότητα αξιοποίησης αναπτυξιακών προοπτικών και της φαρμακευτικής κάνναβης, την προσέλκυση επενδύσεων και τη δημιουργία νέων αγορών εργασίας.

Με τη νομοθέτηση των ρυθμίσεων που συζητάμε σήμερα, το πλαίσιο αυτό θα τροποποιηθεί σημαντικά και θα επιζητούμε συνεχώς τη βελτίωση του συστήματος αυτού. Προφανώς, όμως, δεν σταματούν εδώ οι προσπάθειες και η μεγαλύτερη προσπάθεια πρέπει να γίνει με την κοινωνία, όχι τόσο με αυτό το κομμάτι της κοινωνίας που έχει ανάγκη τα προϊόντα της φαρμακευτικής κάνναβης για να βρει ανακούφιση, να βελτιώσει την υγεία του και να έχει μια καλύτερη ποιότητα ζωής, γιατί αυτό το κομμάτι της κοινωνίας γνωρίζει πολύ καλά, αλλά με εκείνο το κομμάτι της κοινωνίας που αντιμετωπίζει τα ζητήματα αυτά με προκατάληψη.

Η ενημέρωση, λοιπόν, της κοινής γνώμης είναι αναγκαία όχι μόνο για τις δυνατότητες που δίνονται, αλλά και για εν δυνάμει κινδύνους, διότι όπως ισχύει για όλα τα φάρμακα, χρειάζεται σύνεση στη χρήση τους και ενημέρωση.

Σε κάθε περίπτωση, όμως, οφείλουμε με συγκροτημένο τρόπο και οριοθετημένα βήματα να ανοίγουμε δρόμους και να διασφαλίζουμε σε όλους το αυτονόητο δικαίωμα πρόσβασης στην υγεία. Αυτή η προσπάθεια δεν μπορεί παρά να μας ενώνει συνάδελφοι, και να μας οδηγεί σε γόνιμα μονοπάτια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Ιγγλέζη και για την τυπικότητα στον χρόνο.

Ορίστε, κύριε Γκιουλέκα, έχετε τον λόγο εκ μέρους της Νέας Δημοκρατίας για επτά λεπτά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η προλαλήσασα συνάδελφος είπε ότι έχουμε δικαίωμα όλοι στην ελεύθερη πρόσβαση στην υγεία. Βεβαίως. Δεν διαφωνεί κανείς. Δεν είναι αυτό το ζητούμενο. Για να ξεκαθαρίσουμε κάτι, λέει κανείς «όχι» στη χρήση της κάνναβης για ιατρικούς σκοπούς; Ασφαλώς και όχι. Μα ήδη γίνεται αυτό. Δεν έρχεστε ξαφνικά εσείς, η Κυβέρνηση των ΣΥΡΙΖΑ - ΑΝΕΛ, να εφαρμόσετε μια επανάσταση στον χώρο της υγείας και να εισάγετε τη χρήση της κάνναβης. Υπάρχει η κάνναβις, χρησιμοποιείται. Για την καλλιέργεια μιλάμε. Αυτό είναι το ζητούμενο. Αυτή είναι η «ταμπακιέρα». Αυτό είναι το θέμα το οποίο μας απασχολεί.

Ακούω πολλούς, όπως και την προλαλήσασα συνάδελφο, να επικεντρώνονται σε ζητήματα, που δεν αφορούν στο παρόν νομοσχέδιο. Ποιο είναι το παρόν νομοσχέδιο; Συγκεκριμένα πρόκειται για ένα νομοσχέδιο το οποίο έχει δυο άρθρα και σύμφωνα με το οποίο μιλάτε για τη δυνατότητα καλλιέργειας της κάνναβης, του είδους «Cannabis Sativa L» περιεκτικότητας σε τετραϋδροκανναβινόλη –είμαι νομικός, δεν είμαι γιατρός, γι’ αυτό βλέπετε να μην είμαι εξοικειωμένος μ’ αυτούς τους όρους- άνω του 0,2% για φαρμακευτικούς σκοπούς. Αυτό είναι το ζητούμενο.

Βέβαια, κυρίες και κύριοι συνάδελφοι, επειδή μιλάμε για συζήτηση νομοσχεδίου -κι έτσι θα έπρεπε να γίνεται, εδώ είμαστε νομοθετικό Σώμα- ερωτώ τους Υπουργούς της Κυβέρνησης το εξής: Φέρατε αυτό το νομοσχέδιο για να ζητήσετε την έγκριση της Βουλής ή φέρατε το νομοσχέδιο, για να ζητήσετε την εξουσιοδότηση της Βουλής προς εσάς, για να νομοθετήσετε περαιτέρω και έξω από τη Βουλή με όλες τις ΚΥΑ οι οποίες προβλέπονται; Διότι όλα προβλέπονται με ΚΥΑ. Όλα τα παραπέμπετε σε ΚΥΑ, όπως τις προϋποθέσεις καλλιέργειας, τους ελέγχους, τη φύλαξη.

Όλα, λοιπόν, παραπέμπονται σε ΚΥΑ. Και για να μη μου πείτε ότι είμαι υπερβολικός, το νομοσχέδιό σας είναι όλο κι όλο δυο σελίδες και μ’ αυτό ρυθμίζετε, κυρίες και κύριοι συνάδελφοι, αυτό το φλέγον ζήτημα. Αυτό το νομοσχέδιο περιλαμβάνει το εξής στο άρθρο 1. Διαβάζω: «Η έγκριση παρέχεται με κοινή απόφαση των Υπουργών Οικονομίας, Ανάπτυξης…» κ.λπ., «…με απόφαση των Υπουργών Εσωτερικών, Οικονομίας, Ανάπτυξης, Δικαιοσύνης, Διαφάνειας κ.λπ., καθορίζονται περαιτέρω όροι και προϋποθέσεις, που αφορούν ιδίως τη χορήγηση της έγκρισης, την υποβολή επιπλέον δικαιολογητικών…», κ.λπ..

Παρακάτω στις δυο σελίδες υπάρχουν τέσσερις αναφορές σε ΚΥΑ που πρόκειται να εκδοθούν, προκειμένου να ρυθμίσουν τα ζητήματα που δεν ρυθμίζετε εδώ. Δηλαδή: «Για την έκδοση των ανωτέρω υπουργικών αποφάσεων δεν απαιτείται η γνώμη… «…και ο ΕΟΦ εγκρίνει την παραγωγή…», αλλά παρακάτω λέτε «…όπως ειδικότερα όλα αυτά θα καθοριστούν με απόφαση του Υπουργού Υγείας μετά από πρόταση του ΕΟΦ».

Κυρίες και κύριοι συνάδελφοι, όλα αυτά είναι μείζονα ζητήματα, γιατί μιλάμε για καλλιέργεια ενός ναρκωτικού, για το χασίς. Το χασίς απαγορεύεται. Αν κάποιοι εδώ μέσα ή και έξω από εδώ -γιατί έχουμε ακούσει πολλούς, εκ των οποίων πολλοί είναι σύντροφοί σας στο κόμμα και στην Κυβέρνηση- ονειρεύονται την αποποινικοποίηση του χασίς και την ελεύθερη πρόσβαση στο χασίς, για να μπορεί κανείς να χαίρεται και να αγοράζει χασίς και τα παιδιά μας να μπορούν ενδεχομένως να βρίσκονται σ’ αυτόν τον όμορφο, αγγελικά πλασμένο κόσμο των ναρκωτικών –συνάδελφοί σας τα έχουν πει αυτά- τότε να το πουν ξεκάθαρα.

Όμως όταν έρχεστε εδώ, οφείλετε να φέρνετε νομοθετήματα, με τα οποία να προβλέπετε αυτά τα μείζονος σημασίας ζητήματα, γιατί προηγουμένως ο κ. Κοντονής όταν πήρε τον λόγο είπε: «Εδώ, κύριοι συνάδελφοι της Αντιπολίτευσης, κάνετε δίκη προθέσεων». Όχι, δεν κάνουμε δίκη προθέσεων.

Ελάτε, όμως, να μας πείσετε εσείς ότι δεν είναι, πράγματι, στις προθέσεις σας ενδεχομένως κάποια τέτοια ζητήματα -εγώ δεν θα πω ότι έχετε κακή πρόθεση- να τα ρυθμίσετε με έναν τέτοιο τρόπο, που να μη διασφαλίζουν απολύτως όλα αυτά που αποτελούν και τους δικούς μας φόβους. Πώς θα το ξέρουμε; Δίνοντάς σας την έγκριση εκ των προτέρων να βγάλετε τις ΚΥΑ και τότε θα δούμε αν οι ΚΥΑ καλύπτουν; Μα εδώ νομοθετούμε. Δεν νομοθετείτε εσείς στα Υπουργεία.

Οι ΚΥΑ οι κοινές υπουργικές αποφάσει, είναι για να ρυθμίζουν επιμέρους ζητήματα. Για σας είναι επιμέρους ζητήματα όλα αυτά τα οποία παραπέμπετε στις ΚΥΑ; Ρωτώ: Χωροταξικά πού θα καλλιεργείται το χασίς; Κοντά σε οικισμούς; Κοντά σε σχολεία; Κοντά σε εκκλησίες; Κοντά σε νοσοκομεία; Τίποτα. Η ΚΥΑ θα μας πει. Δεν υπάρχει τίποτα στον νόμο, δεν μπορούσαμε αυτά να τα γράψουμε. Αλίμονο! Θα ήταν κακό να γράψουμε σε έναν νόμο ότι αυτό πρέπει να είναι σε έναν χώρο απομακρυσμένο, που να μην έχει τη δυνατότητα ο καθένας να έχει πρόσβαση. Όλα αυτά δεν γράφονται στον νόμο. Αυτά πρέπει να παραπέμπονται στην ΚΥΑ.

Επίσης ως προς τη φύλαξη των χώρων καλλιέργειας τι λέτε στον νόμο σας; Στη ζ΄ περίπτωση λέει ότι η αίτηση συνοδεύεται από βεβαίωση του οικείου αστυνομικού τμήματος ότι τηρήθηκαν οι όροι και οι προϋποθέσεις ασφαλούς φύλαξης, σχετικά με τις περιοχές καλλιέργειας στις εγκαταστάσεις της μεταποιητικής μονάδας, τα σημεία αποθήκευσης.

Δηλαδή ένα αστυνομικό τμήμα για να το πω πιο χοντρά, ένας αστυνομικός, ένας χωροφύλακας, ένας αστυφύλακας, ο οποίος βρίσκεται στην Αποκορώνου ή οπουδήποτε αλλού, θα μπορεί μέσα στο επιβαρυμένο πρόγραμμά του, στα καθήκοντα που έχει, να έρχεται και να κάνει όλον αυτόν τον έλεγχο και να πιστοποιεί τελικά, πράγματι, ότι τηρούνται αυτές οι προϋποθέσεις. Ποιος; Ένα αστυνομικό όργανο την ώρα που γνωρίζουμε την πίεση που υφίστανται όλα τα αστυνομικά όργανα και την ώρα που γνωρίζουμε ότι τα αστυνομικά όργανα, δεν μπορούν να κάνουν καν αυτά για τα οποία είναι αυτονόητο ότι πρέπει να δράσουν. Προχθές έσπαγαν στην Ερμού και τα αστυνομικά όργανα ήταν εδώ και δεν μπορούσαν να επέμβουν εκεί και εσείς εμπιστεύεστε τη φύλαξη και την τήρηση όλων αυτών των όρων στα αστυνομικά όργανα.

Προχωρώ παρακάτω: Ποσότητες. Δεν λέτε τίποτα. Θα μπορεί –λέει- κάποιος να καλλιεργεί. Πόσο; Τι; Θα καθορίζεται με ΚΥΑ. Τι θα καθορίζεται; Απ’ ό,τι έχω διαβάσει, μπορεί να έχω κάνει λάθος.

Κύριε Αποστόλου, εσείς έχετε σχέση με τις καλλιέργειες…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφού δεν ξέρετε…

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Επιτρέψτε μου.

Διαψεύστε με αν δεν είναι έτσι. Έχω, όμως, διαβάσει ότι μπορεί τα τέσσερα στρέμματα, να δώσουν ανώτατη απόδοση ακόμη και τριάντα χιλιάδες κιλά, γιατί έχω μάθει τα εξής. Δεν τα ήξερα, προσπάθησα και εγώ και ανέτρεξα σε επιστημονικά συγγράμματα, για να δω τι ακριβώς γίνεται στην καλλιέργεια. Έτσι όπως εμένα με πληροφόρησαν, μπορεί να γίνεται και δύο και τρεις φορές τον χρόνο ο κύκλος αυτός της παραγωγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με συγχωρείτε, λοιπόν, πάρα πολύ, αλλά αυτό εδώ δεν πρέπει να ορίζεται; Ορίζετε μόνο τέσσερα στρέμματα. Και ποιος θα τα κάνει όλα αυτά; Θα τα κάνει ένας άνθρωπος, ο οποίος πρέπει να έχει τις αυστηρές προϋποθέσεις, να έχει συμπληρώσει το εικοστό πρώτο έτος της ηλικίας του.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Άλλαξε αυτό.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Και να μην έχει…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Άλλαξε αυτό. Έγινε δεκαοκτώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Μάλιστα. Γίνεται και δεκαοκτώ.

Και μάλιστα να μην έχει καν καταδικαστεί για κακουργήματα όχι για πλημμελήματα. Δηλαδή προβλέπεται εδώ μια σειρά από διατάξεις. Λέτε ότι η έγκριση κ.λπ., αποκλείεται σε πρόσωπα τα οποία καταδικάστηκαν και έχετε εδώ διάφορα όπως εκβίαση, πλαστογραφία, απάτη, απιστία δικηγόρου, δωροδοκία, δωροληψία.

Αν κάποιος έχει καταδικαστεί για πλημμέλημα και έχει σχέση με τον κόσμο των ναρκωτικών αυτό το πλημμέλημα, δεν θα πρέπει να αποκλείεται; Δηλαδή, πρέπει να βάλουμε τον άνθρωπο αυτόν, ο οποίος γλίτωσε ευτυχώς -αν γλίτωσε- από τον κόσμο των ναρκωτικών; Δυστυχώς αυτή είναι μια μάστιγα. Θα πρέπει εσείς να του δώσετε την άδεια να καλλιεργεί το χασίς, στον κόσμο του οποίου ενδεχομένως ήταν μπλεγμένος; Δεν τα καταλαβαίνω όλα αυτά.

Επίσης δεν καταλαβαίνω, τελικά, αυτό που ορίζετε εσείς ως τελικό προϊόν, ποιο είναι. Διότι ο παριστάμενος, εσείς, κύριε Υπουργέ, στην υπουργική απόφαση -δεν προσπαθώ να σας διερμηνεύσω, διάβασα ακριβώς τη δήλωσή σας- λέτε ότι υπάρχει το ενδεχόμενο με ΚΥΑ, να ορίζεται ότι μπορεί τελικό προϊόν να είναι και ο ανθός, η φούντα δηλαδή, η οποία θα εξάγεται ή οτιδήποτε άλλο. Τελικά δεν πρέπει να ξέρουμε τι ακριβώς γίνεται, με ποιον τρόπο θα γίνεται;

Πραγματικά περιμένουμε να μάθουμε και θέλουμε να ξέρουμε και μάλιστα όλα αυτά προβλέπεται να ρυθμίζονται στις ΚΥΑ. Ούτε καν προεδρικά διατάγματα, δηλαδή, τα οποία υπόκεινται και στον έλεγχο του Συμβουλίου της Επικρατείας αλλά σε ΚΥΑ έτσι γενικώς, λες και είναι ένα θέμα, το οποίο μπορεί με μια προχειρότητα να ρυθμίζεται. Ακριβώς με μια προχειρότητα.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, αν θέλετε, τελειώστε, σας παρακαλώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω σε ένα λεπτό, κύριε Πρόεδρε.

Υπάρχει προχειρότητα, υπάρχει ασάφεια, υπάρχει γενικότητα. Δηλαδή ουσιαστικά τρία Υπουργεία εμπλεκόμενα -και άλλα εμπλέκονται- επεξεργαστήκατε το νομοσχέδιο, για να φέρετε αυτές τις δύο σελίδες; Αυτό είναι το πόνημα των τριών Υπουργείων, που ενδελεχώς εξετάσατε το ζήτημα;

Ερωτώ και το εξής: Γιατί δεν έγινε δημόσια διαβούλευση; Για ποιον λόγο όλο αυτό το νομοθέτημα το φέρατε εσπευσμένως, το περάσατε με τις διαδικασίες της Βουλής σε μία επιτροπή και δεν καλέσατε καν τους φορείς να καταθέσουν προτάσεις, να τους ακούσετε, να συζητήσετε, να διαμορφώσετε μια άποψη, και στο τέλος να πείτε «ξέρετε, ακολουθήσαμε αυτή την διαδικασία και ό,τι στραβό υπάρχει στη διαδρομή, βεβαίως, θα το διορθώσουμε»;

Έρχεστε εσπευσμένα, καλείτε τους φορείς εκτάκτως και μάλιστα από τους φορείς που καλείτε, παίρνετε και αρνητικές απαντήσεις. Τι λένε οι φορείς; Η κ. Μακριδάκη, η πρώτη Αντιπρόεδρος του ΕΟΦ, μιλάει για θεσμικό κενό. Τι λέει ο Δικηγορικός Σύλλογος Αθηνών, ο δικηγορικός κόσμος της χώρας; Μιλάει για την ανάγκη να θεσπιστούν ασφαλιστικές δικλίδες. Δεν τα λέμε εμείς. Δεν τα λέει η κακή Νέα Δημοκρατία, που αντιπολιτεύεται την καλή Κυβέρνηση του ΣΥΡΙΖΑ και των ΑΝΕΛ. Αυτά τα λένε συγκεκριμένοι φορείς.

**ΠΡΟΕΔΡΕΥΩΝ (Μάριος Γεωργιάδης):** Παρακαλώ, ολοκληρώστε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω σε ένα λεπτό, κύριε Πρόεδρε. Τελευταίος είμαι. Επιτρέψτε μου να ολοκληρώσω.

**ΠΡΟΕΔΡΕΥΩΝ (Μάριος Γεωργιάδης):** Τελευταίος είναι ο κ. Βεσυρόπουλος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω αμέσως.

Τι λέει η κ. Μαρίνα Τσίγκα, η Πρόεδρος του Εθνικού Συμβουλίου κατά των Ναρκωτικών; «Ανεπαρκής και όχι έγκαιρη ενημέρωση».

Όλα αυτά, ειλικρινά, μας βάζουν και εμάς σε μεγάλες αμφιβολίες, για το τι τελικά επιδιώκετε.

Εγώ θα δεχθώ αυτό που είπατε, κύριε Υπουργέ, ότι σε άλλες χώρες το πλαίσιο είναι πιο μαλακό, σε άλλες είναι πιο σκληρό. Στην Ιταλία μόνον ο στρατός καλλιεργεί το χασίς και στην Αυστρία μόνο το κράτος. Σε άλλες χώρες υπάρχει πιο «μαλακή» νομοθεσία. Όντως έτσι είναι, όπως το λέτε. Σε καμμία χώρα δεν υπάρχει μια νομοθεσία δύο σελίδων. Σε καμμία χώρα! Υπάρχει μια νομοθεσία, η οποία τουλάχιστον προβλέπει πολύ λεπτομερώς τις προϋποθέσεις, τους όρους, όλα αυτά τα οποία πρέπει να έχουμε.

Διάβασα τον ίδιο τον Υπουργό Οικονομίας, τον κ. Παπαδημητρίου, τον έως χθες Υπουργό, ο οποίος στη διυπουργική στις 7 Φεβρουαρίου, κύριοι συνάδελφοι, ακούστε τι ανέφερε: «Η καλλιέργεια κάνναβης είναι στρατηγικού τύπου επένδυση για την Κυβέρνηση. Σκοπός είναι η ανάπτυξη της νεοφυούς επιχειρηματικότητας, η αναπτυξιακή προοπτική και πορεία της χώρας, οι νέες θέσεις εργασίας».

Απορώ: Ο κ. Παπαντωνίου –βεβαίως, τώρα έχει φύγει από τη θέση του, αλλά όσο ήταν σε αυτή την θέση- δεν ένιωσε την ανάγκη να απολογηθεί, γιατί στο Ελληνικό δεν έχει προχωρήσει η επένδυση; Σας «κόβει» και κόπτεστε για θέσεις εργασίας μέσα από την καλλιέργεια του χασίς, και το Ελληνικό που μιλάμε για χιλιάδες θέσεις εργασίας, το έχετε «παγώσει» και δεν μιλάει κανένας γι’ αυτό!

**ΠΡΟΕΔΡΕΥΩΝ (Μάριος Γεωργιάδης):** Βάλτε μια τελεία, σας παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω αμέσως, λέγοντας «ναι» στη χρήση της κάνναβης φυσικά για ιατρικούς σκοπούς. Βεβαίως λέμε «ναι» με όρους, όμως, και προϋποθέσεις. Λέμε «όχι» στην οποιαδήποτε ασαφή ρύθμιση, η οποία οδηγεί, ουσιαστικά, στην αποποινικοποίηση του χασίς.

Λυπάμαι, ειλικρινά, αλλά είμαστε γεμάτοι αμφιβολίες, κύριοι Υπουργοί, γιατί πολλοί σύντροφοί σας –επαναλαμβάνω- στην Κυβέρνηση και στο κόμμα σας έχουν μιλήσει ανοικτά, να προχωρήσουμε στην αποποινικοποίηση του χασίς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κυρίες και κύριοι συνάδελφοι, δεν είναι η πρώτη φορά, που αυτή η Κυβέρνηση δείχνει δείγματα προχειρότητας με την οποία ασκεί το νομοθετικό της έργο. Σε όλα, όμως, υπάρχουν όρια, ακόμα και στην προχειρότητα και στην ανευθυνότητα. Αυτό δεν το αντιλαμβάνεται η Κυβέρνηση ΣΥΡΙΖΑ - ΑΝΕΛ. Απόδειξη είναι το νομοσχέδιο που έφερε για την παραγωγή φαρμακευτικής κάνναβης.

Η Νέα Δημοκρατία, συμφωνεί με τη χρήση κάνναβης για ιατρικούς και φαρμακευτικούς σκοπούς, με τη διαφορά ότι απ’ αυτό το νομοσχέδιο απουσιάζουν οι ασφαλιστικές δικλίδες, προκειμένου η παραγωγή κάνναβης να μην εκτραπεί σε άλλες διαύλους.

Πολύ απλά, κυρίες και κύριοι συνάδελφοι, το νομοσχέδιο στην ουσία του αφορά την παραγωγή κάνναβης και όχι τη χρησιμοποίησή της για φαρμακευτικούς σκοπούς.

Κάποιοι χρησιμοποιούν το παράδειγμα της Ολλανδίας, στην οποία είναι ελεύθερη η χρήση και η διακίνηση κάνναβης και για ψυχαγωγικούς λόγους.

Αλήθεια έχετε ρωτήσει τους Έλληνες πολίτες, αν θέλουν να ακολουθήσουμε ως χώρα το πρότυπο της Ολλανδίας που είναι το μοναδικό, όταν στις περισσότερες χώρες υπάρχει ένα απόλυτα ορθολογικό πλαίσιο, που περιορίζει την ανεξέλεγκτη παραγωγή και διακίνηση και επικεντρώνεται μόνο στη χρησιμοποίηση της κάνναβης για ιατρικούς και φαρμακευτικούς σκοπούς; Φυσικά και δεν τους έχετε ρωτήσει ούτε πρόκειται να τους ρωτήσετε ποτέ, γιατί ξέρετε την απάντηση. Γι’ αυτό ίσως δεν φέρατε το νομοσχέδιο και σε δημόσια διαβούλευση, όπως δεν τους έχετε ρωτήσει ούτε πρόκειται να τους ρωτήσετε για τις επιλογές και για τους χειρισμούς σας στο θέμα των Σκοπίων.

Κυρίες και κύριοι συνάδελφοι, υπό φυσιολογικές συνθήκες και αν η χώρα είχε μια φυσιολογική κυβέρνηση, το ζήτημα της παραγωγής κάνναβης για ιατρικούς και φαρμακευτικούς σκοπούς θα μπορούσε να αντιμετωπιστεί με τη σοβαρότητα που πρέπει. Το βάρος αυτής της ευθύνης πέφτει στην επόμενη κυβέρνηση. Εμείς, όμως, οφείλουμε να αναδείξουμε τους κινδύνους, που δημιουργούνται από τα κενά που αφήνει αυτό το νομοσχέδιο.

Σε κάθε πρόταση του νομοσχεδίου, σε αυτά τα τρία άρθρα, σε αυτές τις δύο σελίδες του νομοσχεδίου, διαφαίνεται η προχειρότητα και η έλλειψη ενός πλαισίου ασφάλειας, για να επικεντρωθεί η παραγωγή και διάθεση κάνναβης για ιατρικούς και φαρμακευτικούς σκοπούς. Δεν υπάρχουν προβλέψεις για τις προϋποθέσεις φύλαξης και ελέγχου των καλλιεργειών κάνναβης και των μεταποιητικών μονάδων.

Μας είπατε ότι το έργο αυτό θα το αναλάβει η Αστυνομία. Ξέρετε μήπως τον δείκτη υποστελέχωσης των δομών της Ελληνικής Αστυνομίας και ιδιαίτερα στην περιφέρεια; Ας μην αναφερθώ στο ζήτημα των αδειοδοτήσεων για την παραγωγή κάνναβης, για τις οποίες όχι μόνο δεν υπάρχουν αυστηρές προϋποθέσεις, αλλά αντίθετα οι προϋποθέσεις που θέτει η Κυβέρνηση, δεν δημιουργούν καμμία αίσθηση ασφάλειας και ορθολογισμού.

Τίθεται όριο ο παραγωγός ή ο μεταποιητής να είναι δεκαοκτώ ετών, μετά και από την τροπολογία που κατέθεσε ο κύριος Υπουργός, ενώ στην αρχική διάταξη του νομοσχεδίου ήταν είκοσι ενός ετών. Δεν υπάρχει περιορισμός στη χρήση των αδειών. Κι όμως υπάρχουν βέλτιστες πρακτικές σε άλλες ευρωπαϊκές χώρες, ανάμεσα στις οποίες είναι και η Κύπρος, τις οποίες θα μπορούσατε να υιοθετήσετε και να προσαρμόσετε το δικό μας νομοθετικό πλαίσιο.

Θα αναφέρω μόνο τον περιορισμό που υπάρχει στον αριθμό των αδειών, αλλά και τους ελεγκτικούς μηχανισμούς που λειτουργούν για όλες τις περιπτώσεις.

Σε ό,τι αφορά στο χωροταξικό ζήτημα και εδώ κυριαρχούν τα κενά και η «δημιουργική ασάφεια», γιατί πολύ απλά δεν γίνεται σαφές, αν αυτού του είδους οι καλλιέργειες και οι μεταποιητικές εγκαταστάσεις μπορούν να βρίσκονται κοντά σε ευαίσθητους χώρους, όπως είναι τα σχολεία.

Υπάρχουν, επίσης, ζητήματα με τις ποσότητες. Για ποιον λόγο δεν μπαίνει ένα όριο στην παραγωγή κάνναβης, εφόσον μπορούν να καταγραφούν οι ανάγκες για ιατρικούς και φαρμακευτικούς σκοπούς; Προφανώς, καμμία οικονομοτεχνική μελέτη δεν έχετε. Δεν αντιλαμβάνεστε ότι όταν δεν μπαίνει ένα όριο στην παραγωγή, όταν δεν υπάρχουν σαφείς και αυστηρές διαδικασίες ελέγχου στα αποθέματα, στον τρόπο και στους διαύλους απορρόφησης της παραγωγής, τότε οδηγούμαστε σε επικίνδυνες ατραπούς;

Κάτι που παραμένει επίσης ασαφές, είναι η διασφάλιση ότι το σύνολο της παραγωγής κάνναβης, θα διατίθεται για ιατρικούς και φαρμακευτικούς σκοπούς. Όταν γίνεται η εξαγωγή της κάνναβης, ποιος γνωρίζει τι χρήση θα κάνει η συγκεκριμένη εταιρεία, στην οποία θα πάει το προϊόν; Όσοι μιλούν για επενδύσεις που θα έλθουν στον τομέα της παραγωγής της κάνναβης, σε ποια στοιχεία βασίζονται και πόσο βέβαιοι είναι ότι με το πλαίσιο που δημιουργούν, θα έλθουν κανονικοί και όχι άλλου είδους επενδυτές;

Κυρίες και κύριοι συνάδελφοι, η Νέα Δημοκρατία θα καταψηφίσει το νομοσχέδιο για τους λόγους που προαναφέραμε τόσο εγώ όσο και οι άλλοι ομιλητές της παράταξης μας. Είναι ένα νομοσχέδιο, που μιλά αποκλειστικά και μόνο για την παραγωγή, χωρίς όρους και προϋποθέσεις της φαρμακευτικής κάνναβης και όχι της χρήσης στην οποία συμφωνούμε.

Η χώρα έχει μια Κυβέρνηση περιορισμένης και ανύπαρκτης αίσθησης ευθύνης. Ακόμα και στα ζητήματα στα οποία μπορούν να κυριαρχήσουν ο ορθός λόγος, η συνεννόηση και η συναίνεση, όπως η παραγωγή κάνναβης αυστηρά για φαρμακευτικούς και ιατρικούς σκοπούς, η Κυβέρνηση υπονομεύει αυτή την προοπτική, γιατί υπηρετεί κρυφές ατζέντες, τρέφεται με ιδεοληψίες, επενδύει κάθε φορά στα πιο ταπεινά ένστικτα που υπάρχουν. Η απάντηση θα έλθει από τους πολίτες και θα είναι πολύ σκληρή γι’ αυτή την Κυβέρνηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βεσυρόπουλο.

Ολοκληρώθηκε ο κατάλογος των ομιλητών. Τον λόγο έχει ο Υπουργός Υγείας κ. Ξανθός για δεκαοκτώ λεπτά. Θα ακολουθήσουν οι δευτερολογίες. Έχει ζητήσει τον λόγο και ο Υπουργός κ. Αποστόλου για πέντε λεπτά, για να κάνει κάποιες διευκρινήσεις.

Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Είχαμε πει από την αρχή, όταν ξεκίνησε αυτή η συζήτηση, ότι ελπίζουμε πως δεν θα πυροδοτήσει φοβικά, υπερσυντηρητικά, σκοταδιστικά και αντιεπιστημονικά ανακλαστικά. Διαψευστήκαμε απολύτως. Δυστυχώς από τρεις τουλάχιστον πολιτικές ομάδες της Βουλής αυτά τα αντανακλαστικά υπήρξαν με διαφορετικές αφετηρίες και με διαφορετικές αποχρώσεις. Αλλά, δυστυχώς, και η Νέα Δημοκρατία και η Χρυσή Αυγή αλλά με τον τρόπο του και το ΚΚΕ θεωρώ ότι πυροδότησαν μια τέτοιου τύπου συζήτηση.

Εδώ τώρα ξαφνικά προκύπτουν όλοι ότι είναι σαφέστατα υπέρ της φαρμακευτικής χρήσης της κάνναβης, ότι υπάρχει πλαίσιο και τι επιτέλους θέλει παραπάνω να κάνει αυτή η Κυβέρνηση. Αγαπητοί μου συνάδελφοι, θυμίζω ότι μέχρι πριν από λίγους μήνες δεν υπήρχε τίποτα. Υπήρχε ένας νόμος για την κλωστική κάνναβη που ψήφισε η προηγούμενη συγκυβέρνηση το 2013. Δεν τολμήσατε, κύριοι της Νέας Δημοκρατίας, να βγάλετε ούτε μια υπουργική απόφαση εφαρμοστική.

Με ισχυρή, λοιπόν, πολιτική βούληση της Κυβέρνησης και με πρωτοβουλία του Υπουργείου Υγείας, για πρώτη φορά στη χώρα άνοιξε επίσημα αυτός ο επιστημονικός και πολιτικός διάλογος. Συγκροτήθηκε ομάδα εργασίας με επικεφαλής εξαιρετικούς επιστήμονες, οι οποίοι έδωσαν ένα πόρισμα και φυσικά βγήκε μια κοινή υπουργική απόφαση από εμάς. Εμείς φτιάξαμε αυτό το πλαίσιο το οποίο έχει και αυτό προβλήματα ακόμα στην εφαρμογή του, αλλά εμείς νομιμοποιήσαμε τη δυνατότητα πρόσβασης των ασθενών σε σκευάσματα φαρμακευτικής κάνναβης. Δεν υπήρχε αυτό το πλαίσιο.

Η Νέα Δημοκρατία, λοιπόν, η οποία μας λέει ότι έχουμε ένα ασαφές, ατελές, πρόχειρο, ένα γονατογράφημα –δεν ξέρω τι άλλα έχετε πει- γιατί τόσα χρόνια αφού είχατε ευαισθησία για την πρόσβαση των ασθενών, δεν φέρατε ένα ολοκληρωμένο νομοσχέδιο, το οποίο να είναι με βάση τις προδιαγραφές των άλλων ευρωπαϊκών χωρών, όπως στην Κύπρο, στην Τσεχία, όπως αυτά τα παραδείγματα που μας είπατε; Γιατί δεν το κάνατε;

Εμείς, λοιπόν, λέμε ότι βεβαίως κάνουμε ένα βήμα. Μπορεί να μην είναι πλήρες, να μην είναι τέλειο, αλλά είναι ένα πρώτο σημαντικό βήμα, το οποίο παίρνει υπ’ όψιν του και την ανάγκη πρόσβασης των ασθενών, άρα έχει την οπτική της δημόσιας υγείας σε σκευάσματα αποδεδειγμένα και τεκμηριωμένα από τη διεθνή βιβλιογραφία, από επιστημονικές μελέτες, από καλές πρακτικές σε όλον τον κόσμο ότι έχουν ευεργετική, ανακουφιστική, παρηγορητική και υπό συγκεκριμένες προϋποθέσεις και θεραπευτική δράση, και από την άλλη, βεβαίως, δημιουργούμε ένα ευνοϊκό πλαίσιο, οριοθετημένο, σαφές και ασφαλές -φυσικά οι λεπτομέρειες του θα εκτεθούν στις κοινές υπουργικές αποφάσεις- το οποίο θα επιτρέψει αυτό το πεδίο. Είναι μια αναδυόμενη παγκόσμια αγορά. Υπάρχει ένα τεράστιο επιστημονικό ενδιαφέρον παντού σε όλες τις χώρες του κόσμου. Υπάρχουν σε εξέλιξη κλινικές έρευνες για νέα πεδία θεραπευτικών δράσεων αυτών των προϊόντων.

Δίνουμε, λοιπόν, τη δυνατότητα σε αυτό το νέο τοπίο, στο οποίο τώρα για πρώτη φορά αρχίζει να το παρακολουθεί και να συμμετέχει η χώρα μας, να συνεισφέρει και να δώσει μια προοπτική παραγωγικής ανασυγκρότησης, οικονομικής ανάκαμψης, επενδύσεων, απασχόλησης κ.λπ..

Εδώ ακούμε τόσες μέρες τώρα, αλλά με ιδιαίτερη ένταση σήμερα, απίστευτες κινδυνολογίες, απίστευτες καταστροφολογικές κραυγές ότι πάμε να κάνουμε τη χώρα μια απέραντη χασισοφυτεία, ότι οι άνθρωποι που θα ασχοληθούν θα είναι περίπου ναρκέμποροι τύπου Εσκομπάρ, ότι θα έχουμε τη λογική της κερκόπορτας, της μπαλκονόπορτας όπως είπε ο εισηγητής του προθαλάμου. Τι δεν ακούσαμε!

Το εξηγήσαμε πάρα πολύ λεπτομερώς. Πρόκειται για αδειοδότηση μιας ενιαίας καθετοποιημένης μονάδας, που περιλαμβάνει παραγωγή, επεξεργασία και τελική μεταποίηση και παραγωγή τελικών φαρμακευτικών προϊόντων.

Περί αυτού πρόκειται. Και κάθεστε και μας μιλάτε για χωροταξίες, αν είναι κοντά στα σχολεία, αν είναι κοντά στις εκκλησίες, αν είναι κοντά στα ΚΑΠΗ και δεν ξέρω τι άλλο θα σκαρφιστείτε να πείτε, απίστευτα πράγματα, ότι θα βάλουμε την Αστυνομία όλης της χώρας, να φυλάει αυτές τις μονάδες. Πολύ σωστά το είπε η κ. Μεγαλοοικονόμου. Aδειοδοτεί, λέει, ο νόμος μια φορά τον χρόνο το αστυνομικό τμήμα αν υπάρχουν μέτρα ασφάλειας, δηλαδή κάμερες, μέτρα φύλαξης, ενδεχομένως με security κ.λπ.. Σιγά μη βάλουμε την Αστυνομία της χώρας να φυλάει παραγωγικές ή μεταποιητικές μονάδες.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, επιτρέψτε μου για μερικά δευτερόλεπτα να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και τρεις εκπαιδευτικοί συνοδοί τους από το Γυμνάσιο και λυκειακές τάξεις Οινουσσών, το οποίο φιλοξενείται στην Αθήνα, στο πλαίσιο εκπαιδευτικού προγράμματος που διοργανώνει το Ίδρυμα της Βουλής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Υπουργέ. Σας ευχαριστώ πολύ.

**ΑΝΔΡΕΑΣ ΞΑΝΘΟΣ (Υπουργός Υγείας):** Ειλικρινά σας λέω, σε καμμιά χώρα της Ευρώπης -και νομίζω και όλου του ανεπτυγμένου κόσμου- δεν έχει γίνει αυτή η συζήτηση με αυτούς τους όρους. Είναι τραγικό να συζητείται κάτι το οποίο όλες οι χώρες, προφανώς με μία διαβάθμιση, σε μία γκάμα θεσμικών πλαισίων, προσπαθούν να παρακολουθήσουν τη σύγχρονη επιστημονική εξέλιξη, τα νεότερα δεδομένα και την ανάγκη ανταπόκρισης σε μια αναδυόμενη αγορά. Πουθενά δεν έχει γίνει με αυτούς τους όρους τους πολεμικούς, τους καταγγελτικούς.

Οι μεν μας λένε ότι πάμε να περάσουμε ναρκοκουλτούρα, να καλλιεργήσουμε ναρκοκουλτούρα στη νεολαία και να μην αγωνίζεται για την αλλαγή της κοινωνίας. Οι άλλοι μας λένε ότι, ακριβώς, επειδή έχουμε εμείς αυτή την κουλτούρα της ελευθεριότητας, για ιδεολογικούς λόγους πάμε να κάνουμε τη χώρα ένα απέραντο εκτροφείο «μπάφων».

Αυτά μας λέτε, αγαπητοί συνάδελφοι, και θέλετε, πραγματικά, να πιστέψει ο κόσμος ότι είσαστε σοβαρό κόμμα, που διεκδικεί με αξιοπιστία τη διακυβέρνηση της χώρας.

Εμείς γι’ αυτό πιστεύουμε ότι είναι ένα προοδευτικό βήμα αυτό, γιατί είναι ακριβώς αντιλαϊκιστικό κι εσείς αποδεικνύετε ότι είσαστε η χειρότερη λαϊκίστικη εκδοχή της δεξιάς παράταξης των τελευταίων χρόνων.

Εμείς, λοιπόν, λέμε ότι πρέπει να επινοηθεί ένα νέο πλαίσιο και συνειδητά. Διότι ασκείται κριτική: «Γιατί δεν είναι αναλυτικό; Γιατί δεν έχει τις λεπτομέρειες; Γιατί μας τα κρύβετε αυτά;» Η απάντηση είναι πάρα πολύ απλή: Διότι, ακριβώς, επειδή είναι ένα νέο πεδίο και, ακριβώς, επειδή –και αυτό έχει αποδειχθεί και από την εμπειρία και άλλων χωρών της Ευρώπης, όπως κάποιος μου έλεγε προχθές ότι σε μια ευρωπαϊκή χώρα, χρειάστηκαν είκοσι επτά φορές να υπάρξουν νομοθετικές τροποποιήσεις στο πλαίσιο- έχουμε ένα μεταβαλλόμενο τοπίο, χρειάζεται μία εξουσιοδοτική ευελιξία. Γι’ αυτό βάζουμε σήμερα την κεντρική ιδέα, τις βασικές γραμμές και προφανώς στη δευτερογενή νομοθεσία, στις κοινές υπουργικές αποφάσεις, στις υπουργικές αποφάσεις, το επόμενο διάστημα θα αποτυπωθούν οι λεπτομέρειες και όσον αφορά το κομμάτι της παραγωγής και όσον αφορά το κομμάτι της τελικής διάθεσης των προϊόντων.

Θέλω να πω δυο-τρία πράγματα, γιατί έγινε πολλή συζήτηση γι’ αυτή την ιστορία, σχετικά με το τι εννοείται με τη φράση «τελικά φαρμακευτικά προϊόντα κάνναβης κ.λπ.». Θέλουμε να είμαστε πολύ σαφείς. Αυτό που εννοούμε, είναι ότι μιλάμε για σκευάσματα, τα οποία είναι υπό τον έλεγχο του ΕΟΦ και μπορεί να έχουν διάφορες φαρμακοτεχνικές μορφές με τελικό στόχο τον ασθενή. Αυτή είναι η διαδικασία. Ποιες μπορεί να είναι αυτές οι φαρμακοτεχνικές μορφές; Μπορεί να είναι χάπια, μπορεί να είναι στοματικά εκνεφώματα, μπορεί να είναι διαλύματα, μπορεί να είναι εκχυλίσματα, μπορεί να είναι και τυποποιημένο κομμάτι του φυτού, συσκευασμένο, τιτλοποιημένο με περιεκτικότητα σε THC, με ενδείξεις και με οδηγίες χρήσης.

Αυτό κάνουν σε όλον τον σοβαρό και αναπτυγμένο κόσμο. Δεν θα επινοήσουμε κάτι εντελώς διαφορετικό. Αυτή, λοιπόν, είναι η διαδικασία. Προφανώς η επιτροπή ναρκωτικών δεν έχει καμμία αρμοδιότητα και ρόλο στη φάση της παραγωγής. Εξακολουθεί να έχει ρόλο, επειδή ακριβώς είναι ένα ιδιότυπο φάρμακο, στη φάση που εμπλέκεται και τελικά εγκρίνει και αδειοδοτεί ο ΕΟΦ.

Δεν έχετε εμπιστοσύνη στον ΕΟΦ ότι θα κάνει σωστά τη δουλειά του; Για να καταλάβω. Ο ΕΟΦ εγκρίνει τα φάρμακα που παίρνουν οι ασθενείς της χώρας. Δεν έχετε εμπιστοσύνη στον Εθνικό Οργανισμό Φαρμάκου ότι θα ελέγξει σωστά και με αξιοπιστία αυτά τα τελικά φαρμακευτικά προϊόντα; Τι ακριβώς, δηλαδή, αμφισβητείτε;

Επίσης, βεβαίως θα πρέπει να υπάρχουν standards ποιότητας και ασφάλειας. Αυτό αφορά και την ορθή γεωργική πρακτική -σε αυτά έχει αναφερθεί ο Υπουργός Αγροτικής Ανάπτυξης- αλλά και τη φάση της παραγωγής των τελικών φαρμακευτικών προϊόντων, δηλαδή τα standards ποιότητας που τηρούνται και ελέγχονται από τον ΕΟΦ κατά αναλογία για όλα τα φαρμακευτικά προϊόντα. Αυτό είναι η ουσία του θέματος.

Φυσικά χρειάζονται μετά και standards ορθής χρήσης. Το είπα και στην επιτροπή χθες. Για εμάς είναι πολύ σημαντικό ότι πρέπει να αποτυπωθεί αυτό και όσο είναι δυνατόν με σαφήνεια οι ιατρικές ενδείξεις, παρ’ ότι επαυξάνονται και μεταβάλλονται με βάση τα νέα δεδομένα της έρευνας και το θέμα της ηλεκτρονικής συνταγογράφησης, που είπαμε ότι θα το προχωρήσουμε μαζί και με τις υπόλοιπες ναρκωτικές ουσίες και με τις βενζοδιαζεπίνες με ηλεκτρονική συνταγογράφηση, τώρα είναι σε καθεστώς δίγραμμης συνταγής, αλλά θα γίνει και με ηλεκτρονική συνταγογράφηση. Φυσικά θα υπάρχει μητρώο ασθενών, registrees, ώστε, πραγματικά, να είμαστε σίγουροι ότι αυτά τα προϊόντα θα κατευθύνονται σε ανθρώπους, σε ασθενείς που έχουν τεκμηριωμένη, επιστημονικά και ιατρικά, ανάγκη πρόσβασης σε αυτά τα προϊόντα. Φυσικά πρέπει να προσδιορίσουμε και τις ειδικότητες των γιατρών, οι οποίοι θα μπορούν να συνταγογραφούν και την ένταξη αυτών των φαρμακευτικών προϊόντων και σε ειδικά θεραπευτικά πρωτόκολλα όπου θα καθορίζεται, με ποια σειρά μπορεί να είναι φάρμακο επιλογής.

Φτάσαμε να αμφισβητείτε και το εάν όντως έχουν αυτές τις ιδιότητες. Μας είπε ο κ. Κέλλας: «Υπάρχουν αναλγητικά πολύ ισχυρά. Τι τη θέλουμε τη φαρμακευτική κάνναβη;», όταν ξέρει όλος ο επιστημονικός κόσμος ότι υπάρχουν περιπτώσεις ασθενών ανθεκτικών στην κλασικού τύπου θεραπευτική αγωγή και έχουν πολύ ισχυρή θεραπευτική ένδειξη για αυτά τα σκευάσματα.

Επίσης, βεβαίως, χρειάζεται ενημέρωση των επαγγελματιών υγείας, των γιατρών και των φαρμακοποιών, των συλλόγων των ασθενών, φυσικά και της κοινωνίας για αυτή τη νέα δυνατότητα, τη νέα προοπτική. Αυτό είναι ευθύνη της πολιτείας, των επιστημονικών οργάνων και του ιατρικού κόσμου να το οργανώσουν καλύτερα. Βεβαίως χρειάζεται καλύτερη οργάνωση των υπηρεσιών και του Υπουργείου μας δηλαδή του κρατικού μονοπωλίου, της αντίστοιχης διεύθυνσης του Υπουργείου, του ΕΟΦ.

Κάνουμε πολύ συστηματική δουλειά αυτή την περίοδο, στο να προσαρμόσουμε την οργανωτική και διοικητική δομή των υπηρεσιών μας στη νέα αυτή πραγματικότητα. Δεν υπάρχει συνταγή εγγυημένη και κατοχυρωμένη παντού. Το είπαμε και προχθές. Τώρα φτιάχνουμε το τοπίο, τώρα δημιουργείται το πλαίσιο. Δεν υπάρχουν συνταγές για πάσα χρήση. Προσπαθούμε παίρνοντας υπ’ όψιν τις απόψεις των υπηρεσιών, των επιστημονικών φορέων και φυσικά σε διάλογο με την κοινωνία, με τους συλλόγους των ασθενών, με την επιστημονική κοινότητα, να κάνουμε το καλύτερο δυνατό και το πιο ασφαλές πλαίσιο ελέγχου.

Επιτρέψτε μου να πω ότι δεν ήρθε αιφνιδιαστικά το νομοσχέδιο, γιατί το είπατε κι αυτό. Αν το φέρναμε με τη μορφή μιας τροπολογίας, θα μπορούσε κανείς να πει ότι μπορεί να έχετε και ένα δίκιο.

Βγήκαμε τέσσερις Υπουργοί, δώσαμε συνέντευξη Τύπου πριν από τρεις εβδομάδες, το παρουσιάσαμε. Δόθηκαν απαντήσεις σε ερωτήσεις δημοσιογράφων. Πήρε μεγάλη δημοσιότητα. Απλώς για λόγους τεχνικούς δεν υπήρξε για λίγες μέρες το χρονικό περιθώριο της τυπικής δημόσιας διαβούλευσης.

Κάναμε τρεις Επιτροπές Κοινωνικών Υποθέσεων. Έγινε ακρόαση φορέων. Υπάρχει εκτεταμένη συζήτηση και αρθρογραφία και επιχειρηματολογία. Δεν νομίζω ότι πήγαμε λάθρα, να περάσουμε μια ρύθμιση τόσο καταστροφική και επικίνδυνη υποτίθεται κατά την άποψή σας.

Εδώ να πω και μια κουβέντα για την κριτική του ΚΚΕ. Το να προσεγγίζουμε το θέμα της εξάρτησης από την σκοπιά του κοινωνικοοικονομικού περιβάλλοντος, προφανώς είναι μια συνεπής και κατά βάση σωστή άποψη. Η εξάρτηση είναι ένα σύνθετο φαινόμενο. Είναι και βιολογικό και ψυχικό και κοινωνικό φαινόμενο. Και ξέρετε πάρα πολύ καλά στη διαδρομή της ιστορίας ότι εξαρτητικές συμπεριφορές, υπήρξαν στις κοινωνίες ανεξαρτήτως των κοινωνικοοικονομικών σχηματισμών και ανεξαρτήτως των καθεστώτων.

Πρέπει να αποφασίσει το ΚΚΕ ή αυτό το πράγμα είναι ένα παράθυρο για να μπούμε στον κόσμο των ναρκωτικών, οπότε δεν έχει νόημα αυτή η συζήτηση για τα περαιτέρω βήματα ή είναι κάτι τελικά υπό προϋποθέσεις χρήσιμο, οπότε πρέπει να γίνει υπό κρατικό έλεγχο. Δεν γίνεται και τα δύο. Δεν γίνεται να λέτε «θέλουμε κρατική παραγωγή» και όταν δίνεται η δυνατότητα σε ιδιώτες επενδυτές, να λέτε «είναι κακό».

Νομίζω ότι χρειάζεται, πραγματικά, μια προσπάθεια να πέσουν οι τόνοι. Δεν νομίζω ότι διευκολύνει τη συνειδητοποίηση της κοινωνίας και τον απαραίτητο διάλογο που πρέπει να υπάρξει, αυτού του τύπου η αντιπαράθεση που είτε υπηρετεί ιδεοληπτικές προσεγγίσεις είτε υπηρετεί στενά μικροκομματικά και αντικυβερνητικά αντανακλαστικά.

Θεωρώ ότι, πραγματικά, δεν έχουμε να κάνουμε μια πρόχειρη νομοθετική ρύθμιση. Μπορεί να είναι λιτή, μπορεί να είναι σύντομη, μπορεί να μην είναι εκτεταμένη, αλλά δεν είναι πρόχειρη. Έχουμε αρκετά σκεφτεί και ισορροπήσει ανάμεσα σε αυτές τις διατυπώσεις, τις οποίες έχετε μπροστά σας.

Θεωρώ ότι είναι απολύτως προσχηματική η λογική, η οποία λέει είμαι επί της αρχής υπέρ της πρόσβασης των ασθενών, είμαι επί της αρχής υπέρ της δυνατότητας καλλιέργειας και παραγωγής προϊόντων, αλλά επειδή είναι ασαφές το πλαίσιο καταψηφίζω. Νομίζω ότι είναι απολύτως προσχηματική.

Εμείς, λοιπόν, θεωρούμε ότι κάνουμε ένα προσεκτικό, σαφώς τολμηρό με βάση τα συντηρητικά αντανακλαστικά ενός τμήματος της κοινωνίας, τα οποία εσείς τώρα για λόγους πολιτικής ιδιοτέλειας προσπαθείτε να ενεργοποιήσετε και να αξιοποιήσετε και να κεφαλαιοποιήσετε, ασφαλές, επιστημονικά τεκμηριωμένο, ανοιχτόμυαλο και βεβαίως ελεγχόμενο βήμα

Νομίζω ότι αυτό μπορεί η πλειονότητα των πολιτών της χώρας μας να το αντιληφθεί.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ο κ. Πάλλης για τη δευτερολογία του. Ζητήσατε λίγα λεπτά από ό,τι με έχουν ενημερώσει, οπότε βάζω τέσσερα λεπτά και το βλέπουμε στην πορεία, εάν κάποιος χρειαστεί παραπάνω σαφέστατα δεν θα τον διακόψω.

**ΓΕΩΡΓΙΟΣ ΠΑΛΛΗΣ:** Κύριε Πρόεδρε,μιλώντας πολύ λίγο και στην πρωτολογία μου εννέα λεπτά και κάτι, πολύ λιγότερο από πολλούς Βουλευτές της Αξιωματικής Αντιπολίτευσης, νομίζω ότι μου αρκεί ο χρόνος και μετά τον Υπουργό που κάλυψε μεγάλο κομμάτι.

Επιγραμματικά θα κάνω κάποιες παρατηρήσεις. Επίκληση στον νόμο της Κύπρου, ο νόμος της Κύπρου δεν υπάρχει. Το γνωρίζετε. Επικαλείστε έναν νόμο και να τον κοιτάξουμε, που δεν έχει ψηφιστεί στο Κοινοβούλιο της Κύπρου.

Ρωτήστε, λοιπόν, στην Κύπρο. Ασθενής τη μηνιαία αγωγή του πόσο την πληρώνει; Έτσι για να συνεννοούμαστε εδώ πέρα. Και στην Ελλάδα της κρίσης των τελευταίων ετών πείτε μου, ποιοι ασθενείς μπορεί να έχουν δικαίωμα στην υγεία τους με τα ποσά αυτά που οι Κύπριοι ασθενείς πληρώνουν τη μηνιαία αγωγή τους. Ρωτήστε και αυτό όταν ψηφιστεί ο νόμος στην Κύπρο.

Έρχομαι σε κάποια σχόλια του κ. Κεφαλογιάννη ότι υπάρχει πλαίσιο και οι ασθενείς και λοιπά. Το πλαίσιο εμείς το φτιάξαμε. Όμως για να έρχεστε και να επικαλείστε ότι υπάρχει πλαίσιο -και δεν απευθύνομαι μόνο στην Αξιωματική Αντιπολίτευση αλλά και στο ΚΚΕ- άρα έχουν πρόσβαση, αποδεικνύει ότι, πραγματικά, δεν έχετε ενδιαφερθεί να δείτε, αν έχουν καταφέρει οι ασθενείς μέσα από την υφιστάμενη νομοθεσία να έχουν πρόσβαση στο φάρμακο. Κι εμείς έχουμε εντοπίσει το πρόβλημα και το λέμε. Παρ’ όλο που φέραμε ένα πλαίσιο, δεν έχουμε δώσει ακόμα αυτή τη δυνατότητα.

Στις 9 με 11 Ιουλίου του 2016 -κάπου εκεί πρέπει να ήταν- ήταν η επίσκεψη του κ. Κυριάκου Μητσοτάκη στο Ισραήλ παρουσία του κ. Κεφαλογιάννη, Κοινοβουλευτικού Εκπρόσωπου. Επισκέφθηκε τα start up -το ανέφερε ο κ. Κεφαλογιάννης- και έκανε την εξής δήλωση: Να πάρουμε μαθήματα επιχειρηματικότητας και καινοτομίας από το Ισραήλ.

Υπήρχαν και επιχειρήσεις που ασχολούνταν με τη φαρμακευτική. Μετεξεταστέοι μείνατε. Κανένα μάθημα μα κανένα μάθημα! Μετεξεταστέοι!

Συνεχίζω με τον κ. Φωτήλα, που στις 6 Μαρτίου του 2015 σε ερώτηση που συνυπέγραφε τότε στο Ποτάμι με τον συνάδελφο κ. Ψαριανό και κ. Δανέλλη -δεν αναφέρω τους υπόλοιπους γιατί δεν είναι πια Βουλευτές- υπερθεμάτιζαν γιατί δεν έχει έρθει η ΚΥΑ για την κλωστική κάνναβη. Για «δουλειές με φούντες» είχε πει εκείνος και είναι μια πολύ κακή έκφραση. Τότε το έκανε, γιατί αναφερόταν σε άλλο κοινό. Η μεταβολή των απόψεων πάει με το κοινό.

Επαναλαμβάνω μια μικρή φράση από την πρώτη μου τοποθέτηση στην πρώτη συνεδρίαση των επιτροπών. Μικρό κομμάτι. «Άεργοι χασικλήδες, σπίτια τεκέδες, πρόσωπα με αντικοινωνική έως εγκληματική συμπεριφορά, κλασικό στερεότυπο». Αυτό είναι το στίγμα που κουβαλάει κάθε χρήστης κάνναβης. Βάλτε τώρα στη θέση του χρήστη έναν ασθενή, έναν καρκινοπαθή, έναν οροθετικό, κάποιον που πάσχει από σκλήρυνση κατά πλάκας. Το είπαμε τότε ότι μετά από τόση εποικοδομητική κουβέντα -γιατί η δική μας προσπάθεια αυτή ήταν και με τον Υπουργό και η δική μου- το να τους αποκαλείτε χασικλήδες, σημαίνει ότι πραγματικά αυτά πιστεύετε.

Σε σχέση με το ΚΚΕ το μόνο που μπορώ να πω, είναι ότι ναι στον καπιταλισμό ζούμε. Σε εκείνη την άλλη κοινωνία που θέλετε να μας φέρετε του σοσιαλισμού του προηγούμενου αιώνα, θα τα απαλλοτριώσετε τα εργοστάσια οπότε δεν σας φοβάμαι. Θα γίνουν κρατικά.

Νομοσχέδιο ανάγνωση δυο σελίδες μας το κουνάγατε. Δεν το είχατε διαβάσει όμως. Αποκλειστικό σκοπό έχει την προμήθεια του κρατικού μονοπωλίου η κατ’ εξαίρεση είτε για ιατρικούς σκοπούς είτε για την εξαγωγή τους. Για τα της εξαγωγής που αναφερθήκατε πώς θα το κάνουν, είναι ό,τι προβλέπει η χώρα που θα τα εισάγει. Δεν μπορούμε εμείς να ορίσουμε, γιατί θα τα εισάγουν. Θα εξάγονται ως φαρμακευτικά υλικά πάντως.

Για την αστυνομία μίλησε ο Υπουργός, δεν αναφέρομαι.

Κινδυνολογία για παράνομη διακίνηση μέσω των μονάδων ότι θα παράγουν παραπάνω και θα το εξάγουν παράνομα κ.λπ.. Έχετε συνειδητοποιήσει το μέγεθος των επενδύσεων αυτών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δυο λεπτά από την πρωτομιλία μου.

Έχετε συνειδητοποιήσει τη φοβερή υπεραξία που αποκτά το προϊόν κατόπιν της μεταποίησης και θεωρείτε ότι είναι ανόητοι και να ρισκάρουν την επένδυσή τους, γιατί είναι πολύ σκληροί οι όροι που μπαίνουν στις δύο σελίδες που διαβάσατε για την άρση της αδειοδότησης, να ρισκάρουν ως ανόητοι την επένδυσή τους κάποιοι, ξέροντας ότι η υπεραξία του μεταποιημένου προϊόντος είναι πολύ μεγαλύτερη, από το να κάνουν αυτή την παράνομη πράξη. Μάλλον ανόητοι είναι αυτοί που τα λένε αυτά εδώ μέσα.

Αναφερθήκατε σε εκκλησίες, νοσοκομεία, σχολεία κ.λπ.. Εδώ πέρα είναι το πολιτικό ζήτημα που έχουμε, ο σκοταδισμός σας, το στερεότυπο που έχετε χτίσει και βάζετε στην ατζέντα της συζήτησής μας, αυτά που βάζετε στην ατζέντα για την αδειοδότηση των οίκων ανοχής, αν μπορεί να είναι κοντά σε εκκλησία, σε νοσοκομεία ή σε σχολείο. Αυτό έχετε χτίσει τόσα χρόνια σε σχέση με τη φαρμακευτική χρήση της κάνναβης και δεν θέλετε να το παραδεχθείτε. Διαστρεβλώνετε μια πραγματικότητα και είναι συγκεκαλυμμένη όλη αυτή η ιστορία. Πείτε το ευθέως. Ο κ. Βορίδης το ψέλλισε. Κάποιοι άλλοι συνάδελφοι αμφισβήτησαν και τη θεραπευτική φαρμακευτική χρήση. Πείτε το ευθέως!

Τελειώνω με δυο-τρία πράγματα. Κύριε Πρόεδρε, ευχαριστώ πάρα πολύ για την ανοχή. Η λογική του «πίστευε και μη ερεύνα», δεν μας αφορά εμάς. Κοινό αιτούμενο όλων μας, ακόμα και αυτών που αντιδρούν στο νομοσχέδιο, επικαλούμενοι ότι δεν υπάρχει η κατάλληλη έρευνα και οι κλινικές μελέτες, είναι η έρευνα, για να δούμε αν όλα αυτά που λέμε ισχύουν.

Ενημέρωση της επιστημονικής κοινότητας. Φυσικά πρέπει να ενημερωθεί κι αυτό είναι μια δουλειά που είναι πολύ σοβαρή και πρέπει να έχει τη διάθεση η επιστημονική κοινότητα. Εδώ πρέπει να δουλέψουμε όλοι μαζί, πολύ σκληρά.

Κλείνω, λέγοντας το εξής. Ναρκωτικό-φάρμακο ή φάρμακο-ναρκωτικό, η δράση του ως φάρμακο, όντας και ναρκωτικό, σχετίζεται με τη δοσολογία που ορίζει ο θεράποντας ιατρός άρα και οι επιπτώσεις του.

Η δική μας μέριμνα πρέπει να είναι η πρόσβαση του ασθενούς στο φάρμακο. Γι’ αυτό είμαστε εδώ πέρα. Τώρα το αν και κατά πόσο οι αγαπητοί συνάδελφοι που καταψηφίζουν αυτό το νομοσχέδιο, αποκαλώντας «χασικλήδες» τους ασθενείς, έχουν τη συνείδησή τους ήσυχη, θα το κρίνουν στην πορεία. Εδώ θα είμαστε, θα τα λέμε. Έχει δουλειά ακόμα. Κάποιες παρατάξεις εκδήλωσαν τη διαθεσιμότητα και καλώ και τους υπόλοιπους, να βοηθήσουν σε αυτό το πράγμα που χτίζεται σε τούτη τη χώρα.

Εδώ, λοιπόν, θα είμαστε και θα τα λέμε, αλλά θα είμαστε εμείς Κυβέρνηση, κύριοι της Αξιωματικής Αντιπολίτευσης. Γιατί με αυτά που κάνετε, δεν θα ξαναδείτε για πολλά χρόνια τη δυνατότητα να κυβερνήσετε. Κι όταν θα έρθετε, αν έρθετε κάποια στιγμή, θα έχετε διαπιστώσει ότι η εξέλιξη του κράτους σε ένα σύγχρονο κράτος, ανεπιστρεπτί για εσάς, δεν θα σας ξαναδώσει αυτή τη δυνατότητα, να σακατεύετε τα μυαλά του κόσμου, να στερείτε από τη φαρέτρα των ιατρών τη δυνατότητα θεραπευτικής αγωγής στους ασθενείς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Πάλλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τέσσερις εκπαιδευτικοί συνοδοί τους από το 15ο Δημοτικό Σχολείο Κατερίνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Έχετε τον λόγο, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα ήθελα να καταθέσω μια νομοτεχνική βελτίωση της τελευταίας στιγμής. Είναι μια πολύ μικρή αλλαγή στις διατυπώσεις. Δεν έχει ουσιαστικό περιεχόμενο, αλλά ήταν αναγκαίο.

Ευχαριστώ.

(Στο σημείο αυτό ο Υπουργός κ. Ανδρέας Ξανθός καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 421)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Μάριος Γεωργιάδης):** Κύριε Βλάση, έχετε τον λόγο. Βάζω και σε εσάς τέσσερα λεπτά και το διαχειρίζεστε αντίστοιχα.

**ΚΩΝΣΤΑΝΤΙΝΟΣ ΒΛΑΣΗΣ:** Ευχαριστώ, κύριε Πρόεδρε.

Δεν θα μίλαγα, αλλά επροκλήθην από αυτά που είπε ο συνάδελφος από τον ΣΥΡΙΖΑ. Η αλήθεια είναι ότι σήμερα από το πρωί μου φαίνεται ότι είμαστε σε διαφορετικές αίθουσες. Οι κύριοι Υπουργοί και οι συνάδελφοι Βουλευτές του ΣΥΡΙΖΑ προφανώς δεν κατάλαβαν τίποτα απ’ ό,τι συζητάμε εδώ. Δεν κατάλαβαν ότι πέραν από τον σύμμαχό τους στη Βουλή -τον οποίο, ενδεχομένως, με άλλους λόγους κρατάνε, δηλαδή η παράταξη των Ανεξάρτητων Ελλήνων αναγκάστηκε και είπε «ναι» σε αυτό το νομοσχέδιο- ουσιαστικά ήσασταν μόνοι σας.

Ακόμη και το ΠΑΣΟΚ που μίλησε πάνω κάτω ήταν κοντά και στη δική μας γραμμή, ότι ναι, είναι πολύ ατελές, πολύ ασαφές το νομοσχέδιο, αλλά το ψηφίζουν -για τους δικούς τους λόγους, τους οποίους δεχόμαστε-, για να γίνει μια πρώτη αρχή. Αυτό δεν το καταλάβατε καθόλου ότι ήσασταν και είσαστε εντελώς μόνοι σας. Και μόνοι σας είστε σε αυτή την κοινωνία.

Εμείς, ως Νέα Δημοκρατία, σαν δύναμη ευθύνης, θα το επαναλάβω άλλη μία φορά, ήρθαμε από την πρώτη συνεδρίαση που έγινε και θέσαμε επιφυλάξεις ακριβώς γιατί πιστεύαμε ότι θα φέρνατε ένα σαφές πλαίσιο. Δεν το κάνατε. Δεν επανέρχομαι να λέω πάλι τα ίδια τι ζητάμε. Τα είπαν εδώ δεκάδες Βουλευτές και δεν απαντήσατε σε τίποτα από αυτά.

Επαναλαμβάνουμε, για άλλη μια φορά, ότι είμαστε υπέρ της χρήσης της κάνναβης για φαρμακευτικούς λόγους. Το νομοσχέδιο αυτό δεν λέει τίποτα πάνω σε αυτό. Μιλάει μόνο για την καλλιέργεια και την παραγωγή. Και μη λέτε ψέματα στον ελληνικό λαό. Μιλάει μόνο για την καλλιέργεια και την παραγωγή.

Βέβαια, να ξεκαθαρίσουμε ότι όλο αυτό το βάζετε σε ένα πλαίσιο προσπαθώντας να παραμυθιάσετε τους αγρότες ότι ξαφνικά θα ανοίξουν χιλιάδες δουλειές. Δεν τους εξηγείτε πόσο δύσκολο είναι να γίνει αυτό και τι επένδυση χρειάζεται. Θέλετε, όμως, να πάτε στην επαρχία και να τους πείτε ότι εάν θα έχουν την ευκαιρία, θα κερδίσουν απ’ αυτήν την επένδυση.

Και να σας πω και κάτι άλλο; Όσο καλοπροαίρετοι και να είμαστε, όσο και να θέλουμε να σας πιστέψουμε, η αλήθεια είναι ότι δεν σας έχουμε καμμία εμπιστοσύνη, ακριβώς γιατί σε όλα τα θέματα, είτε είναι θέματα υγείας είτε είναι θέματα παιδείας είτε είναι εθνικά θέματα, τα πουλάτε όλα.

Ακριβώς, λοιπόν, επειδή δεν σας έχουμε εμπιστοσύνη, γι’ αυτό και σας είπαμε να φέρετε ένα πλαίσιο. Το πλαίσιο δεν το φέρατε. Μένουμε σε αυτά που λέει ο Υπουργός. Ας ελπίσουμε οι προθέσεις και των δύο Υπουργών να είναι όπως τις λένε, να αποδειχτεί δηλαδή για μια φορά ότι εμείς έχουμε λάθος και εσείς λέτε την αλήθεια. Ξέρετε, όμως, τα πρωθυπουργικά γραφεία με πρώτο τον κ. Καρανίκα, μάλλον δείχνουν ότι άλλα έχετε στο μυαλό σας.

Και να ξέρετε ότι εμείς είμαστε εδώ. Και επειδή σε έναν χρόνο από τώρα δεν θα είσαστε στη θέση που κάθεστε, να ξέρετε ότι εμείς δεν θα επιτρέψουμε η πατρίδα μας, η Ελλάδα να γίνει μια απέραντη φυτεία χασισοκαλλιέργειας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βλάση.

Τον λόγο έχει ο κ. Μπαργιώτας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Κατ’ αρχάς, όντως ακούσαμε πολλές υπερβολές σήμερα. Η τελευταία ακούστηκε μόλις πριν από μερικά δευτερόλεπτα. Πραγματικά λυπάμαι για το κλίμα, για την υστερία, η οποία είναι και υποκριτική και ουσιαστικά αποτελεί μία πρόφαση.

Ήθελα να ξεκινήσω την ομιλία μου ενωτικά. Συμφωνούμε όλοι, πλην Λακεδαιμονίων, ότι η χρήση της ινδικής κάνναβης ως φάρμακο είναι επιβεβλημένη. Θα το κρατήσω, γιατί τελικά στο τέλος της ημέρας πρέπει να κρατάμε τα θετικά και αυτά στα οποία συναινούμε, εάν είναι να πάμε τα πράγματα ένα βήμα παραπέρα. Άρα, λοιπόν, θα μείνω εκεί.

Ακούσαμε πραγματικά πολλές υπερβολές. Ήμουν ο πρώτος που επεσήμανα τις αδυναμίες του νομοσχεδίου και ότι τα προβλήματα είναι μεγάλα. Δεν θα έπρεπε να είναι έτσι. Όταν, όμως, μιλάμε για δικαιώματα ασθενών, για κοινωνικά δικαιώματα και ατομικές ελευθερίες, νομίζω ότι οι προφάσεις και η επιχείρηση του να βρίσκουμε σώνει και καλά σημεία να τα μεγαλώνουμε και να τα κάνουμε τραγικά για να κάνουμε αντιπολίτευση, είναι κάτι το οποίο πρέπει να το ξεπεράσουμε.

Το έκανε η σημερινή Κυβέρνηση με συνέπεια μέχρι να γίνει Κυβέρνηση και με τρόπους αήθεις μερικές φορές. Το βλέπουμε και τώρα, δυστυχώς, από την Αξιωματική Αντιπολίτευση κατά καιρούς. Με αυτό το πράγμα, όμως, πρέπει να τελειώσουμε.

Έτσι, λοιπόν, αφού συμφωνούμε ότι η χρήση της ινδικής κάνναβης ως φάρμακο πρέπει να προχωρήσει, καλά θα κάνουμε, από εδώ και πέρα έστω, να αφήσουμε τις υπερβολές και να δούμε πώς μπορούμε να συμβάλλουμε στις κοινές υπουργικές αποφάσεις που έπονται και στα προεδρικά διατάγματα -που θα έπρεπε να είναι έτοιμα, που θα έπρεπε να είναι επεξεργασμένα- που είναι να επεξεργαστούν.

Πιστεύω –το είπα και το πρωί- ότι αυτή η κουβέντα πρέπει να γίνεται ανοιχτά. Πρέπει να κοιτάμε τους πολίτες στα μάτια. Όταν πιστεύουμε ότι ορισμένα πράγματα πρέπει να αλλάξουν για το καλό της κοινωνίας, πρέπει να το λέμε. Το να κρυβόμαστε πίσω από το δάχτυλό μας υπολογίζοντας πόσες ψήφους θα χάσουμε απ’ αυτό και πόσες ψήφους θα κερδίσουμε από το άλλο, νομίζω ότι δεν προσφέρουμε τίποτα ούτε στη χώρα, ούτε στον ρόλο μας.

Κρατάω –ξαναλέω- την πλήρη συμφωνία στην αναγκαιότητα της φαρμακευτικής κάνναβης και όλα τα υπόλοιπα πρέπει να τα ξαναδούμε και κυρίως τη στάση μας και την πολιτική μας πρακτική.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπαργιώτα.

Τον λόγο έχει ο κ. Αϊβατίδης.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Πράγματι διεξήχθη μία πάρα πολύ ενδιαφέρουσα συζήτηση με πολύ σημαντική –θα έλεγα- επιστημονική συνιστώσα. Έχουν εξαχθεί, όμως, κάποια πολύ βασικά συμπεράσματα, τα οποία ενδιαφέρουν τον ελληνικό λαό.

Αποτελεί έκπληξη –πλην, όμως, έτσι είναι- ότι το μόνο κόμμα ή, ακριβέστερα, συνασπισμός κομμάτων που είναι υπέρ της αποποινικοποίησης της χρήσης της κάνναβης, είναι το Κίνημα Αλλαγής, Δημοκρατική Συμπαράταξη, ΠΑΣΟΚ, Ποτάμι.

Δεν είναι ο ΣΥΡΙΖΑ και πράγματι αποτελεί αυτό μια ενδιαφέρουσα εξέλιξη. Ο ελληνικός λαός πρέπει αυτό να το γνωρίζει.

Πολύ σύντομα θα αναφερθώ σε δύο ζητήματα που αφορούν στη βιομηχανική κάνναβη, στο επονομαζόμενο «hemp». Ελέχθη μια πολύ σοβαρή επιστημονική ανακρίβεια από τον ειδικό αγορητή του Ποταμιού. Είπε ότι η περιεκτικότητα της βιομηχανικής κάνναβης σε Δ9 τετραϋδροκανναβινόλη είναι μηδενική. Αυτό είναι λανθασμένο, είναι εσφαλμένο. Είναι μέχρι 0,3%.

Από την άλλη πλευρά, ο Βουλευτής του ΣΥΡΙΖΑ, ο κ. Μπαλαούρας, κύριε Πρόεδρε, είπε ότι θα πρέπει να οριστεί ένα νέο όριο στη βιομηχανική κάνναβη, αυτό του 0,8%. Δεν γνωρίζει ο κ. Μπαλαούρας τους κινδύνους που ενέχει αυτό. Με δικιά μας παρέμβαση ο κ. Κοντονής έκανε σχετική τροποποίηση. Για ποιον λόγο; Άλευρα, επί παραδείγματι, από τη βιομηχανική κάνναβη που μπορούν να επανασκευαστούν γλυκίσματα, με τη θέρμανση το Δ9 τετραϋδροκανναβινολικό οξύ μετατρέπεται στη δραστική ουσία Δ9 τετραϋδροκανναβινόλη σε ποσοστό 70%. Εξαιτίας αυτού παιδιά δηλητηριάστηκαν στις Ηνωμένες Πολιτείες, όταν αποτόλμησαν κάποιες από τις Πολιτείες να ανεβάσουν το όριο στη βιομηχανική κάνναβη. Θα πρέπει να καταστεί σαφές ένα ακαταστρατήγητο επιστημονικό δεδομένο.

Ομιλώ στον Υπουργό κ. Ξανθό, ο οποίος είναι ιατρός, και σε αυτόν απευθύνομαι: Δεν υπάρχει, κύριε Υπουργέ, καμμία επιστημονική μελέτη τυχαιοποιημένη,ελεγχόμενη, που να καταδεικνύει ότι η κάνναβη έχει ευεργετική επίδραση σε οιαδήποτε νόσο. Αυτό είναι τελείως αντιεπιστημονικό και αναφερθήκατε ειδικά σε ισχυρή θεραπευτική ένδειξη.

Προς επιβεβαίωση αυτών που λέω, ίσως δεν έχετε αναγνώσει το σχετικό κείμενο του Παγκόσμιου Οργανισμού Υγείας. Αναφέρονται αναλυτικά στατιστικά στοιχεία. Μάλιστα όσον αφορά την σκλήρυνση κατά πλάκας αναφέρεται ότι η χρήση τετραϋδροκανναβινόλης έχει αρνητική επίδραση στην ορθία στάση και στην ισορροπία του πάσχοντος, δηλαδή όχι μόνο δεν υπάρχει θετική, αλλά έχει και αρνητική.

Το συγκεκριμένο κείμενο του Παγκοσμίου Οργανισμού Υγείας στηρίζεται σε μια τεράστια μελέτη που έγινε από την Ακαδημία Νευρολογίας των Ηνωμένων Πολιτειών και αφορά τα έτη 1948 έως και 2013. Υπάρχουν τριάντα τέσσερις μελέτες, από τις οποίες οκτώ από αυτές είναι κλάσης 1, δηλαδή πολύ αξιόπιστες, και καταδεικνύουν ότι δεν υπάρχει καμμία απολύτως επιστημονική βεβαιότητα για θετική επενέργεια της κάνναβης σε οιαδήποτε νόσο, πολλώ δε μάλλον αν μιλάμε για νευρολογικές νόσους, όπως η νόσος του Χάντιγκτον ή το σύνδρομο Τουρέτ ή επιληψία ή αυχενική δυσκαμψία. Δεν υπάρχει καμμία απολύτως θετική επίδραση.

Θα αναγνώσω από τη σελίδα είκοσι έξι της σχετικής αναφοράς του Παγκοσμίου Οργανισμού Υγείας ένα πάρα πολύ ενδιαφέρον χωρίο. Αναφέρει, λοιπόν, στο τελικό συμπέρασμα: «Το κίνημα για την ανάδειξη της κάνναβης ως φάρμακο, το οποίο έχει θετική επενέργεια στον πόνο, την επιληψία, την όρεξη, και πολλές άλλες με πλειάδα νευρολογικών και μεταβολικών νόσων υποκινείται από πολλαπλούς παράγοντες. Αυτοί συμπεριλαμβάνουν την αναποτελεσματικότητα φαρμάκων για κάποιες σοβαρές νόσους –πράγματι δεν υπάρχει ένα φάρμακο το οποίο να θεραπεύει τη σκλήρυνση κατά πλάκας- και ιδιοτελή συμφέροντα».

Αυτό το λέει ο Παγκόσμιος Οργανισμός Υγείας. Γι’ αυτό, μη μας μιλάτε για επιστημονικές επιτροπές. Εσείς τους διορίσατε και έβγαλαν τελικά το συμπέρασμα που θέλετε είτε εσείς είτε ο κ. Καρανίκας είτε και οι δύο.

Άρα, λοιπόν, το πολύ είναι αμφιλεγόμενη η θεραπευτική δράση της κάνναβης σε κάποιες νόσους. Είναι, όμως, βέβαιες οι παρενέργειές της τόσο όσον αφορά την τοξίνωση, όσο και σχετικά με την εξάρτηση. Περίπου 7% έως 10% των ανθρώπων θα καταστούν εξαρτημένοι, παρότι είναι χρόνιοι πάσχοντες και εξαρτημένοι από την κάνναβη. Μάλιστα, δεν πρέπει να ξεχνάμε και την ψυχωσική συνδρομή, η οποία μπορεί να εμφανιστεί, αλλά και τον αυτοκτονικό ιδεασμό, κύριε Υπουργέ. Αυτά είναι επιστημονικά αποδεδειγμένα.

Έχει ενδιαφέρον να αναφερθώ στη μεταστροφή που εμφάνισε –γιατί πράγματι εμφάνισε μία μεταστροφή- η Νέα Δημοκρατία στην άποψή της. Όπως είπαν δύο Βουλεύτριες, όπως λέτε και εσείς του ΣΥΡΙΖΑ, αυτή η μεταστροφή οφείλεται στη θέση που πήρε η Χρυσή Αυγή. Εμείς δεν έχουμε λόγο να αντιλέξουμε. Πολύ πιθανόν να είναι σωστό αυτό.

Κύριοι Υπουργοί, το συγκεκριμένο σχέδιο νόμου σας βαρύνει από κοινού. Διπλά, όμως, βαρύνει τον κύριο Υπουργό της Υγείας, ο οποίος είναι και ιατρός. Πολύ φοβάμαι ότι θα δημιουργήσετε μια νέα γενιά εξαρτημένων ατόμων, που είναι συγχρόνως και χρόνιοι πάσχοντες, εξαρτημένων ατόμων από την κάνναβη.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αϊβατίδη.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Η επιχειρηματολογία από την πλευρά της Κυβέρνησης, έτσι όπως καταλήγει και διατυπώνεται από τον αρμόδιο Υπουργό, και φτωχή είναι και ενοχική και πονηρή ταυτόχρονα. Γιατί; Γιατί προσπαθείτε να τεκμηριώσετε ένα σχέδιο νόμου που είναι κατά παραγγελία των επιχειρηματικών ομίλων στον συγκεκριμένο κλάδο, βάζοντας μπροστά τους ίδιους τους ασθενείς. Δηλαδή, εσείς παίζετε στην κυριολεξία με τον πόνο των ασθενών.

Η πονηριά σας ξέρετε ποια είναι; Προσπαθήσατε και εσείς και οι διάφοροι λαγοί σήμερα και τις προηγούμενες ημέρες να ταυτίσετε τη θέση του ΚΚΕ γι’ αυτά τα ζητήματα, που είναι εκφρασμένη εδώ και πάρα πολλά χρόνια και για τα ζητήματα των ναρκωτικών, σκληρών, μαλακών κ.λπ., αλλά και για το συγκεκριμένο σχέδιο νόμου, θέσεις που είναι διατυπωμένες και στην πρώτη και στη δεύτερη ανάγνωση και σήμερα στην Ολομέλεια -και όμως, κάνετε την κορόιδα, σαν μην ακούτε αυτό που λέει το ΚΚΕ- και προσπαθήσατε να μας ταυτίσετε και με τη Νέα Δημοκρατία και με την εγκληματική Χρυσή Αυγή.

**ΙΩΑΝΝΗΣ ΑΪΒΑΤΙΔΗΣ:** Το παράκανες!

**ΕΜΜΑΝΟΥΗΛ ΣΥΝΤΥΧΑΚΗΣ:** Εγώ θα σας ρωτήσω το εξής: Η Νέα Δημοκρατία διαφωνεί με την επιχειρηματική δραστηριότητα στον συγκεκριμένο κλάδο παραγωγής κάνναβης; Για να δούμε τα ψιλά γράμματα. Διότι στα επιμέρους μπορεί να διαφωνείτε ή να μπορεί να άλλαξε γραμμή η Νέα Δημοκρατία, πιθανώς γιατί δέχεται τις πιέσεις της βάσης της ή γιατί της παίρνετε τη μπουκιά από το στόμα, αλλά στο κυρίαρχο ζήτημα, στο επίδικο, που είναι ότι μπαίνουν δυναμικά στον συγκεκριμένο κλάδο οι επιχειρηματικοί όμιλοι, οι οποίοι θα εμπορευτούν τον πόνο των ασθενών και όχι μόνο, στην πορεία και της νέας γενιάς, σ’ αυτό δεν λέτε τίποτα και σηκώνετε έναν κουρνιαχτό αντιπαράθεσης κ.λπ..

Και η εγκληματική Χρυσή Αυγή, που επίσης στα ψιλά γράμματα δεν την ακούτε…

**ΙΩΑΝΝΗΣ ΑΪΒΑΤΙΔΗΣ:** Σοβαρέψου λίγο!

**ΙΩΑΝΝΗΣ ΣΑΧΙΝΙΔΗΣ:** Μαζέψτε τον!

**ΠΡΟΕΔΡΕΥΩΝ (Μάριος Γεωργιάδης):** Κύριε…

**ΙΩΑΝΝΗΣ ΣΑΧΙΝΙΔΗΣ:** Πες του να προσέχει, δεν είναι εκφράσεις αυτές!

**ΕΜΜΑΝΟΥΗΛ ΣΥΝΤΥΧΑΚΗΣ:** …είπε πολύ συγκεκριμένα ότι οι επενδύσεις που θα γίνουν, γιατί, λέει, να τις καρπωθούν οι ξένοι επιχειρηματίες και όχι οι Έλληνες επιχειρηματίες;

Άρα, λοιπόν, στο συγκεκριμένο, στην ουσία δηλαδή, στο επίδικο, όλοι σας συμφωνείτε ότι ναι, αυτός ο κλάδος, με προϋποθέσεις λιγότερες ή περισσότερες, να δοθεί στους επιχειρηματικούς ομίλους. Αυτή είναι, λοιπόν, η πραγματικότητα.

Προσέξτε, κύριε Υπουργέ, δεν πυροδότησε το ΚΚΕ τη συζήτηση για την αποποινικοποίηση της κάνναβης, όχι. Για πάρτε το από την αρχή. Από την πρώτη ανάγνωση στην επιτροπή, στην ακρόαση των φορέων, βγήκαν όλοι οι «λαγοί», που τρέξατε να χειροκροτήσετε και να επιβραβεύσετε τις τοποθετήσεις τους εδώ μέσα. Εσείς οι ίδιοι τους χειροκροτήσατε εδώ πέρα, από τον πρώην Πρωθυπουργό μέχρι διάφορα στελέχη των κομμάτων που εισηγήθηκαν υπέρ της αποποινικοποίησης της κάνναβης της ιδίας χρήσης. Εσείς δεν τους χειροκροτήσατε;

Μάλιστα, σήμερα, ο κ. Αποστόλου από Βήματος είπε ότι βεβαίως ακούστηκαν πολύ σοβαρές κουβέντες από τα συγκεκριμένα κόμματα που μίλησαν για τα ζητήματα της αποποινικοποίησης της κάνναβης.

Άρα, ποιος τα άνοιξε αυτά; Το ΚΚΕ; Και είναι το ΚΚΕ που έχει τα φοβικά σύνδρομα; Είναι προοδευτική δηλαδή η πολιτική σας και είναι συντηρητική του Κομμουνιστικού Κόμματος της Ελλάδας; Όχι βέβαια.

Είμαστε πάρα πολύ ξεκάθαροι ότι, βεβαίως, πρέπει και μπορεί η επιστήμη, η τεχνολογία, οι κλινικές πράξεις, να αξιοποιήσουν, να δείξουν ποιες είναι εκείνες οι ουσίες της κάνναβης που μπορούν να αξιοποιηθούν για να καταπραΰνουν τον πόνο των ασθενών, αλλά κάτω από πολύ συγκεκριμένες προϋποθέσεις και κυρίως με το κρατικό μονοπώλιο. Εμείς σας είπαμε «ιδού η Ρόδος, ιδού και το πήδημα». Κρατικό μονοπώλιο. Εμείς δεν συμφωνούμε, γιατί μας θέσατε ένα δίλημμα: σε κρατικό μονοπώλιο ή στους επιχειρηματικούς ομίλους;

Εμείς ζητάμε ανατροπή αυτού του κοινωνικοοικονομικού συστήματος. Διότι με άλλη εξουσία, σε μια άλλη κοινωνία, με κοινωνικοποιημένα τα μέσα παραγωγής, χωρίς επιχειρηματική δραστηριότητα, βεβαίως μπορούν να αξιοποιηθούν άφοβα όλες αυτές οι ουσίες, το φάρμακο γενικότερα, προς όφελος των λαϊκών αναγκών.

Όμως, στον καπιταλισμό, είτε είναι το κράτος ο συλλογικός καπιταλιστής είτε οι επιχειρηματικοί όμιλοι, με τον άλφα ή βήτα τρόπο, αργά ή γρήγορα, ο ένας θα υποβοηθάει τον άλλο, με ένα και κύριο στόχο την κερδοφορία του μεγάλου κεφαλαίου. Αυτή είναι η πραγματικότητα και ας αφήσετε όλα τα υπόλοιπα.

Φυσικά, κυρίες και κύριοι, κάποιοι εδώ πέρα βάφτισαν το σχέδιο νόμου «αποτέλεσμα κοινωνικού αιτήματος». Όχι, είναι αίτημα των επιχειρηματικών ομίλων. Έγινε κατά παραγγελία τους. Γι’ αυτό άλλωστε και τα παραπέμπετε όλα στις κοινές υπουργικές αποφάσεις. Διότι θα στέκεστε σούζα την επόμενη μέρα προς τας υποδείξεις τους με βάση τα master plans που θα σας παρουσιάσουν. Θα είναι εκείνες οι εταιρείες που πιθανά σήμερα κάνουν την παραγωγή οπιούχων ουσιών και της παπαρούνας στο Αφγανιστάν. Πιθανό, λέω, να είναι και αυτές οι εταιρείες. Εν πάση περιπτώσει, θα αποδειχθούν όλα αυτά στην πορεία. Αυτά είχα να σας πω.

Ευχαριστώ πάρα πολύ.

Θα έλεγα για τις τροπολογίες, αν μου δίνεται η δυνατότητα, έτσι πολύ επιγραμματικά.

Στην τροπολογία με γενικό αριθμό 1503 και ειδικό 113, που αφορά τροπολογία προηγούμενου νόμου για το ΕΚΑΠΥ, θα ψηφίσουμε «παρών». Πρόκειται για μια διάταξη που περιλαμβάνεται στο τέταρτο μνημόνιο και θεωρούμε ότι η πιθανή εξοικονόμηση ποσών λόγω των κεντρικών προμηθειών μπορεί να έχει θετική επίδραση, όσον αφορά την τήρηση των δημοσιονομικών στόχων. Όμως, αυτό δεν σημαίνει και αναβάθμιση των υπηρεσιών υγείας προς τον λαό. Οι ασθενείς θα συνεχίσουν να πληρώνουν άμεσα και έμμεσα και να αντιμετωπίζουν τις ελλείψεις σε στελέχωση, μηχανήματα και υλικά.

Στην τροπολογία με γενικό αριθμό 1504 και ειδικό 114 -είναι μια πολυτροπολογία θα έλεγα- το άρθρο 1 εμείς το καταψηφίζουμε, διότι ρυθμίζει τις λεγόμενες μη παρεμβατικές μελέτες, που αφορούν φάρμακα που ήδη έχουν χορηγηθεί σε ασθενείς. Στη συγκεκριμένη τροπολογία ρυθμίζεται το καθεστώς των μελετών στην κατεύθυνση ενίσχυσης της εμπλοκής των επιχειρηματιών. Γι’ αυτό τον λόγο το καταψηφίζουμε.

Το άρθρο 2 το υπερψηφίζουμε.

Το άρθρο 3 το καταψηφίζουμε, γιατί πρόκειται για ευνοϊκή ρύθμιση υπέρ των επιχειρηματικών ομίλων, σχετικά με την υποχρέωσή τους να επιστρέφουν ποσά που χρωστούν λόγω της εφαρμογής του rebate.

Στο άρθρο 4 ψηφίζουμε «παρών». Θεωρούμε ότι η εφαρμογή των λεγόμενων άυλων συνταγών και παραπεμπτικών δεν αναιρεί τις αυξημένες πληρωμές των ασθενών σε φάρμακα, τις περικοπές και τις αυξημένες πληρωμές σε εξετάσεις.

Εάν αυτή η πολυτροπολογία ψηφιστεί ενιαία και όχι κατ’ άρθρο, θα την καταψηφίσουμε. Διαφορετικά ως το ανέφερα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Συντυχάκη.

Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν μου αρέσει η υπερβολή. Είμαι αυτός που έδωσα εύσημα στον εισηγητή της Νέας Δημοκρατίας την πρώτη ημέρα. Και ήμουν πολύ σκληρός εγώ. Όμως, από τότε μέχρι σήμερα, είδα μια μεταστροφή και μια υπερβολή την οποία ούτε να την επαναλάβω δεν μου έρχεται. Δεν με εκφράζει. Πιστεύω ότι είναι λάθος.

Θέλω σύντομα να ξαναπώ ότι αυτό το οποίο κάνουμε είναι ένα πρώτο βήμα σε μια δύσκολη και τεράστια προσπάθεια και σε ένα περιβάλλον όχι ιδιαίτερα πρόσφορο. Γι’ αυτό και ξαναλέω για πολλοστή φορά -και πιστεύω ότι τα λόγια μου έχουν πιάσει τόπο- ότι πρέπει να γίνει με πολύ προσεκτικό τρόπο αυτό που πάμε να κάνουμε. Δεν μπορούμε να ρίχνουμε στο στόμα των παρανόμων διακινητών ανθρώπους που έχουν ανάγκη αυτό το φάρμακο. Αυτό δεν χρειάζεται να το πω για πολλοστή φορά. Όπως καταφέραμε η μορφίνη, ένα πολύ σκληρό ναρκωτικό να μη διαδοθεί ποτέ –το συνταγογραφώ εδώ και τριάντα χρόνια όταν πρέπει- νομίζω ότι έχουμε τη δυνατότητα να κάνουμε το ίδιο ακριβώς και για την κάνναβη. Αυτό το πιστεύω πραγματικά. Εδώ, είμαστε. Αυτό, όμως, είναι ένα βήμα που πρέπει να γίνει. Όσοι τουλάχιστον ακούσαμε τους φορείς και δεν έχουμε στεγανά στο μυαλό μας, θα πρέπει να το λάβουμε υπ’ όψιν. Είναι πραγματικά ένα φοβερό φάρμακο για κάποιες ιστορίες, μάλιστα, τελευταίου τύπου, όπως είναι η σκλήρυνση κατά πλάκας. Να μην ξεχνάμε ότι η καταστολή ενισχύει. Αυτό είναι ένα γεγονός.

Η ποτοαπαγόρευση –εγώ θα το πω, δεν είναι δικό μου επιχείρημα, το κλέβω- δεν έφερε ποτέ κανένα αποτέλεσμα. Ξέρουμε ότι το ποτό μέχρι τύφλωση μπορεί να προκαλέσει. Επίσης, θα ξαναπώ ότι το τσιγάρο ευθύνεται για δεκαοκτώ καρκίνους. Κι όμως, κυκλοφορεί ελεύθερα. Θέλω να πω ότι είναι στο χέρι μας, επειδή έχουμε μια ευαίσθητη πραγματικότητα εδώ στη χώρα μας, στην Ελλάδα.

Θα ξαναπώ –και κλείνω με αυτό- ότι μέσα στο δικό μου τουλάχιστον μυαλό –μπορεί να κάνω και λάθος, πετάξτε τη γνώμη μου- δεν προσφέρεται για επενδύσεις και επιχειρηματικότητα. Κατά τη γνώμη μου, πρέπει να αντιμετωπιστεί σαν φάρμακο που κάποιοι άνθρωποι το έχουν ανάγκη. Και ως πολιτεία είμαστε υποχρεωμένοι να το εξασφαλίσουμε με νόμιμο τρόπο.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαχριστόπουλο.

Τελευταίος εκ των εισηγητών και ειδικών αγορητών θα δευτερολογήσει ο κ. Ψαριανός. Τη συνεδρίαση θα ολοκληρώσει ο κ. Αποστόλου.

Κύριε Ψαριανέ, έχετε τον λόγο.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ, κύριε Πρόεδρε.

Έχουμε ακούσει αυτό που λένε: «Τα μυαλά είναι σαν τα αλεξίπτωτα. Λειτουργούν όταν είναι ανοιχτά». Τα ανοιχτά μυαλά στον πολιτισμένο κόσμο είναι στην κατεύθυνση την αντιαπαγορευτική, στην κατεύθυνση ενάντια στις απαγορεύσεις και την καταστολή. Είναι στον δρόμο και στην κατεύθυνση της αποποινικοποίησης χρήσης ουσιών.

Κάποιοι, από τις άκρες τις Αίθουσας, μας έχουν κατηγορήσει ότι εμείς ύπουλα, ως «Ποτάμι» ας πούμε, είμαστε υπέρ της αντιαπαγορευτικής πολιτικής και υπέρ της νομιμοποίησης, της αποποινικοποίησης της χρήσης ουσιών. Δεν είναι ύπουλα. Ευθέως είμαστε υπέρ της αποποινικοποίησης χρήσης ουσιών. Τελεία και παύλα.

Το έχω πει δέκα φορές. Η πατέντα είναι η ποτοαπαγόρευση, η οποία κατέστρεψε τη νεολαία και την κοινωνία της Αμερικής με την εφαρμογή της και με την άρση της διόρθωσε όλες τις ανοησίες που είχαν γίνει: τη μαφία, τον Αλ Καπόνε, τη δίωξη, το λαθρεμπόριο και όλο αυτό το μαφιόζικο σύστημα. Η ίδια πατέντα ακριβώς είναι στο σύστημα της ναρκοαπαγόρευσης.

Εδώ όμως σήμερα δεν μιλάμε γι’ αυτό. Μιλάμε για τα σκευάσματα-φάρμακα, τα οποία υπάρχουν ήδη στα φαρμακεία. Υπάρχουν εισαγόμενα οπιούχα επεξεργασίας κάνναβης και άλλων ουσιών, που είναι πολύ περισσότερο δραστικά ναρκωτικά από την τετραϋδροκανναβινόλη με άμεση βιολογική εξάρτηση στον οργανισμό. Αυτά κυκλοφορούν στα φαρμακεία εισαγόμενα.

Εμείς έχουμε μια ιστορική ευκαιρία να αποκαταστήσουμε μια λάθος πολιτική και να εφαρμόσουμε την καλλιέργεια, να αποποινικοποιήσουμε, να απελευθερώσουμε την καλλιέργεια φαρμακευτικής κάνναβης και την επεξεργασία της για σκευάσματα όλων των τύπων που θα αφορούν τις ασθένειες και τους ασθενείς. Αυτό συζητάμε και αυτό ψηφίζουμε.

Θέλω να ξαναπώ ότι η κατεύθυνση της απαγόρευσης είναι εντελώς λάθος και δημιουργεί ακριβώς τα αντίθετα αποτελέσματα από τα προσδοκόμενα. Όταν ένας χρήστης αναγκάζεται να καταφύγει στο λαθρεμπόριο, στην πιάτσα της πλατείας, στην παράνομη διακίνηση για να βγάλει τη δόση του, όποιου ναρκωτικού ή ουσίας και να είναι χρήστης, πρέπει να βρει είκοσι, τριάντα, σαράντα άτομα να τα βάλει στο κόλπο για να βγάλει τη δόση του. Εάν νόμιμα και ελεύθερα μπορεί να πάρει το φάρμακο συνταγογραφούμενο από το φαρμακείο, τελειώνει το παραεμπόριο και η μαφία.

Ένας Αμερικανός διανοούμενος και μετά και πολλοί γερουσιαστές και δημοκρατικοί Βουλευτές στην Αμερική -δεν θυμάμαι τον πρώτο που το είχε πει- είχε πει ότι όσοι είναι υπέρ της απαγορευτικής πολιτικής, ή είναι ανόητοι και ιδεοληπτικοί ή εξυπηρετούν συμφέροντα λαθροδιακίνησης και είναι ναρκέμποροι.

Στα ολοκληρωτικά καθεστώτα στις χούντες και όπου υπάρχει σκληρότερη απαγορευτική πολιτική, εκεί τα κέρδη είναι τεράστια. Είναι πολλά δισεκατομμύρια παγκοσμίως και οι ποινές είναι εξοντωτικές, πολύ μεγαλύτερες από αυτές που ζητάνε τα άκρα της Βουλής, της όποιας Βουλής. Αν σε πιάσουν με μια μικροποσότητα στην Ταϊλάνδη, στην Κολομβία, στη Βολιβία, θα εκτελεστείς. Βέβαια, μπορείς να διακινείς διακόσιους τόνους επεξεργασμένης κοκαΐνης επειδή έχεις και λαδώνεις δικηγόρους, δικαστές, γιατρούς, γερουσιαστές, βουλευτές, κυβερνήσεις κ.λπ.. Αυτό το κόλπο είναι πολύ παλιό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η κάνναβη απαγορεύτηκε με πρόσχημα την ψυχοτρόπο δράση και ουσία της τετραϋδροκανναβινόλης στα είδη της κάνναβης που έχουν μεγάλα ποσοστά. Δεν είπα ότι την κλωστική είναι μηδενικό, είπα ότι είναι σχεδόν μηδενικό. Δηλαδή μπορεί να καπνίσεις τρία φυτά «και να μην καταλάβεις Χριστό». Κι επειδή πρέπει να ξέρουμε για τι μιλάμε, πρέπει να έχουμε δει και τι κάνει το καθένα και τι γίνεται. Κι είναι μερικοί που μιλάνε άσχετα, σαν να μιλάνε για θεοκρατικές διατάξεις, δηλαδή με αξιώματα και με τσιτάτα ευαγγελίων.

Αυτή η ιστορία πρέπει να τελειώσει. Εδώ στην Ελλάδα πρέπει να την τελειώσουμε τώρα αν θέλουμε να είμαστε μια σοβαρή ευρωπαϊκή δημοκρατία και δεν θέλουμε να είμαστε η Κολομβία, η Ταϊλάνδη, και δεν ξέρω μήπως προσβάλλω και μερικές χώρες.

Όσον αφορά τις τροπολογίες, θέλω να πω ότι θα ψηφίσουμε το νομοσχέδιο, αλλά δεν θα ψηφίσουμε τις τροπολογίες, επειδή εξαρχής έχουμε πει ότι δεν ψηφίζουμε άσχετες τροπολογίες σε άσχετα νομοσχέδια.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Ψαριανό.

Τον λόγο έχει ο Υπουργός Αγροτικής Ανάπτυξης και Τροφίμων κ. Αποστόλου.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, μπορώ να έχω τον λόγο ως Κοινοβουλευτικός Εκπρόσωπος;

**ΠΡΟΕΔΡΕΥΩΝ (Μάριος Γεωργιάδης):** Έχετε τον λόγο πριν τον Υπουργό, γιατί ο Υπουργός πρέπει να κλείσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Υπάρχει τέτοια διαδικασία, κύριε Πρόεδρε;

**ΠΡΟΕΔΡΕΥΩΝ (Μάριος Γεωργιάδης):** Έχει δικαίωμα να δευτερολογήσει. Είναι Κοινοβουλευτικός Εκπρόσωπος και μπορεί να δευτερολογήσει.

Ορίστε, κύριε Σαχινίδη, έχετε τον λόγο για δύο λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Υπουργέ, για την παραχώρηση.

Οι πεμπτοφαλαγγίτες του συστήματος, το Κομμουνιστικό Κόμμα Ελλάδας, το μακρύ και χρήσιμο χέρι του συστήματος για άλλη μια φορά λειτούργησε ως βαλβίδα εκτόνωσης. Τους χαρακτηρισμούς που ακούστηκαν από τον ειδικό αγορητή τους επιστρέφουμε πολλαπλάσιους.

Εντύπωση, όμως, μας κάνει η στάση του Προεδρείου της Βουλής που δεν τον επαναφέρατε στην τάξη, κύριε Πρόεδρε, παρ’ όλο που προκληθήκαμε δύο φορές.

Εάν υπάρχουν εγκληματίες σε αυτήν την Αίθουσα, ας κοιταχτούνε στον καθρέφτη κάποιοι!

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σαχινίδη.

Κύριε Υπουργέ, έχετε τον λόγο για πέντε λεπτά. Ελπίζω να είναι μέσα στο πλαίσιο για τις απαντήσεις που θα δώσετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα είμαι σύντομος, κύριε Πρόεδρε.

Όμως, να μου επιτρέψει ο συνάδελφος του Κομμουνιστικού Κόμματος Ελλάδας να πω ότι όταν βασική μας στόχευση είναι η ψήφιση ενός νομοσχεδίου, το οποίο αφορά τη συγκεκριμένη χρήση των τελικών προϊόντων της φαρμακευτικής κάνναβης, για εμάς η προσέγγιση είναι ότι όποιοι λένε «ναι» σε αυτήν την πρόταση, οπωσδήποτε και βεβαίως θα τους χειροκροτήσουμε και θα τους επιβραβεύσουμε.

Από εκεί και πέρα, αν πρόσωπα ή κόμματα για άλλα ζητήματα, που δεν είναι ζητήματα που αφορούν το νομοσχέδιο, έχουν μια διαφορετική άποψη, αυτό είναι δικό τους θέμα. Άρα, πραγματικά δεν περίμενα να έχει τέτοιες συμπεριφορές ένα κόμμα που έχει μια ιστορία. Νομίζω ότι καταλαβαίνετε.

Και τώρα θα ήθελα να απευθυνθώ ιδιαίτερα στους αγαπητούς συναδέλφους που έφτασαν μέχρι το σημείο να βλέπουν πίσω από αυτήν τη ρύθμιση την απελευθέρωση της χρήσης της κάνναβης. Ειλικρινά, συμφωνείτε με την παραγωγική διαδικασία να καταλήξουμε σε αυτά τα προϊόντα; Συμφωνείτε. Πείτε μου, σας παρακαλώ, ποια είναι αυτά τα αδύνατα σημεία αυτής της παραγωγικής διαδικασίας που βρήκατε εσείς, τα οποία δικαιολογούν την άποψή σας.

Εγώ, λοιπόν, σας λέω ξεκάθαρα: Πρώτον, ότι έχουμε μια ενιαία έγκριση άδειας –αδειοδότηση ενιαία- η οποία ξεκινάει από την ώρα που έρχεται ο σπόρος, το πολλαπλασιαστικό υλικό, και βγαίνει τελικό προϊόν φαρμακευτικής χρήσης.

Από εκεί και πέρα, επειδή ειλικρινά ακούστηκαν «ποιες ποσότητες», «πόσες άδειες», το ένα, το άλλο, δεν κατάλαβα το εξής: Θέλετε τεχνικού χαρακτήρα προσεγγίσεις; Γιατί πιστεύω ότι κάθε κόμμα και κάθε χώρος έχει τη δυνατότητα να μπορεί με τους συμβούλους του να προσεγγίζει τεχνοκρατικά.

Ξεκινάμε, λοιπόν: Έρχεται το αυτοκίνητο το οποίο ξεφορτώνει τον σπόρο, το πολλαπλασιαστικό υλικό, φεύγει, μπαίνει κατευθείαν σε μια περίπου τέτοια κατασκευή -είναι ένα θερμοκηπιακό κατασκεύασμα και θα το καταθέσω στα Πρακτικά- όπου λοιπόν εδώ τουλάχιστον στην παραγωγική διαδικασία δεν υπάρχει καμμία, μα καμμία δυνατότητα να ξεφύγει κάτι.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ας δούμε ποια είναι η παραγωγή που βγαίνει, γιατί ακούστηκαν κάτι νούμερα τρελά. Σας λέω ότι ένα στρέμμα –και το τονίζω- τέτοιου θερμοκηπίου θα μας βγάλει οκτακόσια κιλά υλικό, το οποίο θα πάει στην επόμενη μονάδα, τη μεταποιητική, για να προχωρήσει στην περαιτέρω επεξεργασία, για να φτάσουμε στο τελικό προϊόν.

Θα μου πείτε: Και ποιες είναι οι ανάγκες της χώρας και πώς θα υπολογίσετε εσείς τη λειτουργία της μονάδας αυτής, κατά πόσο δηλαδή είναι ή δεν είναι βιώσιμη; Ακούστε να δείτε. Πρώτον, είναι ένα ζήτημα για το οποίο κι άλλες χώρες -διότι αυτήν την ώρα βρίσκονται στη διαδικασία απελευθέρωσης της χρήσης της ιατρικής κάνναβης- δεν έχουμε στοιχεία, γιατί εκ των πραγμάτων μέχρι τώρα πώς μπορούσαν να υπάρχουν στοιχεία για τη χρήση των φαρμακευτικών παρασκευασμάτων κάνναβης, όταν αυτά δεν μπορούσαν να περάσουν μέσα από τη νόμιμη διαδικασία;

Άρα, λοιπόν, βρισκόμαστε στην αρχή. Και δεν είμαστε μόνο εμείς, αλλά κι άλλες χώρες. Το ζήτημα είναι στην προκειμένη περίπτωση τι θα βγει τελικά από αυτήν την ιστορία. Θα βγει ένα προϊόν φαρμακευτικό, το οποίο τουλάχιστον στο κομμάτι που αφορά την εσωτερική διακίνηση -είπαμε είναι το κρατικό μονοπώλιο, είναι το Υπουργείο Υγείας, είναι όλα αυτά- θα πάει μέσα από τέτοια διαδικασία για να καταλήξει στους ασθενείς. Αναφέρεται αυτό συγκεκριμένα, για να μην το διαβάσω και χάνουμε χρόνο.

Επίσης, όσον αφορά αυτό που είναι να πάει στο εξωτερικό, αναφέρεται ότι με συγκεκριμένες άδειες, από συγκεκριμένα τελωνεία μέχρι και τον παραλήπτη, ο οποίος θα το πάρει. Όλα είναι ελεγχόμενα. Πού βρίσκετε, λοιπόν, εσείς ότι μέσα από αυτή τη διαδικασία θα μας ξεφύγει κάτι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Να σας πω και το εξής, για να το καταλάβετε: Είναι δυνατόν ένας επενδυτής που βάζει τόσα χρήματα να ριψοκινδυνέψει για 5 και 10 χιλιάδες ευρώ το κλείσιμο μιας μονάδας; Δεν άκουσα κανέναν να αναφερθεί στη διάταξη η οποία λέει ότι με τον πρώτο έλεγχο που θα διαπιστωθεί παράβαση διακόπτεται η άδεια λειτουργίας της συγκεκριμένης μονάδας.

Επειδή βέβαια υπήρξε προβληματισμός αν μπορεί ή δεν μπορεί η Αστυνομία να ανταποκριθεί, να σημειώσω ότι στην ακρόαση φορέων ο εκπρόσωπος μίλησε για πάρα πολύ αυστηρά κριτήρια. Και βεβαίως η φύλαξη –ουαί και αλίμονο!- είναι υπόθεση της ίδιας της εταιρείας. Απλώς, όποτε θέλουν οι ελεγκτικοί μηχανισμοί όχι μόνον της Αστυνομίας, αλλά και οι υπόλοιποι, ιδιαίτερα τα εμπλεκόμενα Υπουργεία, ανά πάσα στιγμή ελέγχουν τη συγκεκριμένη μονάδα.

Ειλικρινά, δεν σας καταλαβαίνω. Πείτε μου σε ποιο σημείο υπάρχει εκεί η αδυναμία. Εμείς ξέρουμε -σας το είπα και προηγουμένως- ότι είναι αρχή ακόμα. Υπάρχουν πάρα πολλά θέματα που θα τα αντιμετωπίσουμε. Θα εκδοθούν και οι υπουργικές αποφάσεις οι οποίες θα αρχίσουν να εξειδικεύουν και ζητήματα τα οποία προκύπτουν από τη διαδικασία, όπως, για παράδειγμα, θέματα που έχουν σχέση με το κατά πόσον η έρευνα συμμετέχει σε αυτήν τη διαδικασία ή όχι. Τα δημόσια ερευνητικά κέντρα, τα πανεπιστήμια, βεβαίως θα βρούμε τον τρόπο να συμμετέχουν σε αυτήν τη διαδικασία αργότερα, όταν θα έχουμε μια παραγωγή ενός πολλαπλασιαστικού υλικού, σπόρων κ.λπ. τα οποία μπορούν να χρησιμοποιηθούν για την επόμενη περίοδο. Όλα αυτά θα τα δούμε όμως. Γι’ αυτό και βλέπετε ότι για να μην αφήσουμε ουσιαστικά κανένα περιθώριο, φτάσαμε σε σημείο να λέμε ότι δεν μπορεί να βγει απολύτως τίποτα από τις συγκεκριμένες μονάδες.

Προς τι, λοιπόν, στήσατε αυτές τις μέρες ένα ολόκληρο σκηνικό ότι οδηγούμε εμείς στην απελευθέρωση της χρήσης της κάνναβης; Δεν θέλω να πω περισσότερα γιατί βεβαίως είναι και θέμα χρόνου. Να είστε όμως σίγουροι ότι μέσα και από τις υπουργικές αποφάσεις, αλλά και μέσα από τη λειτουργία θα έχουμε καλά αποτελέσματα. Και μην ακούτε νούμερα ειδικά όσον αφορά τις ποσότητες. Αντιλαμβάνεστε ότι με παραγωγή οκτακόσια κιλά το στρέμμα, χρειάζονται τεράστιες εκτάσεις και ποσότητες. Και βέβαια μακάρι να υπάρξουν επενδυτές να έρθουν σε αυτήν τη διαδικασία. Εμείς έχουμε πάντα στο νου μας ότι και ο αγροτικός χώρος όχι μόνον θα ωφεληθεί, αλλά και θα συμμετέχει σε αυτήν τη διαδικασία.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Μία διευκρίνιση: Δεν ειπώθηκε από τον κ. Συντυχάκη «εγκληματική οργάνωση».

**ΙΩΑΝΝΗΣ ΣΑΧΙΝΙΔΗΣ:** Δύο φορές! Κοιτάξτε τα Πρακτικά!

**ΠΡΟΕΔΡΕΥΩΝ (Μάριος Γεωργιάδης):** Τα Πρακτικά κοίταξα. «Μας ταυτίζετε με την εγκληματική Χρυσή Αυγή». Παρ’ όλα αυτά, δεν είναι σωστή η έκφραση.

**ΙΩΑΝΝΗΣ ΑΪΒΑΤΙΔΗΣ:** Επιθετικός προσδιορισμός είναι!

**ΠΡΟΕΔΡΕΥΩΝ (Μάριος Γεωργιάδης):** Αφήστε με να ολοκληρώσω. Θα διαγραφεί από τα Πρακτικά τόσο η συγκεκριμένη έκφραση, όσο και η δική σας περί «πέμπτης φάλαγγας» για να κρατήσουμε ένα επίπεδο στο τέλος της όλης συνεδρίασης.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, πρέπει την ώρα που γίνεται να τους κάνετε παρατήρηση και να τους επαναφέρετε στην τάξη.

**ΠΡΟΕΔΡΕΥΩΝ (Μάριος Γεωργιάδης):** Δεν θα μου πείτε τώρα αυτήν τη στιγμή. Καταλαβαίνω ότι είναι πολύ δύσκολη η όλη διαδικασία. Ας λήξει εδώ το θέμα.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είναι έτσι, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Έτσι είναι, κύριε Συντυχάκη. Δεν έχετε τον λόγο αυτήν τη στιγμή. Ολοκληρώθηκε η συζήτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα μου πείτε εσείς τι πρέπει να πει ο εκπρόσωπος του Κομμουνιστικού Κόμματος; Αν είναι δυνατόν!

**ΠΡΟΕΔΡΕΥΩΝ (Μάριος Γεωργιάδης):** Θα πω τι πρέπει να διαγραφεί. Έχω το δικαίωμα να διαγράψω κάποια έκφραση, αν θεωρώ ότι δεν πρέπει να ειπωθεί.

**ΕΜΜΑΝΟΥΗΛ ΣΥΝΤΥΧΑΚΗΣ:** Μου δίνετε τον λόγο, σας παρακαλώ;

**ΠΡΟΕΔΡΕΥΩΝ (Μάριος Γεωργιάδης):** Για ποιον λόγο; Τι θέλετε να πείτε; Κύριε Συντυχάκη, έχει ολοκληρωθεί η συζήτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα μου δώσετε τον λόγο επί προσωπικού;

**ΠΡΟΕΔΡΕΥΩΝ (Μάριος Γεωργιάδης):** Γιατί επί προσωπικού; Υπήρχε κάποια εξύβριση προς εσάς;

**ΕΜΜΑΝΟΥΗΛ ΣΥΝΤΥΧΑΚΗΣ:** Με συγχωρείτε, απευθυνθήκατε σε εμένα. Έχετε ανοιχτό το δικό σας μικρόφωνο και δεν μου δίνετε τον λόγο.

**ΠΡΟΕΔΡΕΥΩΝ (Μάριος Γεωργιάδης):** Αναφέρθηκα σε κάτι που είπατε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν μου δίνετε τον λόγο, ενώ οφείλετε να μου τον δώσετε.

**ΠΡΟΕΔΡΕΥΩΝ (Μάριος Γεωργιάδης):** Δεν οφείλω να σας δώσω τον λόγο, γιατί δεν υπήρχε κάποια υβριστική αναφορά προς εσάς.

**ΕΜΜΑΝΟΥΗΛ ΣΥΝΤΥΧΑΚΗΣ:** Ανοίξτε, σας παρακαλώ, το μικρόφωνο. Διαφορετικά θα φωνάξω όσο μπορώ πιο δυνατά.

**ΠΡΟΕΔΡΕΥΩΝ (Μάριος Γεωργιάδης):** Φωνάζετε για να σας φοβηθούμε δηλαδή;

**ΕΜΜΑΝΟΥΗΛ ΣΥΝΤΥΧΑΚΗΣ:** Είχατε την ευαισθησία και δώσατε τον λόγο στην εγκληματική Χρυσή Αυγή…

**ΠΡΟΕΔΡΕΥΩΝ (Μάριος Γεωργιάδης):** Αυτό είπατε εσείς και σας είπα…

**ΕΜΜΑΝΟΥΗΛ ΣΥΝΤΥΧΑΚΗΣ:**…και τώρα δεν έχετε την ευαισθησία, απευθυνόμενος σε εμένα, να μου δώσετε τον λόγο;

**ΠΡΟΕΔΡΕΥΩΝ (Μάριος Γεωργιάδης):** Είπα να διαγραφούν οι εκφράσεις τόσο προς το ΚΚΕ…

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν θα διαγράψετε τίποτε…

**ΠΡΟΕΔΡΕΥΩΝ (Μάριος Γεωργιάδης):** Όχι, θα διαγραφούν.

**ΕΜΜΑΝΟΥΗΛ ΣΥΝΤΥΧΑΚΗΣ:** Δικό σας θέμα είναι, αλλά εμείς βεβαίως και χαρακτηρίζουμε ως εγκληματική τη Χρυσή Αυγή. Δεν κατάλαβα γιατί εσείς μιλάτε για λογαριασμό του ΚΚΕ!

**ΠΡΟΕΔΡΕΥΩΝ (Μάριος Γεωργιάδης):** Εσείς έχετε κάθε δικαίωμα να το κάνετε, όμως όχι εντός του Κοινοβουλίου. Μπορείτε να βγείτε στο Περιστύλιο ή έξω στα κανάλια και να κάνετε οποιαδήποτε...

**ΙΩΑΝΝΗΣ ΑΪΒΑΤΙΔΗΣ:** Υπάρχουν νόμιμες συνέπειες…

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ!

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, δώστε μου σας παρακαλώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ να λήξει το θέμα.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν δικαιούμαι τον λόγο; Τον δικαιούμαι τον λόγο, ναι ή όχι;

**ΠΡΟΕΔΡΕΥΩΝ (Μάριος Γεωργιάδης):** Κύριε Συντυχάκη, δεν δικαιούστε τον λόγο αυτή τη στιγμή.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν δικαιούμαι τον λόγο;

**ΠΡΟΕΔΡΕΥΩΝ (Μάριος Γεωργιάδης):** Δεν δικαιούστε αυτή τη στιγμή τον λόγο. Έχει λήξει η συνεδρίαση.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν έχω το δικαίωμα να μιλήσω επί προσωπικού;

**ΠΡΟΕΔΡΕΥΩΝ (Μάριος Γεωργιάδης):** Επί προσωπικού για ποιο θέμα, κύριε Συντυχάκη;

**ΕΜΜΑΝΟΥΗΛ ΣΥΝΤΥΧΑΚΗΣ:** Απευθυνθήκατε και εσείς, αλλά και…

**ΠΡΟΕΔΡΕΥΩΝ (Μάριος Γεωργιάδης):** Σας εξύβρισε κάποιος, κύριε Συντυχάκη; Τι θα πει απευθύνθηκα;

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν θα μου δώσετε τον λόγο;

**ΠΡΟΕΔΡΕΥΩΝ (Μάριος Γεωργιάδης):** Να σας δώσω τον λόγο για ποιο θέμα; Πείτε μου για ποιο θέμα θέλετε τον λόγο.

Ορίστε, έχετε τον λόγο για τριάντα δευτερόλεπτα, να μου πείτε γιατί θέλετε να μιλήσετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί κάνουμε διάλογο με κλειστό το δικό μου μικρόφωνο…

**ΠΡΟΕΔΡΕΥΩΝ (Μάριος Γεωργιάδης):** Έχει ανοίξει το μικρόφωνό σας, μιλήστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Απευθύνεστε σε εμένα και σε ολόκληρο το Σώμα από θέση ισχύος. Είναι κατάχρηση αυτό που κάνετε ως Πρόεδρος.

**ΠΡΟΕΔΡΕΥΩΝ (Μάριος Γεωργιάδης):** Δεν είναι κατάχρηση. Κατάχρηση είναι αυτό που κάνετε εσείς αυτή τη στιγμή.

**ΕΜΜΑΝΟΥΗΛ ΣΥΝΤΥΧΑΚΗΣ:** Ακούστε με να σας πω. Εμείς δεν έχουμε κανέναν απολύτως ενδοιασμό να χαρακτηρίσουμε τη Χρυσή Αυγή ως εγκληματική οργάνωση.

**ΠΡΟΕΔΡΕΥΩΝ (Μάριος Γεωργιάδης):** Δεν θα το κάνετε εδώ μέσα όμως, κύριε Συντυχάκη…

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί;

**ΠΡΟΕΔΡΕΥΩΝ (Μάριος Γεωργιάδης):** Γιατί εδώ δεν αρμόζουν τέτοιες εκφράσεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Εσείς θα μας υποδείξετε;

**ΠΡΟΕΔΡΕΥΩΝ (Μάριος Γεωργιάδης):** Βεβαίως, όταν θεωρώ ότι…

**ΕΜΜΑΝΟΥΗΛ ΣΥΝΤΥΧΑΚΗΣ:** Είστε ο συνήγορος της Χρυσής Αυγής;

**ΠΡΟΕΔΡΕΥΩΝ (Μάριος Γεωργιάδης):** Δεν είμαι ο συνήγορος της Χρυσής Αυγής.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό κάνετε τώρα.

**ΠΡΟΕΔΡΕΥΩΝ (Μάριος Γεωργιάδης):** Όχι δεν συνηγορώ τη Χρυσή Αυγή.

**ΕΜΜΑΝΟΥΗΛ ΣΥΝΤΥΧΑΚΗΣ:** Και κρίνεστε από αυτά που λέτε…

**ΙΩΑΝΝΗΣ ΑΪΒΑΤΙΔΗΣ:** Εσείς παριστάνετε τον κατήγορο.

**ΠΡΟΕΔΡΕΥΩΝ (Μάριος Γεωργιάδης):** Βεβαίως, να κριθώ από αυτά που λέω.

**ΕΜΜΑΝΟΥΗΛ ΣΥΝΤΥΧΑΚΗΣ:** Κρίνεστε από αυτά που λέτε στον ελληνικό λαό, όχι μόνο στο Σώμα…

**ΠΡΟΕΔΡΕΥΩΝ (Μάριος Γεωργιάδης):** Εγώ κρίνω τις εκφράσεις. Αν θεωρήσω ότι είναι απρεπής κάποια έκφραση…

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου, με αφορμή τη συζήτηση του σχεδίου νόμου και επειδή η Κυβέρνηση και οι διάφοροι λαϊκοί της επιχείρησαν να ταυτίσουν το Κομμουνιστικό Κόμμα Ελλάδας με την εγκληματική Χρυσή Αυγή και τη Νέα Δημοκρατία…

**ΠΡΟΕΔΡΕΥΩΝ (Μάριος Γεωργιάδης):** Συνεχίζετε να χρησιμοποιείτε…

**ΕΜΜΑΝΟΥΗΛ ΣΥΝΤΥΧΑΚΗΣ:** …ξεκαθαρίσαμε, λοιπόν, να μη μας ταυτίζουν με τις πονηριές τους, διότι επί της ουσίας και για το επίδικο που είναι η εγκληματική δράση στην παραγωγή κάνναβης, συμφωνεί και η Χρυσή Αυγή και η Νέα Δημοκρατία με την Κυβέρνηση ΣΥΡΙΖΑ - ΑΝΕΛ και όχι το Κομμουνιστικό Κόμμα Ελλάδας.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώσατε, κύριε Συντυχάκη; Ωραία.

Παρακαλώ, να μη δώσουμε άλλη συνέχεια.

**ΙΩΑΝΝΗΣ ΑΪΒΑΤΙΔΗΣ:** Σοβαρευτείτε, κύριε Συντυχάκη.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κύριε Αϊβατίδη, να τελειώσουμε με την όλη διαδικασία.

**ΙΩΑΝΝΗΣ ΑΪΒΑΤΙΔΗΣ:** Έχασε την ψυχραιμία του, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, πριν συνεχίσουμε με την ψηφοφορία, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 1η Μαρτίου 2018: Ποινική δικογραφία που αφορά στον Υπουργό Ναυτιλίας και Νησιωτικής Πολιτικής κ. Παναγιώτη Κουρουμπλή.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων , των τροπολογιών και του συνόλου του σχεδίου νόμου του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το νομοσχέδιο του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1503 και ειδικό 113 ως έχει;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όχι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η τροπολογία με γενικό αριθμό 1503 και ειδικό 113 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1504 και ειδικό 114 ως έχει;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Παρών.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η τροπολογία με γενικό αριθμό 1504 και ειδικό 114 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδια άρθρα.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο

Ερωτάται το Σώμα: Γίνεται δεκτό το νομοσχέδιο και στο σύνολο;

**ΓΕΩΡΓΙΟΣ ΠΑΛΛΗΣ:** Ναι.

**ΚΩΝΣΤΑΝΤΙΝΟΣ ΒΛΑΣΗΣ:** Όχι.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ναι.

**ΙΩΑΝΝΗΣ ΑΪΒΑΤΙΔΗΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΔΗΜΗΤΡΙΟΣ ΚΑΒΑΔΕΛΛΑΣ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Υγείας: «Διατάξεις για την Παραγωγή Τελικών Προϊόντων Φαρμακευτικής Κάνναβης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου δηλαδή η σελίδα 466α)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 19.35΄ λύεται η συνεδρίαση για αύριο, ημέρα Παρασκευή 2 Μαρτίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**